
Esipuhe 


Median murroksesta on tehty monta tutkimusta, kirjoitettu lukuisia raport- 
teja ja kerrottu runsaasti tarinoita. Useimmiten aihetta on lähestytty instituu- 
tioiden tasolla — on puhuttu ammattikunnasta, journalismista ja mediaorga- 
nisaatioista. Tutkimushankkeemme Irtisanottujen toimittajien uudet työt 
pyrki lähestymään aihetta etsiytymällä journalismin tekijöiden tuntemuksiin 
ja kokemuksiin: miltä on tuntunut, mitä on ajateltu, kun median murros kos- 
kettaa juuri minun omaa työtäni ja minun elämääni? Raporttimme tavoite on 
hahmottaa toimittajien yksilöllisten kokemusten pohjalta näkökulmaa jour- 
nalistisen työn muutoksiin. 

Näkökulma on erityinen eikä tietenkään liiaksi yleistettävissä. Tässä rapor- 
tissa äänen saavat alan ammattilaiset, joilla on ollut suhteellisen vakiintunut 
asema journalismin kentällä, mutta jotka ovat kohdanneet työssään voimak- 
kaan muutoksen. Kuulemamme tarinat olisivat erilaisia, jos kohdejoukkona 
olisivat olleet alalle vastikään tulleet pätkätyöläiset tai edelleen vakaissa työ- 
suhteissaan jatkavat konkarit. Silti muutoksen kohdanneiden puheenvuoro on 
paikallaan juuri nyt. Se on olennainen ajankuva tämän päivän journalismista. 

Tutkimuksemme ei olisi onnistunut ilman siihen osallistuneita toimitta- 
jia. Kiitos teille kaikille myötämielisyydestä! 

Kiitos myös tutkimuksen rahoittaneille Työsuojelurahastolle, Journalisti- 
sen kulttuurin edistämissäätiölle ja Tampereen yliopistolle. Suomen Journa- 
listiliitolle kiitos hyvästä yhteistyöstä ja tärkeästä avunannosta tutkimuksen 
toteutuksessa. 

Tutkimus tehtiin Journalismin, viestinnän ja median tutkimuskeskus 
COMETissa, Tampereen yliopistossa elokuusta 2015 toukokuuhun 2017. Te- 
kijöinä olivat tutkija Auli Harju (kirjoittajana luvuissa 1, 4, 5 ja liite), tutkija, 
journalistiikan yliopistonlehtori Kari Koljonen (kirjoittajana luvuissa 3, 4 ja 
5) sekä journalistiikan professori Ari Heinonen (kirjoittajana luvuissa 1, 2, 6 
ja liite). Kaikki kolme ovat osallistuneet luvun 7 kirjoittamiseen. Lisäksi yht. 


yo, toimittaja Riikka Jauhiainen osallistui empiirisen aineiston keräämiseen. 

KIRJALLISUUS 


L luku 


Tutkimuksen toteutus 


Tässä tutkimuksessa kartoitetaan journalistien uusia töitä, pärjäämistä työ- 
elämän muutoksissa sekä lopputilien vaikutuksia toimittajan ammatti-identi- 
teettiin. Tutkimuksen kohteena ovat vuoden 2008 jälkeen irtisanotut ja irti- 
sanoutuneet toimittajat sekä muuten työtä vaille jääneet toimittajat, heidän 
sopeutumisensa muuttuneeseen tilanteeseen ja näkemyksensä yt-neuvotteluis- 
ta, työttömyydestä ja uudelleentyöllistymisestä sekä alan yleisistä näkymistä. 

Ensimmäisessä luvussa avaamme tutkimuksellista lähestymistapaamme 
kertomalla tutkimuksen vaiheista sekä myös tunnelmista tutkijoiden ja tut- 
kimukseen osallistuneiden toimittajien näkökulmasta. Nostamme esiin myös 
tutkimustamme virittäneitä aiempia tutkimuksia. Liiteluvussa Tutkimuksen 
aineistot ja metodit kuvaamme yksityiskohtaisesti tutkimuksemme menetel- 
miä ja aineistoja ja niiden käsittelytapaamme. Ratkaisu on kerronnallinen — 
toivomme tämän rakenteen parantavan julkaisumme luettavuutta myös aka- 


teemisten piirien ulkopuolella. 


Näkökulmana työelämäkokemus 


Tutkimuksemme konteksteina ovat tietotyön ja median murrokset, mutta 
tutkimuksellista lähestymistapaa kuvaava avainsana on työelämäkokemus. 
Tutkimuksessamme pyrimme luomaan yleiskuvaa ammattikunnan murros- 
kokemuksista kartoittamalla useiden yksilöiden kokemuksia ja asettamalla 
näitä kokemuksia systemaattisesti suhteessa toisiinsa. 

Omakohtaisten työelämäkokemusten koostamisesta nouseva tutkimus tuo 
tärkeän lisän suomalaiseen ja myös kansainväliseen journalismin tutkimuk- 
seen. Tyypillisesti median murrosta on lähestytty tutkimuksissa muista näkö- 
kulmista. Yksi tarkastelun taso on ollut journalismi yhteiskunnallisena insti- 
tuutiona, jolloin journalismin muutosta ja journalistien roolia on tarkasteltu 


esimerkiksi suhteessa demokratiaan tai journalismi on nähty kokonaisvaltai- 

sena tutkimuskohteena, jonka konventionaalisia ja uusia piirteitä pyritään 
asemoimaan muuttuvan yhteiskunnan ja/tai muuttuvan viestintäympäris- 
tön konteksteihin. Tällaisia tarkasteluja ovat esimerkiksi Normative theories 
of the media (Christians ym. 2009), Journalismi murroksessa (Valiverronen 
2009), The hybrid media system (Chadwick 2013) sekä tuore artikkeli Beyond 
journalism (Deuze ja Witschge 2017). Nämä antavat hyvän kuvan journalis- 
min ja muun yhteiskunnan muuttuvasta suhteesta, mutta eivät juurikaan pu- 
reudu ammattikunnan kokemuksista nouseviin kysymyksiin. 

Toinen tyypillinen tarkastelun taso on mediaorganisaatioiden ja erityisesti 
niiden muutoksen tutkimus. Tällöin katse on kohdentunut journalismiin ja 
mediaan toimintoina, joita määrittävät tietyt työn ja muun toiminnan järjes- 
tämisen tavat, kuten liiketaloudelliset pyrinnöt, johtamiskulttuurit tai orga- 
nisatoriset strategiat muuttuviin toimintaympäristöihin sopeuduttaessa. Hy- 
vän kuvan journalismin muutospaineista ja -tarpeista organisatorisella tasolla 
saa esimerkiksi teoksesta Value creation and the future of news organizations 
(Picard 2010) ja Post industrial journalism: Adapting to the present -raportista 
(Anderson ym. 2014). Mediayhtiöiden ja toimitusorganisaatioiden johtamisen 
uusista vaateista kertovat puolestaan kokoomateos Mediajohtaminen (Malme- 
lin & Villi zorsa) ja Seuraa johtajaa! Väliportaan päällikkötoimittajien muut- 
tuvat roolit -tutkimus (Koljonen 2013). 

Tietenkin myös journalisteja tarkastelevaa tutkimusta on runsaasti. Usein 
tämän tason tarkastelun näkökulmana kuitenkin on lähestyä toimittajia ikään 
kuin entiteettinä — journalistikunta nähdään professiona, joka on ainakin jo- 
honkin mittaan asti yhteisiä piirteitä omaava tutkimuskohde. Myös toimit- 
tajiin kohdistuneiden tutkimusten kysymyksenasettelu on ponnistanut toi- 
mittajista ammatin tai alan suuntaan, usein jonkin journalismiin vaikuttavan 
ulkoisen ilmiön vaikutusten arviointiin. Esimerkiksi tutkimukset Journalistit 
muuttuvassa mediassa (Jyrkiäinen 2008) ja Enemmän vähemmällä (Nikunen 
2011) tarkastelevat profession näkemyksiä heikkenevän liiketalouden ja uuden 
teknologian invaasion kautta. Ammattiroolin ja -identiteetin muutosta ja ny- 
kytilaa journalistiprofession keskuudessa on pohdittu esimerkiksi teoksessa 
Media work (Deuze 2007) ja laajassa kansainvälisessä Worlds of journalism 

study -hankkeessa (Hanitzsch ym. 2011) ja sen suomalaisessa osatutkimukses- 
sa (esim. Pöyhtäri ym. 2014). 

Hyvinkin paljon on tutkimusta myös siitä, miten toimittajiin kohdistu- 
vat ammatillisten taitojen vaatimukset ovat muuttuneet ja muuttumassa. 
Tätä teemaa käsitellään ruotsalaisessa teoksessa Yrke pä glid (Nygren 2008, ks. 
myös Jyrkiäinen 2008). Aiheesta on julkaistu myös lukuisia artikkeleita, joissa 
on keskusteltu toimittajien halusta ja tarpeesta omaksua uusia taitoja, kuten 
teknologiaan liittyvää osaamista (esim. Bakker 2014) tai yleisöjen uudenlaisen 
kohtaamisen tapoja (esim. Singer ym. 2011). 

Sen sijaan toimittajien yksilöllisiä työelämäkokemuksia on tutkittu vä- 
hemmän. Tutkimusta on olemassa nuorten toimittajien näkemyksistä alalle 
asettumisesta ja toimittajuudesta (Lehtonen 2013) ja 1990-luvun laman aikana 
työttömäksi jääneiden toimittajien selviytymistarinoista (Raito 2013). Kan- 
sainvälisestikin tutkimusta toimittajien työelämän murroskokemuksista on 
varsin vähän. Yhdysvaltalaisessa tutkimusraportissa Good work (Gardner ym. 
2001) luodataan laajan haastatteluaineiston pohjalta toimittajien näkemyksiä 
siitä, millaiset mahdollisuudet on tehdä laadukasta työtä vaikeutuvissa olo- 
suhteissa. Meidän tutkimuksemme kannalta erityisen hyödyllisiä ovat olleet 
australialainen New beats -tutkimushanke (New beats iv.), jossa on perusteel- 
lisesti kartoitettu työttömiksi joutuneiden toimittajien kohtaloita ja heidän 
käsityksiään ammatista (esim. O'Donnell ym. 2015) sekä yhdysvaltalainen 
tutkimus toimittajista epävarmuuden aikana (Ekdale ym. 2015). Niin ikään 
antoisia ovat olleet Saksassa ja Britanniassa tehdyt tutkimukset toimittajista, 
jotka ovat joutuneet irtisanotuiksi tai ovat niin sanotuissa epätyypillisissä työ- 
suhteissa (esim. Gollmitzer 2014, Nel 2010). 

Olemme pyrkineet siihen, että tässä tutkimuksessa toimittajien kertomuk- 
set omista kokemuksistaan olisivat etualalla ja elävästi läsnä. Taustaymmär- 
rystä ja tutkimuksellisen viitekehyksen aineksia ovat luonnollisesti tarjonneet 
aiemmin mainitut median roolia ja profession olemusta muutoksen näkökul- 
masta tarkastelleet tutkimukset, joiden kautta on ollut mahdollista arvioida 
omaan tutkimukseemme osallistuneiden toimittajien kokemuksia. Tavoittee- 
namme on, että toimittajayksilöiden kokemusten avulla saadaan esiin jotain 


sellaista, joka esimerkiksi professio- tai organisaatiotasojen tarkasteluissa saat- 

taa jäädä varjoon. Tällaisesta tiedosta on hyötyä, kun alan toimijat — media- 
yhtiöt, järjestöt ja oppilaitokset — luovat toimintamalleja journalistisen työn 
kehittämiseksi. 


Tutkimusalkaa puhelinhaastatteluin 


Tässä julkaisussa esiteltävät tarinat alkoivat koostua syksyllä 2015. Tuolloin 
tutkimusryhmämme suunnitteli Irtisanottujen toimittajien uudet työt -tut- 
kimushankkeen aineistonkeruuta. Hankesuunnitelmassa olimme luvanneet 
haastatella puhelimitse 120-150 työnsä menettänyttä toimittajaa. Ajattelim- 
me, että vaikka emme tällä pääse edustavaan otokseen määrällisen tutkimuk- 
sen kriteerein, saamme kuitenkin käsityksen siitä, mitä on tapahtunut toi- 
mittajille, joilta työ on jossain vaiheessa lähtenyt alta. Ovatko he työllistyneet 
uudelleen? Kenties vaihtaneet kokonaan alaa? Mitä he ovat ajatelleet ja tunte- 
neet kohdatessaan omakohtaisesti media-alan työelämän murroksen? 

Aloitimme aineistonkeruun hankesuunnitelman mukaisesti lomakeky- 
selyllä. Tutkimuskeskuksessamme oli tehty jonkin verran lomakekyselyitä 
aiemmissa hankkeissa, ja saimme evästystä tutkijakollegoilta. Kuulimme, että 
vastauksia saa parhaiten, kun tutkija on mukana lomakkeentäytössä, esittä- 
mässä kysymykset ja täyttämässä vastaukset. Kävimme kollegoiden kanssa läpi 
heidän lomakkeitaan ja kyselimme kokemuksia: Millaiset kohdat ovat olleet 
vaikeita? Miten vaihtoehdot kannattaa muotoilla? Lukeeko haastattelija to- 
dellakin ääneen kaikki kymmenen vaihtoehtoa? 

Tutkimusprosessille tyypilliseen tapaan versioimme omaa lomakettamme, 
saimme siihen kommentteja, hioimme ja editoimme. Lopulta valmis lomake 
siirrettiin verkkoon, yliopistossa käytössä olevaan E-lomakepalveluun (ks. lii- 
teluku). 

Seuraava haasteemme oli työnsä jossain vaiheessa menettäneiden toimit- 
tajien tavoittaminen. Laadimme toisen E-lomakkeen, jonka avulla toimittajat 
saattoivat itse ilmoittautua mukaan. Laitoimme sanaa kiertämään eri reittejä: 
Journalistiliiton kautta, tuttujen toimittajien kautta. Soitimme yt-neuvotte- 
luita käyneiden mediatalojen luottamusmiehille, joista moni lupasikin levittää 


tietoa oman talonsa sisällä. Laitoimme kutsun tutkimukseen osallistumisesta 

Facebookin ja Twitterin kautta. Osa FB-ystavistamme jakoi kutsua omalle sei- 
nälleen. Aloimme saada myös suoria sähköpostiviestejä: 
Hei Auli, tutkimuksesi toimittajien työllistymisestä ja pärjäämisestä näinä 
vaikeina aikoina on mielestäni hyvin tärkeä. Ilmoittaudun täten vapaaeh- 
toiseksi haastattelu-uhriksi! 


Tervehdys! Mulle saa kyllä soittaa tai kirjoitella asian tiimoilta. Sain nimit- 
täin vuosi sitten kenkää 30 vuoden työrupeaman jälkeen. 


Vaikka aluksi haastateltavien tavoittaminen näytti vaikealta, ilmoittautumi- 
sia alkoi tulla, kun aloimme tehdä puhelinhaastatteluja. Keskustelun lopuksi 
pyysimme haastattelemiamme toimittajia miettimään, tuntevatko he muita 
vastaavassa tilanteessa olleita toimittajia ja voisivatko kertoa tekeillä olevasta 
tutkimuksesta heille. Pyyntö tuotti tuloksia. 

Lähtiessämme soittamaan ensimmäisiä haastatteluja huomasimme varsin 
nopeasti, että lomakkeen kysymys-vastaus-muoto tahtoi jäädä puheen jal- 
koihin. Puhelinhaastatteluja tehnyt tutkija sai kuulla kokonaisia tarinoita, 
jotka virisivät esitetyistä lomakekysymyksistä. Toimittajat halusivat kertoa 
enemmän kuin pelkkiä vastauksia kaavamaiseen lomakkeeseen. Jotkut haas- 
tatteluista kestivät tunnin, lyhimmillään lomake tuli täytettyä parinkymme- 
nen minuutin keskustelun aikana. Kuulimme paljon olennaisia huomioita 
journalistien työelämästä, mutta myös henkilökohtaisia kertomuksia siitä, 
miltä ihmisistä tuntui töiden menettäminen, mitä on olla työtön ja asioida 
TE-toimiston kanssa. Kaikkea tätä ei ollut mahdollista tallentaa lomakkeelle. 
Jos puhelinkeskustelun aikana nousi esiin asioita, joita olisi tutkimuksemme 
kannalta tärkeä tallentaa, mutta jotka eivät lomakkeen avovastauskohtiin so- 


pineet, kirjoitimme näitä asioita ylös muistioiksi puhelinkeskustelun jälkeen. 

Liite 


= a 


Tarina 
Tutkija toimittajaa kuulemassa 


VIIMEINEN TUTKIMUSHAASTATTELUNI. 
Olen istunut tänään jo kahdessa eri 
kahvilassa kahden eri haastatelta- 
van kanssa. Vielä yksi on jäljellä. Vä- 
syttää. 

Matkustan ratikalla = itselleni 
tuntemattomaan osaan Helsinkiä. 
Keväinen aamukoleus on haihtunut 
kesäiseksi iltapäiväksi. Löydän haas- 
tateltavan ehdottaman kahvilan. Mu- 
kavan avara tila isoine ikkunoineen. 
Valitsen pöydän näkyvältä paikalta. 
Aurinko paistaa sisälle asti. Katselen 
levottomasti ympärilleni. 

Sisään astuu kutakuinkin ikäise- 
ni nainen. Vaikuttaa hieman hermos- 
tuneelta tai ainakin varautuneelta. 


Vaikka hän vastaa aluksi lyhyesti, 
tunnen saavani hyviä vastauksia juuri 
siihen, mitä kysyin. Hän puhuu pohdis- 
kellen, pysähtyen välillä miettimään, 
taustoittaen ja tulkiten kertomaan- 
sa ja valintojaan. 

Kun hän kuvailee opiskeluaan yli- 
opistossa, tavoitan heti omista opis- 
keluvuosistani tutun maailman. Hän 
kertoo ajautuneensa alalle paran- 
taakseen maailmaa. Kuinka osuvaa! 
Samasta syystä minustakin tuli tut- 
kija. Valitsimme työt, joissa voisimme 
tehdä hyvää, vaikuttaa maailmaan. 

Täsmällinen, sivistynyt ja tarkas- 
ti ratkaisujaan puntaroiva on kuva, 
jonka saan haasteltavastani. Hän ei 


=00—< 

Tutkimuksen aineistot ja metodit 


= = 


ole selvinnyt oman työuransa kään- 
teistä kevyesti, ilman mielenkuohuja 
ja niiden työstämistä. Nyt hän kui- 
tenkin vaikuttaa onnelliselta ja tasa- 
painoiselta, tyytyväiseltä (työ)elä- 
määnsä. 

Haastattelukysymykset on käyty 
läpi. Reilu tunti on kulunut, kun olen lo- 
pettelemassa. Suljettuani nauhurin ja 
juotuani smoothien viimeiset pisarat 
valmistaudun lähtemään. Haasta- 
teltavani jääkin kiireettä seuraani ja 
päädymme jatkamaan puhetta työ- 
elämän murroksesta, myös yliopisto- 
maailman muutoksia sivuten. Olemme 
saman aikakauden kasvatteja. Meillä 
on paljon jaettavaa. Vaikka roolimme 


haastateltavana ja haastattelijana 
kenties jäykistivät tovi sitten kans- 
sakäymistämme, nyt koen läheisyyt- 
tä, lähes ystävyyttä hänen kanssaan. 

Haastatellun naisen perhe tulee 
kahvilaan häntä noutamaan. Lapset 
tervehtivät minua kohteliaan kiinnos- 
tuneesti. Saan vielä ohjeet lähimmäl- 
le pysäkille. Kun poistun kahvilasta, 
taivas on sininen ja aurinko paistaa 
edelleen. Vaikka kello käy kuutta, oloni 
on kevyt ja olen onnellinen päivän koh- 
taamisista. 


Auli Harju 


TJ Ss 

Uudelleentyöllistyneet tarkempaan syyniin 


Kun puhelinhaastattelut olivat loppusuoralla, laajensimme aineistonkeruuta 
kasvokkain tehtäviin haastatteluihin kolmen tutkijan voimin. Tapasimme 20 
tavalla tai toisella uudelleentyöllistynyttä toimittajaa. Olimme iloisesti yllätty- 
neitä, miten joustavasti saimme haastattelut sovittua. Journalistit suhtautuivat 
hyvin myötämielisesti tutkimukseemme: He olivat jo keskustelleet tutkijan 
kanssa puhelimitse, nyt he raivasivat kalenteristaan aikaa haastattelutapaami- 
seen. Lisäksi pyysimme heitä kirjoittamaan aiheesta. Kirjoitustehtävässä piti 


laatia puhe viestintälukiolaisille toimittajana olemisesta nyky-Suomessa: 


Sinua on pyydetty paikalliseen viestintälukioon kertomaan journalistin työs- 
tä otsikolla: Mitä on olla journalisti Suomessa vuonna 2016? Kirjoita kahden 
liuskan puheenvuoro, jossa annat omakohtaisen, rehellisen vastauksen yllä 
olevaan kysymykseen. 


Aineistosta tuli rikas ja monipuolinen. Meillä oli tukena haastattelurunko 
kysymyksineen, mutta kuten tutkimushaastattelut yleensä, keskustelutilan- 
teina haastattelut olivat erilaisia ja haastattelurungon kysymykset painottui- 
vat eri tavoin kulloisestakin haastatellusta riippuen. Jo pelkästään me kolme 
eri-ikäistä ja erilaisista suunnista journalismia katsovaa haastattelijaa — jour- 
nalistiikan maisteriopiskelija, monissa projekteissa harjaantunut mediatutkija 
sekä tuleville journalisteille ammatin ihanteista ja käytännöistä opettava yli- 
opistonlehtori — toimme omilla persoonillamme eroja haastattelutilanteisiin. 

Kaikki haastatellut olivat siis jossakin vaiheessa viime vuosina joutuneet 
luopumaan vanhasta työstään — osa oma-aloitteisesti, toiset pakon edessä. He 
olivat myös työllistyneet uudelleen, ehkä takaisin journalismin pariin, monet 
kuitenkin jonnekin muualle. Haastattelijoille syntyi vaikutelma, että he kaik- 
ki olivat joutuneet miettimään työelämäänsä ja työuraansa liittyviä ratkaisuja 
aiemminkin. Ehkä siksi puhuminen arasta aiheesta oli lopulta suhteellisen 
helppoa. Joillekin haastatelluista keskustelu saattoi olla myös antoisaa: Oli- 
vatpa haastattelun aiheena olleet tapahtumat sitten vuosien takaisia tai varsin 
tuoreita, niiden puiminen ja niiden merkitysten tulkinta ulkopuolisen kanssa 
haastattelun muodossa tarjosi tilaisuuden sellaiseen pohdintaan, joka poikkesi 


perheen tai kollegoiden kanssa aiheesta puhumisesta. Haastattelurungon ky- 

symykset avasivat työn menettämisen ja työllistymisen prosesseihin sellaisia 
näkökulmia, joihin arkikeskusteluissa ei useinkaan puututa, ja tutkimuksessa 
luvattu anonymiteetti mahdollisti nostaa esiin sellaisia asioita, joita ei välttä- 


mättä tunnistettavasti halua muille ilmaista. 


Omakohtaisia ja yhteisön jakamia tarinoita muutoksen ytimestä 


Yhteydenotto puhelimitse ihmiseen, tietämättä missä hän on ja millaisessa 
tilanteessa, on sattumankauppaa. Millaisia tarinanpätkiä haastatellut olisivat 


kertoneet, jos olisin soittanut heille joskus toiste? 


Hyvä kun soitit juuri tänään! Tänään oli hyvä päivä, aina en halua vastata 
puhelimeen. 


Eräs puhelinhaastatteluista tehtiin ensimmäisenä sellaisena arkipäivänä, jona 
haastateltava ei enää ollut töissä. Häntä oli tavoiteltu jo aiemmin, mutta silloin 
hän oli hoitanut kiireellä viimeisiä tehtäviään töissä. Nyt haastateltavamme 
oli kotona ja odotti työvoimaviranomaisen yhteydenottoa, ehkä jo lähipäivi- 
nä. Nyt oli hyvä väli puhua. Mieleen nousi kysymys, miltä tuntui herätä maa- 
nantaiaamuun, kun totutut työhön lähtöön liittyvät rutiinit eivät olleet enää 
voimassa. Toiset puhelinhaastattelut taas osuivat tilanteeseen, jossa irtisano- 
misesta oli useita vuosia aikaa. Siitä saattoi olla jopa niin monta vuotta, että 
haastateltava joutui pinnistämään muistaakseen, miten asiat menivät, milloin 
työt loppuivat ja kuinka pitkä työttömyyskausi olikaan ollut. 

Edellä kuvattu teki sen, että sekä menneeseen että tulevaan asemoiduttiin 
hyvin erilaisilta jalansijoilta. Menneisyys saattoi olla jo muistikuvissa hämär- 
tynyt, ja uusi työ oli tätä hetkeä, hektistä arkea ja osa tulevaa. Toiselle taas me- 
netetyn työn arki oli vielä lähes käsinkosketeltavan todellista, vaikka siihen ei 
ollut enää paluuta, ja tulevaisuus näyttäytyi epävarmana ja epäselvänä. 

Toimittajien kertomuksiin työelämänsä muutoksista pätee elämänmuutok- 
sia tarinoina tutkineen Vilma Hännisen (1999) huomio, että ihmiset kertovat 
omasta elämästään aina itselleen sisäistä tarinaansa, joka nojaa kulttuurisiin 
aihioihin. Esimerkiksi aikakauslehdet ovat täynnä tarinoita elämänmuutok- 
sesta, työttömyydestä, uudelleenkouluttautumisesta, menestyneistä yrittäjis- 


tä. Se, miten haastattelemamme toimittajat vertasivat omia sisäisiä tarinoitaan 

näihin malleihin, ei välttämättä noussut esiin meille tutkijoille kerrotuissa ta- 

rinoissa, mutta epäilemättä kulttuurinen konteksti vaikutti taustalla. 
Nykyisessä työkeskeisessä yhteiskunnassa vallitseva individualismi merkit- 

see, että yksilöt joutuvat tekemään jatkuvaa identiteettityötä, kuten sosiologi 


Ulrich Beck (Beck ym. 1995) on kuvannut: 


”Yksilöllistyminen” merkitsee ensinnä teollisen yhteiskunnan elämäntapojen 
riisumista puitteistaan ja toiseksi niiden puitteistamista uudelleen siten, että 
yksilöt joutuvat itse suunnittelemaan, sovittamaan, parsimaan ja paikkaa- 
maan omat elämäkertansa. (emt., 27.) 


Tutkimushaastatteluissa syntyy uudenlaisia, sosiaalisessa tilanteessa kerrottu- 
ja tarinoita, joissa koettua tehdään ymmärrettäväksi, asioita järjestetään sel- 
laiseksi loogiseksi kokonaisuudeksi, joka on kuulijan omaksuttavissa. Tarinat 
haarukoivat esiin tiettyjä asioita ja jättävät toisia sivuun. Esiin nousevat ne 
asiat, jotka ovat tarinan kannalta merkityksellisiä. Tarinat jäsentävät koke- 
muksia ja selittävät sekä tulkitsevat tapahtunutta. 

Esitimme kutsun tarinamuotoon kasvokkaisissa haastattelussa myös siten, 
että haastattelurunkomme ensimmäinen kysymys oli miten sinusta tuli toi- 
mittaja”. Tähän useat haastatelluista vastasivat kronologisella kertomuksella, 
joka lähti toisinaan liikkeelle jo kouluvuosista, jatkui opiskelun ja kesätoimit- 
tajapestien kautta aina siihen asti, kun työstä joutui ensimmäistä kertaa luo- 
pumaan. 

Vilma Hännisen (1999) mukaan myös yhteisöt kertovat tarinoita. Tällai- 
seksi yhteisölliseksi tarinaksi voi nähdä sen, millaista journalismin tarinaa sen 
tekijät kertovat. Tämän tarinan elementit ovat tuttuja monista yhteyksistä: 
Millaisiin arvoihin ja ihanteisiin journalismi nojaa? Millaisia journalistisen 
työn arki ja käytännöt ovat? Miten toimittajat työnsä kokevat? Kysytpä ke- 
neltä tahansa toimittajalta, vastauksissa on varmasti ainakin joitakin samoja 
elementtejä. Myös eri tutkimukset ovat hahmotelleet ja kirjanneet näitä va- 
kiintuneita malleja sekä suhteuttaneet niitä journalismia koskevaan muutos- 


puheeseen. 

Miten tama journalismista kerrottava tarina muuttuu, kun sita ovat ker- 
tomassa ihmiset, jotka ovat joutuneet luopumaan journalistisesta työstä, joko 
hetkellisesti, toistaiseksi tai jopa lopullisesti? 


Työelämäpelin ääripäät: liukuhihna ja rakkaus 


Creative leadership in media management -hankkeessa tehdyssä kyselytutki- 
muksessa havaittiin, miten aikakauslehtitoimituksissa oli koettu luovan työn 
tekemisen mahdollisuuksien vähentyneen (Malmelin 2015a). Toimittajat kat- 
sovat, että aikaa ei ole enää vapaalle ajattelulle ja ideoinnille, kun työtehtävien 
koetaan lisääntyneen ja resurssien vähentyneen. Eräs tutkimukseen osallistu- 
nut toimittaja kuvaili itseään tehdastyöläiseksi. Luova työ on siirtynyt liuku- 
hihnalle. 

Samaa viestiä on kuulunut myös aiemmista journalistista työtä ja muuttu- 
via työolosuhteita koskeneista tutkimuksista (esim. Nikunen 2011, Jyrkiäinen 
2008). Viime aikoina olemme saaneet lukea samanlaisia kuvauksia myös muil- 
ta toimialoilta. Esimerkiksi Helsingin yliopiston yt-neuvottelut ja irtisanomis- 
kokemukset saivat meritoituneita professoreita astumaan kokemuksineen jul- 
kisuuteen uutis- ja mielipidesivuilla. Esimerkiksi terrestrisen kasviekologian 
professori Heikki Hänninen moitti Helsingin Sanomissa (Helsingin Sanomat 
2016), että yliopisto oli hoitanut irtisanomiset järkyttävän huonosti. 

Tutkija Anu Järvensivu (2010) kuvaa työelämää peliksi, joka muotoutuu 
kentällä pelaavien strategisten valintojen mukaan ja johon kenelläkään yksit- 
täisellä pelaajalla ei ole valtaa. Jokainen valinta jättää jälkensä ja työelämässä 
pelaavan on vain luotava pärjäämisstrategioita. Henkilöstövähennyksiä on 
tutkittu Suomessa 1980-luvulta alkaen (Järvensivu ym. 2012). Aluksi tutkit- 
tiin tehtaiden, telakoiden ja kaivosten joukkoirtisanomisia, irtisanottujen 
työllistymistä ja selviytymistä. Myös 1990-luvun lamanaikaisia henkilöstövä- 
hennyksiä tutkittiin irtisanomisten seurausten ja yksilöiden selviämisen näkö- 
kulmista. Tutkimukset olivat yhtä tai useampaa työyhteisöä koskevia tapaus- 
tutkimuksia. 

1990-luvun alun laman aikaan Kansanrunousarkisto ja Toimihenkilöjär- 


jestöjen Sivistysliitto järjestivät Työttömän tarina -kirjoituskilpailun. Osa ta- 

rinoista julkaistiin kokoelmana nimeltä Työttömän tarina (Laaksonen & Piela 
1993). Sen esipuheessa huomautetaan, että tarinat avaavat näkymiä paitsi työs- 
tä syrjäytyneiden pettymyksiin, pelkoihin, toiveisiin ja taisteluun toimeentu- 
losta, myös kirjoittajiensa mielipiteisiin politiikasta, tiedotusvälineistä, päät- 
täjistä ja viranomaisista. Samalla tavoin tässä tutkimuksessa keräämämme 
haastattelupuhe laajeni — osin tutkimusrungon kysymysten ohjaamana, mutta 
myös haastateltujen journalistien omasta aloitteesta, näiden omista työelämä- 
tarinoista ja toimitustyön kokemuksista koskemaan median roolia yhteiskun- 
nassa ja journalismin toimintatapoja ja arvoja. 

Vilma Hänninen (1999) mallintaa työpaikan menetyskuvaukset kahden 
erilaisen tarinan muotoon, joko tragediaksi tai rikostarinaksi. Ensin maini- 
tussa tarinassa työstään iloitseva työntekijä menettää työpaikkansa. Jos hän 
ei selviä uudelleen työelämään, häntä uhkaa masennus ja köyhyys. Konnan 
roolin tässä tarinassa saa työnantaja tai yhteiskunta, työttömäksi joutuneen 
uhrin kurjuuden aiheuttajana. Jälkimmäisessä tarinassa puolestaan työtön on 
syyllinen, pinnari ja laiska sosiaalipummi. Hänen uhreinaan ovat kaikki kun- 
non kansalaiset, veronmaksajat, joiden rahoilla hän yhteiskunnan tukemana 
elää. Hännisen mielestä nämä molemmat tarinat elävät aihioina yhteiskunnan 
jäsenten, niin työttömien itsensä kuin työelämässä olevienkin mielessä. 

Tarinat kamppailevat keskenään oikeasta työttömyyden tulkinnasta. Mi- 
ten tarinat muuntuvat joukkoirtisanomisten aikakaudella, kun koulutuskaan 
ei ole tae työpaikan saamiseen tai työelämässä pysymiseen? Sosiaalisen median 
keskustelupalstoilla työtön saa yhä helposti roiston roolin, ja hallituspolitiik- 
kaa vastaan käyvät kansalaiset syyttävät yhä äänekkäämmin yhteiskuntaa ja 
vallanpitäjiä. Kohtuullisen varmaa lienee kuitenkin, että alalla kuin alalla on 
ymmärretty, että työelämän pelissä ei ole tarjolla pelkkiä katsomopaikkoja. 
Vilma Hännisen (emt.) mukaan uudemmassa työttömyystutkimuksessa on- 
kin pyritty näkemään ihmiset toimijoina, mikä mahdollistaisi edellä esitettyjä 
mallitarinoita useampia tulkintoja töiden menettämisen merkityksistä. Mah- 
dollista on esimerkiksi kuulla ja nähdä myönteisiäkin tarinoita siitä, kuinka 
työttömyydestä selvitään tai kuinka töiden menetys voi kääntyä menetyksen 


kokeneen omaksi eduksi. 


22 AULI HARJU — KARI KOLJONEN — ARI HEINONEN 


Tämänkin tutkimuksen tarinoita voi jäsentää toimijuuden kautta. Kirjam- 
me etenee kronologisen kertomuksen muotoa tapaillen: Lähdemme liikkeelle 
siitä, miten haastatelluista toimittajista tuli toimittajia, sitten seuraamme hei- 
dän tietään yt-neuvotteluiden ja irtisanomisten kautta tilanteeseen, jossa töitä 
ei ole. Jatkamme tarinaa uudelleentyöllistymiskokemuksilla. Kaikkia näitä 
vaiheita, haastattelupuheesta esiin nostettuja tilanteiden kuvauksia ja haasta- 
teltujen työelämään liittyviä kokemuksia, voi tarkastella myös siitä näkökul- 
masta, millaiset teot ja toiminta ylläpitävät työelämän myllerrykseen joutu- 
neen yksilön toimintakykyä ja tunnetta siitä, että hänellä on edes jonkinlainen 
hallinnan tunne tilanteeseensa. Ja vastaavasti, millaisissa kohtaamisissa ja kon- 
teksteissa tämä hallinnan tunne ja toimijuuden kokemus alkavat murentua. 

Tulevissa luvuissa toimijuuden osittainen oheneminen sekä työelämän ja 
toimitustyön muutoksista aiheutunut pettymys saattavat piirtyä hivenen vah- 
vemmin esiin kuin ne seikat, jotka tässä myllerryksessä ovat pitäneet haastatel- 
tuja toimittajia toimintakykyisinä. Tutkimushaastatteluissamme virisi paljon 
kriittistä puhetta, erityisesti mediaorganisaatioita ja TE-keskusta kohtaan. 
Tässä kirjassa emme kuitenkaan nähneet tärkeäksi nimetä esimerkiksi niitä 
organisaatioita, jotka hoitivat yt-neuvottelut huonosti, ja niitä, jotka selvisivät 
tässä tehtävässä paremmin. Halusimme keskittyä haastateltujen toimittajien 
kokemuksiin ja esittää yksilöiden kertomien tarinoiden kautta myös joitakin 
journalistien tämän hetken kokemusmaailmaa yhdistäviä asioita. 

Haastattelupuheesta nousi esiin myös toimijuutta vahvistavia, myönteisiä 
kokemuksia, kuten monien eri vaiheissa kokema ja kovasti arvostama kolle- 
giaalinen tai muiden työhön liittyvien verkostojen antama tuki. Osa haasta- 
telluista pystyi myös kääntämään kokemansa vaikeudet voitoksi. Esimerkiksi 
oman työttömyyskokemuksen takia ymmärtää kanssaihmisten arkea syvem- 
min. Toisille tuskalliselta tuntunut yhden oven sulkeutuminen työuralla tar- 
koittikin uudenlaista, innostavaa alkua toisaalla. Yhteistä haastatelluillemme 


on rakkaus journalismin tekemiseen. 

2. luku 


Toimittajaksi ja toimittajana 


Journalisteja koskevia tutkimuksia tehdään tyypillisesti niin, että tutkimuk- 
sen kohteet eli toimittajat asemoidaan journalistisen instituution edustajik- 
si, mutta heidän yksilölliset ja henkilökohtaiset taustansa jäävät vähemmälle 
huomiolle. Toimittajien kokemuksista ponnistavaa tutkimusta on vähemmän 
(esim. O'Donnell ym. 2015). Kuitenkin tehdyt tutkimukset kertovat, että toi- 
mittajia motivoivat ammatin piirteet ovat niin yksilöllisiä kuin altruismiin 
kallellaan olevia. Esimerkiksi kansainvälisessä toimittajatutkimuskoosteessa 
The global journalist in the 21st century todettiin, että toimittajan työssä arvos- 
tetaan tyypillisesti sellaisia seikkoja kuin työn vapaus, mahdollisuus hyödyn- 
tää omia taipumuksiaan ja työsuhteen vakaus, mutta tärkeinä on pidetty myös 
esimerkiksi mahdollisuutta seurata yhteiskunnallisia tapahtumia ja vaikuttaa- 
kin niihin (Weaver & Willnat 2012). 

Jotta ymmärtäisimme paremmin, millaisesta kokemustaustasta tutkimuk- 
semme osallistuneiden kertomukset nousevat, keskustelimme tutkimushaas- 
tatteluissa heidän kanssaan työurien alkuvaiheista. Mikä veti (tai työnsi) jour- 
nalistiseen työhön, millaiseksi työ aikanaan kuviteltiin ja millaisten vaiheiden 
kautta haastatellut olivat työssään kulkeneet? Tässä luvussa katse kohdistuu 
siis tutkimuksemme kohderyhmän taipaleeseen toimittajana, ennen kuin me- 
dia-alan vaikeudet toivat toimituksiin yt-neuvottelut, eläkepaketit ja irtisano- 


miset. 


Haave toi alalle — tai joskus sattumakin 


Tutkimukseemme haastatellut nykyiset ja entiset toimittajat kertoivat saman- 
tapaisista motiiveista kuin joita on havaittu kansainvälissä journalistitutki- 
muksissa: alalle hakeutumisen taustalla on yhdistelmä omien vahvuuksien 
tunnistamista ja pyrkimystä tehdä jotain merkityksellistä. Toimittajuuteen 


on muun muassa johtanut pyrkimys rakentaa ammatillista uraa yksilöllisten 

vahvuuksien varaan. Esimerkiksi taipumus ilmaista itseään kirjoittamalla on 


ohjannut alalle, jossa tätä halua ja taitoa on voinut hyödyntää. 


Tapaan sanoa, että opin kirjoittamaan ennen kuin opin puhumaan. (...) 
Kirjoittamisesta tuli mulle semmoinen elämäntapa. (...) Halusin kirjoittaa 
ammatikseni. (Nainen, 41-50) 


Eräs toinen haastateltu kertoi pitäneensä ”sanoilla leikittelemisesta” jo pienes- 
tä pitäen. Tässä tapauksessa toimittajuuteen ei ohjannut ainoastaan veto kir- 


jalliseen ilmaisuun, vaan myös toisenlainen halu ilmaista itseään: 


Mulla on myös ollut esiintyminen veressä. (...) Radio oli se, mikä minut sai 
hakeutumaan media-alalle. (...) Koin, että mulla on paljon sanottavaa ja 
haluan sen saada itsestäni ulos, ja ajattelin, että olisin aika hyvä toimittaja. 
(Mies, 31—40) 


Toimittajuus on siis nähty ammatiksi, jossa voi ammentaa luontaisista henki- 
lökohtaisista ominaisuuksista. Ne yksistään eivät kuitenkaan ole vaikuttaneet 
alalle hakeutumiseen — eivätkä ne ole edes riittäviä edellytyksiä. Lahjakaskin 
kirjoittaja voi kokea journalistisen ilmaisun jopa vastenmieliseksi ja vapautu- 
neinkin esiintyjä saattaa vierastaa toimitustyön muita ulottuvuuksia. Halu 
esittää kertomuksia toisille ihmisille, tavalla tai toisella, on kuitenkin epäile- 
mättä laajalti toimittajien alavalintaa selittävä piirre. 

Aiemmissa tutkimuksissa ilmenneet yhteiskunnalliset motiivit tulivat 
nekin esiin haastateltujen toimittajien kertomuksissa. Epäkohtien esiin tuo- 
minen, vallankäytön kriittinen valvonta ja pelkistetyimmillään ”maailmanpa- 
rantaminen” ovat pyrkimyksiä, jotka osaltaan ovat vetäneet mediatyön pariin 
toimittajaksi: 

Ei mulla ole ikinä [ollut] intohimoa hakea toimittajaksi tai intohimoa kir- 


joittaa. Se oli enemmän tämmöinen maailmanparannus, mikä siinä amma- 
tissa viehättää edelleen. (Nainen, 41-50) 


Tämä toimittaja oli päätynyt ensin alan opintoihin ja sitten alan töihin apri- 
koituaan, etteivät yleiset yhteiskuntatieteiden opinnot taida tuottaa ammatil- 
lista osaamista. Pähkäiltyään sosiaalialan ja journalismin välillä haastateltum- 


me suuntautui toimittajan työhön johtaviin opintoihin. 

Vahan samaan tapaan toinen tutkimukseemme osallistunut toimittaja oli 
hankkinut opettajan pätevyyden, mutta käänsi kuitenkin ammatillisen suun- 
tansa journalismiin. Motiivina oli juuri se, että toimittajan työssä voi vaikut- 


taa ympäröivään yhteiskuntaan. 


Jos se [oma työ] vähänkään veisi joitakin asioita ja muiden ihmisten elämää 
eteenpäin. Se [ajatus] siellä pohjalla on. (Nainen, 41-50) 


Yksilölliset ja yhteiskunnalliset motiivit voivat usein täydentää toisiaan. Erään 
haastatellun tapauksessa toimittajan työhön ohjasi luontainen uteliaisuus, 
halu ottaa selville asioista ja hankkia uutta tietoa ja vastauksia. Henkilökoh- 
taista intressiä pääsi toteuttamaan journalistisessa työssä ja sen myötä toteutui 
myös yleinen intressi. 

Todellisuudessa lienee niin, että yksi ja sama henkilö on valinnut toimitta- 
juuden useamman motiivin virittämänä, vaikka edellä haastattelupuheesta on 
eritelty esiin erityyppisiä motiiveja. Inhimillistä lienee, että ammatinvalintaa 
ohjaavat yksilölliset työntävät tekijät ja ammatin todelliset tai toivotut vetä- 
vät piirteet. Tutkimusten mukaan suomalaisille journalisteille toimittajuus 
näyttäytyy sekä toiveammattina että yhteiskunnallisena tehtävänä ja yleisön 
palveluna, ja sama on havaittu myös ulkomaisissa tutkimuksissa (Willnat ym. 
2013, Jyrkiäinen 2008). Eri ihmisillä pontimet alalle saattavat vaikuttaa eri pi- 
toisuuksina, mutta harvemmin mikään tekijä on taustalla ainoana motiivina. 

Jos alalle tulon motiiveissa on rikas kirjo, samaa voi sanoa siitä, miten toi- 
mittajaksi on päädytty. Joillekin toimittajuus on ollut haave, unelma-ammatti 
jo lapsuudesta lähtien. Tällaisesta kertoi eräs haastateltu, joka tosin siirtyi toi- 


mittajaksi vasta muutaman mutkan kautta. 


Se [toimittajan työ] oli alun perin minun lapsuuden haaveena. (...) Oli ihan 
itsestään selvä asia, että minusta tulee toimittaja. Lähipiirikin ajatteli, että 
minusta tulee toimittaja. (Nainen, 41-50) 


Unelma-ammatti tuntui kuitenkin kovin hienolta, liian hienolta, ja alan kou- 
lutukseen vaikutti olevan vaikea päästä. Siksi tämä toimittaja opiskeli ensin 
muita asioita, kunnes lopulta sai sijan omimmalta alaltaan. 

Toisin toimittajaksi päätyi niin ikään jo lapsuudessa toimittajaksi ryhty- 


misestään päättänyt haastateltu. Hän oli jo alle kouluikäisenä ”harjoitellut” 

tekemällä yhden kappaleen levikin lehteä, ja läpi kouluaikojen päämääränä oli 
journalistinen työ. 
Niinpä vaan jääräpäisesti etenin kohti maaliani. Siinä vaiheessa kun piti 
opiskelupaikkaa valita, niin tuntui hyvin houkuttelevalta ja luontevalta va- 


linnalta pyrkiä Tampereen yliopistoon tiedotusoppia lukemaan. Opintojen 
aikana aloitin jo toimittajan työt, ja sillä tiellä olen. (Nainen, 41-50) 


Jos tämän toimittajan kulku alalle oli päämäärätietoista, sitä ei ole ollut kaik- 
kien polku toimittajaksi. Hyvä esimerkki tästä on erään haastateltumme ta- 
rina. Toimittajuus sai alkusysäyksensä sattumien summasta. Henkilömme 
oli opiskellut ihan jotain muuta kuin toimittajan taitoja, mutta silmiin osui 
lehdestä kiinnostava työpaikkailmoitus. Erikoisalan lehti haki työntekijöitä. 
Kun tälläkin haastatellulla oli taipumusta ja harrastusta kirjoittamalla ilmai- 
suun ja kun lehden ala vielä liittyi hänen harrastuksiinsa, yhtälö tuntui hou- 


kuttelevalta. 


Hain sitä paikkaa. Suureksi hämmästyksekseni minulta pyydettiin työnäyte 
[kocjuttu]. (...) Sitten minut valittiin siihen. (...) Olin oikeaan aikaan oi- 
keassa paikassa ja riittävän hullu hakemaan. (Mies, 51-60) 


Tällaista pikakutsumusta tyypillisempi polku toimittajaksi on kuitenkin ol- 
lut joko alan opiskelun ja harjoittelun kautta alalle vakiintuminen tai avus- 
tajasuhteiden muuntuminen kokopäivätyöksi. Yksi haastatelluistamme oli 
päässyt kesätoimittajaksi seutunsa paikallislehteen ja jatkoi sitten avustajana. 
Sen jälkeen seurasi opintoja, ensin opistotasolla, sitten yliopistossa. Toinen 
tutkimukseemme osallistunut haki useaan paikkaan opiskelemaan, ja se mikä 


tärppäsi, ohjasi tulevaa elämää: 


Yhteen pääsin varasijalta, ja se oli toimittajatutkinto. Se ohjasi ammattiin. 
(...) Varmaan eniten vaikutti se, että pääsin yliopiston tukeman harjoittelu- 
järjestelmän kautta kesätoimittajaksi jo ensimmäisenä opiskelukesänä. Tyk- 
käsin tehdä töitä, ja se tuntui omalta alalta. (Nainen, 41-50) 


Toimittajuus on siinä mielessä vapaa ammatti, että journalistiksi ryhtyminen 
ei edellytä meillä eikä juuri muuallakaan joitain tiettyjä opintoja tai ylipään- 


sä mitään opintoja. Maailman mitassa alle puolella toimittajista on alan kou- 

lutusta taustallaan (Willnat ym. 2013, Weaver & Willnat 2012). Suomessa 
toimittajien yleinen koulutustaso on monia muita maita korkeampi ja varsin 
monet ovat myös opiskelleet juuri tätä alaa, mutta edelleen ja varmasti jatkos- 
sakin toimittajan töihin tullaan vaihtelevien reittien kautta (Jyrkiäinen & 
Heinonen 2012). Myös tähän tutkimukseen osallistuneiden toimittajien opis- 
keluhistoria on monenkirjava. Toimittajaopintoja oli tehty paitsi Tampereen 
ja Jyväskylän yliopistoissa myös eri opistoissa ja ammattikorkeakouluissa. Pää- 
aineena ei välttämättä ollut alan oppiaine, vaan melkein mikä tahansa. Yksi oli 
opiskellut suoraviivaisesti tutkinnon valmiiksi ennen kuin oli halunnut siirtyä 
vakituiseen työsuhteeseen, toinen oli opiskellut vasta oltuaan jo jonkin aikaa 
työelämässä. Jollakin olivat opinnot jääneet kesken, kun taas joku toinen oli 
pinnistellyt opinnot kokoon, vaikka samalla oli pyörittänyt toisen alan liike- 
yritystä tai tehnyt toimittajan töitä. 

Minähän olin päättänyt, että en hae vakituista työpaikkaa ennen kuin mul- 


la on tutkinto valmis. Ajattelin, että jos jätän lopputyön tekemättä, en var- 
maan ikinä olisi tehnyt sitä. (Nainen, 51-60) 


Näinä aikoina merkille pantavaa on, että monissa tutkimukseemme osallis- 
tuneiden toimittajien kertomuksissa heijastuvat hyvien työmarkkina-aikojen 
kaiut. Opintojen ja työelämän välillä saattoi purjehtia jokseenkin omien va- 
lintojensa mukaan, sillä työpaikkoja oli tarjolla. Ja ne olivat kunnollisia, jopa 
vakituisia työsuhteita, ennen kuin sitten 1990-luvun laman tultua tilanne 
muuttui jyrkästi palaamatta koskaan ennalleen. Tällainen konteksti on epäi- 
lemättä vaikuttanut tuona aikana ammatillista identiteettiään rakentaneiden, 
kuitenkin melko nuorten ihmisten näkemyksiin mediasta ja journalismista ja 
työstä tällä alalla. Toimittajuutta pidettiin hyvänä ammattina, myös työsuh- 


teen näkökulmasta: 


Olen aina halunnut, että mulla on turva jossain. (...) Ajattelin, että [toimit- 
tajan työ] on /uovaa, mutta siitä saa kuukausipalkkaa. (Nainen, 41-50) 

Journalistiset teot ovat kantaneet ankeutuvalla alalla 


Jos tutkimukseemme haastateltujen entisten ja nykyisten toimittajien polut 
alalle ovat olleet moninaiset, sitä ovat olleet myös heidän työuransa vaiheet. 
Enin osa haastatelluista on ollut journalistisessa työssä vähintään vuosikym- 
menen, eräät 30:kin vuotta. He ovat tehneet työtään media-alan laskevien 
tunnuslukujen aikakautena: lehtien levikit ovat laskeneet, mainostuotot ovat 
pienentyneet, työntekijöiden määrä on vähentynyt. Työelämän reunaehtojen 
ankeutuminen kuuluu toimittajien kertomuksista. Suomalaisten toimittajien 
kuvaukset työympäristönsä muutoksesta ovat samanhenkisiä kuin esimerkiksi 
yhdysvaltalaisten toimittajien kokemukset. USA:ssa tehdyssä tutkimuksessa 
luonnehdittiin toimittajien näkevän journalismin ”haavoittuneena” alana il- 
man, että kukaan osaisi tyrehdyttää sen ”veren vuotamisen” (Ekdale ym. 2015, 
384). 

Tähän tutkimukseen osallistuneiden toimittajien, etenkin varttuneem- 
pien, työelämänäkymät olivat suhteellisen valoisat uran alussa. Takana saattoi 
olla liuta pätkätyösuhteita, mutta ne olivat yleensä olleet omien valintojen seu- 
rausta. Opintojen ohessa oli tehty kesätöitä siellä, avustajantöitä täällä. Valin- 


nanvaraa oli, sillä lehdistöllä meni hyvin. 


8o-luvun lopussa esimerkiksi kesätoimittajapestejä oli niin paljon, että me 
saatettiin valita, mihin mennään. Yksi mun kavereista sanoi jossain vaihees- 
sa, että hänellä on kuusi paikkaa [tarjolla]. (Mies, 51-60) 


Tuohon aikaan, 1980- ja 1990-lukujen vaihteessa sanomalehtien levikki oli 
noussut runsaaseen neljään miljoonaan. Viimeisin tilasto kertoo levikin ole- 
van noin 2,2 miljoonaa (Tilastokeskus i.v.) Työpaikkoja oli uraansa aloittele- 
ville hyvin tarjolla toisin kuin nyt. Noissa oloissa olikin mahdollista ajatella, 
että alalle pääsy tarkoitti elämää, jota määrittäisivät työsuhteen vakinaisuus ja 
jatkuvuus. Pitkään näin olikin. 

Kaikilla ei hyvinäkään aikoina ollut sileän suoraviivaista työhistoriaa, 
mutta yleistäen sanoen työurien kulminaatiopiste näyttää olleen 1990-luvun 
lama. Sen vaikutukset ulottuivat myös media-alalle ja heijastuivat siihen, mil- 


laista työpaikoilla oli. Epävarmuus kiinnittyi toimittajan(kin) työn piirteeksi. 

Muutos oli kokemuksena hyvin jyrkka, ainakin niiden keskuudessa, jotka oli- 


vat ehtineet nauttia hyvien aikojen olosuhteista. 


[Kesätöiden jälkeen, opintoihin palatessa.] Takana kuului ihan kauhea 
kolahdus. (...) Myöhemmin mulle selvisi, että se ääni oli se, kun työelämän 
portit menivät kiinni. (Mies, 51-60) 


Melko tavallinen tuon laman jälkeinen työhistoria lienee ollut määräaikai- 
suuksista ja avustajasuhteista eteneminen vakinaiseen työsuhteeseen. Eräs 
haastateltu oli aloittanut tekemällä erikoisalaltaan avustajajuttuja maakunta- 
lehteen, oli siellä kesätoimittaja useana vuonna, pääsi pääkaupungin mediaan, 
oli siellä kesätöissä ja "vakiinnutti” paikkansa määräaikaisuuksia tekevänä 
toimittajana. Määräaikaisuudetkaan eivät olleet saumatta jatkuvia, ja niiden 
ohella työtä tehtiin freelancerina. Lopulta tätä henkilöä pyydettiin hakemaan 
vakituista työpaikkaa: 


Ja sitten siellä minä olin kymmenen vuotta. (Nainen, 41-50) 


Toisen haastatellun tarina on samantapainen. Taustalla oli pätkiä, kunnes 
kesätoimittajuuden jälkeen puoli vuosikymmentä meni yhdessä ja samassa 
sanomalehden toimituksessa, joskin toimenkuvat vaihtelivat. Seurasi ehdotus 
päällikkötehtävästä aikakauslehdessä, vakituisessa työsuhteessa. Se sitten ai- 
kanaan katkesi yt-neuvotteluihin. 

Kirjava työhistoria ei ole aina ollut ulkopuolisesta pakosta johtunut seu- 
raus, vaikka niinkin usein on ollut. Toimittajat elävät muutakin kuin työelä- 


määnsä, ja esimerkiksi perhe on osaltaan muovannut työssä olemisen tapaa. 


Työhistoria on ollut vähän repaleinen. On ollut jaksoja, että tuntuu, että 
nythän tämä lähtee menemään ihan kunnon putkea eteenpäin... (Nainen, 


41-50) 


Naistoimittajan näköpiirissä olleen uraputken kuitenkin katkaisivat lapsien 
syntymät ja valinta pitää hoitovapaita. Lisäksi puolison työn myötä eteen tuli 
paikkakunnan vaihto ja sen seurauksena jalansijan hakeminen uusista media- 
taloista. 

Aineistoomme valikoituneet toimittajat eivät sinällään pidä monipuolista 


työuraa kielteisenä kokemuksena. Päinvastoin, haastatteluissa oli aistittavissa 


30 AULI HARJU — KARI KOLJONEN — ARI HEINONEN 


ylpeyttä siitä, että oli joutunut tai hakeutunut erilaisiin työtehtäviin ja pärjän- 
nyt niissä. 
Menin sinne [paikallislehteen] paukuttamaan semmoisia aivan ympäripyö- 


reitä työpäiviä. (...) Se oli kova koulu, jossa sain tehdä tosi itsenäistä työtä. (....) 
Työn vaihtelevuus viehätti. (Nainen, 41-50) 


Näin kertoi yksi haastateltumme, jonka työuraan sittemmin sisältyi useita eri- 
laisia toimenkuvia. Toinen tutkimukseemme osallistunut oli omien sanojensa 


mukaan ”päässyt oppimaan aika kovissakin paikoissa”. 


Olen ollut semmoisissa puristuksissa, joissa oppii työn tekemisen tavoista ja 
toisaalta niistä, mitä lähdetään hakemaan, kun uudistetaan tai luodaan ko- 
konaan uutta tyhjästä. Ne on olleet hienoja paikkoja. (Nainen, 41-50) 


Monipuolinen työtausta ei kuitenkaan ole aina näyttänyt miellyttävän työn- 
antajia. Vaikka moniosaaminen ja -tekeminen on erityisesti 2000-luvulla 
esiintynyt tiuhaan mediatalojen rekrytointipuheissa, haastatteluissa tuli esiin 
toisenlaisia kokemuksia. Eräs haastateltumme oli työuransa alkupuolella tie- 
toisesti hankkinut työkokemusta monenlaisista tehtävistä. Hän oli toimittaja- 


na aikakauslehdissä, sanomalehdissä ja televisiossa. 


Ajattelin, että vaan kerään kokemuksia, kun olen nuori, ja että siitä on mulle 
myöhemmin hyötyä. Siinä koen olleeni pahasti väärässä. (Nainen, 41-50) 


Karvas totuus oli, että myöhemmissä työhaastatteluissa epäiltiin henkilön 
olevan jotenkin hankala ihminen, kun oli ”joutunut” vaihtamaan useasti työ- 
paikkaa. Havainto on mielenkiintoinen, jos tällainen asenne on yleisempikin 
rekrytointeja tekevien keskuudessa. Tätä nykyä alalle aikova ei useimmiten voi 
edes valita, tekeekö pätkätöitä vai asettuuko jonnekin vakituisesti. Jos lukuisia 
työsuhteita pidetään epäilyttävänä piirteenä työhönottotilanteessa, asetelma 
on perin vaikea. Toisessa yhteydessä eräs haastateltu neuvoikin alalle tulevia 
pidättäytymään ”seikkailuista”. Tällä hän tarkoitti, että jos työnsyrjään pääsee 
kiinni, ei kannata siitä irrottaa. Journalismin kannalta tällainen voi olla latis- 
tavaa, sillä uusien virikkeiden hakemisen asemesta alan ihmiset saattavat oh- 


jautua tekemään putkinäköistä uraa, ettei ansioluettelo näyttäisi tilkkutäkiltä. 

Riippumatta siita, ovatko tutkimukseemme osallistuneiden toimittajien 
työurat koostuneet pitkakestoisista työsuhteista samoissa työtehtävissä vai 
lyhyistä jaksoista erilaisissa tehtävissä eri työnantajien palveluksessa, ammatil- 
lisen uran huippuhetket ovat olleet pitkälti samantapaisia. Ne ovat liittyneet 
pikemminkin journalistisiin tekoihin tai saavutuksiin kuin henkilökohtai- 
seen karriääriin. Kyse on siitä, että toimittaja kokee tekevänsä työtään hyvin ja 
työssä onnistuminen on palkitsevaa riippumatta aineellisista tai muista tun- 
nustuksista. Tällainen on tyypillistä luovalle työlle, jota toimittajuus edelleen 
on, ainakin joiltain osin. (Deuze 2007, Gardner ym. 2001.) 

Toki ”cv-huippuhetket? tulivat myös esiin haastatteluissa. Esimerkiksi 
ensimmäinen kesätoimittajuus itse tärkeäksi koetussa välineessä oli yksi uran 
kohokohtia — silloin pääsi tuntemaan olevansa osa jotain itseään suurempaa, 
osa mediaa, jonka edustajana nuori toimittajanalku sai esiintyä. Samoin en- 
simmäinen vakituinen työpaikka nimettiin uran kiintopisteeksi. Joissakin 
haastatteluissa mainittiin myös nousu päällikkötehtäviin ja erityisesti niissä 


koettu pärjäämisen tunne. 


Sitten kun olen tullut isoihin mediataloihin töihin, niin onnistuminen on 
ollut se, että suhteellisen nuorena eteni mielenkiintoisiin päällikkötehtäviin 
ja sitten pärjäsin niissä kuitenkin kohtalaisen hyvin. (Nainen, 41-50) 


Uralla eteneminen ei kuitenkaan näytä olleen tärkein tyydytyksen lähde tut- 
kimukseemme osallistuneille toimittajille. Journalistiset saavutukset olivat 
selvästi innostaneet ja kannatelleet tutkimukseemme haastateltuja toimittajia 
työuran aikana. Yksi työn hienoksi piirteeksi koettu ulottuvuus on ollut jo 
aiemmin mainittu oppiminen, jonka voi ymmärtää kiitollisuudeksi tilaisuu- 
desta kokea ja tehdä ammatillisesti uusia asioita. 

Samalla tavoin mieleen jääneiksi hetkiksi haastatteluissamme nimettiin 
selviytymiset kovissa työpaineissa. Ymmärrettävästi esiin nousivat Estonian 
uppoaminen ja kouluampumiset, jotka olivat olleet niistä uutisoineille kovia 
kokemuksia (esim. Raittila ym. 2009, Raittila 1996). Tällaisissa tapauksissa oli 
koettu — tilanteiden aiheuttamasta järkytyksestä huolimatta — ylpeyttä siitä, 
että uutisväline on yllättävässä tilanteessa, poikkeuksellisen vaativissa olo- 


suhteissa kyennyt hoitamaan sen, mikä sen tehtävä on. Näitä ei kuitenkaan 

nostettu kokemuksellisesti oman työn huippuhetkiksi kuin siinä mielessä, 
että tilanteissa oli täytynyt olla jäätävän rauhallinen”, jotta koneisto toimi. 
Lähemmäksi itseä olivat usein jääneet toisenlaiset hetket. 


[Estonia-uutisointi] tehtiin, kun se tuli kohdalle. Mutta semmoiset asiat, 
jotka jäävät mieleen, ovat naurettavan pieniä. (...) Kun George Harrison 
kuoli, me rakennettiin uutiset siten, että kun uutiset loppuu, se [uutinen] 
tulee viimeisenä ja sitten tulee My Sweet Lord. Vedän uutiset, George Har- 
rison alkaa, minä jään studioon itkemään. (...) Muistorikkaimpia on justiin 
tuommoiset, epäjournalistiset asiat. (Mies, 51-60) 


Toki toimittajuuteen tavanomaisesti liitetyt uutisvoitot olivat jääneet mieleen. 
Tällaisiin onnistumisiin liittyi ammatillinen ylpeys siitä, että oli osannut ha- 
keutua oikeaan aikaan oikeaan paikkaan, jossa oli oivaltanut tilaisuuden tul- 
leen. Vaikkapa silloin kun tuolloin vielä tuleva presidentti oli menossa oman 
puolueensa vaalijuhlaan, ja eräs haastattelemistamme toimittajista oli paikal- 
la. Toimittajan ehdotuksesta matkaan lähdettiin jalkaisin — ja tietenkin teh- 
tiin samalla haastattelua. Tällaiset aikalaishistorialliset kohtaamiset olivat jää- 
neet monen mieleen työuran varrelta. Niitä oli ollut erilaisia, ei vain kotimaan 
vallakkaiden kohtaamisia. Ne saattoivat olla myös traagisia uutistapahtumia 


kriisialueilta — tai sitten aivan toisenlaisia, mutta yhtä lailla mieleenpainuvia: 


Kaikista siisteintä oli, kun pääsin käymään New Yorkissa. Pääsin haastatte- 
lemaan toimintaelokuvan näyttelijöitä. En ollut koskaan käynyt Amerikassa 
sitä ennen, ja jo pelkät muodollisuudet jännitti tietysti tosi paljon. Pitää löy- 
tää itse paikasta toiseen ja englanniksi tehdä. (...) Mikä on tehnyt syvimmän 
vaikutuksen, on juuri se, että on päässyt niin mielenkiintoisiin paikkoihin. 
(Nainen, 21—30) 


Aina palkitsevinta ei ollut nimekkäiden ihmisten kohtaaminen mielenkiin- 
toisissa paikoissa tai järisyttävät kokemukset uutismaailman polttopisteissä. 
Työnkuvia ja työn tekemisen konteksteja on hyvin erilaisia, ja joillekin työ- 


elämään rikkautta oli luonut yksinkertaisesti niin sanottu tavallinen ihminen. 


Mulla on ollut mielettömän ihania kohtaamisia. Ne ovat omalla tavallaan 
rakentaneet mua ja jääneet muhun. Esimerkiksi, että on päässyt lähelle mo- 
nella tavalla fiksuja ja merkityksellisiä ihmisiä. Sillähän ei ole mitään teke- 

mistä yhteiskunnallisen statuksen tai semmoisen kanssa, että oletko lähellä 
valtaa. Hyviä kohtaamisia on ollut myös ns. tavallisten ihmisten tai vaikka 
taitelijoiden kanssa. (Nainen, 41-50) 


Ylipäänsä hyvän työn kokemus, usein yksittäiset juttuprojektit olivat synnyt- 
täneet ilon ja voimaantumisen tunteita toimittajien keskuudessa. Eräs haas- 
tattelemamme toimittaja muisteli arvokkaana asiana sitä, että ihmiset olivat 
uskaltaneet kertoa oman elämänsä kipeistäkin asioista ja jälkeenpäin kiittä- 
neet asian tuomisesta julkisuuteen, vaikka noille ihmisille siitä saattoi olla 
pikemminkin haittaa kuin hyötyä. Tällaisessa tilanteessa sekä toimittaja että 
jutun kohde olivat voineet kokea olevansa yhdessä jollakin tärkeällä asialla, 
vaikuttamassa yhteiskuntaan. Tällainen eetos oli aikanaan motivoinut useaa- 
kin haastattelemaamme toimittajaa alalle. 

Haastateltujen journalistien kertomuksissa korostui palautteen merkitys 
toimitustyössä. Tämä ei ole yllättävää, sillä jo aiemmissa tutkimuksissa toimit- 
tajat ovat kertoneet, että toimitusorganisaatioissa etenkin kannustavaa palau- 
tetta saadaan niukasti ja asiaan kaivattaisiin parannusta (esim. Koljonen 2013, 
Jyrkiäinen 2008). Meidänkin tutkimukseemme osallistuneet toimittajat ker- 
toivat, että juuri hyviin työelämäkokemuksiin liittyy tyypillisesti palautetta. 
Sitä oli voitu saada juttujen kohteilta — kuten edellä kerrottiin — tai esimiehil- 
tä tai jopa ammattikunnalta julkisina palkitsemisina. Olennaista siis näyttää 


journalistille olevan, että työn jäljestä kuuluu kaiku. 


Tietysti sellaiset tunnustukset, joita on tullut esimiehiltä, joiden kanssa on 
töitä tehnyt, ovat olleet tärkeitä. Ne ovat sanoneet, että olen tehnyt työn hyvin 
tai että olen ollut niille hyvä alainen. (Nainen, 41-50) 


Koska tämän tutkimuksen kohderyhmänä olivat nimenomaan työstään irti- 
sanotut tai irtisanoutuneet toimittajat, haastateltujen työhistorian yksi kään- 
nekohta oli ollut tällainen jyrkkä muutos. Nämäkin kokemukset olivat olleet 
vaihtelevia. Haastatelluistamme pisimmän työuran tehneet tulivat alalle sil- 
loin, kun saattoi vielä ajatella työpaikan olevan pysyvä sanan vaativimmassa 
merkityksessä. Myöhemmin alalle tulleet astuivat ammattiin, jossa epävar- 
muus jo leimasi työoloja. Yyteet ovat kuitenkin olleet vahvasti läsnä jokseen- 


kin kaikkien työuralla. Joillakin kaari on ollut vakitöistä pätkätöihin, toisilla 

sirpaleisista töistä vakityön kautta yt-tilanteeseen. Tällaista lyhyiden työsuh- 
teiden leimaamaa journalistin työelämää on tutkimuksessa kuvattu termillä 
”tilkkutäkkiura? (Deuze & Witschge 2017), ja aineistomme mukaan se alkaa 


olla tuttua Suomessakin. 


Mulla oli ensin 16 vuotta [työsuhde eräässä mediatalossa]. Sitten tuli pot- 
kut, ja sitten mun kaikki työsuhteet ovat olleet enintään kaksi vuotta. (Mies, 
51-60) 


Tulin alalle silloin, kun töitä kuitenkin vielä oli. Siinä vaiheessa [kun taan- 
tuma tuli], mulle oli kertynyt työkokemusta niin paljon, että ura jatkui. Sil- 
loin kun ei ollut työsuhdetta, olen ollut freelancerina. Tällaista sirpaleista se 
ura oli vuoteen 2008, jolloin sain ensimmäisen vakituisen työpaikan. Viimei- 
set kymmenen vuotta olin siellä töissä. Se oli hieno kokemus. (Nainen, 41-50) 


Tutkimukseemme osallistuneiden toimittajien kertomuksia yt-neuvottelujen 
vaiheista ja menettelytavoista ja niihin liittyneistä tuntemuksista kerrotaan 
tuonnempana. Todettakoon kuitenkin, että kaikkien uraan ei liittynyt jou- 
tuminen pois enemmän tai vähemmän vakituisesta työsuhteesta, vaan epävar- 
maan työtilanteeseen myös hakeuduttiin. Eräs haastattelemistamme toimit- 
tajista oli ensin ollut määräaikaisissa työsuhteissa, joskin pitkissä sellaisissa, 
samaan välineeseen, kunnes sai vakituisen työpaikan samasta toimituksesta. 
Tästä huolimatta hän toteutti pitkään pohtimansa ajatuksen freelanceriksi 
ryhtymisestä. 

Ammatillinen ura on myös saattanut sisällöllisesti jatkua kutakuinkin 
entisenlaisena, vaikka työtuoli on kuvaannollisesti viety alta. Tutkimukseem- 
me osallistui toimittaja, joka oli tehnyt yli kymmenen vuoden uran erään 
mediakonsernin erikoisyksikössä, kunnes työsuhde katkesi. Tätä nykyä tämä 
toimittaja tekee edelleen juttuja samoista teemoista, nyt vain freelancerina. 
Tutkimuksemme puhelinhaastatteluihin osallistuneista runsaasta sadasta ir- 
tisanotusta tai irtisanoutuneesta toimittajasta moni olikin jatkanut uraansa 
joko toimittajana tai tehtävissä, joissa saattoi hyödyntää toimittajan työhisto- 
riaa ja -kokemuksia. Yksi toimittaja sanoikin ammatillisen uransa kohokoh- 
daksi sen, että pystyi irtisanomisen jälkeen rakentamaan itselleen uuden ura- 


polun. 

Vaikka [en] olekaan mikään järjettömän määrätietoinen ihminen siinä mie- 
lessä, että olisin rakentanut jonkin urapolun tietoisesti, [olen ollut] kuitenkin 
niin määrätietoinen, että olen aina miettinyt, että miten nyt kannattaisi täs- 
sä muuttuneessa tilanteessa toimia. (Nainen, 41-50) 


Tiivistelmä 


Tiet toimittajaksi ovat olleet moninaiset. Alalle on haluttu yksilöllisistä ja 
yhteiskunnallisista syistä. Itseilmaisun tarve on monilla yhdistynyt paloon 


parantaa maailmaa. 


Osalle toimittajan ammatti on ollut lapsuuden unelma, jota kohti on mää- 
rätietoisesti ponnisteltu opintojen ja avustajapestien kautta. Joidenkin am- 


matinvalinta on perustunut hetken mielijohteeseen, sattumien summaan. 


Työssä tyydytystä on tuottanut nimenomaan työnteko. Ammatillinen on- 


nistuminen on ollut palkitsevinta, urakehitys toissijaista. 


1990-luvun alun laman jälkeen toimittajien työurat muuttuivat: vakitui- 
seen työsuhteeseen pääsy on ollut viime vuosikymmenet aiempaa vaikeam- 
paa ja tilkkutäkkimäiset urapolut ovat yleistyneet. 

3.luku 


Yyteiden kurimuksessa 


SAK:n (i.v.) tilastojen mukaan Suomessa joutui vuonna 2016 yhteistoiminta- 
eli yt-neuvotteluihin runsaat 80 ooo palkansaajaa, ja heistä vajaat 11 000 irti- 
sanottiin. Henkilöstövähennykset koskivat myös media-alan yrityksiä, jotka 
työllistivät vuonna 2016 noin 650 henkeä vähemmän kuin edellisenä vuonna 
(Erämaja 2017). Media-ala työllisti vuoden 2016 päättyessä runsaat 22 000 
henkeä, joista toimittajien määrä oli 4 200 kappaletta. Journalistiliiton (Jour- 
nalisti 2016a) arvion mukaan vuonna 2008 alkaneen taantuman jälkeen jour- 
nalistiset työpaikat ovat vähentyneet vuosittain 200:lla. 

Tässä luvussa tarkastelunkohteina ovat toimittajien kokemukset yt-neu- 
votteluista ja lopputileistä: Millä tavoin vaikeita asioita on hoidettu media- 
yhtiöissä? Miten muutosprosesseja on johdettu ja kuinka työyhteisöissä on 
niihin reagoitu? Kun irtisanotut ja irtisanoutuneet työntekijät ovat ilmaisseet 
monenlaisia tunteita ja hakeneet selitystä tapahtuneelle, he ovat saaneet osak- 
seen sekä tukea että töykeyttä. Turvallisen ja mielekkään työn muuttuminen 
epävarmaksi ja vastenmieliseksi on varmasti turhan suoraviivainen ja kärjekäs 
tilanneanalyysi (ks. myös Nikunen 2011), mutta paljon ratkaisujen kyseen- 
alaistavia kommentteja kertyi myös meidän kasvokkain tekemissämme haas- 


tatteluissa, joihin seuraavassa esitettävät havainnot perustuvat. 


Yt-neuvottelut kylvävät pelkoa ja pettymystä 


Yhteistoimintaneuvotteluilla on erittäin huono kaiku suomalaisilla työpai- 
koilla. Vaikka yt-neuvotteluja voidaan käydä mitä erilaisimmissa tilanteissa ja 
niissä voidaan päätyä monenlaisiin lopputuloksiin, kirjainpari yt mielletään 
synonyymiksi irtisanomisille (esim. Helsingin Sanomat 2017). Siitä huolimat- 
ta että yt-laki velvoittaa työnantajan neuvottelemaan työntekijöiden kanssa 
muutosten toteuttamisesta, neuvotteluihin suhtaudutaan hyvin kyynisesti: 


Esimerkiksi asiantuntijaorganisaatioiden yt-neuvotteluissa mukana olleet 

työntekijät nimittivät neuvotteluja teatteriksi, piirileikiksi ja peliksi (Bairoh 
ym. 2014). Myös ylempien toimihenkilöiden kokemuksen mukaan työnantaja 
oli tehnyt päätökset yt-neuvottelujen lopputuloksesta jo ennen kuin niitä oli 
ehditty edes aloittaa (Uhmavaara 2015). 

Tässä tutkimuksessa olemme olleet erityisen kiinnostuneita siitä, miten 
journalistit ovat kokeneet työnsä muutosvaiheet, kuten yt-neuvottelut. Haas- 
tattelujemme perusteella 2010-luvun journalistisia työyhteisöjä jäytää epävar- 
muus tulevaisuudesta ja pelko omasta asemasta (ks. myös Ekdale ym. 2015). 
Kun yrityksen johto ilmoittaa yt-neuvotteluista, pinnan alla kyteneet tunteet 


vyöryvät valtoimenaan: 


Me muut [kuin johto] jäätiin sitten vähän [sellaisiin tunnelmiin], että 
”mitä helvettiä?”. Tässäkö on se luottamus tulevaisuuteen? Se romuttui oi- 
keastaan ihan kerralla. Olimme ihmeissämme. Vähän peloissaan oltiin siinä 
vaiheessa. Mitähän tämä nyt tarkoittaa? (Mies, 51-60) 


Se [tunne] oli ahdistus ja pelko siitä, että mitä hittoa minä sitten teen. Ja 
sitten se ei jossain vaiheessa ollut enää ” jos’, vaan se oli ”kun” kohta joudun 
lähtemään täältä. Mitä hittoa minä sitten oikein teen? (Mies, 41-50) 


Eräs viestintätehtäviin siirtynyt haastateltumme puolestaan kuvasi hirveäksi 
rangaistukseksi sitä, että ”koko ajan saa pelätä työnsä puolesta”. Toimittajien 
kuvaukset peloistaan ja epävarmuudestaan ovat puhuttelevia, mutta eivät sit- 
tenkään erityisiä. Esimerkiksi historioitsija Juha Siltalan (2007) Työelämän 
huonontumisen lyhyt historia -teoksessa on hyvin samankaltaisia kertomuksia 
siitä, kuinka yt-neuvottelut oli koettu. 

Toimittajat kuvasivat haastatteluissamme erityisen pelottaviksi, suoras- 
taan järkyttäviksi työpaikkansa ensimmäisiä yt-neuvotteluja. Neuvotteluihin 
ei välttämättä ollut osattu varautua työntekijäpuolella, vaikka niitä olisi jo 
käyty kilpailevissa yrityksissä tai yrityksen omat tunnusluvut olisivat olleet ai- 
empaa kehnompia. Kun useissa tapauksissa kyseisen yrityksen toiminta tuotti 
vielä voittoa, työntekijöille ilmoitus yt-neuvotteluista ja todennäköisistä irti- 
sanomisista tuntui käsittämättömältä, jopa epäoikeudenmukaiselta. Ensim- 


mäisen yt-kierroksen pelottavuus juontui myös sitä ennen koetusta korkeasta 

työtyytyväisyydestä; työnantajaan luotettiin, työpaikalla viihdyttiin ja työstä 


saatiin perusturvallisuutta ja mielihyvää. 


Ensimmäiset oli ne ehkä kaikkein rajuimmat, koska ne tuli yllättäen. (...) 
Jengi oli siellä tottunut siihen, että kun yhtiöllä menee hyvin, niin kaikki 
sujuu hienosti. Ja toiminta kehittyi, tulos oli jo hyvällä mallilla ja kaikki 
tunnusmerkit oli positiiviset. (...) Niin yhtäkkiä sitten vedettiin liinat kiinni. 
(Mies, 51-60) 


Olin niitten ensimmäisten [irtisanottujen] joukossa. Hammennys oli ehkä 
siinä porukassa kaikkein suurin. Semmoinen romahdus sieltä norsunluutor- 
nista maan pinnalle, että tämä ei enää olekaan suurin ja kaunein ja menes- 
tyvin yritys, ja nyt me joudutaan maksamaan siitä [muutoksesta] se hinta. 
(Nainen, 41-50) 


Seuraavilla kerroilla ei enää voinut puhua yllätyksestä eikä järkytyksestä. 
Luottamus työnantajaan oli huteralla pohjalla jo valmiiksi, ja työntekijät ot- 
tivat tiedon uusista yt-neuvotteluista vastaan turtuneina, kyynisinä ja alistu- 
neina. Yt-neuvotteluja on käyty mediayhtiöissä niin taajaan, että työntekijät 
ovat koko ajan varpaillaan odottamassa seuraavaa kierrosta. Työssä koettu tur- 
vattomuus on merkinnyt sitä, että sitoutuminen työnantajaan ja asetettuihin 
tavoitteisiin on heikentynyt ja motivaatio tehdä työnsä ”viimeisen päälle” on 
kyseenalaistunut (Reinardy 2010, Jyrkiäinen 2008). 

Neuvottelukutsut eivät pääse enää yllättämään ketään. Tässä suhteessa 
journalistisen työn tekijät ovat samanlaisia kuin muillakin aloilla. Esimerkik- 
si kemianteollisuuden työntekijät kouliintuivat varsin taitaviksi haistamaan 
ilmapiirin muutokset ja lukemaan yt-neuvotteluja ennakoivia merkkejä (Pun- 
tari & Roos 2007). Myös haastattelemistamme journalisteista muutamat ker- 


toivat havaitsemistaan ennusmerkeistä: 


Meidän päätoimittaja oli lähtenyt toiseen lehtitaloon. (...) Silloin mulla oli 
ollut jo semmoinen olo, että hän varmaan tietää jotain, koska hän päätti 
poistua paikalta. (...) Sitten se, että meillä ei ollut laitettu päätoimittajan ha- 
kua auki, kieli jo siitä, että tässä menee jotenkin huonosti. (...) Me muutettiin 
just silloin pienempään toimitilaan, ja tietokoneet piti uusia. (...) Kuulin, 
että tietokoneet ei ole lähtenyt tulemaan sieltä varastolta, vaan ne on jostain 
syystä jäissä, ja meidän it-päällikkö oli ihan raivona, miksi ne ei tule. (...) 

Kyllä jo siinä vaiheessa tiesin, että ne ei tule sen takia, koska täällä ei ole näitä 
ihmisiä enää kauhean pitkään. Osasin siis kaikin tavoin jo varautua, että ne 
[yt-neuvottelut] alkaa jossain vaiheessa. (Nainen, 31-40) 


Haastattelemamme toimittajat kritisoivat yt-menettelyä eri näkökulmista. 
Tarvitseeko neuvottelujen kestää kuutta viikkoa? Työpaikoilla kokemus on 
nimittäin se, että valtaosa näistä viikoista on tyhjäkäyntiä. Kertooko turvautu- 
minen yt-menettelyyn johdon arkuudesta? Esimerkiksi jos henkilöstövähen- 
nyksistä neuvotellaan toistuvasti, kyseenalaistuu johdon kyky tehdä kerralla 
riittäviä henkilöstövähennyksiä. Tai jos yksittäisen työntekijän irtisanomispe- 
rusteet täyttyvät muutenkin, niin voisiko muun työyhteisön säästää turhasta 
viikkojen mittaisesta pelkotilasta? 

Tämänkin tutkimuksen aineistoista nousee esiin niitä yt-neuvottelujen 
kielteisiä pitkän aikavälin vaikutuksia, joita on listattu aiemmissa tutkimuk- 
sissa (esim. Bairoh ym. 2014, Reinardy 2010): Työmotivaatio ja sitoutuminen 
työnantajaan heikkenee. Luottamus johtoon rapautuu, ja johtajien kyvyt ky- 
seenalaistuvat. Epävarmuuden lisääntyminen myrkyttää työilmapiiriä. Työ- 
kuorman kasvaessa työn laatu heikkenee. Riskinottokyky ja samalla luovuus 
vähenee. Kuitenkin kielteisiä vaikutuksia on mahdollista lieventää muun 
muassa hyvällä johtamisella ja tiedonkululla, luomalla työntekijöille mahdol- 
lisuuksia vaikuttaa muutokseen ja pitämällä kiinni oikeudenmukaisesta toi- 


mintatavasta (Pahkin 2015). 


Niukasta tiedottamisesta tuli palj on pyyhkeitä 


Toimittajien kokemukset yt-neuvottelujen tiedottamisesta ovat hyvin saman- 
laiset kuin vaikkapa tekniikan alan ylempien toimihenkilöiden. Jopa hivenen 
sarkastisesti tutkimuksessa tehdään johtopäätös, että ”tiedottamisen avoi- 
muus ja yksityiskohtaisuus johtaa todennäköisesti aina parempaan tulokseen 
kuin heikko ja puutteellinen tiedottaminen”? (Bairoh ym. 2014, 71). Koska 
toimittajat ovat viestinnän ammattilaisia, heidän huomionsa kiinnittyy au- 
tomaattisesti siihen, miten asioista kerrotaan. Yt-neuvottelut saattavat orga- 
nisaation poikkeustilaan, jossa tiedontarve on valtava: mitä tämä tarkoittaa 


yhtiölle, työyhteisölle, minulle... Haastatteluissamme tuli toistuvasti esiin se, 

kuinka viestintä yt-neuvotteluista koettiin epäonnistuneeksi ja prosessista oli 
jäänyt hyvin salamyhkäinen vaikutelma. Esimerkiksi yksi toimittaja luonneh- 
ti yt-neuvotteluista järjestettyjä infotilaisuuksia ”kulissitiedottamiseksi”; siellä 
oli tarjolla ”pakollista puppua”, jolla ei ollut informaatioarvoa. 

Yt-neuvottelut ovat hyvin hankala asia viestittäväksi. Yhtäältä kyse on 
kriisitilanteesta, joka edellyttäisi nopeaa ja avointa tiedottamista ja jatkuvan 
vuorovaikutuksen ylläpitämistä johdon ja henkilöstön kesken. Toisaalta pro- 
sessiin liittyvät toimenpiteet, mukaan lukien tiedottaminen, on määritelty 
yt-laissa niin tarkkaan, että viestinnän jäykistyminen näyttää väistämättömäl- 
tä. Vaikka toimittajat joutuvat omassa työssään alinomaa arvioimaan, mikä 
tieto on julkista ja mikä ei tai milloin tieto on riittävän luotettavaa ja milloin 
ei, silti tietämättömyys asianosaisena näyttää turhauttavan ja ahdistavan heitä. 

Kun neuvottelujen sisällöstä ja ratkaisuista ei ole lupa kertoa kesken kai- 
ken, herää kysymys, mistä oikeastaan voi puhua. Yksi ratkaisu ongelmaan voisi 
olla siirtyminen kaksisuuntaiseen, vuorovaikutteiseen muutosviestintään, jos- 
sa henkilöstö pyritään ottamaan mukaan muutoksen suunnitteluun ja toteu- 
tukseen (Juuti & Virtanen 2009). Jotta henkilöstö todella sisäistää ehdotetut 
muutokset ja niiden taustalla olevat perusteet, johdolla on oltava kärsivälli- 
syyttä kerrata ydinasioita uudelleen ja uudelleen (esim. Ekdale ym. 2015, Työ- 
terveyslaitos i.v.). 

Vaikka päävastuu tiedottamisesta on yhtiön johdolla, myös henkilöstön 
edustajien odotetaan aktiivisesti tiedottavan yt-neuvotteluiden etenemisestä. 
Eräs tutkimukseemme haastateltu muistutti, kuinka tärkeää on tiedottaa, 
vaikka likipitäen kaikki neuvottelupöydässä käsitelty olisi pidettävä salassa 
eikä mitään uutta sanottavaa olisikaan: 


Me [haastateltu edusti henkilöstöä neuvotteluissa] pidettiin toimitusosas- 
tolle (...) jatkuvia infoja sitä mukaa kun oli jotain kerrottavaa, ja joskus var- 
maan |...) kerrottiin, että ei ole mitään kerrottavaa, koska sekin on tosi tär- 
keätä. Tuollaisissa prosesseissa ihmiset ei voi saada liikaa tietoa. Koko ajan 
pitää kertoa missä mennään silloinkin kun ei mitään tapahdu. (Nainen, 


41-50) 


Tutkimushaastatteluissamme esitettiin ristiriitaiseltakin tuntuvia näkemyk- 


siä yt-neuvottelujen tiedottamisesta. Yhtäältä niissä pohdittiin, josko neuvot- 

telujen alussa ja aikana kyettäisiin minimoimaan epävarmuutta. Esimerkiksi 
jos ehdotettuna toimenpiteenä on jonkin toimituksen lakkauttaminen, se tu- 


lisi viestiä henkilöstölle niin, ettei tilaa jäisi jatkospekulaatioille. 


Ehkä sen ne olisi [voinut] aikaisemmin kertoa, että vaikka laki käskee neuvo- 
tella, niin me kyllä lopetetaan nämä kaksi toimitusta vaikka mikä olisi. (...) 
Älkää luulkokaan muuta. (....) Sen olisi voinut pääluottamusmieskin sanoa, 
että tosi minimaaliset mahdollisuudet, että mitään ihmettä tapahtuu. (Nai- 
nen, 41-50) 


Toisaalta neuvottelujen lopputuloksen ilmaiseminen kesken prosessin on yt- 
lain vastaista. Parissa haastattelussa kritisoitiin sitä, että tietoa lopputulemasta 


oli vuotanut henkilöstölle kesken neuvottelujen: 


Muistan, kun ne yyteet alkoi, niin tämä (...) johtaja sitten kutsui toimituksen 
erilliseen huoneeseen. Ja siinä oli tosiaan [toinen] päällikkö kanssa läsnä, ja 
hän todellisuudessa tuli möläyttäneeksi suustaan jotain sellaista, mitä yytei- 
den siinä vaiheessa ei olisi pitänyt sanoa. Eli suomeksi sanottuna (...) se loppu- 
tulos tuli jo siinä kerrotuksi, että toivoa ei ole. (Nainen, 41-50) 


Tietämättömyys synnyttää työyhteisössä levottomuutta ja ruokkii huhuja. 
Useat tutkimukseemme haastatelluista toimittajista myönsivät osallistuneen- 
sa spekulointeihin irtisanottavista. Muutamien, toisilleen läheisten työkave- 
reiden kesken laadittiin listoja lähtijöistä ja jääjistä sekä hahmoteltiin perustei- 


ta työnantajan valinnoille. 


Yhden tai kahden lähimmän työkaverin kanssa... niin kyllähän me sem- 
moista rankingia tehtiin, että kuka tästä lähtee. Jos tuo saa kenkää, niin mi- 
ten tuo sitten, tai jääkö tuo. No, tuo nyt lähtee aivan varmasti. Kyllähän me 
harrastettiin tämmöistä vedonlyöntiä. (Nainen, 41-50) 


Spekulointiin osallistuneet eivät sinänsä jälkikäteen häpeilleet toimintaansa; 
olivathan ennustukset aina osoittautuneet ainakin osittain virheellisiksi. Sen 
sijaan voi pohtia, liittyykö huhumyllyn pyörittäminen jollain tapaa joissakin 
haastatelluissa myöhem min virinneeseen syyllisyydentuntoon, joka rinnastuu 
kuolemanvaarasta selvinneiden itsetutkiskeluun (esim. Brockner ym. 1985). 
Tutkimusaineistoistamme kävi ilmi, että muutamassa toimitusorganisaa- 


tiossa päällikkötoimittaja oli pystynyt yt-neuvotteluiden aikana keskustele- 

maan alaistensa kanssa nykytilanteesta ja tulevaisuudesta varsin vapaamuotoi- 
sesti. Tilaisuus kahdenkeskiseen keskusteluun oli avautunut siksi, että kyseisen 
pomon työsuhde oli päättymässä eikä hän osallistunut neuvotteluihin. Kes- 
kustelua luonnehdittiin terapeuttiseksi, eräänlaiseksi välitilinpäätökseksi tai 
”pöydän tyhjentämiseksi”. 
Esimieheni kanssa kävin pitkiä keskusteluja. (...) Me jotenkin putsattiin pöy- 
tä (...). Tiesin, että hän on lähdössä, niin me puhuttiin kaikenlaisia asioita, 
mitä siinä oli jäänyt vuosien varrella kalvamaan, tai oli hyviä asioita, ja poh- 
dittiin, miksi tämä meni näin ja mitäs nyt tapahtuu. Se oli minun mielestä 
tosi hienoa. Mutta tämmöiseenhän ei ole tietenkään mahdollisuutta silloin, 
jos se esimies on se, joka mahdollisesti irtisanoo sinut. (Nainen, 41-50) 


Olisiko mahdollista kehittää edellä kuvatusta myönteisestä sattumasta katta- 
vaa toimintamallia yt-neuvotteluja koskevaan viestintään? Tutkimushaastat- 
teluissa ainakin tuotiin esiin toive siitä, että henkilöstöä pitäisi valmentaa ny- 
kyistä paremmin kohtaamaan neuvottelutulos. Jos työntekijä saisi puntaroida 
omaa asemaansa ja organisaationsa nykytilaa, käydä läpi työuraansa ja pohtia 
tulevaisuuttaan, niin tämä saattaisi lievittää odottelusta ja epätietoisuudesta 
aiheutuvaa ahdistusta. Esimerkiksi työterveyspsykologit tai työsuojeluvaltuu- 
tetut voisi valjastaa tähän tehtävään. Myös ammattijärjestön organisoima hen- 
kinen vertaistuki saattaisi lieventää yt-neuvottelujen aiheuttamaa kuormitusta 


(Puntari & Roos 2007). 


Poikkeustila jakaa pomot jyviin ja akanoihin 
Toimittajien pettymys mediayhtiöiden johtajia ja omistajia kohtaan on toden- 
nettu jo aiemmin erilaisissa tutkimusraporteissa ja pamfleteissa (esim. Honko- 
nen & Lankinen 2012, Nikunen 2011). Samankaltaista pettymystä ilmaisivat 


myös tutkimukseemme osallistuneet toimittajat: 


Me oltiin ihan innoissamme tehty töitä, ja samaan aikaan johtoryhmä ja 
hallitus oli jo päättänyt, että nämä uutiset lopetetaan. Sehän oli tietysti ihan 
hirveä [pettymys]. Matto vedettiin jalkojen alta ihan täysin. (Nainen, 41- 


50) 

Kun oma työ on koettu yhteiskunnalle elintärkeäksi julkiseksi palveluksi, 
sen arvioiminen ensisijaisesti voittomarginaalin tai kustannustehokkuuden 
kautta kirvoitti kitkeriä kommentteja. Yt-myllyn läpikäyneistä toimittajista 
tuntui siltä, että he olivat joutuneet sijaiskärsijöiksi ja että heistä tehtiin synti- 
pukkeja. Tekemissämme tutkimushaastatteluissa toistui myös ajatus siitä, että 
johdon toiminta yt-neuvotteluissa oli heikentänyt työmotivaatiota ja organi- 


saation luovuutta. 


Olen kokenut tosi kummallisena johtamisena aina jokaisessa paikassa, missä 
yt-neuvotteluja on ollut, [että] korostetaan sitä, miten paljon kustannuksista 
pitää säästää. (...) On ollut todella puuduttavaa kymmeniä vuosia elää siinä. 
(Nainen, 41-50) 


Työnantajapuolen ja omistajapuolen usko ja motiivit (...) on ne, mitkä ai- 
heuttaa ahdistusta. Kustannusmaailmassa saa huomata olevansa ihan täy- 
sin pelinappula kuka tahansa työntekijä yhtäkkiä. (...) Kaikkein turhautta- 
vin ja kammottavin vaihtoehto työntekijöitten kannalta [on se], että siellä 
yläkerrassa ei ketään kiinnosta, mitä me tehdään. (Mies, 31-40) 


Työntekijöiden ja johdon välille voi syntyä juopaa yt-neuvotteluissa myös siksi, 
että johto on menossa eri kohtaa muutosprosessia kuin muu henkilöstö: joh- 
to on ollut tietoinen yhtiön tilanteesta jo jonkin aikaa ja on ehtinyt käsitellä 
epävarmuutta, pelkoa ja muita tunteita, kun taas henkilöstön kriisitietoisuus 
herää vasta neuvotteluilmoituksesta (Nikunen 2011, Kurtén & Salminen 
2004). Joissakin tutkimuksemme haastatteluissa tämä seikka nousi esiin, kun 
haastatellut kritisoivat yt-neuvottelujen yhteydessä toteutettuja organisaatio- 
uudistuksia. Toimituksen johdossa ei ollut maltettu antaa riittävästi aikaa me- 


netyksien ja selviytymisen käsittelyyn. 


Se [uudistus] vedettiin niin käteen kuin ikinä voi olla. Pomot oli ehkä hy- 
vässä uskossa ja hyvässä tarkoituksessa toteuttivat sen kierroksen, mutta työn- 
tekijätasolla me oltiin kaikki ihan ranteet auki. Että ”älkää nyt viittikö”. 
Todella huonoa henkilöstöpolitiikkaa. Erittäin epäonnistunutta kaikella 
tavalla. (Mies, 51-60) 


Tutkimukseemme osallistuneilta toimittajilta löytyi kyllä myös ymmärrys- 


tä toimitusorganisaation johtoa kohtaan. Yt-neuvottelut ovat vaikea prosessi 

myös pomoille — varsinkin ensikertalaisille. Kuitenkin haastattelemamme 
toimittajat ihmettelivät sitä, miksi tilanteen vaikeutta piti lisätä töykeydellä, 
robottimaisuudella ja epäinhimillisyydellä (ks. myös Valo & Nitovuori 2016). 
Johtaja oli saattanut hyvinä aikoina olla arvostettu, jopa pidetty, mutta alaiset 
olisi pitänyt pystyä kohtaamaan myös huonoina aikoina, ja tätä eivät kaikki 
päätoimittajat ja muut päällikkötoimittajat kyenneet haastattelujemme perus- 


teella tekemään (ks. myös Nel 2010). 


Kyllähän sitä [odottaisi] jonkin näköistä empaattisuutta, ja sitten esimerkik- 
si mun oman osaston pomo ei sanonut mulle mitään sinä päivänä [irtisano- 
mispäivä]. Niin musta se oli todella, todella ala-arvoista. (Nainen, 41-50) 


Henkilökohtaisesti tässä viimeisessä yyteessä mua todella loukkasi se, että yksi 
ylimmistä esimiehistä (...) ei viimeisenä työpäivänä tervehtinyt mua enää 
käytävällä, kun se on kuulunut siellä aina käytäntöön. (...) Tervehdin häntä 
viimeisenä päivänä, niin hän vaan katsoo mua ja kääntää pään pois. (Nai- 
nen, 41-50) 


Koska asiantuntija on osaamisellaan sitoutunut organisaatioon, välttelevä 
esimies saattaa työsuhteen päättyessä loukata asiantuntijan ammatti-identi- 
teettiä ja romuttaa hänen tekemänsä työn merkitystä (Puntari & Roos 2007). 
Yhdysvalloissa tehdyissä kyselytutkimuksissa havaittiin, että organisaatioon 
jääneiden työntekijöiden sitoutumista työhönsä alensi, mikäli työntekijät oli- 
vat kokeneet irtisanomismenettelyn olleen prosessina epäreilu ja vuorovaiku- 
tuksesta johdon kanssa uupuneen kunnioitusta ja arvostusta (Reinardy 2010, 
Grubb 2006). 

Haastattelujemme perusteella voidaan todeta, että työnantajia edustaviin 
päällikkötoimittajiin kohdistuu yt-neuvottelujen aikaan eri suuntiin vetäviä 
odotuksia: Yhtäältä omat alaiset ja heidän tunteensa pitäisi pystyä kohtaa- 
maan ja osoittamaan aitoa välittämistä. Toisaalta pomon tulisi välttää herkäs- 
sä tilanteessa liian läheistä kanssakäymistä alaistensa kanssa, ettei hänen voida 
katsoa suosivan jotakuta ja sorsivan näin muita. Epäilyttäväksi kanssakäymi- 
seksi voidaan nähdä vaikkapa se, että esimies ja alainen menevät kahdestaan 


lounaalle. 

Tutkimusaineistostamme nousi esiin myös muutamia tapauksia, joissa 
toimituksen tai yrityksen johdon katsottiin toimineen tietoisen epäasialli- 
sesti. Kyse oli niin sanotusta savustamisesta eli toimenpiteistä, joilla johto oli 
yrittänyt vauhdittaa ei-toivotun työntekijän työsuhteen päättymistä. Kyse on 
moniulotteisesta ilmiöstä: työntekijän päätösvaltaa on voitu rajoittaa, tehtäviä 
on saatettu antaa muille, työnjälkeä on voitu moittia ja ojentaa kyseistä työnte- 
kijää eri syiden nojalla annetulla varoituksella (Raito 2013). Esimerkkitapauk- 
sessamme kyse oli kuukausien mittaisesta prosessista, joka lopulta eskaloitui 


irtisanomiseen. 


Rupesi olemaan semmoisia merkkejä, että mua yritetään työntää pihalle 
sieltä. Mun työtehtäviä muutettiin, ja annettiin epämiellyttävimpiä työteh- 
täviä, semmoisia mitkä ei ole mun omaa alaa. (...) Rupesin saamaan sem- 
moista palautetta, että teet huonoja juttuja, juttuja jotka ei kiinnosta meidän 
lukijoita. Otat huonoja valokuvia. (...) Sieltä rupesi tulemaan ensin varoitus 
(...) ja jonkun aikaa sen jälkeen tuli toinen, ja siinä vaiheessa mua ruvettiin 
etäännyttämään |...) siitä [työ] yhteisöstä. (Mies, 31-40) 


Savustuksen kohteeksi joutunut toimittaja arvioi haastattelussamme jälkeen- 
päin, että toimituksen johto yritti tehdä hänen asemansa niin tukalaksi, että 


hän olisi itse ymmärtänyt irtisanoutua. 


Seurauksena keskinäistä kyräilyä, mutta myös me-hengen tiivistymistä 


Yt-neuvottelujen aikaan työilmapiiri heikentyy ja vuorovaikutus muuttuu 
aiempaa jännitteisemmäksi. Kuten edellä kävi ilmi, työtehoa ja -motivaatio- 
ta nakertavaa kitkaa syntyy väistämättä neuvotteluissa vastakkaisilla puolilla 
oleville. Tämän lisäksi ongelmia voi kehkeytyä myös työntekijöiden keskinäi- 
siin suhteisiin. Esimerkiksi kollega voi muuttua kilpailijaksi ja yhteistyön ja vä- 
littömän kanssakäymisen tilalle tulee kyräilyä. Kollegojen asemoituminen kil- 
pailijoiksi johtuu siitä, että työntekijät ovat menettäneet mahdollisuuksiaan 
solidaarisuuteen ja kollektiiviseen yhteistoimintaan työnantajan sitoutumisen 
liudennuttua (Järvensivu 2010). 

Omassa tutkimusaineistossamme vahvistui vallitseva käsitys yt-neu- 


vottelujen kuormittavuudesta työyhteisölle, mutta muutamissa tapauksissa 

kriisitilanteella oli ollut myös myönteisiä vaikutuksia: koetun uhan edessä 
työntekijöiden keskinäiset suhteet olivat saattaneet lujittua. Esimerkiksi jos 
neuvotteluiden alkaessa yhtiön johto kertoi harkitsevansa jonkin osakoko- 
naisuuden, kuten lehden tai lähetyksen, lakkauttamista, tämä lähensi lakkau- 
tusuhan alla olleiden toimittajien yhteenkuuluvuuden tunnetta ja halua tehdä 
työnsä parhaalla mahdollisella tavalla. 


Me päätettiin, että se [|akkautusuhka] ei saa lähetyksessä kuulua. Päin- 
vastoin, tehdään entistä parempaa lähetystä ja nauretaan vielä enemmän. 
Meillä oli tosi hyvä henki, se oikeastaan vaan parani. |...) Tietynlainen kave- 
ruus siinä vielä hitsautui. (Nainen, 41-50) 


Edellä kuvatun kaltainen ilmiö on havaittu myös aiemmissa tutkimuksissa 
(Raito 2013, Puntari & Roos 2007), joihin haastatellut irtisanotut olivat ha- 
lunneet näyttää irtisanomisajallaan tekemällään työllä, että irtisanomispäätös 
oli väärä. 

Lähimpien työtovereiden kesken voitiin lähentyä kriisitilanteessa, mikä 
saattoi koko organisaation tasolla näyttäytyä klikkiytymisenä. Ainakin häm- 
mennystä aiheutti muutamissa toimitusorganisaatioissa se, että lakkautuslis- 
talla olleen lehden tai lähetyksen toimittajat jatkoivat töiden tekoa näennäisen 


normaalisti. 


Siellä [omassa toimituksessa] ei ollut ollenkaan semmoista maailmanlopun 
tunnelmaa kuin [muilla] toimittajilla. (...) Meidän puolella oli [ajattelutapa] 
se, lähteekö nyt vai vasta vähän myöhemmin jonnekin muualle. (...) Kukaan 
meistä ei ollut jäänyt työttömäksi aiemmissakaan yt-neuvotteluissa, ja koko 
ajan oli lähtenyt (...) väkeä muihin työpaikkoihin, hyviinkin tehtäviin. (...) 
Ja kun X:n väki otti sen [yt-neuvottelut] raskaasti, niin ei he ymmärtänyt 
meidän näkökulmaa ollenkaan. Miten me voidaan olla noin coolisti siellä? 
(...) Siellä olisi kuulunut olla maansa myyneen näköinen. (Mies, 41-50) 


Tutkimushaastatteluissamme tuotiin esiin myös se, kuinka ristiriitaisesti työ- 
paikalla suhtauduttiin heihin, joiden työ oli mitä suurimmalla todennäköisyy- 
dellä loppumassa. Yhtäältä kahvipöytäkeskusteluissa laskettiin organisaation 
eri osastojen päälukuja ikään kuin varmana siitä, että tiettyjen työntekijöiden 


kohtalo oli jo sinetöity. Toisaalta samoissa keskusteluissa saatettiin valaa us- 

koa siihen, että heitä koskevaa lakkautussuunnitelmaa ei sittenkään pantaisi 
toimeen tai että heidän kaltaisilleen ”hyville tyypeille? löytyisi töitä muualta 
välittömästi. Tämä puheiden ristiriitaisuus sai epäilemään työyhteisöltä tul- 


leen tuen aitoutta: 


Kyllähän varmaan ne muut [muiden lehtien toimittajat] ajatteli koko ajan 
niin, että toivottavasti tuo yksi lehti lakkautetaan, niin se vaikutus [irtisano- 
miset] ei kohdistu niin selkeästi muihin lehtiin. Mutta puheissa ihmiset oli 
kyllä kauhean tsemppaavia. (Nainen, 31-40) 


Yksi mediayhtiöissä käytyjen yt-neuvottelujen kestopiirre on se, että iäkkäim- 
mille ja samalla kokeneimmille toimittajille tarjotaan niin sanottuja eläkepa- 
ketteja, jotka siirtävät työntekijän eläkkeelle irtisanomisajan ja mahdollisen 
työttömyysjakson päätteeksi (Kyyrä & Wilke 2007). Työntekijöiden keskuu- 
dessa eläkepaketit on koettu epäluottamukseksi toimitusten vanhimpien 
ammattitaitoa kohtaan (Nikunen 2011). Työnantajien näkökulmasta kyse on 
ollut irtisanomisia ”pehmeämmästä vaihtoehdosta”, jolla on voitu minimoida 
ruuhkavuosia elävien asuntovelallisten ja huoltovelvoitteisten irtisanomisia 
(Järvensivu ym. 2012). Toki samalla on päästy eroon kallispalkkaisimmasta 
työvoimasta ja pidetty kiinni yrityksen tarpeisiin sopivammista nuorista osaa- 
jista. Myös tässä tutkimuksessa oli mukana erittäin kokeneita toimittajia, jot- 
ka kokivat tulleensa irtisanotuiksi nimenomaan ikänsä tähden. 

Kokemukseen perustava eriarvoisuus kävi tutkimuksessamme ilmi toisin- 
kin päin. Toimitusorganisaatioihin on parin viime vuosikymmenen aikana 
rakentunut hyvinkin hierarkkinen järjestelmä, jossa työtä tehdään erittäin 
vaihtelevin ehdoin. Vakituisten kuukausipalkkaisten ohessa toimituksissa tai 
niiden liepeillä työskentelee nuoria keikkatyöläisiä erilaisin sopimuksin. Yri- 
tystä saneerattaessa keikka- ja vuokratyöläiset sekä alihankkijat ovat ensim- 
mäisinä vaaravyöhykkeessä, koska heistä luopuminen on vaivattominta karsi- 
mista. Myös kokoaikaista työtä määräaikaisina tekevät voivat varautua siihen, 
että heidän sopimuksensa jätetään uusimatta. 

Haastatteluissamme ”pätkätyösukupolven” edustajat kritisoivat vakituisis- 
sa työsuhteissa olevia kollegojaan siitä, että nämä huolehtivat itsekkäästi vain 


saavutetuista eduista eivätkä ole solidaarisia heikommassa työmarkkina-ase- 

massa olevia kohtaan. Kokemus työyhteisössä tapahtuvasta sosiaalisesta erot- 


telusta (esim. Raito 2013) todentui erään pätkätyöläisen haastattelussa: 


Varsinkin kokeneemmat, jotka on pidempään ollut talossa ja jotka on vaki- 
tuisia, [niin] heistä näkee, miten se olemus ja fiilis muuttuu, kun heitä ru- 
peaa pelottaa ja se epävarmuus iskee. Siinä kohtaa määräaikaiset ja muut 
tämmöiset pätkätyöläiset lakastaan sivuun ja he on ihan toisarvoisia, koska 
(...) eihän yyteet teitä koske. Mutta käytännössä koskee, kun työt loppuu. (...) 
Saa olla varpaillaan siellä vakkareiden joukossa, kun he kärsivät niistä yy- 
teistä ja me muut ei muka kärsitä. (Mies, 31-40) 


Aiemmissakin tutkimuksissa on pantu merkille, että määräaikaiset työnte- 
kijät pystyvät käsittelemään vakituisissa työsuhteissa olevia kollegojaan pa- 
remmin työelämän epävarmuuden, kuten yt-neuvottelut. Tämän on arvioitu 
johtuvan siitä, että työsuhteen päättymisen uhka on erityisen stressaava sellai- 
selle, joka on ehtinyt uskoa olevansa turvatussa asemassa (Virtanen ym. 2017). 

Yhdessä haastattelussamme muisteltiin toimitusosaston yt-infotilaisuutta, 
jossa suhtautuminen hammashoitoon kiteytti vanhan ja nuoren toimittajapol- 
ven välisen juovan: edelliset halusivat pitää kiinni aikoinaan saavuttamistaan 
työsuhde-eduista, kun taas jälkimmäiset — eduista osattomina — olivat valmii- 
ta joustamaan työpaikkoja säilyttääkseen. Tarina ei kerro, säilyikö ilmainen 


hammashoito, mutta työpaikan hierarkkiset rakenteet se paljastaa. 


Olin tietysti etujen karsimisen puolella. Eihän mulla mitään etuja ollut. (...) 
Mulle oli täysin itsestään selvää, että totta kai me tingitään eduista. Mitä 
enemmän ihmisiä jää töihin, sitä parempi. (...) [Olin sitä mieltä, että] jos me 
ei tingitä nyt mistään, niin työnantaja pistää kaikki ulos ja ulkoistetun fir- 
man kautta sisälle uudelleen. Ei tuossa [etujen puolustamisessa] ole mitään 
järkeä. (Nainen, 41-50) 


Yt-neuvottelujen aikaan epävarmuus työyhteisöissä on suurimmillaan. Yhte- 
näisyyden vaalimisen sijaan itse kukin alkaa pedata omia asemiaan, esimer- 
kiksi kahvi- ja tupakkatauoilla. Samalla ryhdytään ruotimaan kriittisesti 
poissaolijoiden suoriutumista, ja osa vetäytyy omiin oloihinsa odottamaan 
tuomiota. Eräs haastattelemamme toimittaja kertoi, että yt-neuvottelujen ai- 


kana ”oman tekemisen esiintuominen korostui”, koska johdolle piti osoittaa 

se, kuinka tuottavasta yksilöstä oli kyse ja kuinka tärkeä osa organisaatiota 
hän oli. Työnsä menettämisen pelosta ollaan valmiita tekemään pidempää päi- 
vää, hyväksymään uusia työtehtäviä ja tuottamaan pomoja miellyttäviä juttuja 


(Reinardy 2010). 


Yhä useammat kokevat lähtemisen jäämistä houkuttelevampana 


Kun yt-neuvottelujen aloittamisesta ilmoitetaan, se merkitsee samalla työnte- 
kijöiden itsetutkiskelun alkamista: Millä perustein työnantaja jakaa potkuja? 
Olenko tehnyt itsestäni riittävän tärkeän työntekijän organisaatiolle? Vaikka 
aiemmissa tutkimuksissa on osoitettu, että omalla toiminnalla ei välttämättä 
voi vaikuttaa työnsä jatkumiseen, useimmat pohtivat tekemiensä valintojen 
vaikutusta omaan ”markkina-arvoonsa” työpaikalla yt-tilanteessa. Myös tä- 
män tutkimuksen haastatteluissa oli runsaasti puhetta siitä, miksi juuri minä 
jouduin ulossaneerattavien joukkoon. 

Aiemmissa tutkimuksissa on käynyt ilmi, kuinka yt-neuvottelut tarjoavat 
tilaisuuden työnantajalle ”puhdistukseen” eli päästä eroon johdon näkökul- 
masta hankalista työntekijöistä (esim. Puntari & Roos 2007, Siltala 2007). 
Hankalan leiman oli mahdollista saada yksittäisen tapahtuman perusteella 
tai siitä, että suhde yksittäiseen esimieheen oli ollut jännitteinen. Nämä saat- 
toivat sitten irtisanomistilanteessa koitua kyseisen työntekijän kohtaloksi, 
vaikka hänen osaamisessaan tai työpanoksessaan tai suhteissa työtovereihin 
ei olisikaan ollut mitään vikaa. Tähänkin tutkimukseen haastatellut pohtivat 
sitä, oliko heidän kriittisyytensä vaikuttanut yt-neuvotteluissa tehtyihin pää- 


töksiin irtisanomista. Joissakin tapauksissa haastatellut kokivat näin käyneen: 


Olin myös ehkä kriittisempi kuin jotkut ihan parikymppiset, jotka sinne tuli. 
En ihan purematta niellyt kaikkia niitä työorganisatorisia muutoksia mitä 
siellä oli. (Nainen, 41-50) 


Mulla oli ollut skismaa esimiesten kanssa. Olin ollut siellä semmoinen agi- 
taattorikin ja nostanut kissoja pöydälle. (Mies, 51-60) 


Koska yt-neuvotteluista seuranneiden irtisanomisten jälkeen työtä tehdään 


entistä pienemmällä väkimäärällä, työnantajan näkökulmasta työntekijöi- 

den pitää keskittyä olennaiseen ja pyrkiä sopeutumaan uuteen olosuhteeseen 
mahdollisimman ripeästi. Lyhyen aikavälin tarkastelussa kriittiset työntekijät 
aiheuttavat uhan edellä mainittujen tavoitteiden saavuttamiselle. Kuitenkin 
pidemmällä aikavälillä voi olla tuhoisaa se, että organisaatioon jää jäljelle vain 
pomojen myötäilijöitä, jotka panevat täytäntöön tarpeettomat, pahimmassa 
tapauksessa haitalliset uudistukset mukisematta. Vaikka kriittisyys voikin 
toisinaan rasittaa töiden sujuvaa tekemistä, sen ansiosta työyhteisön käsitte- 
lyyn saattaa nousta olennaisia ongelmia, mikä on ehdoton edellytys organisaa- 
tion kehitykselle ja menestykselle (Koljonen 2013). 

Haastatteluissamme tuli esiin myös muita syitä, joilla yt-neuvotteluissa va- 
likoidaan irtisanottavia. Työmarkkinajärjestöjen solmiman sopimuksen mu- 
kaisen irtisanomisjärjestyksen noudattaminen asettaa vaaravyöhykkeeseen 


lapsettomat ja viimeksi tulleet: 


Olen aina tiennyt [yt-neuvottelujen alkaessa], että olen huonoimmassa ase- 
massa. Olen aina ollut joko silpputyösuhteessa tai ihan viimeksi [toimituk- 
seen] tullut ja ainoa, jolla ei ole lapsia. Joka kerta kun yyteestä on ilmoitettu, 
niin erikseen on liiton puolelta korostettu, että ”pidämme huolta, että irtisa- 
nomisjärjestystä noudatetaan”. Ja mullahan se on viesti siitä, että ala etsiä 
töitä [ja] että sulle ei käy hyvin. (Nainen, 41-50) 


Toisaalta jos johdon puheissa korostuu kustannusten karsiminen, tämä saattaa 
kohdistaa irtisanomiset kokeneimpiin, kallispalkkaisimpiin toimittajiin (ks. 
myös Gabriel ym. 2013): 


Olin niin pitkään ollut talossa. Jos minä jonkun saneeraisin (...), niin olisin 
saneerannut ihan itseni, koska mulla oli hyvä palkka. Olin jo siihen men- 
nessä onnistunut neuvottelemaan siitä. (...) Mitä ajatuksia ne [neuvottelut] 
herätti minussa oli se, että okei tässä varmaan käy huonosti. (Nainen, 41-50) 


Viime vuosina journalistien työtahti on koventunut ja mediayhtiöiden tavoit- 
teenasettelu muuttunut markkinalähtöisemmäksi (Nikunen 2011, Herkman 
2009). Kun työn arjessa ei enää ole mahdollista tavoitella edes hetkittäin omia 
ammatillisia ihanteita, ajatukset vakituisesta työpaikasta luopumisesta ovat 
alkaneet kypsyä. Israelilaisia toimittajia käsitelleessä tutkimuksessa huomat- 


tiin, että työhönsä tyytymättömälle on helpompi ratkaisu jättää työnsä vai- 


YYTEISTÄ UUTEEN ALKUUN 51 


vihkaa (silent exit) kuin ryhtyä vaatimaan äänekkäästi muutoksia (noisy voice) 
siihen, mitä tehdyllä työllä tavoitellaan ja millaisissa olosuhteissa työtä teh- 
dään (Davidson & Meyers 2014). Joillekin meidän haastattelemillemme toi- 
mittajille yt-neuvottelut näyttäytyivät mahdollisuutena hakea uutta suuntaa 
työurallaan, ja he ilmoittivat työnantajalle halukkuutensa olla irtisanottavien 


joukossa. 


Sitten kun (...) oli nämä yt-neuvottelut, niin silloinhan hyvin suoraan sanoin 
esimiehelleni, että jos potkuja pitää jakaa, niin mulle saa antaa. (...) Se olisi 
ollut mulle semmoinen helpotus. (...) Olin varmaan jossain burnoutissa ja 
ihan kyllästynyt enkä löytänyt enää kovin suurta motivaatiota media-alaan. 
(Nainen, 41-50) 


Ilmoitin, että olen joka tapauksessa lähdössä. (...) Vapaaehtoisia lähtijöitä oli 
muitakin. Toivottiin, että työnantaja irtisanoisi meidät, kun me ollaan joka 
tapauksessa lähtöputkessa. Koska minunkin tapauksessa... olisin saanut 10 
kuukauden palkan sieltä. (...) Olin justiinsa taloa rakentamassa, ja lapsi oli 
syntynyt, niin se [raha] olisi kyllä ollut tarpeen. (Mies, 41-50) 


Kiinnostavaa näissä vapaaehtoisten lähtijöiden tapauksissa on se, että työnan- 
taja ei toteuttanut heidän toivettaan, vaan pakotti työntekijät itse irtisanoutu- 
maan. Tällä tavoin yhtiö säästi kyseisten henkilöiden irtisanomisajanpalkan. 
Säästyneen palkan hintana oli se, että toimituksen johto irtisanoi työnteki- 
jöitään tietoisena siitä, että osa irtisanomisista tullaan myöhemmin peruut- 
tamaan. Tällainen toimintatapa entisestään ruokki epäluottamusta johdon ja 
muun henkilöstön välillä ja löyhensi työntekijöiden sitoutumista työhönsä ja 
rapautti työntekijän ja -antajan välillä solmitun psykologisen sopimuksen (ks. 
myös Alasoini 2012). Vaikka työpaikka säilyikin, entisenkaltainen tekemisen 
meininki ei palannut ja lähtöajatukset ja -aikeet valtasivat kaltoin kohdellun 


työntekijän mielen. 

Tutkimuksen aineistot ja metodit 


= = 


Tarina 
Kuin viimeistä päivää 


SINÄ PÄIVÄNÄ SATOI: lunta, vettä, rän- 
tää tai jotain. Voi olla, että jossain 
välissä aurinkokin paistoi. Muisti on 
valikoiva. Sitä muistaa pikkuriikkisiä 
yksityiskohtia - ja unohtaa oleellisia 
asioita. Näin voi olla parempi. Ehkä sii- 
tä päivästä ei ole tarpeenkaan muis- 
taa kaikkea. Oli se sen verran karmea. 
Tai sen päivän saattoi unohtaa vähä- 
pätöisyytensä vuoksi. Vaikka tapah- 
tumasarja näyttäisi nyt merkittävä- 
nä käänteenä, yksittäinen päivä ei ole 
jäänyt mieleen mitenkään erityisenä. 
Ei, vaikka kyse oli viimeisestä työ- 
päivästä. 

Lähtötilanne töiden päättymi- 
seen on voinut olla mitä erilaisin. Olet 


palvellut samaa työnantajaa pari- 
kymmentä vuotta. Enää ne eivät ha- 
lua muuta kuin puumerkkisi paperiin. 
Tai olet tuurannut joitakin kuukausia 
tarvittaessa töihin -sopimuksella. 
Enää ei vuoroja ole tarjolla, kunnes 
kuukauden tauon jälkeen niitä suo- 
rastaan tyrkytetään. Aloite voi tulla 
myös työntekijältä. Toimittajan työ 
on niin nähty, ainakin tässä lafkassa. 
Työsuhteesta vaihdetaan yrittäjäksi 
tai journalismista siirrytään viestin- 
tään. Enää tarvitsee vain ottaa lopa- 
rit. 

Kaikki lähtee soitosta. Pitäisi ta- 
vata - joko välittömästi tai heti huo- 
menna. Päätoimittajalla on asiaa, tai 

Liite 


sitten sinulla on kerrottavaa esimie- 
hellesi. Soiton aikana tietoa vielä pih- 
dataan, mutta pitäisihän tämän olla 
kaikille selvää: se on loppu nyt. 

Seuraavaksi kävelet kohti mää- 
ränpäätäsi. Et välttämättä pääse 
heti sisään, vaan joudut odottamaan 
tovin ulkopuolella. Vuoroasi odotel- 
lessasi huomaat, kuinka käytävillä 
käyskentelee kohtalotovereita. He 
eivät tämän päivän jälkeen ole enää 
työtovereitasi. 

On sinun vuorosi. Astut sisään 
kolkkoon neukkariin. Ilmeet ovat va- 
kavat. Sinulla on tukenasi pääluot- 
tamusmies. Vastapuolella on kaksi 
työnantajien edustajaa siltä varalta, 
että heittäydyt hankalaksi. Et heit- 
täydy. Tilaisuus on karu, mutta asialli- 
nen. Tunnevyöryt pysyvät sisällä. Olo 
on tyhjä, epätodellinen, kun poistut 
paikalta. 


Kävelet työpisteellesi keräämään 
tavaroitasi ja kertomaan uteliaille 
töiden päättymisestä. Ennen sitä eh- 
dit soittaa puolisollesi, kuinka on käy- 
nyt. Monen mielestä huonosti, mutta 
poikkeuksiakin löytyy. Nyt ollaan ir- 
tisanomisajalla, yhä useammin ilman 
työvelvoitetta. Tapahtunutta men- 
nään puimaan joukolla lähikuppilaan. 
Syödään. Juodaan. Huomenna pitäisi 
tulla takaisin työnantajan irtisano- 
tuille järjestämään neuvontatilaisuu- 
teen. Voisihan siitä olla hyötyä, mut- 
ta arvaamattomasta työelämästä 
saatu kohmelo suistaa tunnollisim- 
mankin rokulipäivän viettoon. Pitäkää 
tunkkinne! 


Kari Koljonen 


=00—< 


54 AULI HARJU — KARI KOLJONEN — ARI HEINONEN 


Ympäripyöreät perustelut potkuille hämmentävät 


Miksi-kysymys on hyvin keskeinen silloin, kun työsuhde on päättynyt. Kun 
päätös työsuhteen katkaisemisesta on työnantajan, työntekijällä on tarve saa- 
da tietää yleisten taloudellisten ja tuotannollisten perusteiden takaa se, miksi 
työnantaja päätyi antamaan potkut juuri hänelle. Koska työnantajalta ei saa 
kuin korkeintaan ympäripyöreän vastauksen, työntekijä tekee joko itsenäisesti 
tai työyhteisönsä kanssa tulkintaa irtisanomisen ”todellisista” perusteista. 

Työ- ja organisaatiopsykologi Tiina Saarelma-Thielin (2009) mukaan syy- 
pohdinnat ovat tärkeä osa prosessia, jossa irtisanottu hakee tasapainoa muu- 
tostilanteessa. Muutokseen sopeutumisessa edesauttaa, jos irtisanominen ei 
yhdisty työntekijän mielessä hänen omaan toimintaansa vaan siihen, mitä 
yritys on tehnyt ja jättänyt tekemättä. Sosiologi Richard Sennett (2002) näkee 
tilanteen päinvastoin: IBM:ltä irtisanottuja ohjelmoijia haastatellut Sennett 
havaitsi, että haastatellut muodostivat tapahtunutta selittäviä kertomuksia. 
Kun irtisanottu pystyy luopumaan passiivisesta uhrin asemasta ja näkemään 
omien valintojensa merkityksen kohtaloonsa, hän saattaa kohdata oman epä- 
onnistumisensa realisesti ja tavalla, joka tuo huojennusta, joskin luovuttami- 
sen kautta. 

Tutkimushaastatteluissamme kävi ilmi, että miksi-pohdiskelut ajoittuvat 
pitkälle aikavälille. Toimittajat ennakoivat omaa ja työtovereidensa kohtaloa 
jo yt-neuvottelujen aikana ja pohdinnat saattoivat jatkua lopputuloksen selvit- 
tyä hyvinkin pitkään. Ne, jotka saivat pitää paikkansa, alkoivat miettiä selviy- 
tymistä seuraavissa yyteissä, ja ne, jotka menettivät työnsä, ryhtyivät käsittele- 
mään kohtaloaan myös syitä pohtien. 

Kun työntekijä irtisanotaan tai hänen määräaikaista työsopimustaan ei 
uusita, päättymisilmoituksen mukana on harvoin tarjolla tyhjentävää selitys- 
tä. Sitä vastoin työnantajan edustajat verhoavat perustelut yleiseen liturgiaan 
organisaatiomuutoksista ja taloudellista syistä. Eräs haastattelemistamme toi- 
mittajista oli uransa aikana ollut myös pöydän toisella puolella, irtisanojana. 
Hänen mukaansa työntekijän on turha odottaa irtisanomistilanteessa, että 


tälle kerrottaisiin syitä, miksi juuri hänen työsuhteensa päättyi. 

Taisin vastata muutamankin kerran, että en voi sanoa [syytä]. Tässä tilan- 
teessa ei voi keskustella sellaisista asioista, että miksi juuri sinut irtisanotaan. 
Sori. Ainut, mitä voin sanoa, on se, että tämä lehti lakkautetaan ja tämä 
toimenkuva, mitä nyt hoidat, lakkautetaan myös. (Nainen, 31-40) 


Mitäänsanomattomuuden taustalla on ajatus siitä, että mitä enemmän työn- 
tekijälle kerrotaan potkujen syistä, sitä suurempi vaara on irtisanomisen rii- 
tauttamiseen. Tutkimukseemme haastatelluista yksi kertoikin pohtivansa 
ammattiliittonsa kanssa, kannattaako hänen tapauksessaan riitauttaa irtisa- 
nomisperusteet. Taustalla on nimenomaan tilanne, jossa päätoimittajan il- 
moittamat perusteet olivat yksityiskohtaisuutensa ja yksilöitävyytensä takia 


tarjonneet mahdollisuuden niiden kyseenalaistamiseen. 


Minä sitten erikseen tiedustelin, että (...) miksi minä [sain potkut]. Sitten 
minä sain vastauksen siihen kysymykseen ja minä sanoin vastaavalle päätoi- 
mittajalle, että minä olen tuosta eri mieltä. Minulle kerrottiin niin, että (...) 
organisaatio muuttuu ja että entiseen malliin ei enää tarvita [kyseisen eri- 
koisalan toimittajia]. Tähän minä sanoin, että olen viime ajat tehnyt luul- 
tavasti enemmän muita reportterin töitä kuin [erikoisalan] juttuja. Sitten 
[asiaa perusteltiin niin, että] on erikseen vielä tämä moniosaajuus. Sanoin, 
että olen tehnyt televisiojuttuja, olen kirjoittanut verkkojuttuja, olen tehnyt 
tarvittaessa myös radiojuttuja. Sen jälkeen muistaakseni se vastaus oli tyy- 
liin, että näin se nyt vain on. (Mies, 51-60) 


Valtaosa työntekijöistä on sisäistänyt irtisanomistilanteiden ”käsikirjoituk- 
sen”, ja tarkempia perusteluja irtisanomisille harvoin edes penätään (Valo & 
Nitovuori 2016). Yhtäältä tähänkin tutkimukseen haastatellut irtisanotut 
pystyivät näkemään liturgian läpi sen, miksi työnantajan saneeraustoimet 
olivat kohdistuneet juuri heihin. Toisaalta työsuhteen päättymisestä jäi heille 
epätietoisen ”paska fiilis? siksi, että toimituksen johdolla ei ollut kanttia avata 


päätöksensä perusteita irtisanotun kannalta riittävällä tavalla. 


Varmaan ne syyt, miksi minut on pidetty, ovat liittyneet ammattitaitoon. 
Ja sitten en tiedä, mihin ne irtisanomiset ovat voineet liittyä. Vaikea sanoa. 
(Nainen, 41-50) 

Vaikka työehtosopimuksissa on määräyksiä irtisanomisjärjestyksestä, ne tul- 
kinnanvaraisina jättävät irtisanottavien valinnan pitkälti yrityksen sisäiseksi 
asiaksi (Järvensivu ym. 2012). Yrityksen sisälläkään ei avoimesti kerrota valin- 
taperusteista, mikä pakottaa irtisanomisen kohteeksi joutuneet arvailemaan 
syitä. Kemianteollisuuden työntekijöiden yt-neuvottelukokemuksia tutkineet 
Irmeli Puntari ja Satu Roos (2007) ovat esittäneet, että irtisanomisten valinta- 
perusteet olisivat yhteisesti hyväksyttyjä ja julkilausuttuja. Mahdollisimman 
läpinäkyvä prosessi lisäisi heidän mukaansa osallisten kokemusta yt-neuvotte- 


lujen reiluudesta ja oikeudenmukaisuudesta. 


Pakkotahtisuus ja yksitoikkoisuus sinetöivät lähtöpäätöksen 


Kun työntekijä itse päättää irtisanoutua, hänellä on yleensä jonkinlainen 
suunnitelma ammatillista tulevaisuutta varten: uusi työpaikka tai idea liike- 
toiminnasta. Kuitenkin työsuhteen päättymiseen liittyy paljon pettymystä 
senhetkistä työtilannetta kohtaan. Meille tutkijoille kerrottiin kaksi keskeistä 
pettymykseen nojaavaa perustelua työpaikan tai jopa alan vaihdolle. Ensin- 
näkin haastatellut kokivat ongelmalliseksi alati hektisemmäksi muuttuneen 


toimitustyön yhdistämisen perhe-elämään ja vapaa-aikaan. 


Tämä työtahti alkoi käydä terveydenkin päälle mulle. |...) Tämä elämä 
oli mahdotonta. (...) Ei voinut lapsille luvata mitään. Aina saattoi [töissä] 
lipsahtaa vähän yli. En luvannut ikinä tehdä arkisin niitten kanssa illalla 
mitään. Mies on joustanut kaiken. Niin kuin koko ajan. Ei se ole siitä valit- 
tanut, mutta ei tuommoinen työelämä ole kivaa. En ole mikään uraihminen 
ikinä ajatellut olevani. Niinpä tämä on tavallaan järkiratkaisu myös elä- 
mänlaadun ja tulevaisuuden kannalta. Kun tässä vanhenee vaan, niin ei 
tuota duunia jaksa. (Nainen, 41-50) 


Toiseksi haastatellut olivat pettyneet siihen, että heidän työnsä oli muuttunut 
yksitoikkoiseksi eivätkä organisaation tavoitteet enää vastanneet omia ammat- 


ti-ihanteita. 


Kun piti sitten päättää, otanko tehtävän vastaan, niin katsoin kalenteria, 
että olin viimeisen vuoden aikana päässyt kolme kertaa ulos [toimituksesta], 

mutta en kertaakaan kehä 3:n pohjoispuolelle, (...) [mikä on] surkeata ulko- 
maantoimittajalle. (Mies, 41-50) 


Haastattelemiemme toimittajien kokemukset työnsä ongelmista eivät ole mi- 
tenkään erityislaatuisia. Ylevästä ammattieetoksesta halutaan pitää kiinni 
myös organisaatioiden myllerryksessä (Järvensivu 2010). Silloin kun työnan- 
tajan arvot ja toimintatavat eroavat merkittävästi työntekijän vastaavista, ajau- 
dutaan tilanteeseen, jossa moni katsoo parhaimmaksi ratkaisuksi silloisesta 
työstään irtautumisen. 

Tutkimuksemme puhelinhaastatteluihin osallistuneista toimittajista kol- 
masosa ansaitsi edelleen leipänsä journalismilla. Myös heistä kaksikolmasosaa 
oli harkinnut alanvaihtoa. Alanvaihtoaikeita perusteltiin ennen kaikkea me- 
dia-alan kurjistumisella: työn jatkuminen on epävarmaa, uuden työn saami- 
nen on kiven alla, palkkoja ja palkkioita kutistetaan, työtahti on koventunut 
ja työnkuvat ovat yksipuolistuneet. Osa perusteli aiettaan vaihtelunhalulla; 
”olisi kiva tehdä elämässään jotain muutakin kuin journalismia”. 

Kun työhönsä ja työnantajaansa pettyneet toimittajat ovat pystyneet ke- 
hittämään itselleen varteenotettavan työvaihtoehdon, he ovat tarttuneet avau- 
tuneeseen tilaisuuteen hanakasti. Onkin huomattava, että yt-neuvottelut eivät 


ole kaikille uhka, vaan tervetullut mahdollisuus muuttaa työelämäänsä. 


Nyt kun se [ärsyke] tuli ulkoa pakosta, niin muutaman viikon yt-kierrosten 
jälkeen kun siinä keskusteluja käytiin ja puhuin kollegojen kanssa ja vanhojen 
tuttujen kanssa (...), niin pikku hiljaa rupesi kasvamaan semmoinen ajatus, 
että tämähän on se minun mahdollisuuteni lähteä tekemään töitä toisella 
tavalla. (Mies, 51-60) 


Katkerat jälkipyykit käydään kollegojen ja läheisten kanssa 


Se, että toiset joutuvat jättämään työnsä ja toiset saavat pitää sen, murentaa 
työyhteisöä. Ihmiset, jotka vielä joitakin viikkoja aiemmin saattoivat hyvin- 
kin rennosti ja epämuodollisesti puhua toisillensa, eivät yt-neuvottelujen jäl- 
keen löydä sanoja luontevaan kanssakäymiseen. Toimitukseen jäävät kollegat 


yrittävät parhaansa mukaan tukea ja lohduttaa työnsä menettäneitä, mutta 

tahdittomasti valitut sanat voivat entisestään syventää juopaa lähtijöiden ja 

jääjien välillä. 
Muistan yhdessä vaiheessa kuulleeni kollegalta sellaisen lauseen, että on 
tämä meille jääneillekin vaikeaa. Se tuntui minusta todella pahalta. Tämä 
tapahtui siis sen jälkeen kun minut oli irtisanottu. (...) Tottakai se on hirveän 
paljon helpompaa, että voit spekuloida sinun työyhteisön kanssa (...) niitten 
irtisanottujen ikävää kohtaloa ja jatkaa kuukausipalkan nostamista, kuin 
sitten olla sillä puolella, että olet täysin tyhjän päällä eikä kukaan ole sinuun 
enää missään yhteydessä. (Nainen, 41-50) 


Vaikeaa tilannetta voi entisestään pahentaa, jos irtisanovan organisaation 
johto pyrkii minimoimaan lähtijöiden ja jäävien väliset kontaktit. Joissakin 
organisaatioissa on saatettu olettaa, että ikävä irtisanomisasia katoaa organi- 
saatioon jäävien työntekijöiden mielistä sitä nopeammin, mitä vikkelämmin ja 
näkymättömämmin irtisanotut poistuvat työpaikalta. Myös tähän tutkimuk- 
seen tehdyissä haastatteluissa ilmeni, että jotkut irtisanomisilmoituksia jaka- 
neista johtajista olivat neuvoneet työnsä menettäneitä toimittajia poistumaan 


työpaikalta ilman työtovereiden hyvästelemistä. 


Minut irtisanonut [johtaja] sanoi, että mikäli et halua enää mennä sinne 
[toimitukseen], miin se on ihan ok. Voi mennä takaovesta pois. Se oli sellai- 
nen lause, mikä minusta oli suunnattoman huvittava. Hän koki, että se on 
minulle noloa, että minut on irtisanottu, [ja] että minun pitää luikkia yön 
pimeydessä piiloon. [Vastasin ] että en nyt tietenkään lähde, [vaan] menen 
sanomaan esimiehelleni, että minut on irtisanottu. (Nainen, 41-50) 


Haastattelemamme journalisti oli myöhemmin kuullut, että samainen johtaja 
oli ohjannut omia alaisiaan vieläkin tökerömmin. Työvelvoitteen loppumisen 
nojalla heitä oli kielletty palaamasta toimitukseen. Työpöydän sai tulla siivoa- 


maan viikonloppuna, kun muut eivät olleet työpaikalla. 


Haluttiin lakaista ikävä asia maton alle, mikä oli todella epäkunnioittavaa 
niitä irtisanottuja kohtaan. (Nainen, 41-50) 


Vaikka lähtötilanne on täysin erilainen työntekijän irtisanoutuessa siirtyäk- 
seen uuteen työhön, kohtaamiset lähtijän ja jäljellä jäävien välillä voivat olla 


jännitteisiä onnitteluista ja kannustamisesta huolimatta. Etenkin jos työnte- 

kijä jättää vakituisen työpaikan ottaakseen vastaan määräaikaisen pestin tai 


heittäytyäkseen freelanceriksi, ratkaisua pidetään hullunrohkeana. 


Kun sitten kerroin ihmisille, että olen irtisanoutunut vakituisesta työstä, 
niin kollegathan ovat pääsääntöisesti olleet järkyttyneitä tästä ratkaisusta. 
Olen saanut sellaisia kommentteja, että olet sinä aika rohkea, kun uskallat 
tällaisina aikoina lähteä vakituisesta työsuhteesta. (Nainen, 41-50) 


Haastateltujamme jäi askarruttamaan se, pitäisikö kaikille työntekijöille jär- 
jestää läksiäiset työsuhteen päättymisen tavasta riippumatta. Kun työntekijä 
itse irtisanoutuu ja vaihtaa vaikkapa toisen työnantajan palvelukseen, ryhtyy 
yrittäjäksi tai jää eläkkeelle, toimituksessa juodaan kakkukahveja ja porukalla 
mennään lähipubiin lähtökaljoille. Sen sijaan irtisanomisten yhteydessä eivät 
työyhteisöt tapaa järjestää läksiäisiä. Toki tulehtuneessa tilanteessa tällaisen 
järjestäminen voi olla käytännössä mahdotonta. Esimerkiksi eräs haasteltu 
koki ylitsepääsemättömäksi sen, että hän olisi tuoreeltaan palannut työpaikal- 


leen ja kohdannut entisen työyhteisönsä. 


Sen verran rajut oli tunnelmat, että vaikka päätoimittaja sanoi, että hän ha- 
luaisi läksiäiskahvit järjestää ja ehkä olisi voitu mennä kaljalle sen jälkeen, 
niin siitä kieltäydyin. (Mies, 51-60) 


Niin tähän kuin aiempiinkin tutkimuksiin (esim. O'Donnell ym. 2015) haas- 
tatellut irtisanotut ovat jääneet kaipaamaan sitä, että heitä olisi kiitetty men- 
neistä työvuosista tai jollakin tapaa myönteisessä hengessä muistettu viimei- 
senä työpäivänä. Kun tällaista kiitosta tai huomionosoitusta ei suotu, työnsä 


menettäneestä saattoi tuntua siltä kuin veistä olisi käännetty haavassa. 


Kun ihminen on tehnyt pitkän uran työpaikassa, niin yleensä kun ne läh- 
tee eläkkeelle tai jotain vastaavaa, niin kovasti paljon juhlitaan, juodaan 
skumppaa ja syödään kakkua. En nyt tiedä, että onko siinä |potkuissa] mi- 
tään juhlanaihetta, mutta jonkinnäköiset jäähyväisseremoniat olisi kuiten- 
kin voinut pitää irtisanotuille. (Nainen, 41-50) 


Puheviestinnän tutkijat Maarit Valo ja Reeta Nitovuori (2016) esittävät kui- 
tenkin, että johtajat pidättäytyisivät ainakin irtisanomistilanteessa antamasta 


myönteistä palautetta työntekijän suoriutumisesta, koska kehut ovat niin jyr- 

kässä ristiriidassa tilanteen varsinaisen viestin eli irtisanomisen kanssa. Tut- 
kijoiden haastattelemat irtisanotut pitivät irtisanomisen yhteydessä tulleita 
kehuja sopimattomina, kaksinaamaisina ja amerikkalaisena tapana viestiä. 
Kun irtisanominen toteutuu yt-neuvottelujen kautta, lopputuloksena on 
useimmiten samalla kertaa useiden työsuhteiden päättyminen. Samassa tilan- 
teessa olevat työntekijät voivat tarjota toisilleen arvokasta vertaistukea, mut- 
ta joissakin tapauksissa asioiden puiminen vertaisten kanssa saattaa ylläpitää 
ahdistusta. Tutkimushaastatteluissamme tuli esiin erilaisia kanssakäymisen 
muotoja: kokoontumiset ovat voineet olla spontaaneja illanistujaisia tai vii- 
meisen lähetyksen tai lehden kunniaksi pidettyjä kutsujuhlia. Eriluonteisina- 


kin niillä oli iso terapeuttinen merkitys: 


Meillä rupesi siellä [yksityisasunnossa] juttu luistamaan niin helvetin hy- 
vin, oltiin niin katkeria ja meitä vitutti niin saatanasti kaikkia ja meillä oli 
kaikilla hyviä, paskoja tarinoita kerrottavana, niin me [iso osa irtisanotuis- 
ta] oltiin koko ilta [siellä]. (...) Siinä sitten hiottiin strategioita ja mietittiin 
hirmuisia kostoja. (Mies, 51-60) 


Mehän vietettiin [lehden] hautajaiset. Sinne oli kutsuttu kaikki, jotka oli 
koskaan ollut tekemässä sitä (...): entiset päätoimittajat, lehden kehittäjä, 
entiset AD:t, entiset toimittajat. (...) Meillä oli tosi kivat juhlat sitten. Oltiin 
yhdessä ravintolassa ja juotiin pussikaljaa kallioilla. (Nainen, 31-40) 


Irtisanottujen yhteisöjä on muodostunut myös Facebookiin, jossa on muis- 
teltu menneitä hyviä aikoja ja manattu kelvottomia omistajia ja johtajia. Eräs 
tutkimukseemme osallistunut toimittaja huomautti kuitenkin, että vaikka 
vertaistukea on näinä päivinä tarjolla työnsä menettäneille toimittajille niin 
somessa kuin kasvokkain, kannattaa huolella tutustua siihen, miten toiset kä- 
sittelevät tapahtunutta ja tuntuuko heidän tapansa sopivalta itselle. 
Tutkimusaineistoissamme tuli esiin myös tapauksia, joissa työntekijä oli 
irtisanomisensa jälkeen ottanut etäisyyttä entisiin työtovereihinsa. Muille 
tällainen vetäytyminen aiheutti neuvottomuutta; pitikö kaikesta huolimatta 
lähestyä työnsä menettänyttä vai antaa hänen olla omissa oloissaan? Muutama 


haastattelemamme toimittaja oli huomannut ottaneensa vetäytyjän roolin ir- 

tisanomisensa jälkeen. Omaa ahdinkoa ei tuntunut hyvältä jakaa muiden kuin 


omien läheistensä kanssa. 


Siitä laajasta joukosta minä vetäydyin. En halunnut lähteä purkamaan hei- 
dän [työtovereiden] kanssaan omia tuntojani enkä myöskään viitsinyt kuun- 
nella heidän voivotteluaan, että “voi, voi”, ”onpa kauheata, kun teillä kävi 
näin”. En nähnyt mitään tarvetta sille. Ehkä vähän pelkäsin sitä, että omat 
tunnelmat lyö niin vahvasti läpi, koska pelkotila, epätoivo ja pettymys oli sillä 
hetkellä vielä tosi pinnassa. (Mies, 51-60) 


Työnsä menettänyt muistaa kiitollisena tukijansa 


Työpaikan menettäminen ei nykypäivän Suomessa ole poikkeuksellinen asia; 
SAK:n (i.v.) tilastojen mukaan tällä vuosikymmenellä 10 000-15 000 suo- 
malaista on vuosittain irtisanottu yt-neuvottelujen päätteeksi. Hyvistäkään 
työntekijöistä ei välttämättä pidetä kiinni, kun yritys päätyy lopettamaan 
tappiollisia tai liian vähän tuottavia toimintojaan tai purkamaan fuusioissa 
kertynyttä päällekkäisyyttä. Tästä huolimatta irtisanomisiin liittyy yhä voi- 
makkaita häpeäntunteita eikä työnsä menettämisestä välttämättä pystytä pu- 
humaan muille kuin läheisille (Puntari & Roos 2007). Tutkimukseemme osal- 
listuneista toimittajista muutama muisteli tyytyväisenä sitä, että oli päättänyt 
tulla asian kanssa julki Facebook-päivityksellään. 


Sitten ajattelin, että pakko tämä [irtisanominen] on julkistaa. Eihän tästä 
mitään tule, jos jään tätä [asiaa yksin] miettimään. En nyt siinä [julkistami- 
sessa] mitään häviäkään. Sitten kirjoitin Facebookiin, että etsin töitä, kai- 
kenlaista saa tarjota [ja] näitä asioita osaan. Vähän niin kuin kaikki kiinnos- 
taa. (Nainen, 41-50) 


Kun Facebookissa kertoi irtisanomisestaan, viestinlähettäjälle tuli myös kan- 
nustavia ja lohduttavia kommentteja. Tällaisia yhteydenottoja haastatellut toi- 


mittajat muistelivat lämmöllä. 


Siinä hetkessä se [yhteydenotto] tuntui hirvittävän tärkeältä. Niin moni 
kävi sanomassa ihan pari sellaista lämmintä sanaa siihen. Ihan siis sellaiset 
puolitututkin. (...) Sai sellaisen vyöryn pieniä viestejä siitä, että ehkä mussa ei 

olekaan mitään vikaa. Se|hän] on aina mun ensimmäinen ajatus, että jotain 
tein väärin. (Nainen, 41-50) 


Muutamille tutkimukseemme osallistuneelle oli synkkään tilanteeseen tuo- 
nut lohtua se, että he olivat saaneet tukea yhteistyötaholta, kuten asiakasyri- 
tykseltä tai freelancetoimittajalta. Irtisanotulle oli saatettu soittaa ja kertoa, 
kuinka yhteistyö oli sujunut ensiluokkaisesti eikä tämän työnjäljessä ollut kos- 


kaan ollut moitittavaa. 


Yksikin tällainen tärkeä kontakti soitti erikseen ja halusi vain sanoa, että 
hän ei koskaan antanut sellaista palautetta, joka olisi johtanut tällaiseen toi- 
menpiteeseen. (Nainen, 41-50) 


Kriisipsykologi Soili Poijula on listannut ominaisuuksia, joiden turvin työn- 
sä menettänyt säilyttää lannistamattomuutensa ja tasapaino palautuu hänen 
elämäänsä. Irtisanomisesta toipumisessa tarvitaan rohkeutta, ekstroverttiyttä, 
mielen joustavuutta, luovuutta, optimistisuutta, älykkyyttä ja huumorintajua. 
Yhtä lailla tärkeää on asettua sosiaalisten verkostojen tuettavaksi. Perheeltä, 
ystäviltä ja työtovereilta voi saada muun muassa myötätuntoa, käytännön 
apua, tietoa ja neuvoja. (Poijula & Ahonen 2007.) 

Usea tutkimukseemme osallistunut toimittaja oli soittanut mahdollisim- 
man nopeasti puolisolleen, vanhemmilleen ja muille läheisilleen. Epätodel- 
linen tilanne oli muuttunut todellisemmaksi sillä, että sai kerrottua jollekin 


työpaikan ulkopuoliselle sen, mitä oli tapahtunut. 


Mulle oli hirveän tärkeä myös kertoa aika nopeasti ihmisille se [asia] ääneen, 
koska tilanne oli kumminkin niin absurdi, tai se tuntui semmoiselta, että 
tapahtuuko tämä nyt todella. (Nainen, 31-40) 


Kaikissa haastatteluissa kävi ilmi tavalla tai toisella, että työpaikkansa me- 
nettäneet tunsivat jälkeenpäin kiitollisuutta heitä tukeneita kohtaan. Tukijat 
olivat osanneet sanoillaan rohkaista ja lohduttaa sekä antaneet tilaa työnsä 


menettäneen tunneryopyille ja yksinpuheluille. 


Vaimo auttoi ihan älyttömästi. Pari, kolme viikkoa käytiin joka ilta pitkäl- 
lä kävelyllä (...), ja hän tuki ja rohkaisi (...) tekemään semmoisia päätöksiä, 

mitkä koen oikeiksi. Hän ei sanonut, mikä on hyvä tai huono, vaan han oli 
vahvana tukena, [jotta pystyin] tekemään oikeita asioita. (Mies, 51-60) 


Oikeastaan ainut poikkipuolinen kommentti tässä yhteydessä tuli eräältä irti- 
sanotulta naistoimittajalta, joka oli kyllä kiitollinen hänelle osoitetusta myö- 
tätunnosta, mutta häntä ärsytti myötätunnon ilmaisijoiden kiirehtiminen 
tulevaisuuteen. Nämä kun valoivat tulevaisuudenuskoa kerta toisensa jälkeen 
vakuuttamalla, kuinka irtisanottu tulisi varmasti saamaan uutta työtä. Tällai- 
sen optimistisuuden vastaanottaminen tuntui raskaalta aikana, jolloin lehtiä 


ja ohjelmia lakkautetaan ja toimituksia kutistetaan. 


Toimitus velloo tunteiden myrskyssä 


Työntekijä voi reagoida tietoon työsuhteensa päättymisestä rakentavasti, agg- 
ressiivisesti tai lamaantuneesti: Rakentavasti reagoiva irtisanottu kommuni- 
koi ja ymmärtää tilanteen vakavuuden ja näkee tulevaisuuden mahdollisuuk- 
sia. Tosin rakentavuudella voi yrittää peittää kielteisiä tunteita. Aggressiivinen 
irtisanottu suuttuu ja syyttää, ilmaisee kaunaisuutta ja kostonhalua avoimesti 
tai peitetysti. Lamaantunut irtisanottu vetäytyy, hiljenee, tuntee ahdistusta tai 
avuttomuutta. (Kurtén & Salminen 2004.) 

Tutkimukseemme osallistuneiden toimittajien kuvausten perusteella val- 
taosa reagoi oman työsuhteensa päättymiseen rakentavasti, mutta haastatte- 
luista saattoi lukea, että tilanne oli herättänyt myös peiteltyä aggressiivisuut- 
ta ja hetkellistä lamaannusta. Työsuhteen päättyminen oli aiheuttanut lähes 
poikkeuksetta tunnekuohun. Näin oli käynyt niissäkin tapauksissa, joissa 
työsuhde oli määräaikainen tai joissa aloite työsuhteen purkamisesta oli tul- 
lut työntekijällä. Vaikka työn päättymiseen oli voinut varautua jo etukäteen, 
sen aiheuttamien tunnereaktioiden voimakkuus pääsi yllättämään kokijansa. 
Valtaosin kyse oli ollut negatiivisista tunteista, ja monissa haastatteluissa niistä 
muodostui monikerroksinen kasauma. Yleensä tunne kytkeytyi selkeään koh- 
teeseen: työyhteisöön, työnantajaan, toimentuloon ja ammatti-identiteettiin. 

Vaikka journalistin työn on koettu muuttuneen yksitoikkoisemmaksi ja 
hektisemmäksi suorittamiseksi, työhön liittyy yhä paljon tyydytystä tuovaa 


itsenäisyyttä ja luovuutta (Koljonen 2013). Osa haastatelluistamme luonnehti 

olleensa unelmatyössä, ja kun sellaisesta työstä joutui luopumaan, pettymyk- 
sen ja haikeuden tunteet olivat nousseet pintaan. Pettymystä saattoi tuntea 
omista tai työnantajan valinnoista, ja haikeuden kokemus liittyi työyhteisön 


tai arkirutiinien menettämiseen: 


Voi veljet, kun olin pettynyt työyhteisön menettämiseen. Siihen konkretisoi- 
tui varmasti kaikkein vahvimmin ne pelot, epätoivot, pettymykset, menettä- 
misen fiilikset. Kaikki se. Menetin melkein kuin perheen. (...) Se oli meidän 
oma lapsi ikään kuin se lähetys. (Mies, 51-60) 


Aikaisempien tutkimusten mukaan työn menettäminen iskee pahiten koke- 
neimpiin työntekijöihin (O'Donnell ym. 2015, Gabriel ym. 2013). Lopputili 
tulee heille yllättäen, sillä on huomattavia vaikutuksia heidän elämäänsä, ja 
se murentaa heidän ammatillista identiteettiä. Kokeneiden, yli 50-vuotiaiden 
toimittajien ahdinko kuului myös tähän tutkimukseen tehdyissä puhelinhaas- 
tatteluissa; työpaikan menetys kaihersi ja uudelleentyöllistymisen epätoden- 
näköisyys masensi. 

Yksilölliset erot näkyvät siinä, kuinka avoimesti haastattelemamme jour- 
nalistit näyttivät tunteensa työn päättymishetkellä (ks. myös Valo & Nitovuo- 
ri 2016). Aineistomme perusteella suru ja viha olivat läsnä lähes poikkeuksetta 
työnsä menettäneiden keskuudessa. Esimerkiksi kahdesti irtisanotuksi tullut 
toimittaja muisteli molemmilla kerroilla ottaneensa asian vastaan ”todella ras- 


kaasti” ja ilmaisseensa tunteita avoimesti: 


Ilmoituspäivää on edeltänyt uneton yö, järjetöntä itkemistä ja sellaista to- 
taalista hallinnan puutetta. En ole pystynyt mitenkään järkevästi käyttäyty- 
mään. Olen saanut sen puhelun [kutsu päätoimittajan luokse] ja sitten (...) 
Siis minähän vain itkin. Ei siitä tullut mitään. (...) Ne on ollut mulle sellai- 
sia suuria kaaoksen hetkiä. En muista niistä mitään. Pahalta on tuntunut. 
(Nainen, 41-50) 


Toinen haastattelemamme toimittaja sen sijaan kertoi pitäneensä tunteet sisäl- 


lään työpaikalla ollessaan: 


En olisi siihen [tilanteeseen] kaivannut tämmöistä tunnelatausta ollenkaan. 
Itse katsoin, että olen tekemässä siinä semmoisen sopimuksen, niin kuin olin- 
kin. Siinä piti [irtisanomis|paketti ottaa vastaan tai päättää [olla ottamat- 

ta). (...) Itkujen aika on sitten, kun ollaan privaatisti omassa kodissa. (Nai- 
nen, 41-50) 


Kyseistä toimittajaa häiritsi se, että hän joutui lohduttamaan irtisanomassa 
ollutta esimiestä. Vaikka irtisanomiskeskustelussa pyrkimyksenä onkin myö- 
täelävyys, roolien sekoittuminen aiheuttaa hämmennystä (Valo & Nitovuori 
2016). 

Maininnat itkemisestä liittyivät surun ohella muun muassa siihen, että 
työntekijä koki menettäneensä hallinnan, tunsi tuskaa luopumisesta ja oli yli- 
päänsä lamaantunut sekä järkyttynyt. Sitoutuminen työhön on journalistien 
keskuudessa niin vahvaa, että työn loppuminen voi vertautua tunnetasolla pa- 
risuhteen päättymiseen. Työntekijä saattoi kokea tulleensa petetyksi työnanta- 
jansa taholta, ja epäoikeudenmukainen kohtelu herätti vihaa, kiukkua, raivoa 
ja vitutusta. Mikäli työsuhteen päättyminen sisälsi nöyryyttäviksi tai loukkaa- 


viksi tulkittavia sanoja tai eleitä, kielteiset tunteet mahdollisesti koteloituivat 


katkeruudeksi. 


Minua vitutti ihan älyttömästi se [irtisanominen], vaikka työskentely oli jo 
ollut aika ikävää siellä (...) Kyllä otin sen henkilökohtaisena loukkauksena, 
tavallaan sitä minun ammatillista osaamista kohtaan ja työpanosta koh- 
taan. Tässä on kiitos siitä. (Mies, 51-60) 


Tuli vähän semmoinen (...) katkeruuskin ehkä hetkellisesti. Jos ylin johto 
tekee huonoja bisnespäätöksiä, niin tämähän on se helpoin tie. Sitten vaan 
irtisanotaan. Koin olevani semmoinen uhrilammas. (Nainen, 41-50) 


Irtisanominen otetaan usein henkilökohtaisesti ja siihen liittyy kokemus 
epäoikeudenmukaisuudesta, mikä vaikuttaa irtisanottujen henkiseen hyvin- 
vointiin (Raito & Lahelma 2015). Vaikka työntekijä olisi yksi monista ”tuo- 
tannollisista ja taloudellisista syistä” irtisanottu, se osuu häneen yksilönä. Edes 
uudelleentyöllistyminen ei välttämättä poista syntynyttä ”henkistä lommoa”, 
kuten haastateltumme tuntemusta nimitti. 

Vaikka kielteiset tunteet olivat etualalla työn päättyessä, tutkimusaineis- 
tossamme nousi esiin myös toisenlaisia tunteita. Jotkut haastattelemamme 
journalistit korostivat sitä, etteivät he kokeneet erityisen voimakkaasti sitä, 
kun heille oli ilmoitettu tai he itse olivat ilmoittaneet työsuhteen katkeami- 

sesta. Voidaan jopa puhua ”ei-tunteista”, sillä haastatteluissa tällaiset tunteet 
ilmaistiin usein negaatioina, kuten ”ei katkeruutta”, ”ei spektaakkelia”, ei pa- 


haa mieltä” tai ”ei ottanut henkilökohtaisesti”. 


Sitten kävin allekirjoittamassa paperin ja (...) sanoin vain, että ulkona pais- 
taa aurinko ja (...) moido. Ei mulla sitten ollut mitään katkeria tai petty- 
myksen tunteita siinä kohtaa. (Nainen, 41-50) 


Työn päättyminen synnytti myös joissakin haastatelluissamme myönteisiä 
tunteita. Kyse on voinut olla hyvin tilannekohtaisesta tunteesta. Esimerkiksi 
työntekijä saattoi tuntea itsevarmuutta irtisanomisen tai -sanoutumisen yh- 
teydessä tai muuten vaikeaa tilannetta oli voitu työyhteisössä keventää osuval- 
la huumorilla. Hyvä tunne syntyi kenties myös siitä, että työ ei enää tuntunut 
yhtä mielekkäältä kuin ”vanhoina hyvinä aikoina”. Tällöin lopputili tuntui 
helpotukselta, ja se oli vapauttanut suunnittelemaan tulevaisuutta uudelta 


pohjalta. 


Totta kai se [irtisanominen] oli hirveä järkytys, ja tosi kliseistä [sanoa, mut- 
ta] se oli myös samalla helpotus. (...) Nyt pääsen oikeasti piirtämään tyhjälle 
paperille tämän [episodin] jälkeen. (Mies, 31-40) 


Tiivistelmä 


e Toimittajia jäytää epävarmuus tulevaisuudesta. Ammattikunta kokee jou- 
tuneensa sijaiskärsijäksi, ja työmotivaatio sekä luovuus ovat kärsineet, sillä 
toistuvat yt-kierrokset ovat pitäneet toimittajat koko ajan pelon pauloissa. 


e Vaikka toimituksen johdon ymmärretään joutuneen puun ja kuoren vä- 
liin, useiden pomojen on nähty epäonnistuneen henkilöstön kohtaamises- 
sa kriisitilanteessa. Yt-neuvotteluista on jäänyt salamyhkäinen vaikutelma, 
ja irtisanomisilmoitusten yhteydessä on esiintynyt niin robottimaista töy- 


keyttä kuin koomiseksi kääntynyttä myötäelämistä. 


e Työsuhteen päättymisen syyt jäävät yleensä arvailujen varaan. Työnantajat 
ovat puhuneet tuotannollista ja taloudellista syistä ja organisaatiomuutok- 


sista. Työntekijät ovat yrittäneet haarukoida jargonin takaa todellisia syitä: 

68 


Onko noudatettu irtisanomisjärjestystä? Vai ovatko kenkää saaneet ne, 


joilla oli paras palkka ja kriittisin kieli? 


Lopputili aiheuttaa lähes aina tunnekuohun. Valtaosa on pyrkinyt suhtau- 
tumaan hankalaan tilanteeseen rakentavasti, mutta myös peiteltyä aggres- 
siivisuutta ja hetkellistä lamaannusta on esiintynyt. Unelmatyössä luopu- 


minen on nostanut pettymyksen ja haikeuden tunteet esiin. 

4, luku 


Työtä vailla 


Vuosina 2014-2015 työttömiä toimittajia oli Suomessa enemmän kuin kos- 
kaan. Journalistiliiton jäsenistä seitsemän prosenttia oli vailla työtä, mikä 
tarkoitti yli tuhatta journalistia (Journalistiliitto i.v.a). Suhteellisesti ammat- 
tikunnan työttömyys oli yhtä korkealla tasolla 1990-luvun alun lamavuosina, 
mutta tuolloin ammattiliitto oli jäsenmäärältään puolet nykyistä pienempi 
(Raito 2013). Petteri Raito (emt.) on tutkinut 1990-luvun laman seurauksena 
työttömiksi jääneiden toimittajien selviytymistä. Tilanteet työmarkkinoil- 
la ja selviytymistarinat olivat yksilöllisiä, eikä työttömiä toimittajia voinut 
luokitella yksioikoisesti aktiivisiksi tai passiivisiksi. Työmarkkinatilanteen ja 
työttömän siitä tekemien tulkintojen seurauksena yksilön ratkaisuina vuorot- 
telivat aktiivinen työnhaku ja työmarkkinoilta vetäytyminen ja alistuminen 
(Raito & Lahelma 2015). 

Myös tässä tutkimuksessa havaittiin, että työtä vailla voi olla monella ta- 
paa: Joillekin tämä tarkoittaa työttömyyttä, toiset voivat määritellä vaiheen 
työnhauksi. Joillekin tämä vaihe on kotona olemista irtisanomisajan palkalla 
vailla työvelvoitetta. Tämä luku käsittelee toimittajien kokemuksia vaihees- 
ta, jossa työ on päättynyt, mutta uutta työtä ei vielä ole. Luvun aineistona on 
käytetty kasvokkain tehtyjen teemahaastattelujen lisäksi puhelinhaastatte- 
luaineistoa sekä puhelinhaastatteluista kirjoitettuja muistioita, joihin on tal- 
lennettu haastateltujen kertomia kokemuksia ja tarinoita. Vaikka tämän tut- 
kimuksen fokus on uudelleentyöllistymisessä, työtä vailla olemisen sivupolku 
asettaa näkyväksi myös uudelleentyöllistymisen erityisyyden. Kaikille ei ole 
käynyt työnhaussa hyvin; moni on jäänyt työtä vaille. 


Työtä vailla voi olla monella tapaa 


Kansainvälinen työjärjestö ILO määrittelee työttömän henkilöksi, joka on 
työtä vailla, työhön käytettävissä ja etsii aktiivisesti työtä (Glossary of ... i.v.). 

Ahtaan määritelmän reunoilla on kuitenkin paljon myös muita ihmisiä, jot- 
ka mieltävät itsensä työttömäksi (Sihto & Myrskylä 2000). Tähänkin tutki- 
mukseen haastatelluille toimittajille työttömänä oleminen merkitsi hyvin 
erilaisia tilanteita. Moni varsinkaan kasvokkain haastatelluista ei edes ollut 
ilmoittautunut työttömäksi työnhakijaksi. Uusi työ oli voinut alkaa hyvin no- 
peasti vanhan loputtua. Irtisanomisajalla kotona olleiden arki oli vastannut 
työttömyyttä siltä osin, että aikaa oli käytettävissä eikä töihin tarvinnut men- 
nä. Tilanne saattoi silti poiketa paljonkin työttömän arjesta: elo tuntui talou- 
dellisesti turvalliselta, ja usko siihen, että omaan tilanteeseensa pystyi vaikut- 
tamaan, oli vahva. Myös TE-toimiston kanssa asioinnissa koetut vaikeudet 
saattoivat määrittää hyvinkin voimakkaasti sitä, millaisiksi omat toiminnan 
mahdollisuudet koettiin. 

Puhelinhaastatteluissa kävi ilmi, miten monta erilaista olosuhdetta saat- 
taa sisältyä siihen, mitä työttömyys-sanalla yleisesti kuvataan. Kun kysyimme 
haastatelluilta työtilannetta, osa joutui selittämään pitkään, sillä pelkkä työ- 
tön- tai työssä-vaihtoehdon valinta ei sopinut kuvaamaan heidän tilannettaan. 
Osa oli työttömänä, mutta opiskeli omaehtoisesti työttömyyskorvausta saa- 
den, eikä siten ollut työttömän työnhakijan statuksella. Osa oli työttömänä, 
mutta teki satunnaisia töitä saaden soviteltua ansiosidonnaista tai sovittaen 
työnsä niin, että välillä toimeentulo tuli työstä, välillä työttömyysturvasta. 

Kasvokkain haastatellut toimittajat olivat kaikki työllistyneet uudelleen 
joko journalistiseen työhön tai jollekin muulle, useimmiten kuitenkin vies- 
tintään liittyvälle alalle. (Uudelleentyöllistymistä tarkastellaan lähemmin lu- 
vussa 5.) 

Työttömyydestä kertoessaan kasvokkain haastatellut katsoivat siis nyky- 
hetkestä menneeseen, tilanteeseen, jossa olivat olleet, mutta johon liittyvät 
muistikuvat kerrottiin nykyisestä työssäolon kontekstista. Haastatteluissa 
nousi esiin työttömyysjakson epävarmuus ja epätoivo, mutta samalla haastat- 
teluissa kerrotut tarinat voidaan nähdä selviytymistarinoiksi, ja ikävät muistot 
ovat voitettuja vaikeuksia, joista on jotain opittukin. 

Toisensävyisiä olivat luonteeltaan ne puhelimitse käydyt keskustelut, joissa 
haastateltu oli paraikaa työtön, ehkä oli ollut sitä jo useita vuosia. Työttömyy- 


destä oli tullut näille haastatelluille jokapäiväistä selviytymistä raha-asioista, 

työnhausta ja työvoimaviranomaisista. Joissakin tapauksissa vallalla ollut tun- 


ne oli näköalattomuus tai toivottomuus, ainakin omasta työllistymisestä. 


Tyhjiöön pudonneen tulevaisuus on täynnä turvattomuutta 


Tutkija, toimittaja Jakke Holvas ja yhteiskuntatieteilijä Jussi Vähämäki (2005) 
vertailevat Odotustila-pamfletissaan uutta ja perinteistä työtä ja käsittelevät 
myös työttömyyden olemuksessa tapahtunutta muutosta. Tutkijoiden mieles- 
tä muutokset uhkaavat jäädä piiloon eikä riittävästi ole kiinnitetty huomiota, 


kuinka työ on alkanut hallita koko elämää: 


Kun työ vie koko elämän, kun elämä on työtä, niin ei-työ tai työttömyys al- 
kaa näyttäytyä "ei elämänä”. Silloin kun työ sitoo kaikki suhteet, persoonal- 
lisuuden, identiteetin ja koko yhteisön, niin ei-työ on kaikkien suhteiden me- 
nettämistä, kelkasta putoamista, joka sulkee elämän kaikki mahdollisuudet. 


(emt., 32—33.) 


Haastatelluista moni tunsi pudonneensa sekä ajalliseen että yhteisölliseen tyh- 
jiöön. Kun töitä ei enää ole, ihmisellä on yhtäkkiä paljon aikaa, joka aiemmin 
on kulunut töissä työtovereiden ympäröimänä. Moni haastatelluista koki toi- 
mettomuuden ja työyhteisön puuttumisen vaikeaksi. 

Toki vapaa-ajan lisääntyminen saattoi tuntua tervetulleeltakin kiireisten 
työvuosien jälkeen; oli aikaa harrastaa, tavata ystäviä, levätä. Vapaa-ajasta 
nauttiminen on kuitenkin vaikeaa, jos uutta työpaikkaa ei ole vielä tiedossa, 


työllistyminen tuntuu epävarmalta tai taloudellinen tilanne on hankala. 


Sitten se oli jotenkin vapauttavaa, että (...) nyt saan olla työtön. Olin ihan 
rehellisesti iloinen jopa siitä, mutta sitten samaan aikaan tietenkin toinen 
puoli minusta oli huolissaan: mitä jos en saakaan töitä. (Nainen, 41-50) 


Valmistauduin koko ajan siihen, että saatan olla todella pitkään työtön tai 
päästä nopeasti töihin. Mulla oli semmoinen hyvin ristiriitainen olo tässäkin 
vaiheessa. Pitäisikö mun olla nyt tosi aktiivinen ja tehdä just niitä asioita 
mitä haluan, vaikka harrastaa liikuntaa enemmän (...), vai kannattaisiko 
mun käyttää tämä aika siihen, että todellakin hankin työpaikan nopeasti? 
(Nainen, 31—40) 

Kun irtisanotuilta brittitoimittajilta kysyttiin sitä, mikä tulevaisuudessa huo- 
lestuttaa heita eniten, puolet valitsi vastausvaihtoehdoista rahan (Nel 2010). 
Moni tahankin tutkimukseen haastatelluista pohti tulevaisuuttaan nimen- 
omaan taloudelliselta kannalta ja teki hatasuunnitelmia, jotta saisi elantonsa 
turvattua jatkossa. Ne, joiden taloudellinen tilanne oli hyva, saattoivat ottaa 
rauhallisemmin. Joko irtisanomisajan palkka tai puolison tuoma taloudelli- 
nen turva mahdollisti työvuosista toipumisen, oman suunnan etsimisen, aja- 
tusten kokoamisen rauhassa ja suunnitelmallisen täsmätyönhaun. 

Niiden, joilla ei tätä rauhaa ollut, arki oli toisenlaista: yritystä verkostoitua, 
työnhakua kaikkiin hiemankin mahdollisiksi kuviteltaviin avoimiin paikkoi- 
hin, freenä työskentelyn suunnittelua, yhteydenottoja entiseen työnantajaan, 
sijaisuuksiin ja juttukeikkoihin tarttumista, ajatuksia alanvaihdosta. 

Siinä oli semmoisia jännityksen aikoja. (...) [Sitä] mietti, mitä sitten ja pää- 

senkö enää ikinä mihinkään. Sitten vähän semmoista [pohti], että (...) jou- 

tuu ihan oikeasti tekemään jonkun semmoisen suunnitelman, että miten (...) 

tienaan omat rahani ja maksan omat eläkkeeni. (Nainen, 41-50) 


Jotkut kuvasivat työttömyysjakson osuneen hyvään saumaan ja työnteosta va- 
pautuneen ajan tulleen konkreettiseen tarpeeseen: lapset olivat vielä siinä iässä, 
että oli hyvä olla vanhempana kotona, tai oma vanhempi tarvitsi omaishoitoa 
tai muuta apua. Eräs haastatelluista koki näin jälkikäteen kiitollisuutta siitä, 
että oli voinut työn päättymisen takia viettää aikaa kuolevan isänsä kanssa. 
Myös aiemmissa tutkimuksissa työttömyyden kokeneet ovat huomauttaneet, 
että ajanjaksossa oli hyviäkin puolia (esim. Puntari & Roos 2007, Kortteinen 
& Tuomikoski 1998). Toisaalta toisissa tutkimuksissa on kyseenalaistettu 
työttömien todistukset kokemuksen myönteisistä puolista puolustuskannalta 
ponnistavana jälkikäteisenä järkeilynä (esim. Vickers 2009). 
Haastatteluissamme työttömyyskokemusta arvioitiin yleisimminkin: eräs 
uudelleentyöllistynyt toimittaja kuvasi työttömyyden kokemusta kasvattavak- 
si. Hän ei ollut kuvitellut aiemmin joutuvansa työttömäksi, mutta nyt hän sai 
kokea ”muiden todellisuutta”, vaikka olikin sanojensa mukaan ”hyväosainen 
työtön”. Toisen mielestä työttömyys oli terveellinen muistutus omalle itse- 


tunnolle, jota aiemmin oli vaivannut harha omasta erinomaisuudesta. Eräs 

haastateltu kuitenkin kuvasi työttömyyden kokemusta pysäyttävästi: hänelle 


se merkitsi identiteetin murtumista. 


Helpotusta tulee toiminnasta, tukea saadaan kohtalotovereilta 


Työttömistä suomalaisjournalisteista tehdyssä pitkittäistutkimuksessa ilmeni, 
että työttömyyden aiheuttama mielialan lasku ja vaikea taloudellinen tilan- 
ne yhdistettynä puuttuvaan viranomaisten tukeen aiheuttavat pitkäkestoisen 
vaikutuksen ihmisten elämään (Raito & Lahelma 2015). Tästä oli viitteitä 


myös tekemissämme puhelinhaastatteluissa: 


Eräs haastateltavamme kuvasi olevansa malliesimerkki syrjäytyvästä. Hän 
ei jaksa enää yrittää hakea töitä, yt-neuvotteluista seurasi masennus, eikä sitä 
ainakaan toimettomuus paranna — eikä myöskään tunne, ettei enää 54-vuo- 
tiaana kelpaa töihin. (Nainen, 51-60, puhelinhaastattelumuistio). 


Selviytymistä työmarkkinoilla edesauttaa toimijuuden säilyminen, jota tuke- 
vat myönteiset ja kannustavat kokemukset. Toisaalta kova yrittäminen ja ah- 
kera työnhaku saattavat johtaa myös uupumiseen ja turhautumiseen. (Emt.) 
Työn loppuminen ja työtä vailla oleminen ovat kaikille olosuhde, joka ai- 
heuttaa muutoksia arkeen ja vaatii sopeutumista muuttuneeseen tilanteeseen. 
Kaikille työttömyys ei kuitenkaan näyttäydy samanlaisena, eikä kaikilla ole 
samanlaisia voimavaroja tilanteen kohtaamiseen. Osalle onnistuneesti läpi- 
käydyt aiemmat menetykset ovat lisänneet voimavaroja ja selviytymiskeinoja 
ja auttavat selviytymään nykyisessä kriisissä, osalle menetyksiä on kasaantunut 
liikaa tai monet yhtäaikaiset ongelmat ovat liikaa suhteessa voimavaroihin ja 
irtisanominen voi katkaista selviytymisen (Poijula & Ahonen 2007). 
Haastattelujemme perusteella työttömyydestä selviämiseen vaikuttaa ai- 
nakin se, miten työt päättyvät, millaisia kokemuksia työsuhteen aikana kart- 
tui (esimerkiksi työpaikkakiusaaminen, työtilanteen kuormittavuus, aiemmat 
yt-prosessit ja muut muutokset työpaikalla) ja mikä oli kyseisen henkilön elä- 
mäntilanne työsuhteen katketessa. Myös se, miten oman tilanteensa mieltää, 


voi auttaa asian käsittelyssä: 

En silloinkaan kokenut, että olen työtön vaan haen töitä. En missään vai- 
heessa antanut valtaa ajatukselle, että tässä nyt oli tämä mun työura. (...) 
Kylmä hiki saattoi aamuyöstä nousta otsalle sen takia, että ajatteli, miten 
taloudellisesti pärjää. Mun itsetunto tai minäkuva tai semmoinen henkinen 
kestävyys ei ollut koetuksella. (Nainen, 41-50) 


Usko ja luotto. Asenne, että asiat ratkeavat ja elämä kantaa. Myös äitiys oli 
käännekohta. Sen ansiosta olin valmis muutoksille. Irtisanomisen kokemi- 
nen positiivisena asiana; saan tehdä jotakin uutta. Muutos oli odotettu. Nyt 
taloudellinen tilanne oli helpompi kuin aiemmissa irtisanomisissa. (Nainen, 
41-50, vastaus puhelinhaastattelukysymykseen: mitä itse olet tehnyt työt- 
tömyydestä selvitäksesi?) 


Arjen täyttäminen mielekkäällä toiminnalla oli monelle tapa tuntea itsensä 
tarpeelliseksi. Kuten eräs haastateltu totesi, toimittaja on työnsä puolesta ak- 
tiivisesti yhteiskunnassa mukana seuraten asioita, analysoiden ja tulkiten ti- 
lanteita. Luontevaa oli jatkaa aktiivista toimintaa jossain muodossa työn pää- 
tyttyäkin. 

Toimettomuuden ja tarpeettomuuden kokemusta vastaan tutkimukseem- 
me osallistuneet toimittajat taistelivat työnhaulla. Lisäksi työtä vailla olleet 
täyttivät arkensa erilaisella toiminnalla (ks. myös Kortteinen & Tuomikoski 
1998). Se saattoi olla tutkimukseemme osallistuneille vapaaehtoistyötä, poliit- 
tista aktivoitumista, aputyötä talkoolaisena, urheiluseurassa toimimista, met- 
sä- tai rakennustöitä, mökin, veneen tai puutarhan kunnostusta ”pään kasassa 
pysymiseksi” ja ”psyykkisen puolen hoitamiseksi”. 

Yllätyksenä saattoi kuitenkin tulla, että aktiivisena ja toimeliaana pysymi- 


nen ei olekaan itsestään selvää. Kuten eräs puhelimitse haastateltu kuvasi: 


Haastateltu kuvitteli ennen itsestään, että jos jää työttömäksi, kääntää jo- 
kaisen kiven ja jaksaa yrittää, mutta nyt huomaakin, miten nopeasti pas- 
sivoituminen tapahtuu. Elämä hidastuu, itse passivoituu, oma-aloitteinen 
koulutuspaikan etsintä vain jää. Hän ei etukäteen tiennyt, miten paljon 
työttömyys muuttaa. (Nainen, 41-50, puhelinhaastattelu muistio). 


Moni irtisanotuista sai apua myös työterveydestä. Esimerkiksi psykologin 
kanssa käydyistä keskusteluista oli ollut usealle hyötyä. Kaikilla keskustelu- 

apua kaivanneilla ei ollut mahdollisuutta käyttää työterveyden palveluja. Kui- 
tenkin myös he olivat saattaneet löytää tukea yksityisen puolen psykologeilta, 


mielenterveystoimistosta tai seurakunnalta. 


Olin päättänyt, että en ota kriisiterapiaa vastaan, koska mulla oli semmoi- 
nen vahva olo, että selviän tästä ihan hyvin. (...) Tunteet mitkä mulla oli, 
[oli] just tämmöiset epätoivo ja identiteetti murtuu ja suru ja orastava viha 
jotain kohtaan. (...) Ajattelin, että ne on hyvin normaaleja tunteita siinä 
tilanteessa. (...) Sitten ajattelin sitä, että menisin ilmaiseen hierontaan tai 
mihin tahansa ruumiinhoitoon liittyvään palveluun, [niin] miksi en mene 
hoidattamaan päätäni. (...) Terapeutilla ei tarvinnut esittää mitään. |...) Se 
oli myös päivätoimintaa: jos kalenterissa on, että yhdeltätoista terapia, niin 
sitten sinne herätään ja mennään. (Nainen, 31-40) 


Jäi katkeruus irtisanomisesta ja sitä edeltäneestä kiusaamisesta, ja syyllisyys, 
ettei käyttänyt kaikkia keinoja vastaantaisteluun. Keskusteluapua sai seura- 
kunnalta ja heti tuoreeltaan irtisanottujen tukipalvelusta sai apua. (Mies, 
yli 61, vastaus puhelinhaastattelukysymykseen: keneltä muulta olet saanut 
tukea?) 


Vertaistuen merkitys korostui erityisesti puhelinhaastatteluissamme. Irtisa- 
nomisen kokeneiden kollegoiden kokemukset auttoivat (ks. myös Puntari & 
Roos 2007). Monelle esimerkiksi suljetussa Facebook-ryhmässä käydyt keskus- 
telut olivat tärkeä vertaistuen ja asioiden jakamisen, kannustuksen, verkostoi- 
tumisen ja työmahdollisuuksien vinkkaamisen kanava. Töiden päättyminen 
ei merkinnyt vain töiden loppumista. Sulkeutuneen toimituksen oven taakse 
jäi useimmilla myös kokonainen työyhteisö, josta irtautuminen ei ollut kivu- 
tonta. Sosiaalisesta mediasta löytyi toisia irtisanottuja tai työttömiä toimitta- 
jia, joiden kanssa asioista pystyi keskustelemaan eri tavoin kuin oman perheen 


tai media-alan ulkopuolisten ystävien kanssa. 


Työtön pohtii osattomuutta ja haluttavuutta 


Aiemmissa tutkimuksissa on ilmennyt se, että toimittajat kokevat ammatil- 
lisen verkostonsa kutistuvan työttömyyden myötä (esim. Raito & Lahelma 


2015). Tekemissämme haastatteluissa kuvattiin, kuinka vaikeaa oli jättää työ- 

yhteisö ja samalla menettää tunne siitä, että kuuluu johonkin. Kyse on laa- 
jemmasta osattomuuden kokemuksesta: kun työtä tekevä jakaa yhteisen tietä- 
myksen, tuntee vaikuttavansa asioiden kulkuun, kokee olevansa yhteisön jäsen 
ja hyödyksi suomalaiselle yhteiskunnalle, työtä vailla oleva mieltää jäävänsä 
osattomaksi kaikesta edellä mainitusta (Poijula & Ahonen 2007). Vaikka pät- 
kätöistä toiseen siirtyvän kuulumisen tunne poikkeaa todennäköisesti useita 
kymmeniä vuosia samassa toimituksessa työskennelleen toimittajan tunteesta, 
molempien ammatti-identiteeteissä tapahtuu huojumista työn lähtiessä alta. 

Haastatellut toimittajat eivät kokeneet, että heidän toimittajuutensa olisi 
lakannut olemasta töiden loputtua. He identifioituivat vahvasti toimittajiksi 
huolimatta mahdollisista alanvaihtosuunnitelmista, uudelleenkouluttautu- 
misesta, työpaikasta eri alalla tai menetetystä toivosta työllistyä enää journa- 
lismin parissa. Vastaava havainto ammatti-identiteetin pysyvyydestä on teh- 
ty irtisanottujen toimittajien keskuudessa myös Britanniassa ja Australiassa 
(Sherwood & O'Donnell 2016, Nel 2010). 

Suomalaisia työttömiä journalisteja käsitelleen tutkimuksen mukaan ko- 
kemus ammattitaidon säilymisestä työn päättymisen jälkeen erotti toimittajat 
väliportaan päälliköistä (Raito 2013). Ammattiprofiilin säilyminen mahdol- 
listi toimittajille ajatuksen, että journalismin tekeminen luovana työnä kan- 
taa eteenpäin ja töitä voi jatkaa, vaikka työsuhde olisikin tullut päätökseen. 
Toisaalta haastattelemamme toimittavat kertoivat, että työttömänä ja töitä ha- 
kiessa saattoi kokea epävarmuutta ja huolta suhteessa omaan haluttavuuteen 
työmarkkinoilla. Olivatko omat työelämän taidot ja saavutukset enää min- 


kään arvoisia? 


Siinä tuli ihan semmoinen olo, että olen ihan nobod). (...) Hyvin terveellinen 

jakso tämä oli sikäli, (...) että jotenkin [olin] vähän semmoisessa harhassa, 
että kun osaan niin paljon ja olen niin kokenut, niin kyllä minä aina töitä 
saan. (Nainen, 41-50) 


Tottakai miettii, kelpaako tämä mun työkokemus enää mihinkään muuhun 
kuin aikakauslehteen, jossa työpaikkoja ei ole olemassa, ennen kuin joku läh- 
tee pois. (Nainen, 31-40) 

Tyonhaun aikana saatettiin tietoisestikin pohtia ammatti-identiteettia, miet- 
tiä omia vahvuuksia ja peilata omaa työhistoriaa. Eräs puhelimitse haastateltu 
toimittaja kuvasi työstäneensä mielessään, mikä on irtisanotun ihmisen kuva 
muiden silmissä, ja miettineensä, mikä hänen oma identiteettinsä on ja kuinka 
se riippuu siitä, missä on töissä. 

Joillakin ajatukset journalistin työstä olivat alkaneet muuttua. Toimitta- 
jan työ alkoi tuntua kotoa tarkasteltuna toisenlaiselta kuin sitä toimituksessa 
hengittäessä. Eräs haastateltu kuvasi, miten hän miettisi pitkään paluuta jour- 
nalismin pariin, jos sellainen työtilanne vielä avautuisi. Hänellä ei ollut enää 
ajatusta ”vakityön pakosta”, vaan satunnainen juttujen kirjoittaminen freelan- 
cepohjalta oli mielekkäämpää. 

Kun on sivussa toimittajan työstä ja seuraa journalismia osana yleisöä, 
mutta yhä journalistin silmin, voi oma tilanne nousta esiin myös yllättävästi: 
epäoikeudenmukaisuuden kokemukset ja oman työllistymisen epävarmuus 
saattavat tuoda esiin haastatellun toimittajan kateudeksi ja mustasukkaisuu- 


deksi nimeämiä tunteita: 


Kun mulla oli just se määräaikaisuus loppunut, kun oli saanut tosi hyvää 
palautetta jutuista ja (...) tiesi itsekin onnistuneensa tosi hyvin ja sitten on 
kuitenkin se, joka saa lähteä. Sitä sitten kyttäili tosi helposti lukijana muit- 
ten töitä. Onko toikin nyt sitten niin paljon parempi kuin minä? (Nainen, 
41-50) 
Kilpailu työstä on kovaa, ja välillä kilpailussa jonkun toisen pärjääminen tun- 
tuu omalta häviöltä ja aiheuttaa kielteisiä tuntemuksia, kuten pätkätyökier- 


teessä sinnittelevä toimittaja tunnusti: 


[Sellaisia ajatuksia] on vähän, että minäkin olisin voinut tuon työpaikan 
ottaa, mutta kiva sulle. Sekin [kokemus] on ollut kasvattavaa. Vaikka sitä 
toivoo kollegoille pelkkää hyvää, niin samaan aikaan toivoo, että ne ei veisi 
niitä [työ|paikkoja, mitä itse havittelee. (Mies, 31-40) 


Toimittajaa suututtaa TE-toimiston byrokratia ja passiivisuus 


Työ- ja elinkeinoministeriö selvitti vuonna 2015 työ- ja elinkeinotoimistojen 
asiakkaiden tyytyväisyyttä TE-palveluihin. Vaikka selvityksessä nostettiin 

esiin paljon kehittämiskohteita, kokonaisuudessaan asiakkaiden arvioitiin 
olevan ”varsin tyytyväisiä” palveluihin. Selvä enemmistö vastaajista oli tyyty- 
väisiä asioinnin helppouteen, sähköisiin palveluihin, yhteydenpitoon TE-toi- 
mistoon, palvelun asiantuntevuuteen, ystävällisyyteen ja hyödyllisyyteen. 
(Työ- ja elinkeinoministeriö 2015.) 

Hyvin toisenlaisen tuloksen TE-toimistojen palvelujen toimivuudesta saa- 
tiin Akavan jäsenille vuonna 2016 tehdyssä kyselyssä. TNS Gallupin kyselyssä 
56 prosenttia akavalaisista oli tyytymättömiä TE-toimiston tehokkuuteen. 
TE-toimiston asiantuntijuuteen tyytymättömiä oli 50 prosenttia ja palvelun 
nopeuteen 46 prosenttia. Vain 11 prosenttia vastaajista koki, että TE-toimis- 
toista oli ollut apua heidän tavoitteidensa jäsentämisessä ja 16 prosenttia koki 
saaneensa apua tavoitteidensa saavuttamiseen. (Koskinen 2016.) 

Haastattelemiemme toimittajien kokemus TE-toimistoista oli lähempänä 
akavalaisten tuntoja kuin ministeriön selvitystä. Viranomaisilta ei ole juuri- 
kaan herunut apua toimittajien työllistymiseen, ja TE-toimistot mielletään 


passiivisiksi, byrokraattisiksi virastoiksi: 


Olen huomannut, että tällä alalla oleville TE-toimisto on joutunut nosta- 
maan kädet pystyyn, koska ei heille juuri mitään tämän alan hommia tule 
avoimeksi. Hekin on suunnilleen myöntäneet, että hoidat varmaan työllisty- 
misen ihan itse, koska näytät saavan noita töitä kuitenkin. Joo, niin saankin. 
Koko ajan jotain pätkää tulee kyllä. (Mies, 31-40) 


TE-toimiston viestinnän edessä moni haastatelluista toimittajista oli kokenut 
neuvottomuutta, ihmetystä ja jopa huolta tai pelkoa. Tutkimusaineistosta löy- 
tyy useita mainintoja siitä, miten TE-toimiston kirjeet koetaan uhkaaviksi. 
TE-palvelut näyttäytyvät pelottavana pakkovaltana, johon toimenpiteiden 
kohteena olevalla ihmisellä ei ole vaikutusvaltaa. Esimerkiksi työnhakijan 


urasuunnitelmiin suhtaudutaan penseästi, jopa lannistavasti: 


Olen tavannut sanoa, että kun sen kynnyksen yli kävelee, niin vähäinenkin 
itsetunto karisee. Se on ihan järkyttävää se palvelu. (...) Mulle oli [jo kerran 
sieltä] sanottu, että ei ole töitä. Olin tehnyt itselleni suunnitelman, mitä ha- 
lusin tehdä. Menin virkailijalta kysymään sitä [mielipidettä suunnitelmaa- 
ni]. Se sanoi, että ai olet media-alalla. No, sulle voin ihan suoraan sanoa, 
että Taikkiin et sitten hae. [Virkailijan kommentti liittyi siihen, että] o/in 

halunnut opiskella pitemmälle, kun silloin tuli se muutos, että ansiosidon- 
naisella saisi opiskella. Se [virkailija] oli vain [sitä mieltä], että media-alalle 
ei työllisty ketään, TaiK ei työllistä ketään [ja] sitä yhdistelmää [hän ei] suo- 
sittele. Kerroin sille, että olisin halunnut opiskella nettisivujen koodaamista, 
[jotta] olisin voinut toteuttaa niitä mun hulluja ideoita. Se [kysyi], minkä 
ikäinen [olen]. Sanoin 38. Joo, olet liian vanha, et sinä enää opi. Nämä oli ne 
viestit, mitä sieltä sain. (Nainen, 41-50) 


Karut kokemukset kertovat, kuinka ihmiset pyrkivät parantamaan omaa ti- 
lannettaan työmarkkinoilla, mutta törmäävät TE-toimiston tulkintoihin. 
Osa oli onnistunut neuvottelemaan itselleen toivomansa mahdollisuuden, 
esimerkiksi oikeuden omaehtoiseen opiskeluun jopa korkeakoulussa työttö- 
myyspäivärahalla. Toinen oli saanut pettymyksekseen kuulla, ettei voi ottaa jo 
saamaansa sosiaalipuolen ammattikorkeakoulupaikkaa vastaan, koska TE-toi- 
misto eväisi häneltä työttömyyspäivärahan, mikäli hän alkaisi opiskella. Eräs 
naistoimittaja kertoi, miten loukkaavaa oli, kun TE-toimistosta neuvottiin 
kouluttautumaan lähihoitajaksi, niin kuin ”muutkin hänen ikäisensä naiset”. 
Hänen kokemuksensa on tismalleen sama kuin näyttelijä Kati Outisella, joka 
on puhunut julkisuudessa keski-ikäisen naisen asemasta työmarkkinoilla (Il- 
ta-Sanomat 2017). Outisen mukaan se, että naisille ehdotetaan TE-toimistossa 
hoiva-alaa, kertoo ennen muuta yhteiskunnallisista rakenteista ja siitä, millai- 
siin töihin tietynikäisten naisten ajatellaan kykenevän — ja millaisiin tehtäviin 
heistä ei viranomaisten mielestä ole. 

Osa puhelimitse haastatelluista toimittajista kertoi, etteivät uskalla yrittä- 
jästatuksen saamisen pelossa ottaa heille tarjoutuvia satunnaisia työtilaisuuk- 
sia. He pelkäsivät keikkatöiden johtavan työttömyysturvan menettämiseen. 
He olivat työttömäksi jäätyään joutuneet kovasti todistelemaan, etteivät olleet 
yrittäjiä, koska olivat tehneet satunnaisia juttukeikkoja. Työttömänä satun- 
naisten töiden ottaminen koettiin byrokratian takia vaikeaksi, vaikka juttu- 
keikkoihin olisi ollut sekä aikaa että halua. 

Tämän tutkimuksen haastattelut vahvistavat jo aiemmin havaitun seikan, 
että työttömät toivovat parempaa institutionaalista apua tilanteeseensa (Rai- 
to & Lahelma 2015). Toimittajat ovat korkeastikoulutettuina asiantuntijoina 


varmasti hankala ryhmä, jolle oikeanlaisten työllistämispalveluiden kohden- 

taminen on vaikeaa. Silti haastatteluiden pohjalta näyttäisi siltä, että vaikka 
moni toimittaja uskoo olevansa itse oman työllistymisensä asiantuntija, heillä 
ammattikuntana on kuitenkin odotuksia TE-keskuksen palveluja kohtaan. 
Yhdet kaipaavat aktivointia ja neuvoja työllistymisensä tueksi, toiset taas ha- 
luavat pidempää liekaa ja vapautta suunnitella omaa urapolkuaan myös työt- 
tömänä ollessaan. 

Meidän haastattelemistamme toimittajista moni koki työvoimakoulutus- 
tilaisuudet turhiksi. Vain yksi haastateltu mainitsi, että cv:n hiomiskoulutuk- 
sesta oli ollut hänelle paljon apua. Haastatellut myös ihmettelivät, miten työt- 
tömyysilmoituksen tekeminen sähköisen lomakkeen täyttämällä onnistuu 
niiltä, joilla ei ole koulutusta tai hyvää suomen kielen taitoa, kun työttömäksi 
ilmoittautuminen oli heistä itsestäänkin vaikeaa ja monimutkaista. Muuta- 
man kerran mainittiin myös TE-toimiston kanssa asiointiin liittyvä häpeän- 
tunne ja tunne siitä, että on tippunut niin sanotuksi kakkosluokan kansalai- 
seksi, jonka pärjääminen ei kiinnosta ketään. 

Toimintakyvyn säilymisen kannalta on merkittävää, että ihminen ko- 
kee alanvaihdoksen tai muunlaisen uudelleensuuntautumisen olevan hänen 
hallittavissaan. Haastatelluistamme monilla oli ennakko-odotuksena, että 
TE-palveluiden tarkoitus on auttaa heitä työllistymään. Media-alaa tunte- 
vina, koulutettuina ja asiantuntija-ammatissa toimineina monella heistä oli 
myös näkemys siitä, mikä heidän tilanteessaan olisi ollut järkevää työllistymi- 
sen kannalta. Haastatellut kuvailivat äimistystään ja järkytystään, kun heidän 
omat ajatuksensa tyrmättiin tai niitä ei kuunneltu, tai kun heille suoraan sa- 


nottiin, ettei TE-toimistosta löydy apua työllistymiseen. 


Taisin kaksi tai kolme eri ihmistä siellä tavata. Ei heillä ollut mielenkiintoa 
kuunnella eikä ajatella luovasti sitä, minkä tyyppinen ihminen olen ja min- 
kälaisia hommia [voisin tehdä), vaan he päätteli mun olemuksesta ja puheis- 
ta ja koulutuksesta ilmeisesti sen, että olet sen tyyppinen ihminen, että löydät 
kyllä itse työpaikkasi. Siihen loppui se palvelu. (...) Olen ajatellut paljon, että 
nyt kun on suurtyöttömyyttä ja jos kaikki saavat samanlaista kohtelua siellä, 
niin mikä on työvoimaviranomaisen tehtävä ja rooli [ja] miten he täyttävät 
sen. Ilmeisesti vain kirjataan ihmiset kirjoihin ja kansiin ja pidetään tilas- 

toja yllä. Ei tullut yhtään aktiivisuutta sieltä puolen muhun pain. (Nainen, 
41-50) 


Journalistiliiton toimintaa osa puhelimitse haastatelluista kritisoi, osa oli tyy- 
tyväisiä. Liittoa kritisoitiin erityisesti siitä, että tukimuodot rakentuvat vaki- 
tuisen työn ja sen loppumisen ympärille ja pätkätyöntekijät, silpuntekijät ja 
freet unohdetaan. Työelämän murroksen pitäisi näkyä haastattelujen perus- 
teella paremmin myös liiton toiminnassa. Osa tutkimukseemme osallistuneis- 
ta koki jääneensä yksin, sillä yhteisen edunvalvojan toiminta näyttäytyi heille 
printtimedian vakituisista töistä irtisanottujen puolestapuhumisena. 
Puhelinhaastattelujen perusteella Journalistiliitolta oli saatu erityisesti 
lainopillista apua. Tarjolla on ollut niin yleistä neuvontaa kuin irtisanomisten 
riitauttamiseen liittyvää konkreettista tukea, esimerkiksi juristien läsnäoloa 
yt-neuvotteluihin liittyvissä tilaisuuksissa. Jotkut haastatelluista mainitsivat 
hyvät koulutukset ja kurssit. Liitolta puolestaan kaivattiin aktiivisempaa otet- 
ta: aktiivista työttömäksi jääneiden tavoittamista, tietoiskuiltoja, läsnäoloa, 
konkreettista tukea freelancetyön aloittamiseen, neuvoja juttujen myymiseen 
ja oman työn markkinointiin, työntekijöiden ja työnantajien saattamista yh- 


teen. 


Uuden työn etsiminen kysyy avoimuutta ja sinnikkyyttä 


Puhelinhaastatteluissa kysyimme työn hakemisesta: mille aloille haastatellut 
olivat hakeneet ja kuinka monia työhakemuksia lähettäneet? Haastatelluista 
valtaosan hakemusmäärä pysyi kymmenissä (noin 60 prosenttia oli hakenut 
alle 50:tä työpaikkaa, 42 prosenttia alle 10:tä), mutta joukossa oli niitäkin, 
jotka olivat tehneet satoja hakemuksia. Erottautuminen muista samaa työ- 
paikkaa hakevista koettiin vaikeaksi: kilpailu töistä oli kovaa, ja hyvästä ha- 
kemuksesta huolimatta jo haastatteluun pääseminen oli vaikeaa. Se turhautti 
haastateltujamme, samoin kuin hakua seuraava hiljaisuus: hakija ei aina saa 
edes ei kiitos -kirjettä vastaukseksi hakemukseensa. 

Erään haastatellun kokemus oli, että työnantajat haluavat palkata tutun 


ja turvallisen eivätkä lähde ottamaan riskejä. Siksi työpaikan saa joko ennalta 

tuttu työnhakija omasta talosta tai ainakin sellainen hakija, jonka joku työpai- 
kalla tuntee tai tietää ”hyväksi tyypiksi”. 


Olen huomannut monessakin [tilanteessa], että alalla on semmoinen käsitys, 
että kaikki hyvät on töissä tai kaikki parhaat kirjoittajat on meillä. (...) Jos 
tämmöistä käsitystä on rekrytoijilla, niin niilläpä jää monta kultakalaa haa- 
viin saamatta. (Nainen, 41-50) 


Työnhaku on alkanut muistuttaa työtä: pitää hankkia suosituksia ja verkos- 
toitua, kouluttautua lisää, osoittaa olevansa aktiivinen ja ottaa oman markki- 
na-arvonsa ylläpitämiseksi vastaan mitä tahansa työtä (Pyöriä & Ojala 2017, 
ks. myös Holvas & Vähämäki 2005). Myös tähän tutkimukseen haastatellut 
todistivat, kuinka työpaikka työllistää jo hakuvaiheessa: 


Työnhaku on nykyisin ihan hirveää: pitää tehdä videoita, puhua ruotsia, 
englantia ja suomea, käydä psykologisissa testeissä, tehdä harjoitustehtäviä. 
Se ei todellakaan ole sellaista kuin monet mieltää, että on tosi helppo saada 
töitä. (Nainen, 21—30) 


Britanniassa tehdyssä tutkimuksessa vertailtiin johtavassa asemassa ja työ- 
uransa viime vaiheissa olleiden selviytymistä työn menetyksestä (Gabriel ym. 
2013). Yhtenä esimerkkitapauksena kehnosta selviytymisestä oli ”haavoittu- 
nut soturi”, joka piti salassa jopa ystäviltään ja verkostoiltaan todellisen työ- 
markkina-asemansa. Tämän tutkimuksen haastatteluissa tuli vastaan päinvas- 
taisia, myönteisiä esimerkkejä: kun oli keskusteluissa ja sosiaalisessa mediassa 
kertonut avoimesti etsivänsä töitä, sillä oli usealle ollut yllättäviä seurauksia, 
parhaimmillaan työpaikka. Liian tyrkky ei kuitenkaan saa olla, muistutti eräs 
haastateltu toimittaja. Epätoivokaan ei saa näkyä työnhaussa. Älä hae liikaa, 
se pilaa maineesi, oli eräs haastateltu saanut ohjeeksi työllistymiskonsultilta. 

Uudelleentyöllistymisessä parhaimpana apuna olivat olleet toimittajakol- 
legat ja muut työstä kehkeytyneet verkostot. Esimerkiksi puhelinhaastattelu- 
jemme perusteella aktiivinen verkostoituminen nousi yhdeksi keskeisimmistä 
keinoista edistää työllistymistä. 

Osa lähestyi työnantajia avoimilla hakemuksilla tai rakensi muuten 
yhteyksiä mahdollisiin työnantajiin. Muutama irtisanottu tai itse irtisanoutu- 


nut ei ollut missään vaiheessa varsinaisesti vailla työtä eikä näin ollen joutunut 

osallistumaan hakurumbaan. Työpaikka saattoi olla jo valmiina odottamas- 
sa, tai heita pyydettiin uuteen paikkaan toihin, kun tieto irtisanomisesta tuli 
julki. Näitä sujuvasti uudelleentyöllistyneitä oli tutkimukseen osallistuneissa 
kuitenkin varsin vähän. 

Irtisanomisajan palkka ilman työvelvoitetta, muuten hyvä taloudellinen 
tilanne tai muutamalla tauko työstä esimerkiksi vanhempainvapaalla mahdol- 
listi tehokkaan verkostoitumisen tai täsmätyönhaun, jossa keskeistä oli oman 
osaamisen pohdinta ja sen miettiminen, missä ja mitä haluaisi seuraavaksi 


työkseen tehdä: 


Irtisanouduttuani aloin pohtia omaa uraani. Näen tämän vaiheen välivai- 
heena. Näen, että siirryn jonnekin töihin. Minulla on nimiä, joihin otan yh- 
teyttä. Nyt en halua töitä, mutta valmistelen tulevaisuutta. (Nainen, 41-50, 
vastaus puhelinhaastattelukysymykseen: mitä muuta olet tehnyt työttö- 
myydestä selvitäksesi?) 


Omien vahvuuksien ja osaamisen miettiminen nähtiin tärkeäksi kovassa kil- 
pailussa työpaikoista. Toimittajalle ei aina ole itsestään selvää, mitä kaikkea 
hän osaa. Osaaminen ei rajoitu vain juttujen kirjoittamiseen, korosti eräs 
haastateltu. Hän oli pyrkinyt tuomaan näkyville omaa osaamistaan ja kuvasi, 
miten hän oli myös kannustanut toimittajakollegoitaan samaan. Osaamisen 
kartoittamisesta saattaa piirtyä esiin myös muita mahdollisuuksia kuin jour- 
nalistinen työ. 

Moni irtisanotuista oli osallistunut työnantajan maksamaan koulutuk- 
seen, mutta vain muutama koki saaneensa siitä apua varsinaiseen työnhakuun 
saati työllistymiseen. Kouluttaja-konsulttien tietämys journalismista ja me- 
dia-alasta koettiin liian ohueksi, jotta heistä olisi ollut valaisemaan työllis- 
tymisestä jotain, jota toimittajat eivät olisi jo kokeneet tietävänsä. Muutama 
haastateltu toimittaja kuitenkin mainitsi, että cv:n hiominen kouluttajan 
kanssa oli ollut hyödyllistä. 

Haastatellut toimittajat olivat olleet varsin ahkeria kouluttautumaan itse, 
mikäli työvoimaviranomaiset sen vain olivat sallineet. Taitoja oli petrattu 
erityisesti internetin ja sosiaalisen median käyttöä käsittelevillä kursseilla. 


Osa oli hakenut lisäosaamista visuaaliselta puolelta, valokuvauksesta ja video- 

kuvauksesta, käynyt taittamiseen tai kuvankäsittelyyn liittyviä kursseja tai 
hakeutunut muuhun journalistiseen täydennyskoulutukseen. 

Vanhemmat, 50-60-vuotiaat työttömäksi jääneet kuitenkin pohtivat haas- 
tatteluissamme, kannattaako uudelleenkouluttautuminen. Jos nelivuotisten 
ammattikorkeakouluopintojen loputtua työvuosia ennen eläkeikää on vain 
muutamia jäljellä, he eivät nähneet uudelleenkouluttautumisessa merkittäviä 
hyötyjä. Kyseiset toimittajat myös tiedostivat, etteivät he olisi etulyöntiase- 
massa uuteen ammattiin kouluttautuneina, koska he joutuisivat kilpailemaan 
samoista työpaikoista nuorempina alalle kouluttautuneiden, ehkä jo alan työ- 
kokemustakin hankkineiden kanssa. 

Mikäli korkeakoulutettujen työllisyys heikkenee entisestään, kuten julki- 
suudessa on ennustettu, se saattaa merkitä entistä suurempaa joukkoa erilaista 
työkokemusta omaavia alanvaihtajia. Nämä haluavat hakeutua opiskelemaan 
aikuisella iällä uutta alaa paremman työllistymisen toivossa. Nykyisessä yh- 
teiskunnassa on tavallista, että ihmiset kohtaavat yllättäviä koulutusta, am- 
mattia ja työtä koskevia muutostilanteita. Sen sijaan että siirryttäisiin suora- 
viivaisesti koulutuksen kautta työelämään, työikäiset kokevat useita siirtymiä 
työelämän ja koulutuksen sekä työn ja työttömyyden välillä. (Kauppila & 
Vanhalakka-Ruoho 2008.) 

Se, millä tavoin yhteiskunta rakenteillaan tukee uudelleenkouluttautumis- 
ta, saattaa vaatia myös uudistamista. Monet kouluttautumisen tuet rakentuvat 
edelleen olettamalle, että ihminen on pysyvässä työsuhteessa, josta hän siirtyy 
kouluttautumaan joko jäätyään työttömäksi tai hakeuduttuaan esimerkiksi 
vuorotteluvapaalla. Puhelinhaastatteluissa tiedusteltiin jokaiselta tutkimuk- 
seen osallistuneelta myös alanvaihtoon liittyvistä ajatuksista. Riippuen siitä, 
mikä haastatellun senhetkinen tilanne oli, alanvaihtoajatuksia oli ollut mieles- 
sä tai niitä oli jo ryhdytty toteuttamaankin. Tämä näkyi myös haastateltujen 
kouluttautumisessa. Osa oli palannut kesken jääneen tutkintonsa pariin, osa 
aloittanut uusia opintoja, esimerkiksi kasvatustieteessä, oikeustieteessä tai ter- 
veysalalla. Lisäksi opiskeltiin muun muassa kieliä, yrittäjyyttä, luovaa kirjoit- 
tamista, johtamista, taidealaa, kiinteistöalaa, ympäristö- ja luontoalaa ja osal- 


listuttiin vapaaehtoistyöhön liittyviin koulutuksiin, kuten SPR:n kursseille. 

Yrittäjät tai 
freelancerit: 


Välitilassa roikkujat: 


Verkostoitujat: 


Työnhakijat ja 
ammattitaidon 
kehittäjät: 


Suunnan etsijät ja 
seisahtajat: 


Alanvaihtajat: 


Selviytyjätyypit 


Osa perustanut toiminimen, osa tekee freenä. 
Koettu epävarmuus töistä. Työtulojen sovittelu 
ansiosidonnaisen kanssa. 


Osa sinnittelee ex-työnantajien kanssa. Tarvittaessa 
töihin -sopimuksia, sijaisuuksia, keikkaa. 
”Benjiköydessä roikun entiseen työnantajaan.” 


Verkossa, somessa aktiiviset, etsivät töitä, käyvät 
lounailla ja tilaisuuksissa, brändäävät itseään, 
suunnittelevat tulevia töitä samalla kun tekevät 
nykyistä, kertovat verkostoille etsivänsä töitä. 


Työnhakuun keskittyviä, ratkaisuja aktiivisesti 
hakevia ja toimeen tarttuvia, jotka kouluttautuvat ja 
etsivät omia vahvuuksiaan. 


Työttömänä ottavat aikaa itselle ja perheelle, 
toipuvat hektisistä työvuosista, tarkastelevat omia 
arvojaan, arvostavat arkea, pohdiskelevat ”mitä 
haluan tehdä elämälläni”. 


Ottavat uuden suunnan työelämälleen. Uusi työ, 
joskus myös vapaaehtoistyö. 

Liite 

Tarina 
Kokenut toimittaja saa paikan? 


IKÄ ON ESTEENÄ TYÖLLISTYMISELLE, 
arveli moni puhelinhaastattelumme 
yli viisikymppisistä toimittajista. 
Heitä oli 47 puhelimitse haastatte- 
lemistamme toimittajista. Työttömi- 
nä haastatteluhetkellä heistä oli 13. 
Eläkkeelle oli jäänyt 7. Monella tilanne 
vaihteli: Oli keikkatöitä. Työsuhde oli 
juuri loppumassa. Muutama oli ryhty- 
nyt freelanceriksi. 

Irtisanominen oli kokeneelle toi- 
mittajalle järkytys ja tuntui loukkaa- 
valta. On vaikea päästä yli siitä, että 
hän sai lähteä. Olihan hän tehnyt 
työnsä hyvin ja omistautuneesti. 
Kiireisimpinä vuosina perhe-elämäkin 
saattoi kärsiä. 

Töiden loppuminen jätti häneen 
lommon ja epäluottamuksen tunteen 
media-alan työnantajia kohtaan. Laa- 
kereilleen hän ei kuitenkaan ole jäänyt 
lepäämään. Hän on opiskellut luovaa 
kirjoittamista, sosiaalista mediaa 
tai valokuvausta. Voit löytää hänet 
yrittäjyyttä opiskelemasta tai jatka- 


masta vanhan, alkuperäisen tutkin- 
tonsa opintoja. 

Hän saattoi pyytää pomoltaan 
pääsyä irtisanomisjonon kärkeen. 
Mieluummin hän saisi väistyä kuin 
nuoremmat kollegat. Ei hän töitäkään 
niin kovin kaipaa. Päivät täyttyvät te- 
kemisestä; hän on järjestötoiminnan 
aktiivi ja käyttää kirjoitustaitojaan 
seuran tiedotustehtävissä. 

Hän tekee kuitenkin edelleen su- 
rutyötä toimittajan ammatin loppu- 
misen vuoksi ja kokee, ettei työnan- 
taja osannut arvostaa hänen laajaa 
kokemustaan ja taitojaan. Halusiko 
työnantaja nuorentaa porukan irti- 
sanomalla vanhimmasta päästä? 

Työttömäksi jouduttuaan hän ei 
ole heittäytynyt avuttomaksi, vaan 
on aktiivisesti etsinyt työmahdolli- 
suuksia. Onhan hänellä monipuolinen 
kokemus journalistisen alan töistä. 
Hän ei kuitenkaan ole saanut min- 
käänlaisia vastauksia lähettämiinsä 
työhakemuksiin, haastatteluihin pää- 

Tutkimuksen aineistot ja metodit 


= = 


systa puhumattakaan. Työikää olisi 
kuitenkin jäljellä. 

Enää ei kuitenkaan jaksaisi muut- 
taa työn perässä. Hän on vaihtanut 
kaupunkia jo useasti. On helpompi 
yrittää löytää töitä kotikaupungis- 
ta, vaikka sitten joltakin muulta kuin 
journalistiselta alalta. 

Jonkinlaista = fyysistä kremp- 
paakin jo on, ja hän arvelee työkykyi- 
syytensä epäilyttävän työnantajia. 
Vapaaehtoisjärjestössä toimiminen 
tuntuu mielekkäältä, ja hänellä on pal- 
jon annettavaa. 

Toimettomuus tuntuu tuhoisalta. 
Olisi edelleen mukava täyttää päivät 
jutunteolla. Masentavaa, ettei hän 
tämänikäisenä enää kelpaa minne- 
kään. 

Ainoa keino työllistyä vielä jour- 
nalismin parissa taitaa olla jutunteko 
freelancerina. Olisikohan mahdollis- 
ta perustaa kokeneiden toimittajien 
työosuuskunta? 


Hän saattaa tehdä satunnaisia 
juttuja freenä. Näin hän saa edelleen 
nauttia journalistisen työn parhais- 
ta paloista vailla vakityön pakkoa. 
Hän on alkanut nähdä työelämän ai- 
van toisenlaiseksi kuin ennen. Hän on 
kuullut sellaisistakin ikätovereista, 
jotka tekevät polkuhinnalla töitä ja 
sinnittelevät vailla kelvollista toi- 
meentuloa. Osa hänen uransa par- 
haista jutuista on syntynyt vasta 
irtisanomisen jälkeen. Silti jutuista 
maksetaan todella vähän ja tuntuu, 
että niin palkkiotaso kuin juttujen ky- 
syntä ovat viime aikoina entisestään 
laskeneet. Hän saakin varsinaisen 
toimeentulonsa muualta. Sijaisuu- 
det, työttömyyskorvaus, eläke ovat 
hänen taloudessaan juttupalkkioita 
tärkeämpiä tulonlähteitä. 


Auli Harju 


TJ Ss 

Tiivistelma 


Työtä vailla olevat on heterogeeninen ryhmä; työssä olevan ja työttömän 
väliin mahtuu monenlaisia tapauksia. Myös yksilöiden voimavarat kohda- 
ta työn loppuminen ovat hyvin erilaisia. Eniten huolta ovat aiheuttaneet 
taloudellinen pärjääminen ja työmarkkinoille kelpaaminen. Tärkeimmät 
tuenantajat ovat löytyneet läheltä: ystävien ja perheen lisäksi vertaistuella 


on ollut keskeinen rooli selviytymisessä. 


Toimittajat eivät ole saaneet tukea työllistymiseensä TE-toimistoista. 
Päinvastoin, työvoimaviranomaiset mielletään uhkaaviksi ja lannistaviksi, 
eikä TE-toimistoista liioin ole herunut kannustusta opiskeluun eikä roh- 


kaisua keikkatyöhön. 


Onnistuakseen työnhaussa tarvitaan peräänantamattomuutta, avoimuut- 
ta ja aktiivista verkostoitumista. Toimittajat näyttävät uskovan myös kou- 
lutuksen voimaan; ammattikunta on ollut ahkera täydentämään osaamis- 


taan, mutta valmiutta on ollut myös heittäytyä uuden alan opintoihin. 


Työttömyys merkitsee työyhteisön menettämistä. Se, että ei kuulu enää po- 
rukkaan, on nakertanut ammatillista minää. Välttämättä ei enää tunneta 


pakkoa paluusta toimitustyöhön. 

5. luku 
Uusi alku 


Vuonna 2014 Journalistiliitto höllensi jäsenyyttä koskevia sääntöjään: esimer- 
kiksi toimitustyöstä viestintäalalle loikannut journalisti sai halutessaan jatkaa 
liiton jäsenenä (Journalistiliitto i.v.b). Kyse oli realiteettien tunnustamisesta; 
toimitusten supistuessa monet liiton jäsenet olivat joko pakon edessä tai va- 
paaehtoisesti hakeutuneet organisaatio- tai markkinointiviestinnän tehtäviin. 
Alan muutos on näkynyt myös ammattilehden palstoilla, joilla on alkanut nä- 
kyä henkilöjuttuja journalismista irtioton tehneistä jäsenistä (esim. Journalisti 
2014, 2015b, 2016a). Myös muualla toimittajien urapolut työn päätyttyä ovat 
olleet samankaltaisia kuin Suomessa: jos journalismista oli siirretty muualle, 
niin useimmiten suuntana ovat olleet viestintäalan tehtävät (O'Donnell ym. 
2015, Nel 2010). 

Tämä luku kertoo toimittajien uudelleentyöllistymisestä 20 kasvokkain 
haastatellun toimittajan kokemusten ja ajatusten pohjalta. Haastatelluistam- 
me puolet oli työllistynyt muualle kuin journalismin pariin: Kun journalis- 
min alalla ovet tuntuivat suljetuilta, moni suuntasi viestinnän puolelle: tiedot- 
tajaksi, sisällöntuottajaksi tai mainostoimistoon. Myös koulutustehtävistä oli 
muutama löytänyt paikkansa. Toiset tekivät edelleen töitä toimittajana, kym- 
menen yhä journalismin parissa työskentelevän joukosta löytyy nyt yrittäjiä ja 
freelancereita sekä määräaikaisilla ja vakituisilla työsopimuksilla toimituksiin 


palkattuja. 


Piilotyöpaikkoihin päästään verkostojen turvin 
Tähän tutkimukseen haastatelluista toimittajista osa työllistyi lennossa van- 
han työn päättyessä; uutta työtä oli tarjottu, kun tieto edellisen työn päätty- 
misestä oli levinnyt, tai uusi työpaikka oli tiedossa yt-neuvotteluiden aikaan, 
mikä mahdollisti irtisanoutumisen vanhasta työstä. Hieman yli puolella kas- 


vokkain haastatelluista oli kokemusta ajanjaksosta ilman töitä. 

Työpaikat olivat löytyneet pääosin tutuilta saatujen vinkkien avulla. Haas- 
tatteluissa nousi esiin se, että alan työpaikat ovat piilotyöpaikkoja, eli ne eivät 
ole avoimina tarjolla, vaan tieto leviää verkostojen välityksellä. Esimerkiksi 
opetustehtäviin päätynyt haastateltu kertoi, ettei olisi ikinä tullut hakeneeksi 
kyseistä paikkaa, ellei siitä olisi hänelle vinkattu. Eräs toinen haastateltu mai- 
nitsi puolestaan päässeensä töihin ”keittiön kautta”: vaikka haku- ja valinta- 
prosessi sekä töihinotto näyttivät ulospäin menevän normaalin kaavan mu- 
kaan, hän tiesi paikkaa pedatun hänelle jo ennen valintojen tekemistä. Tämän 
asian kanssa hän kävi moraalista painia, vaikka muodollisesti asiat menivät 
oikein: 

Jo ennen tätä tapausta [olen] sanonut, että aina kun on sanottu, että joku 

sai työpaikkansa suhteilla, niin jos suhteilla tarkoittaa sitä, että joku tuntee 

hyvän tyypin, [ja vinkkaa], että tässä olisi hyvä työntekijä, niin en näe, että 
siinä olisi mitään väärää. Kyllähän minäkin menin virallisen rekryn läpi 
enkä saanut sitä [työtä] missään nimessä, ennen kuin hakuaika oli päätty- 


nyt, mutta kyllä mulle sanottiin, että saat tämän paikan, [mutta] älä nyt 
puhu tästä. (Mies, 51-60) 


Toki töihin päästiin myös avoimiin työpaikkoihin hakemalla. Muutama oli 
löytänyt töitä täsmähaulla. He hakivat osaamistaan vastaavaan paikkaan ja 
tulivat valituiksi. Esimerkiksi eräs haastatelluista oli kokenut heti työpaik- 
kailmoitusta lukiessaan tarjolla olevan työn omakseen, sillä se vastasi hänen 
osaamistaan ja työkokemustaan. Hän haki paikkaa, sai sen ja muutti toiselle 
paikkakunnalle, jossa työskentelee edelleen maakuntalehden toimittajana. 
Joskus taas työpaikkaan hakiessa tulee huomanneeksi, millainen työ ei ai- 


nakaan ole itseä varten: 


[Eräässä] kaupungissa oli jokin tiedotusalan [paikka avoinna]. Kävin haas- 
tattelussa ja olin sitä mieltä, että ei tämä tainnut olla mun juttuni. Silloin 
ajattelin, että kannattaa hakea vain niitä [paikkoja], mistä tuntuu oikeasti, 
että on vahvoilla. Olin ihan järkyttynyt, kun sain kirjeen, että minut on va- 
littu varalle. (Nainen, 51-60) 


Joku koki, että työpaikka tunnetussa mediatalossa avasi hänelle ovia. Toinen 


arveli vahvan työkokemuksen auttaneen töiden saamisessa; cv näytti hyvältä 

työnantajien silmissä. Yksi haastateltumme ei vieläkään tiedä, miksi juuri han 
sai työpaikan alalta, jolle hänellä ei ollut varsinaista työkokemusta. Ehkäpä 
tekstinäytteistä tykättiin, hän arveli. 

Eräs haasteltu toimittaja oli hakenut viime vuosina useita työpaikkoja. 
Hän pohti, että määräaikaisista työsuhteista koostunut työhistoria saattoi an- 
taa hänestä cv:ssä hajanaisen vaikutelman. Kuitenkin työhaastatteluun pääs- 
tessään hän tunsi olevansa vahvoilla. Kasvokkaisessa keskustelussa hän pystyi 
olemaan vakuuttava ja onnistui usein puhumaan itsensä töihin. 

Hieman samantapainen kokemus oli toisellakin toimittajalla, jonka koke- 
mus työhaastattelusta vahvistaa, että hyvän vaikutelman antaminen saattaa 


olla ratkaisevaa: 


Hain yhteen työpaikkaan ja kävin siellä haastattelussa. Ne sanoivat mulle 
aika nopeasti, että olet hyvä, mutta et ehkä tähän hommaan, mutta meillä 
on toisella osastolla [sopiva] paikka. Menetkö sinne? Se [rekrytoija] otti pu- 
helimen käteen saman tien ja soitti, että hänellä on tämmöinen hyvä tyyppi 
— olin siis siinä tilanteessa läsnä — että tämä voisi sopia teille. Kävin siellä 
seuraavana päivänä. Kaksi ihmistä haastatteli, ja ne sanoivat sitten aika no- 
peasti, (...) että saattaisin olla oikea tyyppi siihen hommaan. (Nainen, 31-40) 


Eräällä haastatelluista oli takanaan useita työllistymiskokemuksia ennen ny- 
kyiseen vakituiseen työsuhteeseen päätymistä. Hän kuvasi itseään ”VPK-tyy- 
liseksi? työntekijäksi, joka ottaa helposti kiinni uudesta työympäristöstä 
ja omaksuu uutta. Toisaalta hän pohdiskeli, ettei ole tällaisena ”vapaapalo- 
kuntalaisena” pystynyt syventämään asiantuntemustaan millään tietyllä ai- 
healueella eikä hänen urakehityksensä ole ollut kovinkaan jäntevää. Omaa 
työllistymistään voi myös kuvata esimerkiksi erään haastatellun tavoin ”hen- 
kilöstöpalikoiden siirroksi”: hänen työhistoriansa koostui sijaisuuksien ja mui- 
den pätkien kautta työasemasta toiseen siirtymisistä. Tällaista ”pätkäputkea” 
saattaa seurata vakituinen työsuhde — tai sitten ei. 

Edellä kerrottujen tapausten perusteella on vaikea yleistää, millaista reittiä 
pitkin toimittajat uudelleentyöllistyvät. Polut takaisin työelämään ovat olleet 
perin yksilöllisiä. Kuitenkin haastatteluissamme korostui verkostojen merki- 
tys piilotyöpaikkojen tavoittamisessa. Tässä mielessä toimittajien kokemukset 


myötäilevät aiemmissakin tutkimuksissa havaittuja työllistymisreittejä. Esi- 

merksi Sitran (2016) kyselytutkimuksessa selvisi, että vain alle neljäsosa vas- 


taajista oli päätynyt nykyiseen työhönsä avointa työpaikkaa hakemalla. 


Työnhakijan ja yrittäjäksi aikovan on tärkeää tunnistaa osaamisensa 


Haastatteluissa puhuttiin työn hakemisesta ja työllistymisestä, samoin puhe- 
linhaastatteluiden yhteydessä kysyimme, mitä toimittajat olivat tehneet työl- 
listyäkseen. Kokosimme näitä ”työllistymisvinkkejä” yhteen muistaen, että 
tilanteet vaihtelevat suurestikin. Työllistymisessä on kysymys myös onnesta 
ja ihmisten välisestä kemiasta sekä oikeasta ajoituksesta (ks. myös Gabriel ym. 
2013). 

Monet haastatelluistamme korostivat omaa aktiivisuutta. Omasta työn- 
hausta on hyvä pitää ääntä: pitää kertoa etsivänsä töitä ja asiasta on puhuttava 
avoimesti, vaikka se vieraalta tuntuisikin. Tieto työpaikasta saattoi silti tul- 
la myös yllättävältä taholta, esimerkiksi naapurilta, joka tuskin olisi osannut 
avoimesta paikasta kertoa, ellei työnhakutilanne olisi sattumalta tullut pu- 
heeksi. 

Toisaalta aktiivisuus ei aina tuota toivottua työllistymistä. Puhelinhaas- 
tatteluissa kuulimme runsaasti esimerkkejä siitä, miten aktiivinen työnhaku 
- kymmenet, sadatkaan hakemukset - ci ollut tuottanut tulosta. 

Fi kannata jäädä odottelemaan parempia aikoja tai omaa unelmien työ- 
paikkaa, muistutti yksi opetuspuolelle siirtyneistä entisistä toimittajista. Täy- 
dellisesti omaa kokemusta vastaavaa, houkuttelevaa työpaikkaa ei ehkä tule 


tarjolle tai sellaiseen hakiessa ei pääse edes haastatteluun: 


En tiedä, tuleeko media-alalle koskaan enää mitään parempia aikoja. Mun 
mielestä siinä [tässä tilanteessa] ei auta mikään muu kuin olla vain avoin 
kaikille mahdollisille ehdotuksille, mitä tulee, ja miettiä, onko sellaisessa ti- 
lanteessa, että pystyisi opiskelemaan jotain. Olisiko energiaa, taloudellisia 
mahdollisuuksia? Koska meillä on kuitenkin aloja, joissa on pulaa työnteki- 
jöistä. Esimerkiksi minusta on mystistä, kuinka meillä on pulaa erityisopet- 
tajista. (Nainen, 41-50) 


Omien kouluttautumismahdollisuuksien lisäksi on haastateltujemme mu- 


kaan hyvä myös miettiä omaa osaamistaan, jotta osaa tuoda sitä näkyväksi 

potentiaalisille työnantajille työnhaun yhteydessä. Jos yrittäjyys houkuttaa, 
kannattaa miettiä, onko oma osaaminen muutettavissa yrittäjyydeksi ja mi- 
ten. Eräs haastatelluista toimittajista oli hylännyt ajatuksen yrittäjyydestä sen 
vuoksi, että oma, johtamiseen painottuva työkokemus ei kovin helposti olisi 
kääntynyt myytäväksi palveluksi. 

Yrittäjiksi ryhtyneet kertoivat, että keskeistä on oikeiden asiakkaiden löy- 
tyminen. Tässä jälleen olemassa olevien verkostojen merkitys korostuu. Myös 
vääristä asiakkaista luopuminen on olennaista. Asiakkaiden tunteminen on 
tärkeää: Mitä he odottavat ja tarvitsevat? Millaisia näkökulmia juttuihin halu- 
taan? Yrittäjän on tunnettava myös oma työnsä; on tiedettävä tarkkaan, mitä 
myy, ja oltava ylpeä työstään, muistutti eräs yrittäjänä jo useita vuosia toiminut 


haastateltumme: 


Asenne, että uskaltaa myydä itseänsä, uskaltaa olla ylpeä siitä, mitä on teh- 
nyt, uskaltaa kertoa [siitä]. Ensin pitää tietysti ymmärtää se, mitä on myy- 
mässä. Mutta tärkeämpää vielä kuin se mitä on itse myymässä, on se, että 
ymmärtää, mitä ostaja tahtoo. Vaikka mulla olisi kuinka hyviä banaaneja, 
mutta [jos] ostaja haluaa appelsiineja, niin ei siitä tule kauppoja. Mun pitää 
katsoa, olenko joskus osannut tuottaa appelsiineja tai tiedänkö appelsiinien 
tuottamisesta mitään. (Mies, 51-60) 


Freelancetoimittajille oman työn tarkka profilointi on elintärkeää menesty- 
misen kannalta (Lehtonen 2013, Vehkoo 2011). Myös tähän tutkimukseen 
osallistuneet toimittajat kokivat, että erikoistuminen, tiettyjen alojen ja ai- 
healueiden erityisosaamisen hankkiminen oli tuonut heille töitä. Toisaalta 
laaja-alainen toimittajuuskin on tärkeää, huomautti eräs freelancetoimittaja: 
on hyvä tuntea monipuolisesti eri aloja ja hallita monenlaisia juttutyyppejä, 
toisin sanoen selvitä sujuvasti niin verkkouutisen tekemisestä kuin laajasta 
feature-jutusta — ja kaikesta siltä väliltä. 

Yrittäjätaitojaan oli moni yrittäjäksi ryhtynyt petrannut. Uusyrityskes- 
kuksesta oli löytynyt apua, neuvoja ja tukea ”yritysbyrokratian pyörittämi- 
seen”, samoin yrittäjätuttavilta: eräskin haastattelemamme yrittäjä oli saanut 
tuttavasta rinnalleen ”yrittäjämentorin”, joka oli paitsi ollut auttamassa al- 


kuun, myös motivoinut ja kannustanut omalla esimerkillään. Journalistiliiton 

vuonna 2017 perustama osuuskunta Mediakunta auttaa osaltaan liiton jäseniä 


toimimaan muuttuvilla työmarkkinoilla (Mediakunta i.v.). 


Epävarmuus on läsnä myös uudessa alussa 


Työttömyysajan kuvauksissa epävarmuuden tunne korostui. Ei tiedetty tule- 
vasta: Saako enää töitä? Jos saa, niin milloin? Myös työllistymisestä kerrottaes- 
sa nousi esiin vastaavia tuntemuksia. Haastatteluissamme uuden työn aloitta- 
minen, erityisesti uudella alalla, oli muutos, jonka edessä koettiin paitsi iloa 
työpaikan saamisesta myös epävarmuutta uudessa työssä pärjäämisestä. Työn 
loppuminen, uuden työn etsiminen ja uusiin tehtäviin sopeutuminen näyttä- 
vät olevan pitkäkestoinen ja monivaiheinen muutosprosessi, joka saattaa muo- 
dostua raskaaksi, vaikka työllistyminen itsessään miellettäisiin onnekkaaksi ja 
hyväksi tapahtumaksi. 

Epävarmuuden tunteiden esiinnousua työllistymisen yhteydessä saattaa se- 
littää myös se, että uudelleentyöllistyneen henkinen hyvinvointi ei välttämättä 
palaa aiemmalle, työn loppumista edeltäneelle tasolle (Raito & Lahelma 2015). 
Silloin kun uusi työ ei täytä työntekijän odotuksia, todennäköisyys työllisty- 
neen ahdistukselle ja hätäännykselle kasvaa (Leana & Feldman 1995). Näin voi 
käydä, jos työhön liittyy erilaisia hankaluuksia tai suurta joustamisen tarvetta, 
kuten pitkiä työmatkoja, muuttamista kotiseudulta tai huolta taloudellisesta 
pärjäämisestä. Myös työllistymistä mahdollisesti edeltänyt työttömyysvaihe 
on saattanut verottaa voimia (ks. esim. Paul & Moser 2009, Kortteinen & 
Tuomikoski 1998). Etenkin niiden haastateltujen, jotka olivat ehtineet kokea 
toimitukset turvallisiksi työpaikoiksi, käsitykset omasta työurasta ja sen tule- 
vaisuudesta olivat pahoin horjuneet media-alan yt-aallon myötä. 

Noin puolet haastatelluista oli siirtynyt kokonaan uudelle alalle ja osa heis- 
tä melko kauaskin osaamisalueensa ytimestä. Silloin kun uusi ala ei vastannut 
kovin hyvin olemassa olevaa koulutusta tai työkokemusta, työllistynyt koki 
epävarmuutta ja painetta paneutua intensiivisesti uuteen työhön. On kuumot- 
tavaa aloittaa uutta, totesi eräskin haastateltu. Uuden oppiminen oli vaatinut 
toisilta ylimääräistä pinnistystä ja pitkiä päiviä. Ainakin muutama haastatel- 


luistamme oli kokenut tämän hyvin kuormittavaksi, aina työuupumukseen ja 

sen tuomiin oireisiin, kuten muistihäiriöihin, asti. Näin etenkin, jos uuteen 
työhön oli siirtynyt suoraan edellisen työn raskaista viimeisistä ajoista. Yrit- 
täjäksi ryhtymiseen liittyi samanlaista epävarmuutta: Osaako myydä omaa 
työtään? Miten pärjää taloudellisesti? Entä miten osaa toimia toiminimen pe- 
rustamiseen liittyvän pakollisen byrokratian kanssa? 

Erään haastatellun kokema epävarmuus pärjäämisestä hälveni tapaamalla 
muiden alojen ihmisiä, jolloin syntyi luottamus siihen, että pärjää muuallakin 
kuin toimittajana. Eräs haastateltu oli ylpeä siitä, miten oli irtisanomisen jäl- 
keen rakentanut itselleen aivan uuden urapolun. Toinen taas koki opetusteh- 
tävissä pärjäämisestään paitsi epävarmuutta, myös ylpeyttä: 

Onhan henkisesti aika raskasta, kun on kuitenkin ihmisten kanssa tekemi- 

sissä koko ajan (...). [Koska] mulla ei ole mitään pätevyyttä, ei mitään kou- 

lutusta opettajaksi, niin siinä on se [epäily], että osaanko tehdä mitään. Toi- 
saalta taas olen ylpeä siitä, että olen mielestäni selvinnyt ihan hyvin ottaen 


huomioon, että mulla ei ole mitään koulutusta ja olen ollut peruskoulussa 
[edellisen kerran] vuonna 1980 jotain. (Nainen, 41-50) 


Samankaltaista onnistumisen ylpeyttä koki myös freelanceriksi siirtynyt haas- 
tateltu, joka työsuhteessa ollessaan sai kovaakin kritiikkiä jutuistaan, mutta 
nyt freelancerina töitä riittää ja jutut menevät kaupaksi arvostettuihin julkai- 
suihin: 
Jos pääsee valkkaamaan freelancerina vuonna 2016 Suomessa kapean erikois- 
alan toimittajana työtehtäviään, niin eihän sitä oikeasti voi valittaa. (...) 
Siinä mielessä olen varmaan myös poikkeuksellinen hahmo. Olen lukenut 
esimerkiksi Journalisti-lehdestä freekyselyistä, ja siellä valitetaan, varmaan 
ihan siis aiheesta, että ei ole tarpeeksi [töitä] ja joutuu repimään ja raasta- 
maan niitä hommia. (...) Mun tarvitsee hirveän vähän markkinoida itseäni. 
(...) Olen siitä tosi onnellisessa asemassa, että mulle tarjotaan juttuja. (Mies, 


31—40) 
Edellä siteerattu freelancetoimittaja tiedostaa tilanteensa poikkeuksellisen 
hyväksi suhteessa moneen freelancerina toimivaan kollegaan, sillä kalenteris- 
sa töitä on buukattuna pitkälle eteenpäin. Toinen yrittäjyyteen vaihtamista 
aluksi kavahtanut puolestaan kokee nyt, että yrittäjäksi siirtyminen oli hänen 


uransa huipennus. Vaikka yrittäjän toimeentuloon liittyy epävarmuutta, se ei 

ole kovin kaukana toimitusten sisällä vallitsevasta epävarmuudesta, sanoi yrit- 


täjänä toimiva haastateltumme: 


Kaikissa toimituksissa, joissa mulla on tuttavia töissä, ne on käynyt useam- 
mat yt-kierrokset sen jälkeen, kun lähdin 2009 pois. Onko se epävarmuutta? 
Kyllä se on mun mielestä epävarmuutta. Siinä mielessä peilaan itseäni tällä 
hetkellä täysin niin sanotusti normaaleihin työsuhteisiin. Mulla se esimies on 
vaan minä itse. (Mies, 51—60) 


Haastattelemamme mediayrittäjän tapaan ovat ajatelleet esimerkiksi yhdysval- 
talaiset freelancetoimittajat, joiden mielestä riskejä on yhtä lailla niin heidän 
omassa työmuodossaan kuin kuukausipalkkaisessa työssä (Ekinsmyth 1999). 
Toisaalta tällaisessa vertailussa voi olla kyse omaan työmarkkinatilanteeseen 


mukautumisesta ja freelancetyön riskien normalisoinnista (Ryan 2009). 


Journalismi jätetään surumielin mutta vakain aikein 


Moni haastattelemamme alanvaihtaja puhui työllistymisestä kertoessaan 
myös surutyöstä, jota oli joutunut tekemään toimittajan ammatista luopues- 
saan. Vaikka itse olisi jo päättänyt suuntautua muualle kuin journalismin 
pariin ja aktiivisesti etsinyt vaikkapa viestinnän alalta töitä, journalismista 
irrottautuminen ei ollut helppoa. Eräs haastateltu puhui siitä, miten toimitta- 
juus pitää tiukasti otteessaan ja miten toimittajan statuksesta ei olisi halunnut 
päästää irti, vaikka hän samalla koki, että työ journalistina oli toistaiseksi ohi. 
Hän oli ehtinyt tehdä irtiottoa journalismista jo useita kertoja ennen nykyistä 


työtään tiedottajana. 


Tuntuu jo hirveän kaukaiselta, vaikka olen ollut vasta kolme viikkoa pois 
sieltä. Mutta irrottautuminen oli ihan hirvittävän vaikeaa. Se oli ihan ka- 
mala kriisi mulle kaiken tämän jälkeen. On jännä juttu, miten toimittajan 
ammatti on kuitenkin kamalan koukuttava. Kun olet tuommoisessa isossa 
lehtitalossa, joka on ihan ykkösmedioita, niin siitä asemasta luopuminen teki 
tosi tiukkaa. Sen verran sitä on turhamainen kuitenkin. (Nainen, 41-50) 


Tälle haastatellulle oli kuitenkin selvää, että vaikka journalistin ammatti oli 


hänelle rakas, hänellä ei ollut tulevaisuutta silloisen työnantajafirmansa palve- 

luksessa. Toiselta haastatellulta oli edellyttänyt pitkää prosessointia hyväksyä 


se, että voisi tehdä jotain muuta kuin journalistista työtä: 


Munhan on pitkään pitänyt tehdä surutyötä, että ehkä luovunkin tähänas- 
tisesta urastani täysin ja toimittajan identiteetistä jossain määrin. Mun on 
pitänyt ensin hirveästi miettiä sitä, että mitä jos en olekaan toimittaja. Olen 
ehkä nyt päässyt siihen pisteeseen, että pystyn näkemään itseni tekemässä jo- 
tain muuta. (Nainen, 41-50) 


Kyseinen henkilö oli itse irtisanoutunut. Hän huomautti, että oli voinut ryh- 
tyä miettimään suunnanmuutosta omaehtoisesti. Sitä vastoin yllättäen irtisa- 
notuiksi joutuvat pakotetaan keskelle luopumisen tuskaa ja uuden suunnan 
miettimistä ilman, että heillä on mahdollisuuksia valmistautua muutokseen ja 
asteittain suunnata ajatuksiaan kohti uutta. 

Ammatinvaihtajien tarinoita kirjaksi koonnut Salla Korpela (2009) sum- 
maa, että useissa hänen kirjaamissaan elämänmuutoskertomuksissa alanvaih- 
toon motivoivat sekä entisen työpaikan työntävät että uuteen ammattiin ve- 
tävät tekijät. Kun entisessä työssä on paha olla, uudelle uralle uskaltamiseen 
liittyy vähemmän menetettävää. Korpelan haastatelluista moni vaihtoi van- 
han ammattinsa unelmatyöhön. Meidän alaa vaihtaneissa haastatelluissamme 
ei ollut montaakaan sellaista, joka olisi kuvannut uudelle uralle päätymistään 
siten, että uusi työ olisi varsinaisesti vetänyt puoleensa. Haastatellut kokivat 
olleensa unelma-ammatissaan nimenomaan toimittajina. Silti hyvin moni ku- 
vasi uuden työn imun löytyneen työnteon myötä, mikä oli yllättänyt heidät 
itsensäkin. 

Toisaalta toimittajuudesta ei aivan kokonaan ole jouduttu luopumaan, 
vaikka toimittajan työt olisivat loppuneet. Viestintäalalle työllistyneillä oli 
säilynyt siteitä toimituksiin ja toimittajakollegoihin, mistä oli apua heidän 
nykyisessä työssään. Hyötyä koettiin olevan esimerkiksi siitä, että heillä oli 
tietoa, miten toimituksissa suhtaudutaan ja reagoidaan erilaisiin asioihin. 
Suomessa journalismista viestintään siirtyneiden kokemukset toimittajataus- 
tan eduista ovat hyvin samankaltaisia kuin israelilaisilla alanvaihtajilla; kon- 
taktiverkoston lisäksi menestyksellistä viestintää edesauttaa kyky ajatella ja 


ilmaista itseään toimittajan lailla (Davidson & Meyers 2014). 

Toimittajan ammattitaito ja toimittajaverkostojen olemassaolo auttavat 
silloin, kun freelancer haluaa myydä juttujaan, kun tiedottaja miettii me- 
diajulkisuutta tai kun julkaisun sisällöistä vastaava etsii hyviä juttujen tekijöi- 
tä. Eräs haastateltu koki voivansa toimia välittäjän roolissa uudessa työssään: 
hän auttaa nykyisiä työkavereitaan ymmärtämään millaisin silmin journalistit 
maailmaa katsovat ja näin muuttamaan suhtautumista toimittajiin aiempaa 
myönteisemmäksi. 

Australiassa tehdyssä tutkimuksessa havaittiin, että journalistien ammat- 
ti-identiteetti on kytkeytynyt heidän osaamiseensa (Sherwood & O'Donnell 
2016). Koska he saattoivat hyödyntää journalistisia taitojaan ja tietojaan siir- 
ryttyään viestintätehtäviin, he tunsivat olevansa yhä ainakin jossain määrin 
journalisteja. Samansuuntaisia ajatuksia esitettiin myös tämän tutkimuksen 
haastatteluissa. Viestintäalalle siirtyneissa oli useita, jotka kertoivat säilyttä- 
neensä työssään sisäisen journalistinsa: he eivät esimerkiksi halunneet tehdä 
sisältömarkkinointia tai mainontaa ja pystyivät työssään noudattamaan tiet- 
tyjä eettisiä periaatteita, kuten pitäytyä tosiasioissa, myös silloin, kun puhut- 
tiin jonkin tahon edustajana. Juuri tätä eettisten periaatteiden säilyttämistä 
viestintäpuolella yrittäjänä ja palkansaajana työskentelevät korostivat haastat- 


teluissamme: 


Edelleenkin mulla on erittäin vahva toimittajaidentiteetti itselläni, vaikka 
semmoista tinkimätöntä vanhan maailman mukaista puhdasoppista journa- 
lismia en teekään enää. Toimittajaidentiteettiin liittyy rehellisyys, avoimuus 
ja kusetuksen esto. Niissä töissä, joita tällä hetkellä teen, niin en valehtele. 
Jos pitää valehdella, niin sitten lähden pois. Olen tehnyt myös sitä joissakin 
toimeksiannoissa. (Mies, s1—60) 


Olen henkilökohtaisesti niiden [järjestötyönantajansa] kanssa useissa asiois- 
sa samaa mieltä. Mun journalistin rooli näkyy siinä, että sanon hyvin suo- 
raan. Jos tulee sellainen tilanne, että täällä niin sanotusti valehdellaan tai 
vääristellään totuutta omien tarkoitusperien takia, niin kyllä varmaan sit- 
ten sanonkin. En pelkää enää sanoa ääneen. (Nainen, 41-50) 


Muualle kuin journalismin pariin työllistyneet pohtivat haastatteluissamme 


paljon rajaa journalismin ja viestinnän välillä ja sitä, miten heidän uusi am- 

mattinsa rinnastui toimittajuuteen. Osa koki, etta vanha raja-aita journalis- 
min ja viestinnän välillä on madaltunut ja työ on samantyyppistä. Tekstiä 
kirjoitetaan ja editoidaan, muiden tekstejä luetaan ja niistä annetaan palau- 
tetta, julkaisun sisältöjä ja rakennetta mietitään. Tarkkarajaisten ammattien 
ja toimenkuvien sijaan voidaan puhua erilaisiin työkonteksteihin soveltuvista 
hybridiammattilaisista, jotka tekevät mediatyötä (ks. tarkemmin Malmelin & 
Villi 2015b, Deuze 2007). 

Työttömäksi jääneet toimittajat ja päällikkötoimittajat ovat aiemmassa 
tutkimuksessa arvioineet suuntautumisen uudelle alalle olevan riskialttiim- 
paa kuin nojaamisen jo olemassa oleviin taitoihin ja asiantuntemukseen (Rai- 
to & Lahelma 2015). Toimittaja luottaa kirjoitustaitoihinsa ja näkee niiden 
olevan sitä ydinosaamista, joka häntä ammatillisesti kannattelee. 

Sisällöntuotanto ei sulje pois journalismia, muistutti eräs yrittäjänä toimi- 
va haastateltu. Hän ei koe olevansa pelkkä sisällöntuottaja uudessa työssään, 
vaikka tuottaa erilaisiin medioihin sisältöjä. Sisällöntuotanto on hänen mu- 
kaansa hassu käsite. Historiaton ja vailla juuria, kun sitä vertaa journalismiin. 
Hän kertoi kirjoittavansa nyt kolme kertaa enemmän kuin aiemmin toimit- 


tajana: 


Tulee luonnostaan kyky joustaa ja vaihtaa roolia. Heti osaa miettiä, mistä 
näkökulmasta [kirjoittaa]. Ei vaan miettisi niiden juttujen kautta, että ha- 
luan tehdä hyvän jutun, vaan miettii, mitä se merkitsee näille ihmisille, mis- 
tä näkökulmista ne saa hyötyä. (...) Kaikki ammattilehdet on [sellaisia], että 
siellä pitää olla faktaa, mutta se [juttu] pitää kirjoittaa myös jollain tavalla 
viihdyttävästi tai kiinnostavasti. (...) Uskon, että se on yhä enemmän toimi- 
tuksissa sama juttu. Sun pitää perustella, miksi haluat tehdä jonkin jutun, 
tai muuten joudut semmoiseksi toimittajaksi, jota vaan käsketään. (Mies, 
51-60) 


Toinen yrittäjänä toimiva haastateltumme koki, että hänen konsulttitöissään 
on yhtymäkohtia journalistiseen työhön. Yhden viestintäalalle siirtyneen en- 
tisen toimittajan mielestä nykyisessä työssä sisältöjen tuottaminen ei poikkea 


paljoakaan siitä, miten hän aiemmin toimittajana sisältöjä mietti. 


[Sisältöjen miettiminen uudessa työssä] muistuttaa minua, missä olin par- 
haimmillani. Ei puhuta rahasta, ei mietitä mainostajia, ei mietitä klikkejä, 

vaan mietitään sitä, mitä tehdään, mikä on se meidän juttu, mitä me teh- 
dään hyvin. (Nainen, 41-50) 


Julkisen puolen tiedotustehtäviin siirtynyt, aiemmin suuressa mediatalossa 
työskennellyt haastateltumme kuvasi journalismin raja-aidan ylittämistä vies- 
tinnän puolelle uusiin tehtäviin junavertauksen avulla. Hieman yllättävästi 
kyse ei ollutkaan vauhdissa liikkuvasta junasta toiseen hyppäämisestä, sillä 
journalismin juna oli hänen kohdallaan jo pysähtynyt, ja uusi työ odotti val- 
miina asemalla ottamaan toimittajan kyytiinsä: 


Jo hakiessa oli selvää, että on hyvin mielenkiintoinen työpaikka ja kun on 
valtion [työntekijä], jolla on aika tärkeä tehtävä, niin ei tarvinnut selittää 
tai etsiä työlleen jotain oikeutusta. Varmasti en viihtyisi missään osakeyhtiös- 
sä, jossa vaan pitää jollekin merkonomille saada tuottoa aikaan. Ehkä siellä 
[mediatalossakin] just kävi niin kouriintuntuvaksi, että pitää tuottoa löytää 
omistajalle. Tavallaan se journalismin juna jotenkin pysähtyi siinä. (Mies, 
41-50) 

Tutkimuksen aineistot ja metodit 


= = 


Tarina 
Toimittajan taidoilla ja tiedoilla pärjää muuallakin 


OMAN OSAAMISEN —TUNNISTAMINEN 
on tärkeää työllistymisessä. Miten 
sanallistaa oma osaaminen työn- 
haussa? Näin se sanallistui haastat- 
teluissa, kun uudelleentyöllistyneet 
toimittajat pohtivat työkokemus- 
taan: 

Lienee itsestään selvää, että esiin 
nousivat toimittajan työn perustai- 
dot, kuten kirjoittaminen, haastatte- 
luiden tekeminen, tekstien editointi, 
kuvaaminen ja ideointi. Näitä taito- 
ja haastattelemamme toimittajat 
käyttävät viestinnän alalla edelleen. 
Hyödyllisiksi he olivat kokeneet myös 
kyvyn omaksua nopeasti uutta. Uu- 
dessa työssä olivat tarpeen tiedon 
hakemiseen ja jalostamiseen liittyvät 
taidot; entiset toimittajat ottavat 
sujuvasti haltuun laajoja asiakoko- 
naisuuksia, erottavat olennaisen 
epäolennaisesta ja osaavat muoka- 


ta asian tiiviiseen, ymmärrettävään 
muotoon. Tätä taitoa tarvitaan, oli 
kyse sitten yrityksen sisäisestä tie- 
dottamisesta, asiakaslehtiin tehtä- 
vistä jutuista tai verkkosisältöjen 
tuottamisesta. 

Nykyisessä työssään johtoteh- 
tävissä olleet kokivat, että toimituk- 
sissa hankituista työnjohdollisista 
taidoista oli apua. Eräs haastateltu 
kuvasi olevansa hyvä briiffaamaan: 
hän pystyi keskusteluissa tuotta- 
maan selkeän kuvan, millainen juttu 
olisi tarkoitus tehdä. Muutama mai- 
nitsi toimittajan työstä tutut sosi- 
aaliset taidot: ei arkailla yhteyden- 
ottoja tai vuorovaikutusta vieraiden 
kanssa. Nämä taidot ovat itsestään 
selviä toimittajille, mutta eivät aina 
muiden alojen työntekijöille, oli haas- 
tateltumme huomannut. 


+ ><. 

Liite 


Sosiaalisuudesta ja vuorovaiku- 
tustaidoista voi ajatella olevan apua 
myös ”myymisessä”, jonka monet läh- 
tökohtaisesti mainitsivat itselleen 
vaikeaksi tehtäväksi, oli se sitten 
oman työn myymistä työnantajille tai 
tuotteiden tai palveluiden myymis- 
tä asiakkaille. Kiinteistönvälittäjänä 
toimiva, puhelimitse haastateltu en- 
tinen toimittaja koki kiinteistönväli- 
tysbisneksessä olevan paljon samoja 
elementtejä kuin toimittajan työssä: 
hyvien kuvien ottamista, selkeiden 
tekstien kirjoittamista, ihmisten ta- 
paamista. Vaikeinta hänen mukaansa 
on muuttaa sosiaalinen vuorovaiku- 
tus myyntitapahtumaksi, eli hillitä 
toimittajana opittua terävyyttä ja 
kriittisyyttä ja asettua asiakaspalve- 
lijan rooliin. 

Mitä toimittajamme sitten ker- 
toivat oppineensa uudessa työs- 
sään? 


Somettamaan, vastasi usea. 
Käyttämään uusia tietokoneohjelmia. 
Ajattelemaan rahaa, toisin sanoen 
miettimään asioiden taloudellista 
hyötyä. Järjestämään tapahtumia ja 
juontamaan niitä. Tekemään niin sa- 
nottuja sihteerin hommia ja hallinnol- 
lisia töitä - muttei kylläkään tykkää- 
mään niiden tekemisestä, kertoi eräs 
haasteltu. Hallinnoimaan suuria koko- 
naisuuksia, koska lehdenteon rinnalla 
piti suunnitella henkilöstön työnkuvia 
ja hoitaa monia julkaisuprosessiin 
liittyviä asioita. Uudenlaisista haas- 
teista selviytyminen on hyvin palkit- 
sevaa. Haastateltumme kertoivat 
tuntevansa ylpeyttä ja iloa pärjäämi- 
sestään uusissa tehtävissä. 


Auli Harju 

Huolista huolimatta uudessa työpaikassa on hyvä olla 


Uusi työelämän vaihe synnyttää ristiriitaisiakin tunteita. Tutkimukseemme 
haastatellut olivat luonnollisesti onnellisia uudelleentyöllistymisestä. Uuden 
työpaikan myötä työn rakenteissa ja sisällöissä oli tapahtunut muutosta aiem- 
paan verrattuna. Esimerkiksi määräaikaisessa työsuhteessa toimittajana työs- 
kennellyt haastateltu iloitsi siitä, että hänellä oli aikaa kirjoittamiseen. Myös 
mahdollisuus etätyöpäiviin antoi lisävoimavaroja haastavaan työhön. Työtyy- 
tyväisyyden taustalla kummittelee kuitenkin epävarmuus töiden jatkumises- 


ta: 


Määräaikaisuus on tietysti semmoinen [asia], mitä mietin, että mitenkähän 
tämän [työn] kanssa käy. Meillä on tulossa jokin neljännesvuositarkkailu. Se 
varmaan aika paljon kertoo, miten pitkään minä tässä olen. (...) Olenko ensi 
vuonna vielä? (Nainen, 41-50) 


Sama henkilö kertoi myös jatkuvasti seuraavansa uusia, auki tulevia työpaik- 
koja, eli hän on jatkuvassa valmiustilassa siirtymään toisiin töihin. Toinen 
määräaikaisessa pestissä ollut taas korosti nykyhetkessä elämisen merkitystä. 
Haastatteluaikaan loppukeväästä hänellä oli selvät suunnitelmat tulevaksi ke- 
säksi: 
Ei mun tarvitse tietää, mitä teen vuoden päästä tai mitä teen kymmenen 
vuoden päästä. Kunhan nyt tiedetään, mitä me tehdään huomenna, eikö se 
riitä? Kun olin pitkän ajan vakituisessa työsuhteessa, niin tiesin, että mulla 
on kesäloma aina siinä samassa kohdassa, koska se nyt vaan oli järkevää ja 
käytännöllistä. Lomarahat tuli toukokuun puolivälissä. Nyt on silleen [tie- 
tämätön]. Mitkä lomarahat? Saako jotain lomarahoja? Sellaiset asiat me- 
nettää merkityksensä, mikä on jotenkin hirveän vapauttavaa myös. Ihmiset 
tekee näitä suunnitelmia, että kesälomalla sitä, tätä ja tota. Mulla on selkeä 
suunnitelma: menen kesällä töihin. (Nainen, 41-50) 


Hallinnan tunteen säilyttämiseksi työelämässä on valittava jokin strategia 
epävarmuudentunnetta vastaan. Yhdysvalloissa tehdyssä tutkimuksessa kar- 
toitettiin uutisorganisaatioissa työskennelleiden suhtautumista työelämän 
epävarmuuteen (Ekdale ym. 2015). Tutkijat löysivät organisaatioissa neljän- 


laisia toimittajia: toiveikkaita, velvollisuudentuntoisia, pelokkaita ja kyynisiä. 

Toiveikkaat toimittajat uskovat, että heidän työpaikkansa on turvattu muu- 
tosten keskellä. Siksi he suhtautuvat rakentavasti ja aktiivisesti organisaation 
muutoksiin. Velvollisuudentuntoisetkaan eivät vastusta muutoksia, mutta 
eivät toisaalta halua olla muutoksen eturintamassa. He ikään kuin yrittävät 
sovittaa yhteen olemassa olevat toimintatavat ja uudet tavoitteet. Pelokkaat ja 
kyyniset toimittajat kokevat, että he ovat marginalisoituneet työyhteisössään 
ja että seuraavalla saneerauskierroksella työpaikan säilymisen todennäköisyys 
on pieni. Pelokkaiden mielestä on kohtalokasta, jos ei saavuta johdon aset- 
tamia tavoitteita. He pyrkivätkin maastoutumaan toimituksessa mahdolli- 
simman huomaamattomiksi. Sitä vastoin kyyniset toimittajat haluavat tulla 
huomatuiksi, ennen kuin he jättävät toimituksensa. Heidän mielestään orga- 
nisaatio on tehnyt vääriä valintoja, mikä on johtunut johtajuuden puutteesta. 

Vaikka tässä tutkimuksessa katse on kohdistettu toimitusorganisaation 
myllerryksissä jo työnsä menettäneiden ja uudelleentyöllistyneiden suhtau- 
tumistapoihin ja toimintaan, haastattelupuheessa esiintyi toivoa, velvolli- 
suutta, pelkoa ja kyynisyyttä. Muutostilanteissa strategiana voi olla uusien 
mahdollisuuksien tähyily ja tulevan työllistymisen valmistelu. Se saattaa olla 
tulevaisuuden suunnittelun hylkääminen ja keskittyminen tähän hetkeen. 
Epävarmuus voi myös helpottaa, jos kokee selvinneensä jo kertaalleen pahasta 
paikasta kunnialla ja uskoo, että näin voi käydä jatkossakin. 

Eräs journalismin parissa yhä työskentelevä toimittaja kertoi, mitä oli oppi- 
nut kokemuksistaan, irtisanomisesta ja työskentelystä kriisiytyneessä yhtiössä. 
Valtavasta epävarmuudesta oli seurannut kasvanut itsevarmuus ja myös hal- 
linnan tunne siitä, miten työtään tekee ja millaisen painoarvon sille elämässä 


antaa. 


Nämä kovat tai ikävätkin kokemukset ovat johtaneet siihen, että huomaa, 
että vaikka tekisi äärettömän tunnollisesti, hyvin ja säntillisesti ja pitkää 
päivää, niin mikään ei suojaa siltä, että kun tulee yt-neuvottelut ja jos työn- 
antaja on päättänyt tai olosuhteet on semmoiset, että juuri sinä joudut lähte- 
mään, niin ei auta, että olet tehnyt 110 prosenttia tai antanut koko elämäsi 
ja terveytesi. Miksei sitten yhtä hyvin voi tehdä normaalisti töitä? Ei mun 
tarvitse täällä todistaa kenellekään mitään eikä päteä yli tarpeen. Teen tätä 
työtäni omalla tyylilläni rennosti, mahdollisimman hyvin tietysti, mutta se 

riittää. Sitten mulla [on] oma elämä ja balanssi, koska se [yt-neuvottelut] on 
kuitenkin arpapeliä myös niille koville työntekijöille, jotka on antanut kaik- 
kensa. Myös heistä tosi moni on ikävä kyllä joutunut lähtemään. (Nainen, 
41-50) 


Vaikeuksien keskellä sinnittelevässä työyhteisössä epävarmuus saa helposti ot- 
teen ihmisistä. Viestintätoimistoon töihin siirtynyt toimittaja vertasi nykyistä 


työpaikkaansa entiseen työpaikkaansa: ilmapiiri tuntui paremmalta nyt: 


Tulevaisuusnäkymät ja ilmapiiri on ihan melkein vastakkaiset. Siinä missä 
[entisessä työpaikassa, isossa mediatalossa] o/tiin mun mielestä kauhean nä- 
köalattomia ja ahdistuneita ja jotenkin hukassa, niin tuolla viestintätoimis- 
tossa on semmoinen todella optimistinen, eteenpäinkatsova ilmapiiri. Näh- 
dään, että kaikki on mahdollista: Hei, nuo tekee tuommoista. Kuulostaa 
kivalta. Tehdään mekin. Kokeillaanpa tämmöistä. (Nainen, 41-50) 


Toinen viestintäalalle siirtynyt haastateltumme kehui uutta työtään moni- 
puoliseksi ja kiinnostavaksi. Kaipuuta ”Tintti-journalistin ammattirooliin” 
ei enää ollut. Muissakin haastatteluissamme ilmeni, että viestintätehtävissä 
työnsisältö oli ollut myönteinen yllätys tulokkaille. 
Eräs yrittäjäksi ryhtynyt näki tehneensä oikean valinnan työelämässään, 
sillä hän oli nyt päätösten ja valintojen tekijä: 
Jos ajattelen muutosta, [niin] se on dramaattinen palkkatyöhön verrattuna. 
(...) Olen itseni piiskaajaherra, tarjoan itselleni porkkanaa ja keppiä. Kun 
on nähnyt molemmat (...), näkee myös aika selkeästi [yrittämisen] hyvät ja 
huonot puolet. Kyllähän yrittäjän vapaus on hemmetin hieno asia, mistä en 


varmaan enää halua luopua. Tietysti tiedän kokemuksesta, että mulla ei ole 
tuolla palkkatyömarkkinoilla kauheasti saumaakaan enää. (Mies, 51-60) 


Hän tosin tunnisti myös yrittäjyyteen liittyvän epävarmuuden ja toimeentu- 
lon ailahtelevuuden, vaikka asiat olivat hyvällä mallilla. Lukiolaisille tarkoite- 


tussa puheessa hän pohti valintaansa eikä katunut sitä: 


Mietin tässä, lähtisinkö näillä kokemuksilla uudestaan yrittäjäjournalistik- 
si. Kyllä varmasti. Tämä on parempaa kuin palkkatyö. Monipuolisuus, oman 
ajankäytön vapaus, sopivaa työtahtia ylläpitävä paine, asiakkailta saatu 
suora palaute, jatkuva oppiminen ja kohtuuhyvä toimeentulo ovat yrittäjän 

etuja verrattuna palkkatyöhön. Kirjanpito, markkinointi, myynti, laskutus 
yms. vaativat oman aikansa. Suurin miinus on töiden arvaamattomuus: vä- 
Lilla voi olla kahden viikon jakso, jolloin työtunteja kertyy 50— 60 viikossa, sen 
jälkeen tulee kuiva kausi, jolloin on vain juttu viikossa. Tahdin säätäminen 
ei ole yksin omassa vallassa. Tulevaisuus on yrittäjäelämässä aina epävarma. 
(Mies, 51-60, puheenvuoroteksti) 


Patkatyolaisella puolestaan elämä on yhtä aikaa työntekoa ja työnhakua, sillä 
työsuhteilla on aina päättymispäivänsä. Eräs haasteltu kuvasi omaa tilannet- 
taan ristiriitaiseksi. Yhtäältä hän oli ollut hyväosainen, onnekaskin; siirtymät 
pätkästä toiseen olivat olleet jouhevia ja toimittajan töitä oli riittänyt. Toisaal- 
ta hän koki raskaaksi tietoisuuden työsuhteen päättymispäivästä. Hän aset- 
ti kyseenalaiseksi nimenomaan arvostettujen ja tunnettujen mediayhtiöiden 


toiminnan: 


Esimerkiksi [isossa mediatalossa] se on ihan tavanomaista, että siellä roiku- 
taan, jos jaksaa, kymmenen vuotta määräaikaispätkädiileillä ja sitten ehkä 
saadaan sen kymmenen vuoden jälkeen joku vakkaripaikka, mutta ei vält- 
tämättä. Minäkin olen viisi vuotta tässä pyristellyt ja joutunut kokemaan 
jo kolmet yyteet. Se on taloudellisesti vaikeaa ja henkisesti raskasta. (Mies, 


31-40) 


Patkatyolaisyyteensa tympääntynyt toimittaja hämmästelee sitä, että julki- 
suudessa kannetaan huolta työntekijöiden sitoutumisesta mutta ei juurikaan 
siitä, että työnantajilla ei ole halua sitoutua työntekijöihin. Tämän oivallet- 
tuaan haastattelemamme toimittaja oli alkanut haeskella muitakin kuin toi- 
mittajan töitä. 

Esimerkki kuvaa oivallisesti sitä, mikä tällä hetkellä nakertaa työnteki- 
jöiden sitoutumista työpaikkoihinsa. Koska työn jatkumisesta ei ole takeita, 
työntekijät kokevat vastavuoroisuuden puuttuvan sitoutumisesta (Saari & 
Koivunen 2017). Epävarmuudesta huolimatta palkansaajien työpaikkauskol- 
lisuus on säilynyt ennallaan 1970-luvulta 2010-luvulle; puolet jäisi nykyiseen 
työhönsä, vaikka samalla palkalla olisi tarjolla työtä toisaalla (Sutela & Lehto 
2014). 

Haastattelemiemme freelancereiden näkökulmasta tulevaisuus vaikutti 


yhtä lailla avoimelta kuin aiemmin kuvatulla yrittäjällä. Töitä oli tutkimus- 

haastattelun aikaan tiedossa ehkä puoleksi vuodeksi tai vuodeksi, mahdolli- 
sesti joiksikin kuukausiksi. Oma aiempi kokemus juttujen myymisestä sekä 
tuntuma siihen, miten vakaaksi yrittämisensä pohjan oli siihen mennessä saa- 
nut rakennettua, vaikuttivat siihen, miltä tulevaisuus kyseisellä hetkellä töi- 
den puolesta näytti. 

Erään freelancerina toimivan haastatellun mielestä näkymät olivat melko 


synkät, ja hän oli samoissa tunnelmissa kuin edellä puhunut pätkätyöläinen: 


Freelancer joutuu kirjoittamaan ihan hirveästi kuun aikana. Siihen |työ- 
määrään] ei pysty läheskään kaikki mun tuntemat toimittajat. Se on iso 
määrä, että pystyy laskuttamaan tarpeeksi. Tämä ajatus on vaan niin häirit- 
sevä, (...) että olen yhä vakuuttuneemmaksi tullut siitä, että en tule olemaan 
toimittaja lopun elämääni. Jos löydän tältä seudulta mielekästä työtä, niin 
tulen vaihtamaan alaa. Syy on tuo, että friikkujen asema on niin kestämät- 
tömän huono. Se on niin naurettava. Se ei ole minkään muun varassa kuin 
sen, että joku haluaa maksaa tästä. (Mies, 31-40) 


Freelancetyöhön toimittajia houkuttelee se, että työmuodon koetaan tarjo- 
avan toimintavapautta ja mahdollisuutta mielekkääseen erikoistumiseen. 
Aiemmissa tutkimuksissa on kuitenkin arvioitu, että freelancetoimittajat 
kompensoivat työnsä varjopuolia korostamalla autonomiaansa (esim. Edstrom 
& Ladendorf 2012). Itsekin freelancerina useita vuosia työskennellyt Irene 
Pakkanen (2011) on väitöskirjassaan tutkinut freelancetoimittajien elinehtoja. 
Kehitys on Pakkasen mukaan mennyt siihen, että vaikka freelancereiden kir- 
joittamien julkaistujen juttujen määrä on kasvanut, heidän toimeentulonsa on 
kaventunut. Muutokseen ovat vaikuttaneet mediaorganisaatioiden toiminta- 
tapojen, kuten juttujen yhteiskäytön, lisäksi myös se, että toimituksiin kohdis- 
tuneiden irtisanomisten ja alan liikakoulutuksen takia freelancetoimittajista 
on tällä hetkellä ylitarjontaa. 

Eräs haastateltu freelancer katsoi hyvän työtilanteensa turvin kuitenkin 
luottavaisin mielin eteenpäin. Hänellä oli käynnissä ”jänniä neuvotteluja” 


eräästä projektista: 


[Projekti toteutuessaan] taas muovaa mun ammatillista osaamista ja am- 
matillista identiteettiä varmaan johonkin suuntaan ja jolla on ihan taatusti 
(...) myös työllistävä vaikutus sitten tulevaisuudessakin. Eli kyllä suhtaudun 

tosi positiivisesti tällä hetkellä omaan tulevaisuuteen, mitä tulee ammatilli- 
siin juttuihin. (Mies, 31-40) 


Journalismin pariin palaamiseen eivät muualle työllistyneet enää oikein usko- 
neet. Moni myös koki olevansa jo sen ikäinen, ettei kelpaisi enää media-alan 


työnantajille. 


Tietää, kun tässä iässä luopuu toimittajuudesta, niin ei sulla ole enää takai- 
sin menemistä. Et vain voi kokeilla nykyään, millaista täällä viestinnässä 
on ja mennä takaisin. (...). Se on sitten lopun elämää tätä [alaa] tai jotain 
muuta. (Nainen, 41-50) 


Ehkä jonkinlainen kaipuu toimitukseen ja siellä tehtävään työhön joillakin 


haastatelluilla oli, mutta media-alan myllerrykseen ei ollut ikävä: 


En halua takaisin siihen mentaalikuplaan, mutta toimitusorganisaatioon 
haluaisin ehkä takaisin. (...) Jotenkin haluaisin suojella itseäni myös siltä 
toimituskuplalta. En haluaisi nimenomaan siihen jatkuvaan vatvomiseen, 
koska meille tulee seuraavat yyteet ja kuka on saanut määräaikaisen työso- 
pimuksen. Haluaisin olla toimittaja, mutta haluaisin olla sen [vatvomisen] 
ulkopuolella jotenkin. (Nainen, 41-50) 


Työpaikkoja media-alalle ei nähty enää tulevan, ja nykyisessä työssään vies- 
tintäalalle siirtyneet haasteltumme kokivat saavansa edelleen tehdä sellaisia 
asioita, joista journalismissa eniten nauttivat. Kaikki heistä eivät edes haavei- 
le paluusta. Uusi työ on innostavaa, ja kun luopumistyö entiseen on tehty, ei 
taaksepäin vilkuilla. Tutkimukseemme haastatellut uudelleentyöllistyneet 
vahvistivat myös jo australialaisessa tutkimuksessa (O'Donnell ym. 2015) ha- 
vaitun muutoksen: kuukausipalkkaisen toimittajan työn jättäneet kokivat, 
että alkuhankaluuksien jälkeen heillä oli uudessa työssään aiempaa suotui- 
sammat olosuhteet työntekemiselle ja että he pystyivät hakemaan entistä pa- 


remman tasapainon työn ja muun elämän välille. 

Tiivistelma 


e Toimittajat ovat uudelleentyöllistyneet useimmiten journalistisiin tai mui- 
hin viestintaan liittyviin tehtaviin. Osa on vaihtanut alaa tai kouluttautuu 
parhaillaan uuteen ammattiin. Moni journalismin pariin jäänyt tekee pat- 


kätöitä tai on siirtynyt yrittäjäksi tai freelanceriksi. 


e Työn menetys, työnhaku ja uuteen työhön sopeutuminen ovat yleensä ras- 
kas muutosprosessi. Koska uusi työ on vaatinut paljon oppimista lyhyessä 
ajassa, epävarmuus omasta osaamisesta ja paine pärjätä muiden veroisesti 


ovat saattaneet kuormittaa työllistynyttä uuden uran ensivaiheessa. 


e Alkukankeudet voitettuaan uudelleentyöllistynyt nauttii työelämästään. 
Uusi työ on osoittautunut monipuoliseksi ja kiinnostavaksi, ja ilmapiiri ja 
olosuhteet ovat olleet työssäviihtyvyydelle otollisemmat kuin aiemmassa 
työssä. Iloa on tuottanut myös se, että työn ja vapaa-ajan välillä vallitsee 


aiempaa parempi tasapaino. 


e Koska toimittajan ammatti on ollut unelmien täyttymys, siitä irrottautu- 
minen on vaatinut pitkää prosessointia. Alanvaihtoon on päädytty petty- 


neenä vanhaan työhön eikä niinkään uuden työn houkuttelemana. 

6. luku 


Välitilinpäätös journalismista 


Journalistisen työn muutosta luodanneessa teoksessa Good work (Gardner 
ym. 2001) määritellään, että hyvää työtä (merkityksessä laadukas, pätevä) te- 
kevillä ihmisillä on jollain erityisalueella tarvittavia taitoja. Kuitenkin näillä 
henkilöillä on myös jotain muuta; he pohdiskelevat työhönsä liittyviä vastui- 
ta ja työnsä vaikutuksia paitsi itsensä myös muiden ihmisten ja yhteiskunnan 
kannalta. Tähän tutkimukseen osallistuneet toimittajat ovat juuri tällaisia 
työntekijöitä. Heillä on selvästi sekä halua että kykyä arvioida omien ja kol- 
legojensa arkisten työolojen muutosta sekä eritellä muutosten seuraamuksia 
laajemmin journalismin kannalta. 

Mediatutkijat Mark Deuze ja Tamara Witschge (2017) käyttävät termiä ra- 
jatyö (boundary work) kuvatessaan sitä, kuinka toimittajat toistuvasti pohti- 
vat työnsä olemusta: mitä on olla toimittaja, kuka oikeastaan on toimittaja — ja 
millainen on ”oikea” journalisti. Tällainen keskustelu ei suinkaan ole tämän 
ajan ilmiö, vaikka välillä siltä näyttää. Journalistisen profession historiassa on 
ennenkin arvioitu tai jouduttu arvioimaan, miten ammatin luonne mahdol- 
lisesti muuttuu toimintaympäristön muuttuessa. Erityisesti viestintäteknolo- 
gian muutokset ovat virittäneet keskustelua toimittajan työn muuttumisesta 
sekä käytännön että yhteiskunnallisen roolin kannalta. (Conboy & Eldridge 
II 2014.) 

Tässä luvussa oman alan asiantuntijoiksi katsottavat toimittajat puntaroi- 
vat havaintojensa ja kokemustensa pohjalta toimittajan työtä, journalismin 
laatua, journalismin ja median johtamista sekä toimittajuutta ja sen ihanteita 
nyky-Suomessa. Huomionarvoista on, että kuten yleensäkin journalismista 
keskusteltaessa, myös tutkimukseemme osallistuneiden puheessa oli mukana 
useita ulottuvuuksia. Yhtäältä uusin teknologia on tuonut mukanaan uusia 
taitovaatimuksia (esim. Bakker 2014), mutta muutokseen liittyy myös yhteis- 


kunnallinen ulottuvuus. Haastateltujen pohdinnoissa oli siten läsnä journalis- 

mille tyypillinen kaksoisreferentiaalinen luonne: ammatillinen ja yhteiskun- 


nallinen (Deuze & Witschge 2017). 


Työssä ainainen hoppu ja jatkuva riittämättömyys 


Haastateltujen toimittajien puhetta tutkimuksessamme luonnollisesti ohja- 
sivat juuri heidän erityiset kokemuksensa mediatyössä. Nämä henkilöt olivat 
tehneet työtä toimittajina, käyneet läpi epävarmuuden aikoja, mutta selviyty- 
neet, kukin tavallaan, uuteen alkuun. Epäilemättä kertomukset olisivat toi- 
senlaisia, jos katsaus perustuisi alalta tyystin muualle menneiden tai joutu- 
neiden tai sille vasta pätkätöiden kautta yrittävien kokemuksiin. Seuraavassa 
esitettävät näkökohdat nousevat silti henkilöiltä, jotka ovat selvästi jo hyvän 
tovin pohtineet journalismin ja median tilaa. 

Haastattelemamme journalismin ammattilaiset eivät puhuneet yksisilmäi- 
sesti esimerkiksi journalismin uhkaavasta rappiosta, vaikka kritiikkiä esitet- 
tiin väkevästi, eivätkä he rummuttaneet uudesta uljaasta mediasta, vaikka toi- 
veikkuuttakin riittää. Puhe journalismista ja mediasta sekä toimittajan työstä 
oli monia näkökulmia esiin tuovaa, paikoin ristiriitaisuuteen asti. Tuskinpa 
mikään muu puhetapa voisikaan tulla kysymykseen näinä aikoina, sillä kuten 
eräs tutkimukseen osallistunut toimittaja sanoi, alalla ei ole paluuta mennee- 
seen, vaan muutos on pysyvää. Kaikki olivat samaa mieltä siitä, että kyse on 


voimallisesta muutosvaiheesta. 


Mulla ei ole kokemusta siitä, millaista se [työ] on ollut vaikka 90-luvulla. (...) 
[Olen] kuullut juttuja, että on voinut lentää helikopterilla johonkin [ja] että 
on ollut [media]taloilla niin paljon enemmän rahaa käyttää, että on päässyt 
tekemään ihan hullun makeita juttuja. Se [tieto] perustuu vain kuulopuhee- 
seen. Olen itse työskennellyt vain tänä murrosaikana. (Nainen, 21-30) 


Pidempään ammatissa toimineet osasivat arvostaa ”vanhoja hyviä aikoja” arvi- 
oidessaan nykytilannetta. Kuvaavaa on erään tutkimukseemme osallistuneen 
toimittajan pohdinta: 


Mun ikäisillä on kuitenkin ollut vakituiset työsuhteet ja kuuden viikon kesä- 
lomat ja hyvät palkat. Onhan se [ollut] jotenkin aika etuoikeutettua elämää 
myös. (Nainen, 41-50) 

Internet on ollut keskuudessamme parikymmentä vuotta, ja ensimmäiset suo- 
malaiset verkkolehdetkin perustettiin yhtä kauan sitten. Jotain epäilemättä 
kertoo media-alan suhteesta viestintäympäristön muutokseen, että edelleen 
vuoden 2020 lähestyessä toimittajien puhetta työelämän muutoksesta värit- 
tää vahvasti journalismin digitalisoituminen. Tällä tarkoitetaan nimenomaan 
sitä, että verkkoviestintä eri muodoissaan, viimeksi sosiaalisen median sovel- 
luksina on läpäisevästi läsnä toimittajan työpäivässä: 

On ihan tyypillistä, että ihminen menee keikalle ja halutaan, että hän tekee 

sieltä pienen jutunpätkän lehteen ja siten hän tekee siitä toisen jutunpätkän 


lehden verkkosivuille ja sitten mielellään ottaisi vaikka vähän Insta-kuvaa ja 
ehkä jonkun Youtube-videonkin siitä pykäsee. (Nainen, 41-50) 


Nyt siis puhutaan moniosaamisesta ja -tekemisestä digitaalisessa verkkovies- 
tintäympäristössä, jossa media on periaatteessa ollut mukana 1990-luvulta 
lähtien. Silloin toimittajat kuvailivat suhdettaan internetiin toteamalla muun 
muassa, että ”hyvähän se olisi osata, mutta ilmankin tulee toimeen” ja toi- 
saalta arvioimalla sen välttämättömäksi toimittajan työssä (Heinonen 1999). 
Asenne tuolloin suhteellisen uuteen nettiin oli ristiriitainen, eikä sen merki- 
tystä omalle työlle saatika laajemmin viestintäkäytännöille oikein osattu hah- 
mottaa. Tuona parin vuosikymmenen takaisena aikana internetin eräänlainen 
vierastaminen oli ymmärrettävääkin. Silti murros analogisesta, viestintäka- 
navakeskeisestä toimittajan työstä digitaaliseen viestintään koetaan yhä jopa 
raastavaksi. 

Eräs haastateltu kirjoitti pyytämäämme ”puheeseen” viestintälukiolaisille 
ilmeikkäästi toimittajan työstä nykyisessä verkottuneessa viestintäympäristös- 
sä näin: 

Pahin mahdollinen miinakenttä on se osa mediaa, josta koko toimittajan 

elämä on riippuvainen: internet. Jos toimittaja ei kommentoi tapahtumia, 

uutisiaan, muiden uutisia tai mitä tahansa Twitterissä, Facebookissa tai vä- 


hintään Snapchatissa, häntä ei käytännössä ole olemassa ainakaan sille su- 
kupolvelle, jota te edustatte. (Mies, 31-40, puheenvuoroteksti) 


Vaikuttaa siltä, ettei mediatalojen toiminta digimurroksessa ole ollut työn- 


tekijöiden näkökulmasta sujuvinta mahdollista (ks. myös Saari 2013, Hon- 

konen & Lankinen 2012). Eras haastateltumme kuvasi omia kokemuksiaan 
monitekemiseen tähdänneestä uudistuksesta sanalla fiasko. Hänen mukaansa 
työpäivistä tuli kammottavia. Kielteistä toimittajan kannalta oli erityisesti 
työprosessin johtaminen ahtaaksi; aiheet annettiin valmiina, ja toimittaja to- 
teutti ne siten kuin oli ohjeistettu. Vain yhden ainoan kerran hän kertoi onnis- 
tuneensa tekemään jutun omasta aiheesta. 

Pettymystä työelämän muutoksen kehnoon hallintaan ilmentää sekin, että 
eräs toimittaja kyllästyi uusiutumisen vitkallisuuteen ja osallistamisen niuk- 
kuuteen. Tämä toimittaja oli aikansa odotellut, että voisi olla mukana muu- 


toksessa ja vaikuttaa siihen, mutta lähti sitten turhautuneena toisaalle. 


Se mikä turhautti minua siellä (...) oli just se, että kun toimituksissa tehdään 
vuodesta toiseen samalla tavalla. (...) Mutta sitä [uudistumista] ei tapahdu, 
ja sitten en voinut vaikuttaa mihinkään, niin se oli hirveän turhauttavaa. 
(Nainen, 41-50) 


Siten työn tekemisen iloa ei vienyt niinkään muutos, vaan muutosjohtamisen 
kulttuuri (tarkemmin mediajohtamista käsitellään tämän luvun loppupuo- 
lella). Sinänsä toimittajat suhtautuivat varsin tyynesti ja oikeastaan toteavasti 
siihen, että työssä vaadittavien taitojen kirjo on lisääntynyt vuosien ja vuosi- 


kymmenen kuluessa. 


Journalistin työssä menestyminen vaatii [nykyisin] kaiken saman osaamisen 
kuin vuonna 1988, jolloin aloitin toimittajana. Mutta se ei riitä. Nyt on hal- 
littava datalouhinta sekä somekanavien hyödyntäminen ja sisällöntuotanto 
niihin. (Mies, 51-60) 


Tämän nähdään kuitenkin olevan linjassa yhteiskunnan muun viestintäym- 
päristön muutoksen kanssa. Eräs haastateltumme pohti mediaympäristön 
muuttumista toimittajan työn näkökulmasta niin, että toimittajan on osat- 
tava yhdistää perinteinen journalistinen ammattiosaaminen uusiin, kansalais- 
tenkin osaamiin digiviestinnän taitoihin. 

Edellytyksenä työtehtävistä selviytymiselle on ollut valmius ja kyky oppia 
uutta jatkuvasti. Kyse on ollut nimenomaan tekniikkaan liittyvistä kädentai- 


doista, ja tämä on alkanut jossain määrin tuntua ylenpalttiselta. Teknologian 

muuttumista ei ole välttämättä koettu ongelmaksi, mutta siihen keskittymi- 


nen on arveluttanut toimittajia. 


Toki se [tekniikka] mahdollistaa meille monia asioita, mutta toimituksissa 
se on jatkuvaa uuden opettelua. Voi olla, että on ihan ok ohjelma tai joku so- 
vellus johonkin, mutta sitten tulee uusi ja aloitetaan alusta. (Nainen, 41-50) 


Tällainen toiminta kuormittaa työssä, jonka ydin on kuitenkin muualla kuin 
työkalujen opettelussa. Oppiminen on täytynyt hoitaa ainakin pääosin työn 
ohessa tai oikeastaan työtä tehdessä. Se on synnyttänyt toimittajissa tunteen, 
että kaiken aikaa tulee uutta, joka on otettava haltuun, mutta muutosvauhdin 
vuoksi mitään ei ehdi opettelemaan kunnolla. Asetelma vähintäänkin tur- 
hauttaa ihmisiä, jotka haluaisivat tehdä työnsä kunnolla. 

On kuitenkin hyvä pitää mielessä, että työelämän muuttuvat taitovaati- 
mukset — erityisesti tietokoneistumiseen liittyvät uudet käytännöt — ovat 
tuttuja monissa työtehtävissä, samoin niihin liittyvät kipuilut (ks. media-alan 
työn muutoksista Deuze 2007). Toimittajan työssä kyse on kuitenkin myös 
ammatillisesta identiteetistä, joka on pitkään kiinnittynyt tiettyihin ilmai- 
suvälineisiin ja niiden työtapoihin. Tätähän heijastavat myös ammatillisen 
järjestäytymisen muodot välinekohtaisine järjestöineen aikakauslehtitoimit- 
tajista radio- ja televisiotoimittajien yhdistyksiin. Mitä ilmeisimmin tällainen 
välinekohtaisiin työtapoihin perustuva kiinnittyminen on muuttumassa, jos- 


kaan muutos ei ole ainakaan kaikille luontevaa. 


Luulen, että tämä [toimittajan työ] muuttuu todella monimuotoiseksi. (....) 
Ei ole enää yhtä välinettä. (...) Mun pitäisi ajatella ja muidenkin pitäisi aja- 
tella sitä, että on tietyllä brändillä töissä ja tuottaa sisältöä sen brändin eri 
kanaviin. (...) Se on myös semmoinen muutos, mitä monet ei halua myöntää. 
Vaikka ne näkee arjessaan, että tehdään kaikkea muutakin, niin ne silti ha- 
luaisi pitää kiinni siitä printtitoimittajan identiteetistä. (Nainen, 31-40) 


Juuri ajatus toimittajuuden muuttumisesta sisällöntuotannoksi aiheuttaa 
kivistystä monelle toimittajalle. Irtautuminen välineidentiteetistä nähdään 
työn muuttumisena epämääräiseksi ja vähemmän luovaksi, koska työssä ei 
voi keskittyä yhden ilmaisutavan hallintaan, vaan yhä useamman toimittajan 


odotetaan olevan moniosaaja (Nygren 2008). Toimittajan työn uumoillaan 

muuttuvan ainakin osin mekaaniseksi koostamiseksi ja paketoimiseksi, jossa 
kyse ei ole oman luovan työn tekemisestä, vaan toisten tekemien sisältöjen kä- 


sittelystä. 


Sain soiton, että nyt vaan kokopäiväisiin töihin. Sehän oli ihan hirveätä. Pa- 
lasin sinne [toimitukseen] ja katsoin sitä — niin kuin tehdassalia. Ihmiset 
on siellä, tuijottaa ruutuun. Ei siellä kukaan vilkaise ympärilleen. (Nainen, 


41-50) 


Haastateltujemme puheessa usein toistuvaa tunnetta voi kuvata sanalla riitta- 
mättömyys. Töitä tehdään ja halutaan tehdä, ja halua uudenkin oppimiseen 
olisi, mutta kun mikään ei tunnu riittävän eikä mitään tunnu ehtivän. Ajan 
kiihtymisen ilmiö ei ole pelkästään toimitustyön piirre, sillä työelämän rien- 
to on muuttunut aiempaa hektisemmäksi muuallakin, eivätkä ihmiset oikein 
Pysy työnteon muuttuvien puitteiden perässä (Järvensivu 2014). Tehokkuus- 
vaade peittoaa tunteiden huomioonottamisen, kun koko ajan pitäisi saada 
enemmän aikaan. ”Paljon ja nopeasti”, kuten eräs haastateltumme kiteytti ny- 
kytilan. Työtehtävien kirjo on laventunut; siinä missä ennen keskityttiin lehti- 
jutun tekoon seuraavan päivän julkaisuun, nyt on työpäivän aikana tuotettava 
paitsi määrällisesti enemmän myös enemmän sisältötyyppejä. 

Työssä olemiseen ja työn kokemiseen vaikuttaa voimakkaasti myös työelä- 


män jatkuva epävarmuus, kuten aiemmissa luvuissa on käynyt ilmi. 


Epävarmuus [vallitsee siitä] (...), mitä mun pitää opiskella ja miten mun täy- 
tyy kehittää itseäni, jotta pysyn tässä kehityksessä, [ja] kukaan ei oikein tiedä, 
mikä se kehitys on. (Nainen, 31-40) 


Tässä tilanteessa toimittajat kantavat huolta paitsi itsestään myös työnsä jäl- 
jestä. Kiireen nähdään tuottavan virheitä, mikä puolestaan huolestuttaa toi- 
mittajia. Kun on kiire, työpäivät täyttyvät ”sisällöntuottamisesta”. Kyseistä 
sanaa käytettiin haastatteluissa pejoratiivisessa merkityksessä. Kiireen vuoksi 
ajattelemaan ei tahdo ehtiä. Ylipäänsä oma työ alkaa pikemminkin harmit- 
taa kuin tuottaa ammatillista tyydytystä. Muutama haastateltu kantoi huolta 
myös journalistisen kielen rapautumisesta. Kun hyvä kieli on ollut toimitta- 
juuden yksi piirre, nyt pelätään suomen kielen vaalimisen katoavan kokonaan 
pois toimituksellisesta työstä. 

Työn tekemiselle tulee siten lisää paineita. Huolellisuuden tarve korostuu, 
kun kaikki pitää tehdä entistä nopeammin ja saada jutut eteenpäin aiempaa 
vikkelämmin. Mahdollisuudet virheisiin kasvavat, vaikka tilaisuuksia ja kei- 
noja tarkistamiseen on aiempaa enemmän. Tämä rassaa monia toimittajan 
työssä. 

Samaan aikaan työ sinällään koetaan edelleen elähdyttäväksi. Journalis- 
tina olemista kuvailtiin haastatteluissa ”nastaksi ammatiksi”, ja tutkimusta 
varten kirjoitetuissa puheissa nuorille haluttiin sanoa, ettei toimittajaksi ryh- 
tymistä tarvitse katua, vaikka se voi vaatia nykyisin rohkeutta. 

Seurauksena on usein ristiriitaisuuden leimaama työelämäkokemus. Yh- 
täältä omasta työstä nautitaan, mutta toisaalta tunnetaan, ettei riitä työnte- 
kijänä — eikä oikeastaan ihmisenäkään. Toimittajuus vaikuttaa olevan jotain 
muuta kuin työajan alkaessa päälle puettava haalari. Työelämän kahtalaiset 
tunnelmat seuraavat kotiin. Kuvaavaa on erään tutkimukseemme osallistu- 


neen pohdinta lukiolaisille suuntaamassaan puheessa: 


Menen joka päivä töihin hymy huulilla. Joka päivä. Oikeasti. Rakastan työ- 
tani. (...) Joka aamu mietin, miten ehdin tehdä kaikki työtehtävät työpäiväni 
aikana. (...) Paine ja paha olo tulevat joskus uniin. (...) Minua mietityttää, 
riitänkö tälle alalle. (Nainen, 31-40, puheenvuoroteksti) 


Haastatellut arvelivat, että nykyoloissa ja tulevaisuudessa toimituksissa ei ole 
halua pitää kuin vahvan ammatillisen osaamisen väkeä tai että väheneviin työ- 
paikkoihin pääsevät vain ammatillisesti pätevimmät. Tällä ilmeisesti viitat- 
tiin siihen, että supistuvissa toimituksissa ei ole tilaa kuin ahkerille työmyyril- 


le, jotka kykenevät heittäytymään tehtävään kuin tehtävään. 


Työpaikkoja on vähän, niin sitten ne osaajat on tosi kovia jatkossa. |...) Sitä 
ammattitaitoa on oltava yhä enemmän, ja myös pienemmissä lehdissä. (Nai- 
nen, 41-50) 


Lattiatasolta katsottuna johtaminen näyttäytyy näköalattomalta 


Ankarina ja epävarmoina aikoina työpaikkojen olemisen tapaan vaikuttaa 


suuresti se, miten esimiehet ja organisaatioiden, esimerkiksi toimitusten, joh- 

to hoitavat omat tehtävänsä. Media-alalla on nimenomaan osaavan muutos- 
johtamisen tarve kasvanut viime aikoina huimasti. Toimitusorganisaatioiden 
johtaminen on luovien työyhteisöjen johtamista, jossa erityisesti näinä aikoi- 
na johdon olisi kyettävä irrottautumaan aikansa eläneistä toimintamalleista 
ja perustelemaan uusien toimintatapojen tarve. Kuitenkin toimitusten esi- 
miestyötä ja mediajohtamista on kritisoitu juuri siitä, että toiminta on turhan 
usein likinäköistä ja entistä toistavaa. (Malmelin 2015b.) Kun samaan aikaan 
lattiatasolla kyetään näkemään ympäröivän maailman muuttuminen, asetel- 
ma horjuttaa työntekijöiden luottamusta esimiehiin tilanteessa, jossa luotta- 
musta nimenomaan tarvittaisiin. 

Juuri murrosvaiheissa esimiestyötä olisi pontevoitettava. Yhdysvaltalaisissa 
toimituksissa tehdyssä tutkimuksessa on todettu, että luottamus esimiestyö- 
hön voimaannuttaa työntekijöitä, vaikka työolot olisivat heikentyneet (Ek- 
dale ym. 2015). Jos toimitusten ja mediaorganisaatioiden johdon katsotaan 
toimivan perustellusti ja johdonmukaisesti, se luo uskottavuutta ja auttaa 
tekemään hyvää työtä. Tutkimukseemme osallistuneiden toimittajien koke- 
mukset esimiestyöstä yt-neuvottelujen aikana eivät olleet järin myönteisiä, ja 
haasteltujen arviot ylipäänsä media-alan johtamisesta Suomessa eivät olleet 
kovin mieltäylentäviä. Kuten edellä on kerrottu, itse työn tekeminen on koet- 
tu aiempaa vaateliaammaksi ja osin myös vähemmän palkitsevaksi, eikä tätä 
tunnetta näytä tasapainottavan hyvä johtaminen. Paikoin toimittajien näke- 


mykset mediajohtamisesta olivat suorastaan purevia: 


Vuonna 2016 isoissa lehtitaloissa vallitsee paniikinsekainen lamaannus. Me- 
dia on vähän kuin pilttuustaan kaupungille karannut ravihevonen, joka 
juoksee laput silmillä sinne tänne poukkoillen ilman selkeää päämäärää. 
(Nainen, 21-30, puheenvuoroteksti) 


Toinen haastateltumme kummasteli mediayhtiöiden johdossa esiintyvää nä- 
köalattomuutta. Kukaan media-alalla ei oikein tunnu tietävän, mihin suun- 
taan ollaan menossa tai mihin suuntaan pitäisi olla menossa. Joku haastateltu 
tuumi, että ehkä jossain haudotaan tietoa tai rakenteita ei uskalleta tai haluta 
ryhtyä rikkomaan. Mediat kun on tehty suurten rakenteiden ympärille. On 


painotalot ja muut isot investoinnit, joita nykyisen viestinnän aikakaudella 

ei enää tarvita, ainakaan periaatteessa. Silti koska ne rakenteet ovat olemassa, 
”ajetaan Titanicilla niin kauan, kun pysyy pinnalla ja otetaan rahat”, kuten 
eräs haastateltu kuvaili. 

Tilanteesta syyllistettiin haastatteluissamme niin mediajohtajia kuin me- 
dioiden omistajiakin. Johtoa moitittiin haastatteluissa saamattomuudesta. 
Johtoporras ei toimittajien mielestä kykene tilanteen vaatimiin uudistuksiin. 
Viestinnän ollessa yhä enemmän verkkovetoista, mediayhtiöissä tehdään 
muka verkko edellä, mutta ei kuitenkaan osata oikeasti ottaa verkkoa haltuun. 
Eräs haastateltu sanoi, että toimituksissa tehdään pinnallisia juttuja, joilla suu- 
tutetaan maksavat asiakkaat. Nämä sitten lopettavat tilauksen, koska ”puppua 
saa netin täydeltä ilmaiseksikin”. 

Jos jotain toimituksissa tehdään, tekemiset tahtovat jäädä ponnettomiksi. 
Tällaisen arveltiin liittyvän yleiseen näköalattomuuteen, joka johtaa yritel- 
miin vaan ei läpi vietyihin uudistuksiin. Eräässä lehdessä oli televisiota myöten 
mainostettu uudistuneesta tuotteesta, ja tarkoitus oli uudistaa myös toimituk- 
sen työtapoja. Kertojan mukaan uudistusta ei kuitenkaan maltettu toteuttaa 
kunnolla eikä siitä viestitty riittävästi talon sisällä. Niinpä toimituksen työ 
palautui hyvin nopeasti perustekemiseen. Mediatalojen tekemistä näyttää lei- 


maavan jämähtäminen; uusia ideoita ei tunnu löytyvän — ja se ahdistaa. 


Miten kaikki innovaatio on hävinnyt alalta? (...) Innovaatioksi lasketaan se, 
että tehdään joku kiva pikku-gif jonnekin. Minusta se on vähän masentavaa. 
(Nainen, 41-50) 


Johtoa arvosteltiin haastatteluissam me siitä, että jos jonkinlaisissa innovaatio- 
seminaareissa istutaan, mutta selkeä näkemys puuttuu siitä, kenelle lehteä tai 
muuta mediaa tehdään. Johdossa on menetetty usko omaan tekemiseen ja sen 


arvoon, kuuluu kritiikki: 


On ikään kuin luovuttu uskomasta (...) journalismiin, siihen, mikä on sen 
ammatin ydin. (Nainen, 41-50) 


Myös omistajia kritisoitiin lyhytnäköisyydestä. Aiemmin mainitun uppoava 
laiva -vertauksen lisäksi omistajia moitittiin muutenkin journalismin ja jour- 


nalistisen työn näkemisestä kylmien lukujen kautta. Toimituksissa on oltu 


joidenkin mielestä joustavia ja todella kärsivällisiä, mutta sitä ei toimittajien 

mielestä ole pörssiyhtiöiden johdossa tajuttu. Siellä on vain keskitytty nume- 
roihin ja toisteltu ”laatumantraa”. 

Työntekijät ovat mediatalouden murroksessa jääneet huonolle huolenpi- 
dolle. Osinkoja on pitänyt maksaa omistajille joka vuosi, kun taas työntekijät 
ovat joutuneet joustamaan. Niin toimituksissa kuin muillakin työpaikoilla 
on joustettava, koska nykyisillä epävarmoilla työmarkkinoilla ei työntekijöillä 
oikeastaan ole muuta mahdollisuutta (Haapala 2016). Kuitenkin haastattele- 
mamme toimittajat kaipasivat media-alan omistajilta joustojen vastapainoksi 
”journalistista halua”, halua tehdä hyvää journalismia, kertoa yhteiskunnasta 
ihmisille. Toimitusprosesseja pitäisi kehittää siten, että johtamisella tuettai- 
siin työntekijöiden jaksamista. Muutos sinällään ei tunnu olevan pulma, vaan 
olemisen epämääräisyys ja tekemisen suunnan puute. Esimiesten toivotaan 
rauhoittuvan miettimään, mitä oikein tehdään ja miksi. Kun johdolla ei ole 
tulevaisuuden visioita, se heijastuu varmistelevan tekemisen kulttuurina toi- 
mituksissa. Realistiset toimittajat ovat jo oppineet, että yksien yt-neuvottelu- 
jen jälkeen ajaudutaan kohta toisiin, ja siksi kukaan ei halua erottua millään 


tavalla silmiinpistävänä tyyppinä, ei edes uudistajana. 


Kukaan ei halua keikuttaa venettä. Kukaan ei halua kyseenalaistaa mitään. 
Kukaan ei halua kritisoida mitään. (...) Toimituksissa ei välttämättä ole sel- 
laista henkeä, että täällä me keksitään kaikkea uutta, vaan aika paljon kaik- 
ki keskittyy tekemään sitä vanhaa. (Nainen, 41-50) 


Ei sillä ole mitään väliä, kuinka monta hyvää juttua olet tehnyt. Jos kenkää 
tulee, niin kenkää tulee. (Nainen, 41-50) 


Kyse on paitsi eräänlaisesta kulttuurisesta ilmapiiristä, myös raadollisem- 
min ihmisten jaksamisesta. Haastatteluissamme tuotiin esiin, että nykyisellä 
työtahdilla ei jaksa heittäytyä luovaksi uudistajaksi. Vaarana on, että joutuu 
hoitamaan entisten töittensä lisäksi ideoimansa uudet tehtävät. Parempi siis 
keskittyä tuttuun tekemiseen tuulisina aikoina. Asetelma on tuttu muistakin 
toimitusten epävarmoja aikoja kartoittaneista tutkimuksista. Yksi tapa asen- 
noitua muutokseen on juuri se, että muutokseen kyllä sopeudutaan, mutta itse 


ei haluta sitä aktiivisesti olla tuottamassa (Ekdale ym. 2015). 

Haastateltujemme puheesta piirtyva kuva mediatalojen johtamisen kult- 
tuurista on jossain määrin värittynyt tummaan suuntaan, mutta silti näke- 
myksillä on todistusvoimaa. Vaikka valtamedia tekee kaiken aikaa kehitys- 
työtä ja ottaa käyttöön esimerkiksi uusia digitaalisia palveluita ja julkaisujen 
ominaisuuksia, media-alan merkittävimmät innovaatiot digiaikana ovat tul- 
leet muualta kuin perinteisiltä toimijoilta. Näin aprikoi myös eräs haastatel- 


tumme: 


Media-alan uudet palvelut ja innovaatiot... Uskon, että ne nimenomaan tu- 
leekin projekteista mediayhtiöiden ulkopuolelta. Eihän ne synny siellä isoissa 
taloissa. (Nainen, 41-50) 


Toimittajat haluavat tarjota laatua yleisölle 


Päivittäistä työtään tekevän toimittajan arkea sävyttävät työn käytäntöjen 
jatkuva muutos ja reunaehtojen utuisuus. Tätä taustaa vasten on luonnollista, 
että puhe työn jäljestä nosti esiin huolestuneisuutta. Journalismin laadun us- 
kotaan tai ainakin pelätään olevan uhattuna, sillä työn tekemisen olosuhteet 
eivät tunnu antavan myöten halutun tavoitetason saavuttamiselle. Toisaalta 
haastateltumme puhuivat journalismin laadustakin vivahteikkaasti eivätkä 
yksiulotteisesti. Laadukkaan journalismin toteuttamiseen haastatellut näki- 
vät edelleen olevan mahdollisuuksia — tai ainakin he uskoivat, että tasokasta 
työtä yhä tarvittaisiin. Laadusta halutaan pitää kiinni. 

Journalistikunnan keskuudessa sitoutuminen hyvään työhön on elimelli- 
nen osa ammatillista identiteettiä. Tutkimuksissa on toistuvasti osoitettu, että 
journalistit mieltävät työnsä erityislaatuiseksi, ja journalismia onkin kuvat- 
tu ”epätyypilliseksi” työksi (Deuze & Witschge 2017). Alalle hakeutumisen 
keskeinen motiivi on työn yhteiskunnallinen ulottuvuus, joka kytkeytyy tär- 
keinä pidettyihin mahdollisuuksiin tehdä luovaa työtä ja kokea itseilmaisun 
iloa. Media-alan ammateille yleinen piirre nähdä työ yhteiskunnallisesti mer- 
kityksellisena selittää sitä, että toimitustyön ehtojen muuttuessa — ja monen 
mielestä kehnompaan suuntaan — toimittajat kantavat huolta paitsi omasta 


jaksamisestaan myös kollektiivisesti ammattikunnan kyvystä tehdä työnsä 

laadukkaasti. Juuri pohdinta työn merkityksestä yli oman tekemisen on kes- 
keistä hyvän, laadukkaan työn tekemisessä. 

Tutkimukseemme osallistuneet toimittajat katsoivat, että journalismin 
laatukriteeristö on ja sen on oltava ennallaan. He ovat sitoutuneet nimen- 
omaan hyvän journalistisen työn tavoitteeseen, joka on työn mielekkyyden 


perusta. 


Toimitettua tietoa tarvitaan. Pureskeltua ja ajateltua ja hyvin toimitettua ja 
sitä, että faktat on kohdallaan. Sitä on tarvittu ja tarvitaan nyt, ja ehkä jopa 
enemmän vielä. (Nainen, 41-50) 


Median valtti on aina ollut ja on yhä luotettavuus, josta pitäisi pystyä pitä- 
mään kiinni kynsin ja hampain. (Nainen, 41-50) 


Laatu tiivistyy haastateltujen toimittajien puheessa sellaisiin klassisiin määrei- 
siin kuin luotettavuus, totuudellisuus (faktuaalisuus), syvallisyys ja monipuo- 
lisuus. Näitä kriteerejä toteuttavan journalistisen työn uskotaan olevan yhteis- 
kunnallisesti merkityksellistä ammatinharjoittamista, joka on myös yleisön 
etu. Journalistisen työn pontimena ylipäänsä on tutkimusten mukaan erään- 
lainen lupaus yleisölle — journalismi on kansalaisten informoimista ja toimi- 
mista kansalaisten puolesta vallan vahtikoirana (Pöyhtäri ym. 2014, Weaver & 


Willnat 2012). 


Mitä vanhemmaksi tulee, niin sitä tärkeämmäksi on tullut lukijasuhde ja se, 
että lukijalle on tärkeätä, mitä tekee. (Nainen, 41-50) 


Eräs tutkimukseemme osallistunut toimittaja halusikin painottaa ”puhees- 
saan” lukiolaisille, että toimittaja ei tee juttuja kollegoille eikä pomoille eikä 
yhtiöille. Juttuja tehdään lukijoille, kuulijoille ja katsojille. Lausumassa kitey- 
tyy oivallisesti journalistisessa identiteetissä vahvasti läsnä oleva sitoumus työn 
yleisöä palvelevaan luonteeseen. 

Nykytilanteessa yleisösuhteelta odotetaan silti eräänlaista vastavuoroisuut- 
ta. Ensinnäkin haastatellut toivoivat, että yleisö edelleen haluaisi kustantaa 


hyvää journalismia. Yleisön halukkuudesta oltiin jonkin verran epävarmoja: 


Mua pelottaa vaan se, onko Suomessa tarpeeksi ostavaa yleisöä sellaiselle 
journalismille, jota haluaisin tehdä. (Nainen, 41-50) 

Toiseksi yleisön kautta haetaan mahdollisuuksia hyvän journalistisen työn 
tekemiseen. Laadun tarvetta perusteltiin haastatteluissamme nimenomaan 
yleisön kautta, ja haastateltujen puheessa luotettiin yleisöön. Sen uskotaan tai 
toivotaan oivaltavan, että laadukasta journalistista työtä tarvitaan, ja haasta- 


teltujen puheessa kuulsi eräänlainen vetoomus yleisön suuntaan. 


Uskon ja toivon, että ihmiset myös väsyy siihen klikkailuun ja liikaa lupaa- 
viin otsikoihin [ja] että aletaan taas arvostamaan perusteellista analyysia 
enemmän. (Nainen, 41-50) 


Koska lukijasuhdetta pidetään näinkin arvokkaana, jopa tavallaan ratkaise- 
vana tekijänä laadun kannalta, haastateltujemme varoitukset lukijoiden ali- 
arvioimisesta ovat ymmärrettäviä. Kritiikki kohdistuu siihen, mistä aiemmin 
toimittajat puhuivat työn tekemisen tapojen yhteydessä: pakonomainen pyr- 
kimys verkkokävijöiden määrän kasvattamiseen voi johtaa lopulta kielteiseen 
reaktioon. Eräs haastateltu piti lukijoiden pettämisenä sitä, että väsätään kou- 


kuttavia nettiotsikoita, mutta itse juttu on silkkaa höttöä. 


Siinä vedetään koko median alta matto. Ei pelkästään siitä yhdestä jutusta ja 
siitä yhdestä tiedotusvalineesta, vaan koko medialta. (Mies, 51-60) 


Jälleen palataan siihen, että tähän tutkimukseen osallistuneiden toimittajien 
kokemukset työelämästä olivat nostaneet pintaan huolen mahdollisuuksista 
ylläpitää laatua, vaikka toimittajat siihen haluaisivat pyrkiä ja yleisö sitä — toi- 


von mukaan — arvostaisi. 


On liian vähän porukkaa töissä, ja tehdään liialla kiireellä. (...) Kyllähän 
jossain isossa mediatalossa tehdään ihan hirveän hyvää ja perusteellistakin 
työtä, mutta se on enemmän tämä nopea uutisjournalismi, joka on nyt joten- 
kin hakoteillä mun mielestä. (...) Hirveätä hosumista ja virheitä. (Nainen, 
41-50) 
Esiin tuli myös itsekritiikkiä ja epäilyä siitä, että toimittajakunta kuvittelee 
työnsä olevan laadukkaampaa kuin onkaan. Eräs haastateltu kuvaili, kuinka 
hänen seudullaan kaikki toimitukset kehuvat tekevänsä ”ihan huippuhyvää 
lehteä”. Ammattilaisen katse kuitenkin paljasti, ettei kenelläkään ole ollut 


aikaa paneutua tai ottaa oikeasti selvää asioista ja tiedotteitakin on mennyt 

”kylmästi läpi”. Hän pahoitteli perustyön hiipumista toimituksissa, sillä hä- 
nen mukaansa toimituksissa ei enää lähdetä uutisen perään, vaan hoidellaan 
leikkaa-liimaa-tekniikalla uutisjuttuja. 

Se, että tiedotteita menee yhä enemmän läpi uutisvirrassa, on todettu sekä 
suomalaisissa että ulkomaisissa tutkimuksissa (Juntunen 2011, Davies 2009). 
Nopea nettiuutisointi ja verkon rajaton palstatila ovat kuin musta aukko, joka 
nielee kaikki vähänkin uutiselta vaikuttavat ainekset. Sen oli havainnut myös 
tutkimuksessamme mukana ollut henkilö, joka oli siirtynyt pois toimitus- 
työstä ja löytänyt uuden uran viestintätehtävissä. Häntä oli alkuun yllättänyt, 
kuinka sulavasti tiedotteet löytävät tiensä tiedotusvälineiden kautta julkisuu- 


teen. 


Kun me tiedote lähetetään, niin se menee 40—60 uutisvälineelle, me saadaan 
40-60 otsikkoa. Jotkut saattaa pikkusen poiketa, mutta se teksti on ihan täs- 
mälleen semmoisenaan. Me saadaan yhdestä tiedotteesta kaksi tai kolme 
puhelinsoittoa. (...) Ketään ei kiinnosta työstää sitä [tiedotetta] pitemmälle. 
(Mies, 41-50) 


Haastateltumme oli hämmästelyssään vilpitön. Toisen haastatellun kuvaus 


toimitustyön arjesta vahvistaa, että aina ei mennä laatu edellä. 


[Työ on] aika paljon niitten ulkoisten seikkojen ehdoilla menevää. (...) Tek- 
ninen puoli raamittaa arkista tekemistä tosi paljon. (...) Kyllähän sen silloin 
tietää, että tässä ei olla parhaan mahdollisen jutun ehdoilla tekemässä, vaan 
että koetetaan jotenkin luovia, että saadaan tämmöiset arkielämäreunaeh- 
dot täytettyä. (Nainen, 41-50) 


Reunaehtoihin kuuluu se aiemmin esiin tullut ja kiistämätön seikka, että 
toimituksissa on aiempaa vähemmän väkeä. Monen mielestä väkeä on yhä 
vähemmän nimenomaan aikaa ja vaivaa vaativassa työssä. Syventävän ja ana- 
lyyttisen journalismin tekijöitä kyllä kehutaan, jopa palkitaan, mutta tiukoissa 
oloissa näistä resursseista säästetään nopean journalismin tekijöiden hyväksi. 
”Tämän tyyppisille journalisteille tulee ensin juhlapuheet, sitten jaetaan pal- 
kinnot, sitten potkut”, kuvaili eräs toimittaja kokemuksiaan. Kokemukset 
ovat olleet muuallakin samanlaisia, sillä esimerkiksi eräässä brittitutkimuk- 


sessa todettiin, ettei laadukaskaan työ varmista työpaikkaa (Gabriel ym. 2013). 

Tällaisessa tilanteessa motivaatio laskee. Erään tutkimukseemme osallis- 


tuneen toimittajan mukaan parasta vain oli omaksua sopeutuvainen asenne: 


Piti taas aivot kääntää siihen asentoon, että tämä on nyt tällaista journalis- 
mia. Teet vaan, älä ajattele kummemmin. (Mies, 31-40) 


Lausuma muistuttaa erästä journalistien selviytymisstrategiaa toimitusten 
irtisanomisten paineessa, joka hahmotettiin aiemminkin mainitussa yhdys- 
valtalaisessa tutkimuksessa. Tällaiset velvollisuudentuntoiset toimittajat kes- 
kittyvät hoitamaan omat hommansa, eivätkä sen kummemmin ryhdy esimer- 
kiksi innostumaan uudistuksista. (Ekdale ym. 2015.) 

Toisaalta tutkimuksessamme oli mukana myös toimittajia, joita voidaan 
yhdysvaltalaisen tutkimuksen termein kuvata toiveikkaiksi, sillä tilanteessa 
nähdään myös mahdollisuuksia laadun ylläpitämiselle. Kuvaavasti sama toi- 
mittaja, joka katsoi, että nykyjournalismia tehdään ”hirveällä hosumisella”, 


näki ”isoja mahdollisuuksia” journalismin kehittymiselle: 


Kun on kaikkia härpäkkeitä ja videoita ja ilmaisutapoja (...) Ja sitten [on] 
just, että [journalismi] on lukijaystävällisempää ja kulutusystävällisempää. 
(Nainen, 41-50) 


Ja samalla muistutetaan, että ennen oli paremmin -retoriikka ei sittenkään 
taida olla perusteltua. Haikailuja muka-kultaiselle 80-luvulle ei pidetty perus- 
teltuina, sillä journalismi on kuitenkin vuosien ja vuosikymmenten mittaan 
muuttunut parempaan suuntaan. Journalismin ja sen myötä toimittajan työn 


ympäristö on vain muuttunut ankarammaksi. 


Kyllähän media joutuu kilpailemaan ihmisten arjesta eri tavalla kuin en- 
nen, mutta mun mielestä se tekee vaan hyvää, koska silloin on pakko keskit- 
tyä siihen, mikä sille lukijalle on olennaista. (Nainen, 41-50) 


Näin tuumi myös eräs toinen toimittaja pohtiessaan kansalaisten moninaisen 
verkkoviestinnän haastetta ammattijournalisteille. Hänen mukaansa kansa- 
laisten journalismi pakottaa toimittajat erikoistumaan enemmän taustoitta- 
miseen, eli journalistisen työn tuotoksen mahdollisuus erottua verkossa on 


nimenomaan ammattitaitoon perustuva laatu. 

Ja se [laatu] on ehkä se keino, millä pystytään säilyttämään myös median 
toimittajan uskottavuus. Siinä [journalismista] tulee enemmän ammatti- 
maista. (...) Taustoittaminen jää kansalaisjournalismissa täysin tekemättä. 
(Mies, 31—40) 


Onko taustoittamiseen ja muuhun laadukkaan journalismin vaatimuksiin 
mahdollisuuksia, vaikka halua olisi ja vaativan työn tarpeellisuus toimituksen 
lattiatasolla miellettäisiinkin tärkeäksi? Kyllä ja ei, sanoivat tutkimukseemme 
osallistuneet toimittajat. Kuten monessa muussakin suhteessa, myös laadun 
tulevaisuus nähtiin ristiriitaisena. Haastatteluissa uumoiltiin, että nykymeno 
synnyttää toimituksiin eräänlaisen laaduttomuuden kulttuurin tai perinteisis- 


tä journalismin ihanteista poikkeavan uudenlaisen tavan arvioida työn jälkeä. 


Nuori työntekijä, joka haluaa vain töihin, saa minimipalkan, oppii sellaisen 
kulttuurin, mikä kuuluu nopeaan jakamiseen. |...) Siinä tietyt laatuasiat on 
tärkeitä, mutta tietyt ei niin kauhean tärkeitä. (...) Tämä synnyttää tietyn- 
laista nuorta toimittajapolvea, josta voi sanoa, että ne ei ole kauhean laaduk- 
kaita tekijöitä sitten loppupeleissä. (Mies, 31-40) 


Haasteltujen kriittinen pohdinta ei kohdistunut niinkään uusiin alalle tulijoi- 
hin, vaan pikemminkin muuttuneeseen työilmapiiriin. Sitä paitsi sukupolvien 
kesken ei välttämättä journalistisessa työssä ole radikaalisti erilaisia piirteitä. 
Journalistien ammattieetosta tutkineet Jenni Mäenpää ja Laura Ahva (tule- 
va) ovat tulkinneet suomalaisen journalistisen kulttuurin olevan suhteellisen 
yhtenäinen yli ikäryhmien vertailtuaan ”tulokkaiden”, ”vakiintuvien” ja ”kon- 
kareiden” näkemyksiä ammatillisuudesta. Esimerkiksi eettisiä periaatteita pi- 
detään arvossa sukupolvesta toiseen. 

Eräs toimittaja oli sitä mieltä, että journalismi ei kun paranee — ja se on ni- 
menomaan uusien toimittajasukupolvien ansiota. Hän perusteli tätä sillä, että 
toimittajat ovat yhä koulutetumpia ja monilla on erikoisosaamista. Samaisen 
toimittajan mukaan nuoremmat ammattilaiset tuovat toimituksiin aiempaa 
parempaa yleisön ymmärtämistä, joka on — kuten edellä kävi ilmi — työssä tär- 
keä ulottuvuus. Vaikka toimittajat ovat lähes aina sanoneet toimivansa yleisön 
puolesta, se on joskus ollut enemmän retoriikkaa kuin käytäntöä. Äskeinen 


toimittaja nimittäin kuvaili muutosta näin ”puheessaan” lukiolaisille: 

Toimituksissa ollaan yhä enemmän hereillä sen suhteen, mikä lukijoita kiin- 
nostaa. (...) Sellainenkin aika on ollut, kun toimittajat ajattelivat hieman 
ylimielisinä, että he kyllä tietävät, mitä lukija tarvitsee. (Nainen, 41-50, pu- 
heenvuoroteksti) 


"Rakkaudesta lajiin” - mutta mikä onkaan laji? 


”Toimittajuus ja journalismi menee vereen”, sanoi yksi tutkimukseemme osal- 
listunut toimittaja. Toinen kuvaili, kuinka hänenlaisensa vaativaan journalis- 
miin erikoistuneet toimittajat tekevät työtään ”rakkaudesta lajiin”. Burnout 
saattaa uhata, mutta töitä tehdään iltaisin kotona, koska työt ovat niin kieh- 
tovia. Toisaalta kun työssä on vetovoimaa, ponnistelut tuottavat mielihyvää 
siinä missä rutiinipuurtaminen voisi olla ankeuttavaa. 

Haastateltujemme puheessa elää edelleen klassinen toimittajuus. Journa- 
listista työtä pidetään pikemminkin kutsumuksena, tapana olla ja elää kuin 
raadollisena toimeentulon turvaavana palkkatoimena. Toimittajan ammatil- 
linen identiteetti on kuitenkin koetuksella mediatyön muutosten takia. Toi- 
mittajuuden identiteetti muotoutuu pitkälti ammatillisten käytäntöjen kaut- 
ta, ei pelkästään ajatuksellisena hahmona. Kun käytännöt muuttuvat, myös 
tavat ymmärtää ammatti-identiteetti saavat vähintäänkin uusia sävyjä, kuten 
Mark Deuze (2007) on todennut. Deuzen mukaan mediatyön tekemistä ku- 
vaa notkistuminen. Sosiologi Zygmunt Baumanin termistä ”liguid life” joh- 
dettu näkemys kuvastaa sitä, minkä tutkimukseemme osallistuneet olivat ha- 
vainneet omakohtaisesti: Alan työssä on tätä nykyä vain vähän vakioita, eikä 
asetelmien rauhoittumista kannata odotella, sillä sitä tuskin tapahtuu. Alan 
kansallisten muutosvaikuttimien ohella mediatyön notkistumiseen vaikutta- 
vat globaalit voimat, jotka muovaavat viestintäkäytäntöjä, alan organisaatioita 
ja niissä tehtävää työtä. Työ on hyvässä ja pahassa pirstaleisempaa kuin ennen, 
ja työsuhde saa uusia toteutustapoja. 

Deuzen huomiot mediatyön luonteen muutoksista näyttävät pätevän myös 
meillä Suomessa. Tutkimukseemme osallistuneet toimittajat nostivat esiin 
seikkoja, jotka kertovat siitä, että myös suomalaisen toimittajan itseymmärrys 


on murroksessa. Edellä mainittu perinteinen näkemys journalistina olemises- 

ta oli silti edelleen vahvasti mukana haastateltujen keskuudessa. Se nakyi esi- 


merkiksi erään toimittajan kirjoittamasta ”puheesta” lukiolaisille: 


Pohjimmaltaan journalismi on tänä päivänä samaa kuin silloin, kun aloi- 
tinkin alalla kolmisenkymmentä vuotta sitten. Kerrotaan uusia ja merkit- 
täviä tietoja yleisölle, jotta niistä saa rakennuspuita omaan näkemykseen 
maailmasta. Tietoja, jotka on hankittu journalistisesti kestävällä ja luotet- 
tavalla tavalla ja jotka jäsennetään yleisön käytettäväksi. (Mies, 51-60, pu- 
heenvuoroteksti) 


Tai kuten eräs toinen toimittaja haastattelussa kuvaili: 


Journalismia on totuuden etsiminen ja sen sisällön hiominen, ja sitten ne vä- 
lineet on vain välineitä. (Nainen, 41-50) 


Yt-kierrokset läpikäyneet toimittajat arvioivat silti Deuzen näkemyksiä myö- 
täillen, että toimittajantyön tunnusmerkit eivät enää ole yhtä selväpiirteisiä 
kuin aikaisemmin. Puheissa nousi esiin kehitys, jota voisi kutsua toimittajuu- 
den sumentumiseksi. Se ilmenee ensinnäkin niin, että suurelle yleisölle toimit- 
tajat eivät enää ole koko kansan arvilindejä tai leifsalmeneja, jotka tunnetaan 


ja mielletään juuri toimittajuuden ilmentymiksi. 


Jos menet nyt kysymään ihmisiltä, että sanopa joku tunnettu toimittaja, niin 
en oikein tiedä, minkälaisia vastauksia sieltä mahtaisi tulla. (...) Nyt meillä 
on kaikenmaailman aamuradion juontajia ja blogisteja. Ei ole semmoisia 
koko kansan tähtitoimittajia. (Nainen, 41-50) 


Kyse ei ole siitä, etteikö suuren yleisön tietoisuudessa edelleen olisi mediasta 
tuttuja hahmoja, vaan näiden hahmojen ammatillisesta ilmeestä. Valtamedi- 
an ulkopuolelta on noussut varsin mittavaan tunnettuuteen bloggareita, jotka 
nimenomaan ovat yksilöitä. Heillä ei ole toimituskollektiivia ympärillään, ei- 
vätkä heidän toimintansa periaatteet useinkaan perustu journalistiseen am- 


matti-identiteettiin. 


Nyt ollaan siellä some-maailmassa. Some määrittelee, mitä tehdään. (Nai- 
nen, 41-50) 


Toisaalta eräs haastateltu toi esiin, että myös perinteisessä mediassa on aiempaa 
enemmän sisältöä, joka kiinnittyy tekijöiden henkilöihin. Yhdeksi esimerkik- 

si haastatteluissa nostettiin Ylen Kioski, jonka luonnehditaan henkilöityvän 
vahvasti toimittajien persoonaan. Tämä on erilaista toimittajuutta kuin en- 
nen. Nyt mediasta tunnetut ihmiset mielletään mieluummin mediapersoo- 
niksi kuin journalisteiksi konventionaalisessa mielessä. 

Asetelman muutokseen on epäilemättä vaikuttanut jo aiemmin esiin tullut 
nykytoimittajalta edellytetty läsnäolo sosiaalisen median kanavissa. Somessa 
pitää esiintyä omana yksilöllisenä itsenään, ei niinkään jonkin tiedotusväli- 
neen saati mediainstituution ruumiillistumana. (Vainikka ym. 2013) Tästä 
syystä haastatellut suhtautuivat julkiseen journalisti-minään varauksella ja 
epäilemättä osin perustellusti, sillä omalla nimellä ja kasvoilla julkisuudessa 
esiintyminen tarkoittaa nykymaailmassa pahimmassa tapauksessa todellista 
julkista nöyryytystä, kuten eräs tutkimukseemme osallistunut toimittaja tote- 
si. Huolessa on perää, sillä toimittajien henkilöön kohdistuvat ahdistelut ovat 
yleistyneet (Pöyhtäri ym. 2013). 

On mielenkiintoista, että samalla kun toimittajat pohdiskelevat toimitta- 
juuden personoitumista ja mediapersoonien astumista ”oikeiden” toimittajien 
eteen julkisuudessa, on havaittu myös toimittajuuden standardisoitumista. 
Edellä toimittajat kuvailivat, kuinka toimituksissa yhä enemmän ja yhä no- 
peammin tuotetaan pikauutisia ja kuinka tämä työ on luomassa kasvottoman 


toimitustyön pakertajien joukon. 


On paljon toimittajia, jotka tekee monotonista suolakaivoshommaa. Verkko- 
juttuja naputtelee kymmenen tuntia, ja kukaan ei ole koskaan kuullutkaan, 
että ne on töissä jossain toimituksessa. (Nainen, 41-50) 


Haastateltumme mielestä on käynyt niin, että kaikista toimituksen työnteki- 
jöistä on tullut sisällöntuottajia. ”Samaa tuubaahan me tehdään kaikki”, hän 
luonnehti. Lausahdus kuulostaa siltä, että toimittajuudesta on menetetty jo- 
tain olennaista. 

Asetelmassa on aistittavissa, että vaikka lajia rakastetaan ja toimittajuus on 
verissä, lajin tai toimittajuuden tunnusmerkit ovat muuttuneet suuntaan, jossa 
ammattikuntaa elähdyttänyt identiteetti on rapautumassa. Toimittajuus ei ole 


sitä, mitä se oli ja mitä sen haluttaisiin olevan. Erään toimittajan sanoin toi- 

mittajuudesta on tullut tai tulossa ”kahvilatyötä”, jolla oli ilmeisesti tarkoitus 


kuvata sitä, että jotain toimittajuuden erityisyydestä on haalistunut. 


Toimitusten tiedot ja taidot vuotavat viestintätoimistoihin 


Yhä useampi toimittaja on siirtynyt journalismin ja tiedottamisen välisen pe- 
rinteisen raja-aidan toiselle puolelle. Yksi syy loikkaukseen on yksinkertaisesti 
se, että työura toimituksessa voi lopulta johtaa ankeaan työelämään. Koska 
työ on muuttunut kovemmaksi ja ilonaiheita on aiempaa vähemmän, mieleen 


tulee osaamisen hyödyntäminen jossain toisaalla. 


Toimituksessa näkee, että työ on kuluttanut. Siellä yrittää viis-kuuskymppi- 
sinä näissä paineissa tehdä sitä [työtä]. En halunnut semmoistakaan kohta- 
loa, koska siinä vaiheessa [uraa] ei sitten pysty enää oikein vaihtamaan [toi- 
siin töihin]. Nyt vielä tuntuu, että voi. (Nainen, 41-50) 


Pelkkä sisällöntuotanto ei ole journalismia. En väitä sellaista, mutta monis- 
sa erilaisissa viestinnän tehtävissä on tilaa journalismille ja journalistiselle 
ajattelulle. (Mies, 51-60) 


Realismia on haastatteluissa esitetty arvio, että selvärajaisimmat, ”puhtaim- 
mat” journalistiset tehtävät vähenevät. Siksi on pakko hyväksyä tilanne ja suh- 
tauduttava uudella tavalla sellaisiinkin media-alan työtehtäviin, joita ennen 
saattoi ylenkatsoa. Tämän tutkimuksen osallistujista usea arvioi nykytilan- 
netta samansuuntaisesti: toimituksia supistetaan yhä ja viestintäpuolelle syn- 
tyy uusia työpaikkoja. Viestintätehtäviin näkyy olevan työntöä toimituksista 
ja toisesta suunnasta on vetoa juuri sellaisille toimittajille, joille on kertynyt 
työkokemusta ja jotka haluavat siirtää osaamisensa toiselle kentälle. Eräs haas- 
tateltu arveli lähtijöiden olevan siinä viidenkymmenen korvilla. Nuoremmat 


kollegat ihmettelevät moisia siirtoja, vanhemmat ovat toista mieltä. 


Vanhemmat kollegat onnittelevat, että hienoa, että pääset pois media-alal- 
ta. Just ehkä nämä jatkuvat yyteet ja sitten tämä [työn] pirstaloituminen... 
(...) Tämmöisille vanhan koulun ihmisille on helpotus, kun pääsee pois näistä 
hommista. (Nainen, 41-50) 

Muualla tehdyt tutkimukset vahvistavat, että journalistisen työn taidot ovat 
siirrettävissä ainakin lähialueiden ammatteihin. On jopa havaittu, että jour- 
nalistinen työ koetaan välivaiheeksi, sillaksi paremmin palkattuihin ja ehkä 
myös arvostetuimpiin ammatteihin. Kun Suomessa — ainakin toistaiseksi — 
viestintäpuolelle on siirrytty vankan kokemuksen kera, muualla on havaittu 
siirtymisten tapahtuvan jo työuran varhaisessa vaiheessa. (Davidson & Meyers 
2014, Willnat ym. 2013.) 

Kysyntää tuntuu olleen myös meidän haastattelujen perusteella. Eräs haas- 
tateltu kuvasi, että yritykset tai järjestöt ovat nimenomaan hakeneet journalis- 
tista osaamista piiriinsä. Rekrytoinnit olivat kohdistuneet nimekkäisiin jour- 
nalisteihin, ja etenkin toimituksen ylemmästä johdosta oli siirrytty suoraan 
viestintäjohtajiksi ja viestintäpäälliköiksi. 

Samalla kyse on jälleen yhteen realiteettiin mukautumisesta. Toimitusten 
supistuksissa on tyypillisesti käynyt niin, että ”eihän kenkää nuorille ja hal- 
voille ja huonoille anneta, vaan vanhoille ja viisaille, ja ennen kaikkea kalliil- 
le”, kuten eräs haastateltumme sarkastisesti totesi. Tällaisissa tilanteissa suun- 
ta toimituksista on ollut niin freelancetyöhön kuin viestintäalan tehtäviin. 
Toimitusten kuvaillaan vuotavan viestintätoimistoihin. Sen myötä arvioidaan 
uudelleen myös ammatillista identiteettiä. Ymmärrettävästi juuri journalis- 
tisesta mediasta viestintäalalle siirtyneet toimittajat olivat alkaneet miettiä 


uudelleen journalismin ja viestinnän suhdetta, kuten aiemminkin totesimme. 


On paljon semmoista vierastusta viestintätoimistoihin. Haluaisin olla pur- 
kamassa näitä ennakkoluuloja. (Nainen, 41-50) 


Raja siis edelleen tunnetaan, vaikka sitä haluttaisiin madaltaa. Eräs tutkimuk- 
seemme osallistunut kuvaili toimittajuuden dilemmaa ”puheessaan? lukio- 
laisille siten, että alalle voi asemoitua kahden identiteetin kautta. Toinen on 
”idealistinen toimittajaidentiteetti” ja toinen ”kaupallisen media-alan toimi- 
jan identiteetti”. Edellistä tavoitellaan, jälkimmäisen voi kuitenkin joutua hy- 
väksymään. Molemmat kuitenkin perustuvat toimittajuuteen työn tekemisen 
taitojen mielessä. Kuitenkin siinä missä ihanteellinen toimittaja tekee tai aina- 
kin pyrkii tekemään työtä vapaasti, media-alan toimija ymmärtää kaupallisen 


paineen merkityksen, tutkimukseemme osallistunut kuvaili. 

Kaupallinen media-alan toimija on pragmaattinen työmyyrä. (...) Hän pää- 
tyy tuottamaan sisältöjä eri kanaviin, hän organisoi, editoi, säätää, paketoi, 
etsii eri tahoja tyydyttäviä ratkaisumalleja ja ymmärtää kaupallisen paineen 
merkityksen. Tällaisen toimijan tekemisen avainsanoja ovat sopeutuvaisuus, 
yhteistyö, tiimityö, tuottavuus ja tarkoituksenmukaisuus. (Nainen, 41-50, 
puheenvuoroteksti) 


Toisaalta toinen haastateltumme pohdiskeli, mikä sitten on perinteistä, ihan- 
teellista toimittajan työtä ja missä sitä voi tehdä. Hänen mielestään ei ole kestä- 
vää ajattelua, että vaikkapa jonkin järjestön lehteen kirjoitettu hyvä juttu olisi 
huonompaa journalismia kuin valtamediaan tehty juttu. Kolmas haastateltu 
pohti nykyistä työnkuvaansa lavennettu journalismi -termin kautta. Sellaista 
voi hänen mielestään edistää muuallakin kuin toimituksessa tai ”aitona” jour- 


nalistina: 


Aika vahvasti pyrin toimimaan niin, että mun asiakkaani tai heidän asian- 
tuntijansa pääsisivät mediaan esittelemään nimenomaan ammattitaitoaan. 
Ei suinkaan [niin], että ”meidän firma X on maailman paras”. (...) Tällä ta- 
valla tulkitsen, että tämä on myös journalistista työtä, koska jutut [ovat] laa- 
dukkaampia ja parempia, antavat yleisölle enemmän tietoa. (Mies, 51-60) 


Toimittajuus-identiteetin omaavien siirtyminen viestintätoimistojen puolelle 
voi muuttaa käsitystä journalismin sijainnista, sillä ammattimainen media ei 
ole enää ainoa ”alusta”, jossa ajankohtaista ja merkityksellistä materiaalia jul- 
kaistaan. Jo nyt verkko on aiheuttanut sen, että periaatteessa kuka tahansa voi 
ryhtyä julkaisemaan ainakin toivotusti laajoille yleisöille sisältöjä, jotka aina- 
kin näyttävät journalismilta. (Heinonen & Luostarinen 2008.) Näin journa- 
lismi on tavallaan siirtynyt osin perinteisen journalistisen tilan ulkopuolelle. 
Haastatteluissa tuli esiin, että journalistisia medioita voi vastaisuudessa nousta 
perinteisten mediayhtiöiden ulkopuolelta. 
Niin paljon journalisteja on oikeasti työllistynyt viestintätoimistoihin, että 
viestintätoimistoista alkaa tulla jossain mielessä omia medioitaan ennen pit- 
kää. (...) Niissä tehdään niin paljon (...) semmoista omaa sisällöntuotantoa, 
joka on osittain ihan samanmuotoista kuin perinteisessä mediassa. Luulen, 
että sieltä voi alkaa kasvaa oikeasti uusia medioitakin. (Nainen, 41-50) 

Visio on kiinnostava eika varmaan kaikkien journalistien mieleen. Mahdoton 
se ei kuitenkaan ole, sillä jo nyt monet asiakaslehdet ja eri organisaatioiden 
viestintäkanavat ovat sisällöiltään ja muodoiltaan hyvinkin journalistisia. Tot- 
ta lienee sekin, jonka eräs haastateltumme toi esiin, että isot yritykset saattavat 
ryhtyä tuottamaan kunnianhimoista journalismia — koska niillä on siihen va- 
raa. Lausuman voi lukea niinkin, että perinteisellä medialla ei tätä varaa enää 
olisi. 

On kuitenkin eri asia, saisiko viestintätoimistojen tuottama media yleisön 
hyväksyntää ja saavuttaisiko se sellaisen luotettavuuden statuksen, joka ny- 
kyisellä ammattimedialla on edelleen suomalaisessa yhteiskunnassa. Nykyiset 
mediathan ovat hyvässä maineessa, sillä esimerkiksi vuonna 2016 tehdyn ky- 
selytutkimuksen mukaan yleisön luottamus niin sanomalehtiä kuin Yleäkin 
kohtaan oli 75-80 prosentin tasoa ja jopa kasvoi edellisestä vuodesta (Sano- 
malehtien liitto 2016) Siten voi arvioida olevan perusteita sille haastatteluissa 
esiin tulleelle näkemykselle, että yleisö jatkossakin asettaa etusijalle selkeästi 


riippumattoman journalismin ja median. 


Uskon, että huomataan, että me kaivataankin vanhanaikaisia kunnon jour- 
nalisteja, jotka ei ole minkään instanssin äänitorvena. (Nainen, 41-50) 


Näkemys raja-aitojen kaatumisesta tai edes madaltumisesta ei suinkaan ole 
jaettu tähän tutkimukseen osallistuneiden keskuudessa. Viestinnän ja journa- 
lismin erojen hälventymisestä puhunut haastateltu totesi, että on paljon sel- 
laisia toimittajia, jotka eivät edes halua ajatella menevänsä varsinaisen median 
ulkopuolisen yrityksen palvelukseen. 

Kysymys voi olla myös siitä, että ammatillisten roolien sumentuminen 
saattaa haitata työntekoa toimittajana. Erityisesti tämä koskee journalisteja, 
jotka siirtyvät tai joutuvat siirtymään vakituisesta toimitustyöstä vapaiksi toi- 
mittajiksi tai muuten itsensä työllistäjiksi (Obermaier & Koch 2015). Tämä 
muun muassa saksalaisessa tutkimuksessa tehty havainto nousi esiin myös 


meidän tutkimuksessamme: 


Jos olet erikoistunut journalismissa seuraamaan jotain aluetta, ja sitten ru- 
peaisin siitä [aihealueesta] tekemään myös muuta viestintää, niin miten pi- 

dän nämä kaksi puhtaasti erillään. (...) Olen miettinyt, että siinä voi olla 
tietty haaste. (Nainen, 41-50) 


Toinen, freetyöhön siirtynyt toimittaja puntaroi samaa asiaa käytännöllisesti: 
Jos hän tekee jollekin yritykselle viestintätöitä ja myöhemmin samaa yritystä 
edes läheltä menevää juttuja, onko hänen journalistinen uskottavuutensa koe- 
tuksella? Kysymys on hyvä. 

Näyttää siltä, että työn tekemisen ehtojen muuttuminen toimituksissa ja 
väen vähentämiset heijastuvat myös käsityksiin toimittajuudesta. Journalis- 
tien ammatillinen itseymmärrys on syntynyt ja muovaantunut paljolti yhtey- 
dessä tiettyihin käytäntöihin ja työn organisoitumisen muotoihin: toimitta- 
juutta on tiettyjen työtehtävien suorittaminen palkkatyönä journalistiselle 
organisaatiolle. Nyt journalismin rakenteet ovat murroksessa, osin ehkä hä- 
viämässä, joten myös ammattia kuvaavat määreet ovat uudelleenarvioitavina. 
Toimittajuutta ei välttämättä määritä tietynlainen työsuhde tietynlaiseen or- 
ganisaatioon, vaan ammatillinen identiteetti rakentuu — jos on rakentuakseen 
— aiempaa moninaisempien käytäntöjen kautta. Siksi pohdinta ammatillisen 
identiteetin aineksista todennäköisesti jatkuu, sillä alan työvoima todellakin 


on liikkeessä: 


Meidän alalta poistuu väkeä — siis toimituksista lähtee päällikkötason ihmi- 
siä ja sitten lähtee erikoistoimittajia — vapaaehtoisesti. Sitten on niitä, jotka 
jättää toimituksen, koska ne nimenomaan haluaakin olla yrittäjiä. He ha- 
luaakin rakentaa jotain omaa. Sitten on tämmöisiä niin kuin minä. Mun 
elämätilanteeseen tällä hetkellä sopii freelancerina oleminen, kun pystyn elä- 
mään tällä. On erilaisia tilanteita, mutta uskon, että me tullaan näkemään 
yhä enemmän tämmöisiä vapaaehtoisia lähtemisiä. (Nainen, 41-50) 


Työn murrokset huojuttavat ammatillista identiteettiä 


Tutkimukseemme osallistuneilla toimittajilla oli vankka kokemus toimittaja- 
na olemisesta. He olivat tehneet journalistista työtä pitkään, olleet toimitusyh- 
teisöissä mukana monin tavoin — eläneet toimittajan elämää. Kuten aiemmin 
on käynyt ilmi, toimittajuus ”menee vereen”. Haastattelemamme toimittajien 
kertomukset osoittivat, että oikeastaan riippumatta heidän nykyisistä työteh- 

tävistään, he edelleen identifioituvat toimittajiksi. Toimittajuus oli kasvanut 
heihin kiinni, usein lähes eliniän kestäneen pitkän prosessin kuluessa. Eräät 
haastateltumme olivat eräällä tavalla mieltäneet itsensä toimittajiksi jo kauan 
ennen alalle tuloaan, jotkut jopa kouluajoista lähtien. 

Useimmiten ammatillinen identiteetti näyttää silti rakentuvan työnteossa, 


osana toimittajien yhteisöä ja jaettuja työelämäkokemuksia. 


Toimittajan identiteetti on syntynyt vuosien varrella. Eihän mulla ollut täl- 
laista identiteettiä silloin ekana päivänä, kun aloitin. Sehän tulee sitten työn 
tekemisen kautta. (Nainen, 41-50) 


Huomionarvoista on, että puhe ammatillisesta identiteetistä kiinnittyy pal- 
jolti käytäntöihin. Voisi sanoa, että identiteetin muotoutuminen on vahvasti 
työperäistä. Kun journalistinen työ muuttuu tai vaihtuu toiseksi, ammatilli- 
nen identiteetti vaikuttaa saavan uusia piirteitä. Uutistoimittajuus mielletään 
yhdenlaiseksi, taloustoimittajuus toisenlaiseksi identiteetiksi. Koska näin on, 
media-alan murros muuttaa toimittajuuden kokemista. Tässä mielessä amma- 
tillinen identiteetti on joustava. Johonkin mittaan asti se vaihtelee työtehtä- 


vien mukaan. Erään haastatellun pohdinta kuvaa hyvin tätä ulottuvuutta: 


Työtehtävät ovat muuttuneet niin paljon, että varmaan se on ammatti-iden- 
titeettiä muuttanut myös. Muutokseni media-alan ammattilaiseksi on men- 
nyt ihan käsi kädessä koko alan murroksen myötä. Kun aloitin [1990-luvun 
alussa], se [toimittaminen] oli perinteistä kirjoittavan toimittajan ja jonkin 
verran kuvaavan toimittajan perustyötä. Siitä muutos on mennyt päällikkö- 
tehtävien kautta sisällön tuottamiseen ja asioiden organisointiin ja työn joh- 
tamiseen (....) [ja] samalla kauas siitä peruskirjoittamisesta. Mulle on käynyt 
vielä niin, että olen päätynyt tällaisiin hyvin kaupallisiin ympyröihin, jolloin 
mun toimittajuus on jäänyt taka-alalle, ja aina vaan enemmän ajattelen, 
että mun ammatti-identiteetti on media-alan monitoimija. (Nainen, 41-50) 


Toinen haastateltu niin ikään katsoi, että toimittajuus on jotain, joka muuttuu 


jatkuvasti työuran aikana — ja niin hänen mielestään pitääkin olla. 


En tiedä, onko se [ammatillinen identiteetti] muovautumassa lisää. Tietysti 
jos se ei muovaudu koko uran ajan, niin sehän on vähän huono juttu ja sitten 
on jämähtynyt. (Mies, 31-40) 

Äärimmillään toimittajuus mielletään hyvin käytännönläheiseksi asiaksi. Se 
rakentuu tietynlaisten työtehtävien tekemisestä tiettyjä konventioita noudat- 
taen. Yhden toimittajan mukaan hän suhtautuu toimittajan työhön työnä, ja 
toinen viittasi samaan kuvaten toimittajuutta ”pragmaattiseksi työskentelyta- 
vaksi”, jossa on tietynlainen prosessi. 

Toisaalta ammatillinen identiteetti sisältää myös ulottuvuuksia, jotka ei- 
vät palaudu käytäntöihin. Samalla tavalla kuin journalistiprofession piirteitä 
hahmottaneissa tutkimuksissa (esim. Weaver & Willnat 2012), myös meidän 
tutkimukseemme haastateltujen puheissa nostettiin esiin toimittajuuden 
piirteitä, jotka ovat ammatillisia ideaaleja, eivät suoranaisia tekemisen tapoja. 
Tosin monin paikoin ”tekemiseen” liitettiin normatiivisia vaateita, kuten että 
journalistiseen työtapaan kuuluu luotettavuus. Siten toimittajaidentiteetin 
pelkistäminen käytännöiksi ei ole aineistossammekaan asian koko kuva. 

Normatiivisessa ulottuvuudessa journalistista ammatillista identiteettiä 
kuvaavat sellaiset määreet kuin ”valvoa vallankayttajia” ja ”tuoda esiin yhteis- 
kunnallisia epäkohtia”. Vähän samoja asioita haastatteluissa esitettiin liittä- 
mällä toimittajuuteen seikat kuten "rehellisyys, avoimuus ja kusetuksen esto”. 
Myös totuuteen pyrkiminen ja avoimuus asetettiin osiksi toimittajuutta. 

Joissakin haastatteluissa tosin nousi mielenkiintoisella tavalla esiin se, että 
toimittajuuteen liittyvät piirteet eivät välttämättä ole kaikin osin hienoja ide- 


aaleja. 


Toimittajan ammattiin on perinteisesti, valitettavasti, mun mielestä liitty- 
nyt sellaista, jota voisi kutsua ylimielisyydeksi. Mitä suurempi media sulla on 
takanasi, niin sen enemmän voit pullistella pahimmillaan. (Nainen, 41-50) 


Puhe ammatillisista ihanteista osana työhön kytkeytyvää identiteettiä nosti 
esiin myös sen, että ammatillisten ja yksilöllisten ihanteiden olisi oltava sopu- 
soinnussa. Toki yksilöllistä vaihtelua voi ilmetä: yksi suhtautuu journalismin 
tekemiseen elantotyönä, toinen voi toteuttaa elämäänsä ammatin kautta. Jäl- 
kimmäisessä tapauksessa ”minän identiteetin” ja ammatillisen identiteetin on 


tultava toimeen keskenään. 


Totta kai ammatti-identiteetti on sidoksissa siihen työhön mitä tekee, mutta 
toisaalta voiko sitä työtä tehdä niin, että se olisi jotakin muuta kuin mihin 

uskon, eli mihin minä ihmisenäkin uskon? Eli jos siellä alkaa olla ristirii- 
taa oman arvomaailman kanssa, (....) niin missä kohdassa tulee se kuilu liian 
isoksi? (Nainen, 41-50) 
Haastattelukatkelmassa on havaittavissa viittaus alan murrokseen, joka koet- 
telee ennen kaikkea ammattiin liitettyjä ideaaleja. Ne saattavat olla koetuk- 
sella yleensäkin arkisen työelämän pyörteissä, mutta erityisesti ne ovat pu- 
ristuksessa näinä aikoina. ”Tämä aika on ollut armoton toimittajille”, sanoi 
yksi haastateltumme, ja eräs toinen tutkimukseemme osallistunut toimittaja 


kuvaili ”puheessaan” lukiolaisille ammattinsa tilannetta näin: 


Vapautta ajatella ja kirjoittaa ja sitä kautta parantaa maailmaa rajoittavat 
nykyisin kuitenkin toimitusten kiire ja sählinki, joten idealismi on karissut. 
Mutta yhä toimittajan työssä on valtaa ja vastuuta, mikä tässä ammatis- 
sa tietenkin viehättää ja nykyisen resurssipulan aikana myös kauhistuttaa. 
(Nainen, 41-50, puheenvuoroteksti) 


Joidenkin haastateltujemme ilmaisema ammatillisten ideaalien haalistumi- 
nen voi liittyä journalistisen työn sisäisen murroksen ohella siihen, että toi- 
mittajuuden käsite lavenee. Kuten aiemminkin totesimme, toimittajan am- 
matillinen identiteetti saattaa säilyä, vaikka työtehtävät eivät enää olisikaan 
perinteistä journalismia. Toimittajan ammatillinen osaaminen on käyttö- 
kelpoista muillakin viestinnän lohkoilla, ja ainakin jossain määrin näyttää 
olevan mahdollista, että ideaalit kulkevat mukana. Kyse on jälleen siitä, että 
pystyy olemaan sinut itsensä kanssa, vaikka työ muuttuisi, kuten eräs viestin- 
tätehtäviin siirtynyt toimittaja opasti: 

Perinteiset journalistit varmasti halveksivat organisaatioviestintää tekeviä. 

(...) Kannattaa valita sellainen organisaatio, jonka tekemisten takana pys- 

tyy itsekin seisomaan, niin ei ole ongelmaa. Kyllä tämä on mun mielestä- 


ni kunniakkaampi tehtävä kuin olla viihdetoimittajana iltapäivälehdessä. 
(Nainen, 21—30) 


Yksiselitteistä suhtautuminen tällaiseen ajatuskulkuun ei kuitenkaan ole. 
Ammatillinen identiteetti nähtiin joissakin haastatteluissa hyvinkin täsmälli- 
sesti tiettyyn ammatilliseen toimintaan ja työn tekemisen ympäristöön sitou- 


tuneeksi. 

Kun olin työtön, joutui miettimään, lähdenkö viestintäpuolelle. Tajusin, 
että olen tosi toimittaja [ja] että mun olisi vaikea luopua tietyistä journalisti- 
sista periaatteista ja lähteä ajamaan pelkästään jonkun yhden firman asiaa. 
(...) Suhtaudun hyvin journalistisesti asioihin. (Nainen, 31-40) 


Mutta niin tai näin, irtisanotuksi joutuminen tai vapaaehtoinenkin lähtö toi- 
mittajan perustyöstä on selvästi vaihe, jossa omaa ammatillista identiteettiä 
puntaroidaan. Kyse on ammatillisesta yhteisöstä ulkopuoliseksi joutuneen 
tai lähteneen ihmisen pohdintaa hyvän toimittajuuden merkeistä tilanteessa, 
jossa arvioija elää keskellä henkilökohtaista murrosta. Ymmärrettävästi tilan- 
teeseen liittyy myös eräänlaista surutyötä, kun ammatillinen minä ei olekaan 
entisenlainen. (Esim. Davidson & Meyers 2014.) Tutkimushaastattelujemme 
perusteella irtautuminen toimittajan työstä on usein jonkin asteinen kriisi- 
vaihe riippumatta siitä, onko se tapahtunut pakon edessä vai enemmän tai vä- 
hemmän omaehtoisen ratkaisun tuloksena. 

Koska ammatillinen identiteetti rakentuu osaltaan kuulumisesta johon- 
kin, ulkopuoliseksi päätyminen voi muuttaa asennoitumista "entisen elämän” 
tapahtumiin. Jos henkilö ei enää tunne kuuluvansa tiettyyn ammatilliseen 
yhteisöön, katse sen tekemisiin voi muuttua haikeaksi tai aiempaa kriittisem- 
mäksi. Irtautuminen vaikuttaa vaativan ponnistelua, ainakin ajatuksellisesti, 
sillä vaikka tekeminen muuttuisi, identiteetti saattaa muuttua hitaammin. 
Kun ammatillisen identiteetin rakennusaineet (rakenteet, käytännöt, osin 
ideaalitkin) ovat hapertuneet, on samalla ammatillinen itseymmärrys poh- 
dinnassa. Toimittaja joutuu miettimään omaa ammatillista asemoitumistaan. 


Näin kertoi eräs toiselle alalle siirtynyt toimittaja: 


En olisi itse etukäteen [voinut] kuvitella, kuinka paljon käytin aikaa pohtimi- 
seen, olenko minä toimittaja ja minkälainen toimittaja minä olen ja olenko 
minä nyt epäonnistunut jotenkin tai onko minua olemassa enää, kun en ole 
nyt siinä mediakuplassa, missä olen ollut 80-luvun lopulta. Olenko kadonnut 
jonnekin? No, enhän minä ole kadonnut minnekään. Tässähän minä olen. 
Ajauduin pois siitä mediakuplasta, mutta en ole suostunut menemään siihen 
[toisen ammatin] kuplaan. Olen jossain siinä välissä. (Nainen, 41-50) 

Jos ja kun ammatillinen identiteetti vaikuttaa olevan ainakin jossain määrin 
muuttuja, jonka piirteet määrittyvät yhtäältä työn ja toisaalta työyhteisön 
myötä, hyvä kysymys on, miten toimittajuus rakentuu vastaisuudessa. Esimer- 
kiksi jatkuvasti pätkätöistä toiseen siirtyvän ammatilliseen yhteisöön kuulu- 
misen tunne poikkeaa todennäköisesti useita kymmeniä vuosia samassa toi- 
mituksessa työskennelleen toimittajan tunteesta, ja viestintäalan monitekijän 
ammatillinen itseymmärrys on varmaankin muuta kuin tutkivan toimittajan. 
Muuttuvatko esimerkiksi näkemykset alan yhteisistä eettisistä periaatteista? 
Miten toimittajuus tunnistetaan alan ulkopuolelta? Mistä löytyvät ammatil- 
lisen identiteetin rakennuselementit, kun luonnollisena yhteisönä toimineet 


toimitusorganisaatiot ohenevat? 


Tiivistelmä 


e Toimittajien puhetta journalismista värittää yhä digitalisaatio ja sen tuo- 
mat muutokset. Muutos viestintäkanavakeskeisistä spesialisteista useissa 
medioissa yhtäaikaisesti viestiviksi moniosaajiksi ei ole mennyt sujuvasti. 
Toimittajat eivät niinkään kritisoi sitä, että koko ajan pitää opetella uusia 


taitoja, vaan sitä, miten haparoiden tätä muutosta on johdettu. 


e Mediatalojen johtamista kuvaillaan näköalattomaksi ja tempoilevaksi. Fi 
tiedetä, minne ollaan menossa, eikä ole näkemystä, millaisia uudistuksia 


uudenlaisessa toimintaympäristössä tulisi tehdä. 


e Toimittajuuden koetaan jollain tapaa sumentuneen. Ammatti ei enää eläh- 
dytä tekijöitään entiseen tapaan, ja aiemmin ylenkatsotut viestintäalan 
työpaikat ovat alkaneet kiinnostaa yt-kierteessä kärvistelleissä toimituk- 


sissa. 


e Toimittajan työn jättäneet ovat pystyneet hyödyntämään journalistista 
osaamista uusissa töissä, ja alanvaihtajat identifioituvat edelleen toimitta- 
jiksi. Alan perinteisten yhtiöiden oheen journalismin tuottajiksi on tulossa 


uusia toimijoita, kuten viestintätoimistoja. 

7. luku 


Päätelmiä toimittajan uusista töistä 


Tutkimuksemme on osoittanut, että irtisanomistilanteeseen joutuneet toimit- 
tajat pohtivat työelämäkokemuksiaan monipuolisesti. Heidän kertomuksensa 
nousevat leimallisesti työelämän kriisin kokemuksesta, mutta silti puntaroin- 
nit ulottuvat yli tämän erityisen kokemuksen. Haastateltujemme kertomuk- 
set virittävätkin pohdintoja journalistisen ammattiympäristön muutoksesta 
useilla tasoilla. 

Ensinnäkin tutkimuksessamme nousi esiin muissakin tutkimuksissa 
(esim. Deuze 2007) todettu seikka, että toimittajan työ kuten muukin me- 
diatyö on ammattikäytäntöjen osalta muuttunut nopeasti. Edelleen tarvitaan 
sellaisia perustaitoja kuin maailman ymmärtämistä ja ihmisten kohtaamisen 
taitoja, mutta työn tekemisen tavat ovat saaneet runsaasti uusia piirteitä. En- 
nen muuta muutoksessa kyse on digitaalisen viestintäympäristön käytäntöjen 
hallinnasta. Meidän tutkimukseemme osallistuneiden toimittajien kokemuk- 
set eivät ehkä kovin voimakkaasti vahvista ajatusta toimitustyön mullistavasta 
teknistymisestä (esim. Bakker 2014), mutta uudet, teknologiapainotteiset kä- 
dentaidot ovat muuttaneet journalistista työprosessia toisenlaiseksi kuin se oli 
monien haastateltujemme aloittaessa työuransa. Uusiin osaamisvaatimuksiin 
kuuluvat myös digitaalisen viestintäympäristön moninaisuuden ymmärtämi- 
nen ja sen hyödyntäminen toimittajan työssä uusilla välineillä. Kyse on myös 
uudenlaisen työasenteen omaksumisesta, sillä toimittajan on työssään otetta- 
va huomioon, että julkisuutta muovaavat tätä nykyä muutkin verkkoviestijät 
kuin alan ammattilaiset. Sosiaalisen median tuleminen journalistisen median 
rinnalle tuottaa siksi toimittajan työlle paitsi taidollisia myös henkisiä uudis- 
tusvaatimuksia. On merkillepantavaa, että vaikka tämä asetelma ei ole enää 
uusi asia, digitaalisessa mediamaailmassa eläminen haastaa edelleen journa- 
listin työntekoa — ainakin meidän tutkimukseemme osallistuneiden toimitta- 


jien kertomusten mukaan. 

Työelämän muutoksissa ei silti ole kyse vain työn tekemisen tapojen muu- 
toksesta. Myös asetelmat, joissa työvoimaa myydään ja ostetaan, ovat muut- 
tuneet — journalismin työmarkkinat ovat uudenlaiset. Monet tutkimukset 
ovat kertoneet journalistisen alan vakinaisten työpaikkojen vähenevän ja alan 
saavan prekaarisuuden piirteitä. Vaikka työntekijä hallitseekin nykyisen me- 
diatyön taidot ja välineet, osaamiselle on löydettävä muitakin toteuttamisen 
paikkoja kuin perinteiset mediatalot. (Ekdale ym. 2015, Gollmitzer 2014, 
Deuze 2007.) Tässä tutkimuksessa kävi ilmi, että myös suomalaiset toimitta- 
jat ovat johonkin mittaan kokeneet samanlaisen muutoksen ja vastikään alalle 
tulleille tai vasta sinne tuleville työmarkkinoiden epävarmuus ja ennustamat- 
tomuus on lähtökohta (ks. myös Lehtonen 2013). Toisaalta haastateltujemme 
kertomukset osoittivat, että muuttuvilla työmarkkinoilla journalistit näyt- 
tävät siirtävän osaamispääomansa läheiselle viestintäkentälle. Tässä katsan- 
nossa journalistisen työvoiman liikkuvuus ei Suomessa ole niin laaja-alaista 
kuin joidenkin ulkomaisten tutkimusten perusteella voisi olettaa (toimittajien 
ei-niin-uusista töistä lisää jäljempänä tässä luvussa). 

Kolmanneksi voidaan todeta, että haastateltujen journalistien työelä- 
mäkokemukset antavat aiheen pohtia miten kehittää mediaorganisaatioiden 
toimintaa murrosvaiheissa. Yhtäpitävästi muiden tutkimusten kanssa haas- 
tateltujemme kertomukset ilmentävät vähintäänkin horjuvuutta toimitusten 
ja yleisemmin mediayritysten tavoissa kohdata digitaalinen, taloudellinen ja 
viestintäkulttuurinen murros (ks. myös O'Donnell ym. 2015, Nel 2010, Jyr- 
kiäinen 2008). Kun meidän tutkimuksemme käsitteli irtisanottujen ja -sa- 
noutuneiden toimittajien kokemuksia, keskustelussa nousi luonnollisesti esiin 
toimituksen johtaminen henkilöstöä vähennettäessä (johtamiskulttuurista 
lisää tuonnempana tässä luvussa). Kyse on kuitenkin myös siitä — kuten haas- 
tateltummekin toivat esiin — että perinteisten mediatalojen kyky orientoitua 
uudelleen muuttuvassa toimintaympäristössä on ollut kehnohko, ja mikä huo- 
lestuttavinta, tuntuu edelleen olevan puutteellinen. Tämä havainto on jossain 
määrin yllättävä, sillä mediatalouden ja -johtamisen tutkimus on jo varsin pit- 
kään pyrkinyt virittämään alaa uudistamisen tielle (esim. Anderson ym. 2012, 


Picard 2010). 

Haastateltujemme kertomuksia sävyttänyt muutospuhe ulottui myös am- 
matillisen identiteetin pohdintaan, jonka lopputulema ei ole millään muotoa 
selkeä. Taustalla on se, että kun sekä työn tekemisen tavat että työvoiman 
ostamisen ja myymisen asetelmat muuttuvat, seurauksena on journalististen 
tekojen ja journalistisen ammatinharjoittamisen eriytyminen toisistaan (Rot- 
twilm 2014). Journalistista työtä — merkityksessä taitojen käyttäminen — voi 
tehdä muuallakin kuin vakituisessa työsuhteessa perinteiseen mediayrityk- 
seen. Se ei välttämättä merkitse entisestä ammatillisesta identiteetistä luopu- 
mista, sillä journalistisen identiteetin voi kokea omakseen freelancetoimittaja 
tai journalismia ja viestinnän palveluja kauppaava yrittäjä. Haastatteluissam- 
me tuli esiin, että journalistinen identiteetti voi siirtyä jopa tehtäviin, joissa 
journalismi ei ole enää ainakaan työn pääsisältö, mutta työn tekemisen tavat 
muistuttavat journalistista työprosessia. Vastaavasti on havaittu, että perintei- 
sessä mediatalossa työskentely ei suoraviivaisesti merkitse journalistisen am- 
matti-identiteetin omaksumista (emt.). Medioiden uudet ammattitaitovaati- 
mukset ovat tuoneet toimituksiin esimerkiksi tietotekniikan ammattilaisia ja 
muita uusia ammattiryhmiä, joilla ei ole journalistista eetosta sen paremmin 
työkokemuksen kuin koulutuksenkaan tuottamana. Samalla työolojen muut- 
tuminen voi merkitä sitä, että journalistiksi itsensä mieltävä toimitustyön te- 
kijä ei kykene työssään toteuttamaan ihanteitaan — on esimerkiksi liian kiire 
tai myyntitavoitteet ohittavat journalistiset tavoitteet. Lienee niin, että jos 
edes suhteellisen yhtenäinen journalistinen ammatti-identiteetti katsotaan 
tärkeäksi esimerkiksi journalismin yhteiskunnallisen tehtävän tai vaikkapa 
ammatillisen järjestäytymisen kannalta, se näyttäisi edellyttävän ammatti- 
kunnan piirissä tietoista yhteisöllistä identiteettityötä oloissa, joissa hajautuva 
toimintaympäristö on omiaan pirstomaan vanhoja yhteenkuuluvuuden ra- 
kenneaineksia. 


* * * 


Seuraavassa kohdennamme katseemme johtopäätöksiin, joita tutkimuksem- 
me toimittajien työelämäkokemuksista viritti ajatellen juuri toimitustyön eri- 


tyisiä olosuhteita nykypäivän Suomessa. Nostamme esiin viisi näkökulmaa, 

joiden kautta voisi olla mahdollista hallita journalistisen työn muutosta sekä 


yksilöiden että organisaatioiden näkökulmasta. 


Epävarmuus kulkee mukana työelämän muutoksissa 


Keväällä 2016 syntyi kinaa siitä, onko työelämä mullistunut niin kuin rutii- 
ninomaisesti yleensä arvioidaan. Työelämän tutkijat Satu Ojala ja Pasi Pyöriä 
(2016, ks. myös Nätti & Pyöriä 2017, Pyöriä & Ojala 2017) väittivät, että työ- 
elämässä on paljon jatkuvuutta ja että vain kymmenesosa palkansaajista koh- 
taa kasautuvaa epävarmuutta. Yleistä totuutta? haastavaa tilanneanalyysiä 
kritisoitiin siitä, että palkansaajia koskeviin tilastoihin perustuva tutkimus ei 
tavoittanut prekariaatin todellisuutta. Ojala ja Pyöriä myönsivät, että tilasto- 
jen rinnalle tarvitaan laadullisia aineistoja kertomaan työelämän muutoksista 
ja erityisryhmien tilanteista. Tutkijat kuitenkin muistuttivat, että numeroi- 
denkin takana on oikeita ihmisiä ja myös tilastoista voi tuottaa analyysiä työ- 
elämän tilasta. 

Epävarmuus nousi keskeiseksi juonteeksi omassa tutkimuksessamme. Oli 
yllättävää, kuinka voimakas tunne se oli myös haastattelemiemme uudelleen- 
työllistyneiden toimittajien keskuudessa. Kyse oli kuitenkin tutkimuksemme 
”hyväosaisista”. Osa heistä ei ole ollut päivääkään työttömänä. Olisivatko ti- 
lastot tavoittaneet heidän epävarmuuttaan? Ja mistä ylipäänsä heidän epävar- 
muuspuheensa kumpuaa? 

Kohtasimme aineistoissamme monenlaista epävarmuutta, jota syntyi mitä 
erilaisimmista tilanteista. Epävarmuus on henkilökohtaisesti koettua. Se liit- 
tyy suoraan yksilön selviytymiseen ja siitä kehkeytyvään huoleen. Yt-neuvot- 
telujen aikana toimituksissa mietitään yksin ja yhdessä, kuka joutuu lähte- 
mään ja kuka saa jäädä. Kun neuvottelut etenevät irtisanomisiin, taas on syytä 
huoleen: Irtisanotut pohtivat, mikä heissä on vikana ja kuinka heille tässä 
myllerryksessä käy. Työpaikkansa säilyttäneet miettivät, milloin on seuraava 
yt-kierros, onko silloin heidän vuoronsa ja miten töistä selvitään yhä pienem- 
mällä väkimäärällä. Varpaillaan saa olla myös työvoimaviranomaisten kanssa 
asioidessa: kuinka TE-toimistossa tulkitaan itse kunkin tilannetta? Toimit- 


tajayhteisössä on jaettu viljalti kokemuksia siitä, miten freelancetyötä tehnyt 

toimittaja on joutunut ongelmiin. Luottamus järjestelmää kohtaan on koe- 
tuksella, kun sinua aletaan epäillä yrittäjäksi ja uhataan epäilyn nojalla evätä 
työttömyysturva tykkänään. 

Oma työllistyminenkin tuntuu epävarmalta. Vaikka cv näyttäisi hyvältä, 
toimittajat tiedostavat, että alan työpaikkoja avautuu harvoin ja kilpailu vä- 
histä paikoista on kovaa. Uutta suuntaa työelämässä etsitään, eikä määränpää 
näytä selvältä: millaisia siirtoja urallaan kannattaisi tehdä? Toimittajat ovat 
tiedonhaun ammattilaisia, mutta oman työelämän valintojen pohjaksi ei aina 
ole tietoa löydettävissä. Epävarmuus kulkee mukana uusiinkin töihin: Kuinka 
kauan työtä tällä kertaa riittää? Selviänkö uusista haasteista? 

Haastattelemillemme toimittajille työn päättyminen oli kova paikka. 
Vaikka he olivat saattaneet työssään kirjoittaa uutisia yt-neuvotteluista ja ir- 
tisanomisista, lukea asiantuntijoiden näkemyksiä työelämän murroksesta 
ja haastatella työttömiä työllistymisen vaikeudesta, omakohtaisesti koettu 
töiden loppuminen nosti pintaan tunteita aina järkytyksestä sapetukseen ja 
huolestuneisuudesta pelkoon. Käsitykset työttömyydestä tai toimittajana ole- 
misesta olivat muuttuneet siitä, mitä ne olivat olleet ennen lopputiliä. Siitä 
huolimatta että lopulta oli käynyt hyvin ja uutta työtä oli löytynyt, työelämän 


mankeli oli jättänyt pysyvän merkin: epävarmuuden. 


Toimijuus säilyy pieninkin teoin 

Koetusta epävarmuudesta huolimatta tutkimukseemme osallistuneiden toi- 
mintakyky tuntui valtaosin säilyneen läpi eletyn työelämän myllerryksen. 
Tutkimusaineistossamme on lukuisia esimerkkejä siitä, miten yksilöt löytävät 
keinoja luovia työn muuttuvissa olosuhteissa ja ohi työttömyyden karikoiden. 
Tämän kirjan alussa viitattiin työelämään pelinä, jota kaikki osapuolet pe- 
laavat ilman valtaa pelin kulkuun tai kykyä sen laajempaan hallintaan (Jar- 
vensivu 2010). Vaikka haastateltumme eivät pystyneet toimimaan strategisina 
pelinrakentajina, he löysivät keinoja, joilla he lisäsivät omaa toimijuuttaan ja 
toimintakykyään journalistisen työn muuttuvissa rakenteissa. 

Haastattelemamme toimittajat olivat aktiivisia ja käyttivät työssään omak- 


sumia taitoja: He kertoivat avoimesti etsivänsä työtä, tukivat kollegoitaan ja 

hakivat heiltä tukea, keskustelivat mentorien kanssa, kirjoittivat hakemuksia, 
sanallistivat osaamistaan ja aktivoivat työssä rakentamiaan verkostoja, kar- 
toittivat piilotyöpaikkoja ja listasivat mahdollisia työnantajia. He etsivät uutta 
suuntaa uudelleenkouluttautumalla, alaa vaihtamalla tai ryhtymällä yrittäjäk- 
si. 

Työn päättyminen voi johtaa siihen, että yksilö kokee menettävänsä hal- 
linnan omaan elämäänsä (Baum ym. 1986). Tutkimukseemme osallistuneet 
toimittajat pitivät eri tavoin huolen siitä, että näin ei käynyt heille. Voimatto- 
muuden tunteita hallittiin tekemällä fyysistä työtä: kunnossa pidettiin niin 
mökkiä, venettä, puutarhaa kuin tuttavien maatilaa. Menneiden työvuosien 
uupumuksesta palauduttiin lepäämällä ja pysähtymällä miettimään omia elä- 
mänarvoja. Työyhteisön menettämistä paikattiin somen vertaisverkostoilla 
ja kohtalotovereiden kanssa keskustelemalla. Työn loppumista seuranneita 
merkityksettömyyden tunteita lievennettiin vapaaehtoistöissä kanssaihmisiä 
auttamalla, järjestötoiminnassa mukana olemisella ja satunnaisella freelance- 
työllä. Yhteiskuntaa ja journalismia seurataan edelleen tiiviisti: mihinkäs toi- 
mittaja karvoistaan pääsee! 

Pärjääminen ei kuitenkaan ollut vain yksilöiden käsissä. Tutkimusta teh- 
dessä meille kirkastui käsitys siitä, että yksilöiden toimintakykyä vahvistivat 
— ja heikensivät — ne olosuhteet, joissa heidän työnsä olivat loppuneet ja joissa 
he työn loppumisen jälkeen elivät. Näyttäisi siltä, että toimintakykyä säilytti- 
vät muun muassa se, että yt-neuvottelut ja irtisanomiset hoidettiin asiallisesti 
”ihmiseltä ihmiselle” ja työtoverit sekä toimittajakollegat tukivat eri vaiheissa. 
Työttömyysaikana toimijuutta tuki se, että TE-toimisto salli kouluttautumi- 
sen tai freelancetyön ilman, että yksilö joutui näistä oikeuksista taistelemaan. 
Uusi työ palautti kadonneen työn imun, kun työssä koettiin iloa uuden op- 
pimisesta ja mahdollisuudesta pitää kiinni journalistiseen työhön liittyvistä 
arvoista ja osaamisesta. 

Johtopäätös lieneekin se, että koska toimittajuus rakentuu paljolti yhteisöl- 
lisesti, myös ammatillisen kriisin olosuhteissa kollegiaalisten kosketuspintojen 
säilyminen on tärkeätä. Kukin yksilö kokee työelämänsä murrosvaiheen hen- 
kilökohtaisesti, mutta pärjäämisessä auttaa jos ympäröivät verkostot — työpai- 


kalla, alan järjestöissä, vapaamuotoisissa yhteenliittymissä — suovat mahdol- 

lisuuksia olla kanssakäymisessä tilannetta ja taustoja ymmärtävien vertaisten 
kanssa. Niin työnantajien kuin ammattiliitonkin soisi pohtivan, miten tällai- 


sia olosuhteita voisi luoda. 


Muutosten keskellä kaivataan johtaj uutta 


Suomen asema lehdistönvapauden mallimaana sai kolauksen viime vuonna, 
kun pääministeri pyrki vaikuttamaan Yleisradion journalistiseen päätöksen- 
tekoon ja kun Ylen uutis- ja ajankohtaistoimituksen johto arvostelusta peläs- 
tyneenä rajoitti pääministeriä käsittelevää raportointia eri ohjelmissa (esim. 
Mäenpää 2017, Toimittajat ilman rajoja 2017, Julkisen sanan neuvosto i.v.). 
Asian pöyhimisen yhteydessä kävi ilmi, että Ylen toimituksissa on laajempaa 
epäluottamusta johtajien ja suorittavan portaan välillä. Selvitysmiehen ra- 
portissa kritisoitiin sitä, että oikeudellista vastuuta korostava johtaminen ei 
kannusta Ylen uutis- ja ajankohtaistoimituksessa aloitteellisuuteen ja rohkeu- 
teen eikä johtamisen kriteereitä muutenkaan pidetty riittävän avoimina saati 
johdonmukaisina (Mäenpää 2017). Lisäksi esimerkiksi Ylen aluetoimituksissa 
työtyytyväisyyttä olivat heikentäneet päätösvallan kaventuminen, työtaakan 
lisääntyminen, tulehtuneet henkilösuhteet ja yleinen epävarmuus tulevaisuu- 
desta (Iltalehti 2016). 

Kommentit Ylen johtamisesta eivät ole täysin poikkeuksellisia; tähänkin 
tutkimukseen haastatellut kertoivat johtajia kohtaan tunnetusta luottamus- 
pulasta ja epävarmuutta lietsoneista toimintatavoista. Vaikka media-alan on- 
gelmat ovat paljolti rakenteellisia eivätkä yksittäisiin johtajiin palautettavia, 
ongelmien konkreettiset seuraukset näkyvät työn arjessa ja luovat työpaikan 
vuorovaikutukseen jännitteitä. Tutkimuksemme perusteella voi arvioida, että 
joissakin tapauksissa työnantajan edustajien toimet ovat olleet vahingollisia 
niin yksittäisten työntekijöiden, kyseisen organisaation kuin koko yhteiskun- 
nankin kannalta. 

Tutkimukseemme osallistuneet toimittajat moittivat mediayhtiöiden joh- 
tamista inhorealistiseksi. Sen sijaan että murrosvaiheessa nähtäisiin mahdolli- 
suuksia, innovoitaisiin ja investoitaisiin, yritykset pitävät kiinni vanhoista toi- 


mintamalleista ja keskittyvät riskinottamisen sijaan kulujen karsimiseen. Kun 

toistuvat kulukuurit ovat yhdistyneet uhkakuvien maalailuun, toimituksiin 
on rantautunut samanaikaisesti sekä välinpitämätön että pelokas työilmapiiri. 
Irtisanomisillaan ja monilla muilla tavoin mediayhtiöt ovat ilmaisseet yhä uu- 
delleen sen, että ne eivät halua sitoutua työntekijöihin. Samalla mediajohtajien 
sitoutumisen journalismiin on koettu kyseenalaistuneen. 

Johtajuusongelmat näyttävät kärjistyvän yt-neuvottelujen aikana. Vaikka 
aineistomme perusteella kokemukset työntekijöiden savustamisesta tai kyy- 
kyttämisestä ovat toimittajien keskuudessa harvinaisia, henkilöstöjohtami- 
sessa on silti parannettavaa. Johtavat pimittävät tietoa, latelevat ympäripyö- 
reyksiä, käyttäytyvät kuin robotit eivätkä missään vaiheessa kohtaa ihmisiä. 
Johdolla on niin kiire pakottaa työyhteisö takaisin normaalitilaan, että ikävät 
asiat ja hankalat ihmiset halutaan siivota pois työpöydältä välittömästi. Työyh- 
teisön luovuuden kannalta on vahingollista, jos johto panttaa tietoa, ruokkii 
pelkoa ja näin pahentaa muutoksen kuormittavuutta (Amabile & Conti 1995). 
Koska luovuus on toimintaympäristön muuttuessa yhä tärkeämpi menestyste- 
kijä mediayhtiöille, johdon pitäisi huolehtia, että organisaation kyky kehittää 
uusia asioita ja toimintatapoja säilyy kaikissa olosuhteissa (Malmelin 2015b). 

Haastattelemamme toimittajat ymmärtävät varsin hyvin, etteivät yksit- 
täiset johtajat pysty pysäyttämään media-alan myllerrystä. Kuitenkin jämä- 
källä johtajuudella voidaan vaikeasta yt-ahdingosta nousta niin, että kolhut 
niin yksilöille kuin yhteisölle ovat kohtuullisia ja väliaikaisia. Haastattelujen 
pohjalta jämäkästi toimivasta mediajohtajasta muodostuu kuva henkilöstä, 
jolla on tinkimätön, ammattimainen asenne kaikkeen tekemiseen. Hänellä 
on missio yleisen edun edistämisestä tai maailmanparantamisesta. Hän suh- 
tautuu luottavaisesti tulevaisuuteen nähden uudistumisessa mahdollisuuksia 
ja alaisissaan voimavaroja uudistusten läpiviemiseen. Hän korostaa yhteistyön 
merkitystä ja osoittaa toimillaan luottavansa alaisiinsa ja arvostavansa työyh- 
teisön jokaisen jäsenen panosta. Jämäkkä johtaja tekee työtään suurella sydä- 
mellä. Hänellä on taju erilaisista tilanteista; tarvittaessa hän on kylmäpäinen, 
tarvittaessa inhimillinen. Kaikissa tilanteissa hän on kuitenkin läsnä ja toimii 


avoimesti, aidosti ja rehellisesti. 

Tutkimuksen tarinoista haasteita alan koulutukseen 


Jo kymmenen vuotta sitten todettiin, että viestinnän koulutusta on liikaa 
ja että koulutus painottuu liiaksi kulttuuriin (Raittila ym. 2006). Median ja 
viestintäalan muutokset ovat olleet huomattavia viime vuosina, mutta koulu- 
tuksessa muutokset niin määrissä kuin painopisteissä ovat jääneet vähäisiksi. 
Ongelmaan on kiinnittänyt huomionsa muun muassa valtakunnallinen Toi- 
mittajakoulutuksen neuvottelukunta, joka on kehottanut opetus- ja kulttuu- 
riministeriötä konkreettisiin toimiin liikakoulutuksen purkamiseksi (Toi- 
mittajakoulutuksen... 2015). Alalle hakeutuvien ylitarjonnasta on seurannut 
haitallisia ilmiöitä työmarkkinoilla. Esimerkiksi jotkut yritykset ovat käyttä- 
neet siekailematta hyväkseen tutkinto-ohjelmiin kuuluvaa työelämäharjoitte- 
lua; palkatta tai nimellisellä korvauksella työskentelevillä harjoittelijoilla on 
teetetty työtä, josta olisi muuten pitänyt maksaa joko palkkaa työsuhteisille 
toimittajille tai palkkioita freelancereille. 

Tähän tutkimukseen osallistuneet toimittajat ottivat kantaa viestintäalan 
koulutukseen omilla tarinoillaan. Erityisesti viestintälukiolaisille suunnatut 
puheenvuorot journalistin ammatin nykytilasta sisälsivät näkemyksiä siitä, 
millaista osaamista toimittajilta edellytetään ja millaisilla työmarkkinoilla 
toimittajat taiteilevat. Kilpailu työtilaisuuksista on alati koventunut, ja kilpai- 
lussa pärjäävän pitää olla perinteiset hyveet säilyttänyt ja uudet tuulet omaksu- 
nut yleistaitava erikoisasiantuntija. Toimittajien pohdinnat media-alan muu- 
toksista virittivät kolme laajempaa haastetta alan oppilaitoksille. 

Ensinnäkin niin yliopistojen kuin ammattikorkeakoulujen pitäisi hakea 
uudenlaista roolia viestintäalan koulutuskentässä. Näyttää siltä, että ammatis- 
sa jo toimivilla journalisteilla on iso tarve päivittää omaa osaamistaan, mutta 
lisäkoulutuksen tiellä on erinäisiä esteitä. Korkeakoulujen koulutustarjonta 
on tällä hetkellä suunnattu lähinnä perustutkintoja (medianomi, kandidaat- 
ti, maisteri) suorittaville nuorille aikuisille, joilla ei ole lainkaan tai korkein- 
taan hyvin vähän alan työkokemusta. Tutkinnot edellyttävät suorittajaltaan 
usean vuoden sitoutumista täysipäiväiseen opiskeluun ja näiden opintojen ra- 
hoittamista tavalla tai toisella. Nykymuotoisten tutkintojen opiskelu ei siten 
ole mielekästä eikä edes mahdollista keski-ikäisille, perheellisille, parinkym- 


menen vuoden työkokemuksen omaaville ja eri puolille Suomea ripotelluil- 

le journalisteille. Korkeakouluissa annettavalla opetuksella olisi relevanssia 
kokeneidenkin toimittajien taydennyskoulutuksessa, ja opetus olisi suhteel- 
lisen helposti muokattavissa palvelemaan erilaisten opiskelijoiden yksilöllisiä 
tarpeita. Ammattikorkeakoulutasolla tällaista on ryhtynyt vuonna 2017 ko- 
keilemaan Haaga-Helia, jonka journalismin koulutusohjelmassa voi suorittaa 
ylemmän amk-tutkinnon työn ohessa (Journalisti 2015b). Nykyistä moni- 
muotoisemman koulutuksen tarjontaa ja kysyntää pitäisi edistää taloudellisil- 
la porkkanoilla. Tällaisen koulutuksen tulisi olla kannattavaa oppilaitoksille, 
aikuisopiskelijan pitäisi olla mahdollista saada siihen riittävästi tukea ja työn- 
antajien sekä työvoimaviranomaisten asenteita koulutusta kohtaan täytyisi va- 
listaa nykyistä myötämielisemmiksi. 

Toiseksi journalistien koulutuksessa pitäisi ottaa huomioon se, että työ- 
markkinoilla mikään ei ole enää pysyvää. Vaikka perinteisiäkin työsuhteita 
on edelleen, opiskelijat pitää valmistaa selviytymään ”portfoliomaisessa” työ- 
elämässä, jossa työnantajan ja toimialan vaihdokset ovat mahdollisia, jopa 
todennäköisiä (Deuze 2007). Jotta yksittäinen journalisti pärjää nykymuotoi- 
silla työmarkkinoilla, hänen pitää omatoimisesti huolehtia osaamisestaan ja 
kilpailukyvystään, rakentaa asiantuntijuutta ja ansaintaa tukevia verkostoja 
ja brändätä itsensä niin työnantajien kuin kuluttajien mieliin. Yhä yleisem- 
pää on se, että journalistista työtä tekevä työllistää itsensä yrittäjänä tai free- 
lancerina. Kuitenkin esimerkiksi Journalistiliiton teettämässä tutkimuksessa 
on käynyt ilmi, että itsensätyöllistäjistä vain ani harva yltää ansioissa samalle 
tasolle kuin työsuhteissa olevat kollegansa (TNS Gallup i.v.). Vaikka monisyi- 
nen ongelma ei välttämättä ole kenenkään ratkaistavissa, koulutuksella voisi 
olla annettavaa tähänkin pulmaan. Tilanne ei ainakaan huonontuisi siitä, jos 
mediataloudesta, media-alan start-upeista ja yritystoiminnasta ylipäänsä olisi 
tarjolla nykyistä kattavammin opetusta niin alalle hakeutuville kuin siellä jo 
oleville toimittajille. 

Kolmanneksi tutkimukseemme osallistuneiden toimittajien tarinat ja 
näkemykset herättävät klassisen kysymyksen siitä, pitäisikö journalistin eri- 
koistua jonkin erityisalueen osaajaksi vai sittenkin profiloitua nimenomaan 
monitaitoiseksi, laajan yleissivistyksen omaavaksi ammattilaiseksi. Aineis- 


tojamme karkeasti tulkiten nykyisillä työmarkkinoilla pitää olla molempia, 


148 AULI HARJU — KARI KOLJONEN — ARI HEINONEN 


mutta oman nichen löytäminen on eittämättä suuri etu journalistille, olipa 
hän sitten palkkatyöläinen tai yrittäjä. Myös journalisteja kouluttavissa op- 
pilaitoksissa pohditaan samaa asiaa: kouluttaako spesialisteja vai generaliste- 
ja? Houkutus laventaa journalistin ammattiin tähtääviä tutkinto-ohjelmia 
median ja viestinnän ammattilaisia valmistaviksi koulutuksiksi on ilmeinen 
tilanteessa, jossa journalistisen työn kysyntä hiipuu ja muunlaisen viestintä- 
työn markkinat kasvavat. Toisaalta yksittäisten journalistikoulujen tarkempi 
fokusoituminen nykyisestä yleistoimittajuusmallista voisi olla tolkullista, jos 
oppilaitosten kesken olisi toimiva työnjako. 

Mediatutkija Mark Deuze (2006) arvioi journalistikoulutusta globaalilla 
tasolla tarkastelleessa artikkelissaan, että alan oppilaitoksista osa on omaksu- 
nut suhteessa ympäröivään yhteiskuntaan ”seuraajan” moodin ja osa ”inno- 
vaattorin” moodin. Kun edellinen pyrkii koulutuksellaan vastaamaan amma- 
tin senhetkisiin tarpeisiin mahdollisimman hyvin, jälkimmäinen orientoituu 
kohti tulevaisuutta ja näkee koulutuksen tehtäväksi toimia journalismin kehi- 
tyslaboratoriona. Ehkäpä olennaista ei olekaan se, laajeneeko vai tarkentuuko 
suomalaisen journalistikoulutuksen fokus nykyisestä, vaan se, että mahdolli- 
simman moni journalistiksi aikova ja heitä kouliva rohkenee katsoa vuosien, 


jopa vuosikymmenien päähän. 


Toimittajien uudet työt eivät vielä ole ”uusia” 


Haluan tehdä asiat omalla tavallani enkä olla kenestäkään riippuvainen. 
(Journalisti 2015a) 


Ammattilehteen siteerattua Manu Tuppuraista voi luonnehtia ”aktiiviseksi 
pelaajaksi” työelämän pelikentällä. Ilta-Sanomien entiselle autotoimittajalle 
sairastuminen antoi viimeisen sysäyksen irtiottoon toimittajantyöstä. Perso- 
nal traineriksi kouluttautunut Tuppurainen suunnitteli haastatteluhetkella 
ryhtyvänsä kuntosaliyrittäjäksi ja jatkavansa journalismin tekemistä freenä. 
Tuppurainen on esimerkki yhdestä nykytyöelämän kiinnostavimmasta il- 
miöstä. Siitä, että parhaassa työiässä ja vaativassa asiantuntijatyössä tai johto- 
tehtävissä olevat tekevät rajun irtioton silloisesta työstään. Työelämän tutkija 


Anu Järvensivu (2010) luonnehtii työpaikan ja alanvaihtoja sekä pienyrittä- 

jyyttä yksilön omiksi aktiivisiksi ”sovelluksiksi? pelata itselleen paikkaa työ- 
elämässä. Ne eivät tekoina suoraan muuta työelämää, mutta riittävän suuren 
joukon valitessa irtioton sillä on enemmän muutospotentiaalia kuin passiivi- 
sella sopeutumisella, kuten muutosten kieltämisellä tai huumoriin verhotulla 
etäisyyden ottamisella. 

Monet tutkimukseemme osallistuneet toimittajat olivat hakeutuneet uu- 
siin töihin, kouluttautuneet ja ryhtyneet yrittäjiksi, jotka ovat kaikki Järven- 
sivun tarkoittamia aktiivisen strategian sovelluksia työelämän muutoksiin. 
Näistä oli löytynyt uutta mielekkyyttä työn tekemiseen. Jotkut haastatellut 
olivat pyrkineet sopeutumaan muutoksiin downshiftaus-tyyppisiä toimilla, 
kuten mietintätauoilla ja perheen pariin vetäytymisillä. 

Sen sijaan Järvensivun luoviksi strategisiksi siirroiksi määrittelemiä, työ- 
elämäpeliä muuttavia keinoja ei haastatteluissamme juurikaan tullut vastaan. 
Toimittajien työsuhteet olivat perinteisiä joko toistaiseksi voimassa olevia tai 
määräaikaisia. Uudenlaisia työsuhdemuotoja toimittajilla ei ollut, ellei tällai- 
siksi lasketa satunnaista keikkailua tai silpputyön tekemistä, eikä näitäkään 
voi yksilön näkökulmasta pitää mitenkään ”luovina” uusina töinä. Haastat- 
teluissa ei luotu työlle uudenlaisia määrittelyjä eikä erityisen tuoreita tavoit- 
teitakaan. Toki moni haastateltu kertoi suhtautuvansa työhön eri tavalla kuin 
aiemmin ja laittaneensa työhön liittyvät arvonsa uusiksi. Jotkut puhelimitse 
haastatelluista olivat tehneet vapaaehtoistyötä, mutta yhteiskunnallinen yrit- 
täjyys loisti poissaolollaan. Haastattelemamme toimittajat eivät olleet löytä- 
neet tietään myöskään ajatushautomoihin tai muunlaisiin kollektiiveihin. 
Poikkeuksen tästä tekevät osuuskunnat, joista muutama puhelimitse haasta- 
teltu freelancetoimittaja mainitsi. 

Viestintäkoulutuksen nousukäyrä -tutkimuksessa hahmotellaan viestintä- 
alan uusia työpaikkoja (Raittila ym. 2006). Tutkimuksen mukaan toimitta- 
jille voisi syntyä uusia töitä kulttuuristen ja muiden aineettomien tuotteiden 
ja palveluiden tuotantoon liittyvän luovan työn pariin. Potentiaalisina me- 
dia-alan osaajia työllistävinä tahoina mainitaan mainonnan ja PR-työn lisäksi 
tapahtumien, työympäristöjen ja jopa kaupunkiympäristön visuaalinen suun- 
nittelu, elämysteollisuus ja peliala. Tämän tutkimuksen perusteella näyttäisi 


kuitenkin siltä, että toimittajien uudet työt eivät ole tavattoman ”uusia”, vaan 

ne rajoittuvat yleensä siirtymiksi journalismin lähialoille, viestinnän ja PR:n 
piiriin. Näin on käynyt siitäkin huolimatta, että digitalisaatio on edennyt 
kymmenen viime vuoden aikana huomattavasti. Tulos voi kuitenkin selittyä 
sillä, että tutkimuksessamme oli varsin vähän nuoria toimittajia ja nimen- 
omaan vasta uransa alkuvaiheessa olevat toimittajat ovat kokeilleet uudenlai- 
sia tapoja työnsä organisoimiseen ja rahoittamiseen. Vielä on ennenaikaista ar- 
vioida, kehittyykö start-upeista ja pop-upeista sellaisia malleja, jotka tarjoavat 


pysyviä, kannattavia, uusia työntekemisen muotoja. 

Liite 


Tutkimuksen aineistot ja metodit 


Tämän tutkimuksen tavoitteena oli hahmottaa, miten journalistit ovat sel- 
vinneet media-alan kiristyneestä työtilanteesta, organisaatiomuutoksista ja 
yt-neuvotteluista. Tutkimuksessa selvitettiin muun muassa journalistien uusia 
työnkuvia ja irtisanomisten vaikutuksia journalistiseen työhön ja toimittajien 
ammatti-identiteettiin. 

Tutkimuksen kohteena olivat ammattijournalistit, mutta tutkimuksen 
laajempi konteksti on tietotyön muutos digitalisoituvassa ja verkottuvassa 
yhteiskunnassa. Toimittajat eivät suinkaan ole ainoa ammattiryhmä, jonka 
työolot ja työn tekemisen puitteet ovat muutoksessa. Muutettavat muuttaen 
seuraava tutkimussuunnitelmamme kuvaus sopii moneen muuhunkin tieto- 
työläisten ryhmään, kuten opettajiin, julkishallinnon työntekijöihin ja vaik- 
kapa pankki- ja vakuutusalalle: 


Toimitustyötä tehdään muuttuneissa organisaatioissa aiempaa vähemmillä 
resursseilla, yhä useammin määräaikaisissa tai muuten epätyypillisissä työ- 
suhteissa. Konserniyhteistyö vaatii yhden toimipaikan ylittävää työn koor- 
dinointia ja suunnittelua. Alalle on edelleen enemmän tulijoita kuin on 
avautuvia työpaikkoja, ja osa työpaikoista syntyykin tai siirtyy perinteisten 
mediaorganisaatioiden ulkopuolelle. 


Tämän tutkimuksen kohteena olivat siis suomalaiset journalistit, joiden 
työelämäkokemuksessa merkittävänä piirteenä on työsuhteen päättyminen. 
Otimme mukaan tutkimukseen vuosien 2008 ja 2015 välisenä aikana työn 
päättymisen kokeneita toimittajia. Tutkimukseen osallistuneiden kanssa re- 
konstruoitiin heidän sopeutumistaan muuttuneeseen tilanteeseen, kartoitet- 
tiin heidän kokemuksiaan omasta uudelleentyöllistymisestä ja puntaroitiin 
alan ja ammatin yleisiä näkymiä. Tutkimukseen osallistuneet journalistit 


näimme paitsi tutkimuksen kohteina, myös oman alansa ja alalla tapahtunei- 


152 AULI HARJU — KARI KOLJONEN — ARI HEINONEN 


den muutosten asiantuntijoina, joiden tutkimisesta koituu laajemminkin hyö- 
tyä tietotyön muutoksen tutkimukselle. 

Tutkimusta varten koottu toimittajajoukko oli luonnollisesti erityinen, 
tutkimuksen päämäärien kannalta otollinen. Heillä on ainakin ollut suhteel- 
lisen vakiintunut sija toimittajan ammatissa. He ovat omakohtaisesti koke- 
neet yhteistoimintaneuvottelut ja monet myös irtisanomisen (jotkut ovat itse 
irtisanoutuneet). He ovat siis halunneet hakea tai joutuneet etsimään uutta 
työelämän alkua. Työelämäkokemukset ja kertomukset niistä olisivat toisen- 
laisia, jos olisimme keskustelleet alalle viime vuosien aikana tulleiden kanssa, 
joilla ei ole ollut omakohtaista kokemusta vakaasta toimittajan työelämästä 
(vrt. Lehtonen 2013). Samoin kertomukset kuulostaisivat erilaisilta, jos muka- 
na olisi ollut useampia henkilöitä, jotka ovat siirtyneet kokonaan viestintäalan 
ulkopuolelle. Tiedon kerääminen tällaisten alanvaihtajien kokemuksista jää 
kuitenkin jatkotutkimusten tehtäväksi. 


Aineistonhankinta 


Käytimme tutkimuksessamme kolmea aineistoa, jotka täydensivät toisiaan. 
Aineistotriangulaatiolla pyrittiin koostamaan materiaali, jonka avulla kyet- 
tiin mahdollisimman hyvin pääsemään kiinni kohderyhmän kokemuksiin ja 
tuntemuksiin. 

Koska kyse on paitsi journalistin työelämää myös henkilöiden omaa elä- 
mää syvemmin kouraisevista vaiheista, niistä ulkopuoliselle kertominen ei 
välttämättä ollut houkuttelevaa. Tutkimuksen ensimmäinen haaste olikin ta- 
voittaa tutkimustehtävän kannalta otollinen ryhmä toimittajia. Pyyntöä osal- 
listua tutkimukseen levitettiin siksi Journalisti-lehden avulla, sähköpostitse 
Suomen Journalistiliiton ja sen jäsenyhdistysten kautta sekä eri yhteisöjen so- 
siaalisen median kanavien kautta — ja lisäksi suusta suuhun -menetelmällä eri 
yhteyksissä. Osallistumispyynnössä kutsuttiin mukaan toimittajia, joilta alan 
työt olivat loppuneet jossain vaiheessa vuoden 2008 jälkeen. Osallistumaan 
toivotettiin kaikki tämän ehdon täyttävät, riippumatta heidän senhetkisestä 
työtilanteestaan. Aluksi osallistujia kertyi hitaahkosti, mutta yhteistyö SJL:n 

kanssa tuotti tulokseksi kohdallisen tutkimusaineiston, kuten seuraavasta il- 


menee. 


Puhelinhaastatteluaineisto 


Puhelinhaastatteluun osallistui 117 toivomamme kriteerit tayttanytta henki- 
löä. Heistä oli naisia 78 (67 %) ja miehiä 39 (33 %). Kuten Taulukosta 1 on ha- 
vaittavissa, osallistujat olivat suhteellisen varttunutta väkeä: Korkeintaan 30 
vuotta täyttäneitä joukossa oli vain kuusi. Seuraavissa ikäryhmissä osallistujia 
oli noin 30 kussakin. Vanhimpaankin ikäryhmään (vähintään 61-vuotiaat) 
sijoittui 16 osallistujaa. Yleisimmin koulutustaustana oli maisterin tutkinto 
(65 %), mutta joukossa oli myös useita kandidaatin- tai amk-tutkinnon suo- 
rittaneita vastaajia. Valtaosa vastaajista (76 %) oli pääkaupunkiseudulta, jossa 


myös suurimmat toimitusten supistamiset on tehty. 


Taulukko 1. Perustiedot puhelinhaastatteluun osallistuneista 


Perustietoja puhelinhaastatteluun osallistuneista (N = 117) 


Sukupuoli Työkokemus 
N 78 alle 10 vuotta 27 
M 39 yli 10 43 
yli 20 25 
yli 30 22 
Ikäryhmä Mistä saanut tukea kyllä ei ei tietoa 
<31 vuotta 6 Entiseltä työnantajalta 59 56 2 
31-40 30 TE-toimistosta 43 72 2 
41-50 34 SJL:lta 74 41 2 
51-60 31 Kollegoilta 101 15 yk 
>61 vuotta 16 Lähipiiriltä 101 13 3 


Journalistisen identiteetin kokeminen (asteikko 0-100) 


keskiarvo 77 
mediaani 80 
suurin 110 
pienin 3 

Tutkimukseemme osallistuneista yli puolet (60 %) oli irtisanottu työstään. 
Muut olivat irtisanoutuneet, heidän määräaikaista työsopimustaan ei ollut 
uusittu tai he olivat esimerkiksi jääneet eläkkeelle. Puhelinhaastattelujen ai- 
kana osallistujista noin puolet (49 %) oli töissä ja viidennes (21 %) työttömänä. 
Kolmannes vastaajista oli jossain muussa tilanteessa työn suhteen: työllistet- 
tynä, eläkkeellä, opiskelemassa tai keikkatyöläisenä. Valtaosa (75 %) oli ollut 
työttömänä, useimmat yhden jakson, mutta jotkut useitakin kertoja. 

Ainakin tämän vastaajajoukon perusteella voi arvella, että journalistisesta 
työstä irtisanotuksi tuleminen johtaa usein hakeutumiseen — vapaaehtoises- 
ti tai olosuhteiden pakosta — journalismin ulkopuolelle. Tavalla tai toisella 
työtä tekevistä vastaajista — jotka siis lähtökohtaisesti olivat tehneet journa- 
listista työtä — noin joka toinen teki töitä muualla kuin journalismin piirissä. 
On kuitenkin otettava huomioon, että moni vastaaja teki sekä journalistista 
että muuta työtä. Siirtymiä oli tapahtunut erityisesti lähialoille, kuten viestin- 
tätehtäviin, alan opetukseen tai mainontaan. Muutama oli tehnyt isomman 
muutoksen siirtymällä vaikkapa bussinkuljettajaksi tai myyntineuvottelijaksi. 

Jokaiseen tutkimukseen osallistuneeseen otettiin yhteyttä heidän ilmoit- 
tautuessaan sopivaksi mainitsemana ajankohtana puhelimitse. Jos hetki ei 
ollut hyvä, sovittiin uusi aika puhelinhaastattelulle. Puhelinkeskustelun ai- 
kana tutkija ja vastaaja kävivät läpi kysymyslomakkeen (ks. lomake luvun lo- 
pussa). Puhelinavusteisella kyselyllä halusimme varmistaa, että tutkimukseen 
saadaan riittävästi asianmukaista aineistoa. Tässä myös onnistuimme, sillä 
lomakeaineisto palveli hyvin tarkoitustaan. Kuten lomakekyselyillä tapana 
on, lomakemuoto pelkisti osallistuneiden monimuotoista kokemusmaailmaa. 
Kritiikkiä saimme joistakin kysymyksistä. Esimerkiksi työtyytyväisyyttä kos- 
kevaan kysymykseen vastaaminen viisiportaisella asteikolla oli osalle osallis- 
tujista vaikeaa, sillä erityisesti entisessä työssä oli viihdytty menneinä vuosi- 
na sekä erittäin hyvin että erittäin huonosti. Myös pätkä- ja silpputyöläisten 
työhistorian sovittaminen lomakkeen antamiin vaihtoehtoihin oli vaikeaa, ja 
lisäselvitykset mahdollistava avovastauskohta ”muu, mikä?” tuli tarpeeseen. 
Puhelinkeskustelujen aikana tutkijat tekivät lisäksi muistiinpanoja usein laa- 
joista ja monipuolisista keskusteluista, joita käytiin ohi varsinaisen kyselylo- 


makkeen. Haastattelumuistiot rikastuttivat osaltaan aineistoamme muun 


YYTEISTÄ UUTEEN ALKUUN 155 


muassa antamalla tukea lomakekyselyssa tehtyjen havaintojen tulkintaan ja 


virittämällä myöhempien aineistohankintojen suunnittelua. 


Teemahaastatteluaineisto 


Puhelinhaastattelun yhteydessä uudelleentyöllistyneiltä toimittajilta kysyt- 
tiin halukkuutta osallistua teemahaastatteluun ja ohjatun kirjoitustehtävän 
tekemiseen. Ilahduttavan moni osallistujista oli tällaiseen valmis. Haastatelta- 
vien joukon koostamisessa pyrittiin kohtuulliseen tasapainoon sukupuolten, 
asuinseudun ja työtaustan suhteen. Käytännön järjestelyjen ja aikatauluseik- 
kojen tuloksena 20:n haastatteluihin valikoituneiden joukossa oli lopulta 13 
naista ja 7 miestä. Jälleen selvä enemmistö osallistujista kertyi pääkaupunki- 
seudulta. 

Kasvokkain haastatelluista valtaosa (16) oli henkilöitä, joita voisi Mäen- 
pään ja Ahvan (tuleva) tapaan luonnehtia ”konkareiksi”; heillä oli aineiston 
keräämisen aikaan kullakin vähintään kymmenen vuoden kokemus journalis- 
tisesta työstä. Ymmärrettävästi tämä väki sijoittui pääosin ikäryhmiin 41-50 
vuotta tai 51—60 vuotta. 

Haastatteluosioon osallistuneiden toimittajien ja tutkijoiden kesken kay- 
tiin kaikkiaan noin 30 tuntia tallennettua keskustelua — ja sen lisäksi hyvät 
tovit tallennusten ulkopuolelle jäänyttä tarinointia aiheesta ja sen liepeiltä. 
Haastattelujen keskiarvokesto oli 1 tunti 18 minuuttia. Lyhin kesti 39 minuut- 
tia, pisin 2 tuntia 52 minuuttia. 

Teemahaastattelujen perusfokus oli kunkin haastateltavan kokemuksissa 
ja tunteissa työelämän murrosvaiheessa, mutta aiheeseen haettiin syventäviä 
ulottuvuuksia keskustelemalla myös toimittajan uran eri vaiheista ja journa- 
lismin tilasta. Pääteemat käsittelivät uravalinnan motiiveja ja toimittajana 
työskentelemistä, yt-neuvottelujen ja/tai irtisanomistilanteen tapahtumia ja 
tuntemuksia, mahdollisia työttömyyskokemuksia, uuden alun hakemisen 
vaiheita, nykytilan arviointia sekä pohdintoja ammatillisesta identiteetistä ja 


journalismista (ks. haastattelun teemarunko luvun lopussa). 

Kirjoitelmat 


Teemahaastatteluun osallistuneita toimittajia pyydettiin kirjoittamaan jo 
ennen tutkijan tapaamista lyhyt teksti. Eläytymismenetelmää (esim. Eskola 
1997) soveltaen kirjoitustehtävän ohjeeksi annettiin, että kyseessä olisi puhe, 
jonka toimittaja pitäisi viestintälukiolaisille. Toimittajaa olisi ikään kuin 
pyydetty kertomaan näille nuorille siitä, ”mitä on olla journalisti Suomessa 
vuonna 2016”. Kirjoitelman ohjepituudeksi määriteltiin kaksi liuskaa. Kaik- 
ki haastatellut kirjoittivat pyydetyn tekstin eli aineistoon tuli noin 40 liuskaa 
”puhetta lukiolaisille”. 

Tällaisen aineistohankintamenetelmän tavoitteena oli saada tutkimuk- 
seen osallistujat reflektoimaan tutkimusaihetta ainakin jossain määrin itsensä 
ulkopuolelta. Kun haastatteluissa keskityttiin nimenomaan omakohtaisiin 
työelämäkokemuksiin, kirjoitelmilla haettiin osallistujien arvioita ammatin 
tilasta omaa itseä laajemmassa katsannossa. Tässä myös onnistuttiin, sillä 
haastateltujen tuottamat tekstit luotasivat monipuolisesti ja hyvinkin pohti- 


vasti journalistisen työn ja sen tekemisen ulottuvuuksia. 


Aineistojen analyysi 


Kuten aiemmin todettiin, koottuja aineistoja käsiteltiin triangulaation avulla 
— toisin sanoen, kyselyn, teemahaastattelujen ja kirjoitelmien tuloksia tarkas- 
teltiin kokonaisuutena. Primääriaineistona tässä raportissa ovat olleet teema- 
haastattelut sekä soveltuvin osin haastateltujen tuottamat tekstit. Kyselystä 
nousseita tilastollisia havaintoja käytettiin haastatteluja ohjanneina tausta- 
tietoina ja puhelinkeskusteluista tehdyistä muistioista poimittiin aineksia 
täydentämään haastatteluja ja kirjoitelmia. Lisäksi kyselyn antia raportoitiin 
alustavina tuloksina vuoden 2016 aikana Journalistiliiton tilaisuuksissa, Jour- 
nalismin päivässä ja Median ja viestinnän tutkimuksen päivillä. 

Laadullisen aineiston (haastattelut, kirjoitelmat) analyysissa käytettiin 
apuna Atlas.ti-ohjelmaa. Alustavan tutustumisen perusteella tämä aineiston 
järjestämiseksi laadittiin luokitusrunko, joka noudatteli pitkälti teemahaas- 
tattelujen runkoa (ks. luokitusrunko luvun lopussa). Aineisto ryhmiteltiin 


kokonaisuuksiin, jotka käsittelivät alalle tuloa, yt- ja työttömyyskokemuksia, 

uuden alun hakemista sekä arvioita journalismista ja journalistisesta työstä. 
Vaikka osa aineistoista sijoittui useaan luokituksen kategoriaan, luokittelu toi- 
mi kokonaisuutena varsin hyvin. 

Analyysin tulokset on koostettu tähän raporttiin siten, että pyrkimykse- 
nä on ollut konstruoida suhteellisen koherentti esitys irtisanottujen toimitta- 
jien kokemuksista kuitenkin niin, että myös yksilöllisten kokemusten kirjo on 
pyritty tuomaan esille. Analyysissa ei siten tavoiteltu tyyppi- tai mallitarinan 
rakentamista, mikä näkyy kertomusten erilaisina vivahteina, osin jopa ristirii- 
taisuuksina. Raportissa esitettyä tarinaa ei voikaan palauttaa kehenkään yksit- 
täiseen tutkimukseen osallistuneista toimittajista, vaan kyse on pikemminkin 


kaikkien osallistujien kokemusten piirteitä sisältävästä paletista. 

Puhelinhaastattelujen kyselylomake 


E-lomake - Puhelinkysely (Irtisanottujen toimittajien uudet työt -hanke) 


Puhelinkysely (Irtisanottujen toimittajien uudet työt -hanke) 


Kyselylomake puhelinhaastattelua varten. Haastattelija täyttää. 


Perustiedot 


Vastaajan nimi (ei kysytä, ei ] 


julkinen!) 


Kyselyn tekopäivämäärä ] EF 


(pp.kk.vvw) 


1. Ikäryhmä? 


alle 30 vuotta 
31-40 
41-50 
51-60 


yli 61 


Ooooaoaod 


ei tiedä/ halua vastata 


2. Sukupuoli 


nainen 


oO 


mies 
ei tiedä / halua vastata 


3. Korkein tutkinto 


peruskoulu tai kansakoulu 
ylioppilastutkinto tai ammattitutkinto 
AMK-tutkinto 

kandidaatin tutkinto 

maisteri 

tohtori 


yliopisto-opintoja, ei tutkintoa 


O OOOmOEOL 


ei tiedä / halua vastata 
Työsuhteen päättymistä edeltävät tiedot 
4. Kuinka pitkä (kk) oli viimeisin ] 
työsuhteesi? 
5. Milloin se päättyi (kk/vuosi) ] 
5b. Kuinka monta ] 
työttömyysjaksoa sinulla on ollut? 

E-lomake - Puhelinkysely (Irtisanottujen toimittajien uudet työt -hanke) 


(Tässä kyselyssä voit kertoa 
viimeisimmästä) 


6. Miksi se päättyi? 


irtisanottiin 


irtisanouduin 


määräaikaisuus päättyi / työsopimusta ei uusittu 


O 
m 


muu syy 


ei tiedä / halua sanoa 


— [ 


7. Kauanko olit tehnyt journalistista työtä ennen työttömyyttä? 


E 


alle vuoden 


1-5 vuotta 


6-10 vuotta 


11-20 vuotta 


21-30 vuotta 


yli 30 vuotta 


ei tiedä / halua sanoa 


8. Monessako journalistisen alan ] 


työpaikassa olet ollut töissä? (Ikm) 


65 [ 


10. Mikä oli pääasiallinen toimenkuvasi ennen työsuhteen päättymistä? 


päätoimittaja 


uutispäätoimittaja 


O 


toimituspäällikkö 


osaston esimies 


toimitussihteeri 


tuottaja 


O 


erikoistoimittaja 


toimittaja 


kuvaaja 


muu? 

E-lomake - Puhelinkysely (Irtisanottujen toimittajien uudet työt -hanke) 


ei tiedä / halua sanoa 


Saa [ 


11. Mitkä olivat pääasiallisia aihealueitasi ennen työsuhteen päättymistä? 


uutiset / ajankohtaiset asiat 
politiikka 

ulkomaat 

paikallisuutiset 

talous 

rikos- ja oikeusasiat 
kulttuuri 

urheilu 

terveys 

viihde 


muu 


DOoOoodoRoooaoooOo gd 


ei tiedä / halua vastata 


(11) Jos vastasi muu, mikä? 


12. Mitkä seuraavista tehtävistä kuuluivat pääasiallisesti työhösi ennen työsuhteen päättymistä? 


lehti/verkkotekstien laatiminen 
still-kuvien ottaminen 


inserttien käsikirjoittaminen 

E-lomake - Puhelinkysely (Irtisanottujen toimittajien uudet työt -hanke) 


videoiden kuvaaminen 

somesisältöjen tuottaminen 

muu sisällöntuotanto 

muiden tekemien sisältöjen käsittely 

tuotannon suunnittelu ja koordinointi 

talousasiat (budjetointi, kuluvalvonta) 

tavoitteiden asettaminen, toiminnan organisointi ja kehittäminen (organisaatiotaso) 
sidosryhmätoiminta (yleisö, mainostajat, omistajat, päättäjät) 


muu? 


OOoaooaodaogoanunoododo ogo 


ei tiedä / halua vastata 


_ [ 


13. Viihdyitkö työssäsi ennen työttömäksi jäämistä? 


Viihdyin hyvin 


Viihdyin melko hyvin 


O 


En osaa sanoa 


O 


Viihdyin melko huonosti 


O 


Viihdyin huonosti 


14. Työskentelyalueesi ennen työsuhteen päättymistä 


Helsinki-Uusimaa 
Etelä-Suomi 
Länsi-Suomi 
Pohjois-Suomi 
Itä-Suomi 
Ahvenanmaa 


Ulkomaat 


O ODOO0OoL 


ei tiedä / halua vastata 


Nykytilanne 


15. Työskentelyalueesi nyt 

E-lomake - Puhelinkysely (Irtisanottujen toimittajien uudet työt -hanke) 


Helsinki-Uusimaa 


Etelä-Suomi 


Länsi-Suomi 


Pohjois-Suomi 


Itä-Suomi 


Ahvenanmaa 


Ulkomaat 


ei tiedä / halua vastata 


16. Työtilanteesi nyt? 


töissä 


opiskelija 


työllistetty (työllistämistoimenpiteiden kautta) 


työtön 


eläkkeellä 


muu? 


oO 
ei tiedä / halua sanoa 


(16) Jos vastasi muu, mikä? 


Kysytään jos töissä (vastaus 16a) 


17. Nykyinen työmuotosi? Voit valita useamman vaihtoehdoista a-d ja vastaus sen alla oleviin vaihtoehtoihin. 


17a. palkansaaja? 


O 
toistaiseksi voimassa olevalla sopimuksella 


määräaikaisella sopimuksella 


tarvittaessa töihin tuleva 


muu 


(17a) Jos vastasi muu, mikä? 


17b. yrittäjä 


toiminimi 


osuuskunnassa 


[mi 

E-lomake - Puhelinkysely (Irtisanottujen toimittajien uudet työt -hanke) 


osakeyhtiössä 


O 


muu? 


(17b) Jos vastasi muu, mikä? 


[| J) 


17c. Muu, mikä? | 


(174. ei tiedä / halua vastata 
18. Nykyisen työn toimiala? 


journalismi 

tiedottaminen ja organisaatioviestintä 
mainonta ja markkinointi 

opetus ja tutkimus 

hallinto 

taide, viihde, virkistys 


muu 


DoOodoaoqoao 


ei tiedä / halua vastata 


(18) Jos vastasi muu, mikä? ] 
19. Nykyinen ammattinimike ] 


20. Viihdytkö nykyisessä työssäsi? 


Viihdyn hyvin 


Viihdyn melko hyvin 


O 


En osaa sanoa 


O 


Viihdyn melko huonosti 


O 


Viihdyn huonosti 


Kysytään kaikilta: Tuki ja toimenpiteet työttömänä 


21. Millaista tukea olet saanut työsuhteen päättyessä ja/tai sen jälkeen? 


21a. Entiseltä työnantajalta 

E-lomake - Puhelinkysely (Irtisanottujen toimittajien uudet työt -hanke) 


koulutusta, uravalmennusta 

taloudellista tukea, ns. irtisanomispaketti tai eroraha 

neuvontaa, työterveyspalveluiden tarjoamaa tai muuta henkistä tukea 
muuta tukea 


en ole saanut tukea 


O O0DODO00 D 


ei tiedä/halua vastata 


(21a) Jos vastasi muuta tukea, 
mitä? 


21b. TE-toimistosta 


koulutusta, uravalmennusta 
työllistymistukea (rahallista tukea) 
neuvontaa, ammatinvalinnanohjausta 
muuta tukea 


en ole saanut tukea 


0000 


ei tiedä/ halua vastata 


(21b) Jos vastasi muuta tukea, 
mitä? | 


21c. Journalistiliitolta 


koulutusta, uravalmennusta 
taloudellista tukea 
neuvontaa, henkistä tukea 
muuta 


en ole saanut tukea 


0000 


ei tiedä / halua vastata 


(21c) Jos vastasi muuta tukea, 
mitä? 


21d. Kollegoilta, verkostoilta 


vinkkejä työpaikoista 


taloudellista tukea 


O 


henkistä tukea 


O 


muuta tukea 


O 

E-lomake - Puhelinkysely (Irtisanottujen toimittajien uudet työt -hanke) 


en ole saanut tukea 


ei tiedä / halua vastata 


(21d) Jos vastasi muuta tukea, 
mitä? 


21e. Lähipiiriltä (perhe, ystävät) 


vinkkejä työpaikoista 
taloudellista tukea 
henkistä tukea 
muuta tukea 


en ole saanut tukea 


0000 


ei tiedä / halua vastata 


(21e) Jos vastasi muuta tukea, 
mitä? 


21f. Muilta tahoilta saatu tuki 


(21f) Keneltä muulta olen saanut ] 
tukea? 


(21f) Millaista tukea on saanut? | 


(21f) Keneltä olisin toivonut ] 


saavani tukea? 


saavansa? 


(21f) Millaista tukea olisi toivonut | 


22. Oletko työsuhteen päättymisen jälkeen... 


a. ilmoittautunut työnhakijaksi TE-toimistossa? 


b. hakenut avoimiin työpaikkoihin? 


O 


c. kouluttautunut? 


oO 


d. tehnyt osa-aikaista tai sivutoimista työtä? 

E-lomake - Puhelinkysely (Irtisanottujen toimittajien uudet työt -hanke) 


e. tehnyt muuta? 


ei tiedä / halua vastata 
(22b) jos vastasi, kuinka moneen 
työpaikkaan hakenut? 
(22b) Jos vastasi, mihin, millaisiin 
työpaikkoihin hakenut? 
(22c) Jos vastasi, mihin on 
kouluttautunut? 
(22d) Mitä osa-aikaista tai 


sivutoimista työtä? 


(22e) Mitä muuta on tehnyt? | 


Kysytään, jos ei ole nyt journalistisessa työssä (vastaukset 16 kohdassa muu kuin a-vaihtoehto TAI 16a ja kohdassa 18 muun 
kuin a-vaihtoehdon) 


23. Jos voisit palata journalistiseen työhön, palaisitko? 


= kyllä 


[mi 


J 


en 


en tiedä 


24. Kerro 1-2 pääasiallista syytä 
miksi palaisit / et palaisi? 


Kysytään, jos on nyt journalistisessa työssä (vastannut kohdat 16a ja 18a 


25. Oletko harkinnut vaihtavasi alaa pois journalistisesta työstä? 


E 


kyllä 


en 


mi 
en tiedä 


26. Kerro 1-2 pääasiallista syytä, 
miksi olet harkinnut / et ole 
harkinnut vaihtavasi alaa? 


Lopuksi (kysytään kaikilta) 

E-lomake - Puhelinkysely (Irtisanottujen toimittajien uudet työt -hanke) 


27. Kuinka vahvaksi koet ] 


journalistisen identiteettisi? Vastaa 
prosenttiluvulla 0-100% (0% en 
koe lainkaan itseäni journalistiksi - 
100% koen itseni täysin 
journalistiksi) 


28. Tiedätkö muita kyselyn 
kohderyhmään kuuluvia joiden 
yhteystiedot voisit antaa tai jolle 
voisit suositella tutkimukseen 
osallistumista? (yhteystiedot alla 
olevaan ruutuun) 


Tietojen lähetys 


=== 


Järjestelmänä Eduix E-lomake 3.1, www.e-lomake.fi 

Teemahaastattelun runko 


Tarkoituksena on kussakin teemassa kysyä tapahtumien ohella siitä, miten 
haastateltava on kokenut eri vaiheet (siis miltä se tuntui jne.). Olemme myös 
kiinnostuneita siitä, millä tavoin haastateltava on eri vaiheissa ollut vuorovai- 
kutuksessa eri tahoihin (millaista tukea olet saanut ja jäänyt saamatta jne.). 
Kolmanneksi meitä kiinnostaa haastateltavan käsitykset itsestä (missä määrin 
hän hahmottaa itseään työn kautta vs. jonkun muun kautta, miten hän suh- 


teensa journalismiin on muuttunut jne.). 


Haastatteluteemat: 


1. Kerro, miten sinusta tuli toimittaja/kuvaaja? 
Kuvaile työurasi käynnistymistä. Millaisia olivat työtehtäväsi uran alku- 


puolella? Millaiset piirteet olivat sinulle ominaisia journalistisen urasi 
alussa? Mitä ajattelit työstäsi silloin? 


Miten koet muuttuneesi toimittajana? 

Miten työnkuvasi on sittemmin muuttunut? Mitä uusia tehtäviä on tul- 
lut, mitä vanhoja poistunut? Millaiset piirteet ovat sinulle tyypillisiä nyt? 
Millaiseksi oma ammattitaitosi ja osaamisesi on rakentunut? Missä pidät 
itseäsi erityisen taitavana/tietävänä? 


Mitkä asiat työuralla ovat jääneet mieleen onnistumisina? 


Millaisia yksittäisiä kohokohtia haluaisit nostaa urasi varrelta? 


Seuraava käydään läpi vain, jos haastateltava on kokenut työpaikallaan 
yt-neuvottelut joko niiden kohteena tai seuraajana 


2. Millaisia kokemuksia ja tunteita työpaikkasi yt-neuvottelut herättivät 
sinussa? 


Miten yt-neuvotteluprosessi käynnistyi työpaikallasi? 

Miten asiasta tiedotettiin? Kuinka laajaa joukkoa yt koski? Kuinka mo- 
netta kertaa olit osallisena yt:ssä? Mitä ajattelit, kun kuulit neuvottelujen 
alkamisesta? Millaisia tuntemuksia työyhteisössä nousi välittömästi esiin? 
Oliko ulosmarssia tai muunlaista protestointia? 


Millaista oli johtaminen, esimiestyö, saatu tuki? 
Miten työnantaja, johtajat, lähiesimiehet toimivat mielestäsi? Mistä sait 
apua, tietoa ja tukea? 

Millaisia vaiheita yt-neuvotteluissa oli? 

Miten hyvin neuvottelujen kulusta tiedettiin toimituksessa? Millaisia tun- 
teita ja ajatuksia sinulla oli yt-neuvottelujen aikana? Entä miten koit työ- 
yhteisön ilmapiirin? Pystyitkö jakamaan tuntemuksesi vai pitikö kukin ne 
sisällään? Miten yt-neuvottelut päättyivät? Miten asiasta tiedotettiin? Mitä 
ajattelit, kun sait tietää neuvottelujen lopputuloksen? 


Mitä työyhteisössä tapahtui? 

Miten työyhteisössä reagoitiin neuvottelujen päättymiseen ja lopputulok- 
seen? Mikä muuttui työnteossa ja työyhteisössä yt-prosessissa? Millainen 
suhde irtisanottujen ja työhön jääneiden välille muodostui? 


Olisiko yt:t voitu hoitaa tehtyä paremmin? Miten? 
Ovatko tuntemuksesi ja mietteesi prosessista muuttuneet ajan myötä? 


Seuraava käydään läpi vain jos ei ole kokenut työpaikallaa yt-neuvotteluja. 
(Siis tapaus: irtisanominen/-sanoutuminen, määräaikaisuus, eläkejärjeste- 


b) 


a. 


Kerro työsuhteesi päättymisestä (miten, missä, milloin). 


Miten työsi päättyi? Ketkä olivat tilanteessa läsnä? Mitä tilanteessa sanot- 
tiin? Mitä muuta siinä tapahtui? Miten reagoit työn päättymiseen (esim. 
tiedottaminen, muut toimenpiteet)? Miten työyhteisö reagoi kohtaloosi? 
Mitä ajattelit töiden päättyessä? 

Millaista pohdintaa kävit tuolloin työsuhteen päättymisen syitä (mik- 
si minä) ja seurauksia (mitä nyt)? Millaisia tunteita kävit tuolloin läpi? 
Mitä ajattelet näin jälkeenpäin työsuhteesi päättymisestä? Millainen 
prosessi se oli? 


Millaista tukea sait tilanteessa? Millaista tukea jäit vaille? 


Seuraava käydään läpi vain jos on ollut työttömänä. 

4. Puhelinkyselyn mukaan olet ollut työttömänä. Kerro, millaista aikaa 
se oli. 
Mitä töiden puuttuminen sinulle merkitsi? Mitä teit silloin, kun aiemmin 
olit ollut töissä? Millaisia ajatuksia sinulla oli silloin? Kuinka aktiivisesti 
hait uutta työtä? Mistä sait tietoa työtilaisuuksista? 


Kyselyssä nousi toimittajien vastauksista vahvasti esiin, ettei TE-keskus 
pysty auttamaan tai tukemaan työttömäksi jääneitä toimittajia. Kerro 
omista kokemuksistasi. 

Miten TE-keskuksen pitäisi toimia? Mitkä muut tahot ovat avainasemassa 
journalistien työllistymisessä? Millä keinoin toimittaja voi työllistyä tällä 
hetkellä? Millaisia taitoja työllistymiseen tarvitaan? 


Miten koit itsesi työnhakijana? Mitkä olivat vahvuutesi? Entä heikkou- 
tesi? 

Koitko, että oli olemassa itsestäsi riippumattomia seikkoja, jotka heikensi- 
vät työllistymismahdollisuuksia? 

Mitä ajattelet näin jälkeenpäin työttömänä olemisesta? 

Millaiseksi asiaksi miellät sen nyt? Muuttiko se elämääsi ja ajatteluasi py- 
syvästi? Vai oliko kyse ohimenevästä vaiheesta, jolla ei ollut sen suurempia 
seurauksia? Perustele kantasi. 


. Kyselyn mukaan työskentelet tällä hetkellä [täydennä ammatti]. Ker- 


toisitko tarkemmin nykyisestä työstäsi. 
Miten työtehtäväsi poikkeavat aiemmasta? (Jos poikkeavat merkittävästi, 


niin) Missä määrin pystyt hyödyntämään toimitustyössä kertynyttä osaa- 
mista? Millaisista tiedoista ja taidoista on kyse? 


Miten työllistyit nykyiseen tehtävääsi? 
Tarvitaan mahdollisimman tarkka kuvaus siitä, miten haastateltava haki 
työtä, miten työnantaja otti yhteyttä ja kuinka neuvottelut työpaikasta ete- 
nivät. Millaiseksi koet työtilanteesi nyt? 


Miten arvioit jälkeenpäin työllistymistäsi? 
Miksi juuri sinä löysit uuden työpaikan? Millaiset asiat ratkaisivat työllis- 
tymisen? Millainen merkitys uuden työn saamisella on ollut sinulle? 


Oletko tyytyväinen nykyiseen työtilanteeseesi? 
Miksi / miksi et? 

6. Miten kuvailisit ammatillista identiteettiäsi tällä hetkellä? 


Miten oma ammatti-identiteettisi on muuttunut viime aikoina? 
Rapautumista, voimistumista tms. Miksi muutosta on tapahtunut? 


Onko suhteesi työhön muuttunut jollakin tavalla? 
Millaisena näet oman tulevaisuutesi? 


Entä millaisena näet laajemmin journalistin ammatin nykytilan ja tu- 
levaisuuden 
Uhkat ja mahdollisuudet? Miten ala tulee muuttumaan? 


Laadullisen aineiston koodausrunko Atlas.ti:ssä 


1A. Tie journalistiksi 
1B. Työura journalistina (ennen työsuhteen päättymistä) 
1C. Muutokset ammatti-identiteetissä 


1D. Uran tähtihetket 


2A. Johto yt-neuvottelujen aikana 

2B. Työyhteisö yt-neuvottelujen aikana 
2C. Minä yt-neuvottelujen aikana 

2D. Muut tahot yt-neuvottelujen aikana 


3A. Johto työsuhteen päättyessä 

3B. Työyhteisö työsuhteen päättyessä 
3C. Minä työsuhteen päättyessä 

3D. Muut tahot työsuhteen päättyessä 


4A. Työttömyys 

4B. Työttömyyden kokeminen ja merkitys 
4C. TE-keskus 

4D. Työnhaku 


4E. Muu vuorovaikutus 


sA. Työllistyminen 

5B. Työllistymisen kokeminen 

5C. Uusi työnkuva 

5D. Työtyytyväisyys ja oma ammatillinen tulevaisuus 

6A. Journalismi ennen 

6B. Journalismi nyt 

6C. Journalismin muutos 

6D. Journalismin tulevaisuus 

